
AGYAR 
IPARMŰVÉSZET^^ 


A MÁSODIK  ÉV  KÜSZÖBÉN. 


Második  évfolyamát  kezdi  meg  ezzel  a füzettel  a 
Magyar  Iparművészet.  Programmunkat,  a melyet 
folyóiratunk  megindításakor  ígértünk,  tőlünk  tel- 
hetőleg  betartottuk.  A magyar  kormány  s az  ipar- 
művészeti  társulat  anyagi  támogatásával,  a zászlónk 
alá  sereglett  munkatársak  lelkes  tevékenységével  kivívtuk,  hogy  a Magyar 
Iparművészet  tartalom  és  külső  kiállítás  tekintetében  egyaránt,  a külföldön  is 
számottevő  művészeti  folyóiratok  színvonalára  emelkedett.  Nemes  törekvései 
fölkeltették  hazafias  sajtónk  osztatlan  rokonszenvét.  Ennek  révén  a nagy  közön- 
ség körében  is  egyre  több  hívünk  támad,  ami  első  sorban  az  iparművészeti 
társulat  tagjai  számának  eddig  még  soha  nem  tapasztalt  szaporulatában  nyilvánul. 
Jóakaróinknak  hálás  köszönettel  adózunk.  Ne  vonják  meg  tőlünk  támogatá- 
sukat ezután  sem  s mi  az  eddig  követett  úton  kétszeres  lelkesedéssel  előre- 
haladva, igyekezni  fogunk,  hogy  mihelyest  anyagi  erőink  megengedik,  folyóira- 
tunk gyakrabban  megjelenjék.  Ez  által  még  jobban  meg  fogjuk  közelíteni  azt  a 
célt,  a melylyel  a képzőművészetet,  a művészi  ipart  s a nagy  közönséget  egy- 
máshoz közelebb  hozni  s a köztük  való  kapcsolatot,  mely  alapja  minden 
művészeti  virágzásnak,  állandóvá  tenni  igyekszünk. 

A szerkesztő. 


Magyar  Iparművészet. 

Nagy  városba  érkezni  nagy  érzés.  S talán  az  egyetlen  örökké  ifjú  az  ember  életében. 
A rút  vénség  elkoptat  sok  mindent;  legalább  így  mondjuk;  mert  voltaképen  az  az 
igazság,  hogy  mi  koptunk  el.  A tavaszi  vasárnapreggel  ma  is  olyan  fényes  és  ünnepi, 
a milyen  tizenhatéves  korunkban  volt;  csak  mi  váltunk  szürkévé,  s csak  bennünk  lakozik 
a hétköznapiság.  Vérünk  meghiggadt.  Még  az  igen  erős  hatások  is  máskép  érintenek, 
mint  egykor.  Bennünk  lakozik  a fanyar  bölcselkedő,  a ki  nem  csodál  semmit.  De  a 
nagy  város  érzése  változatlan.  Az  ég  sápadt  kékjére  rajzolódó  Eiffel-tornyot  egyenlő 
izgalommal  látja  először  az  ifjú,  a vén.  „Ez  Párisi'1  És  a San  Pietro  kupolája,  az  arany 
félholdas  Aja  Szófia,  a gúlák  ibolyaszinű  háromszögei  mind  azt  mondják:  „Ez  Róma! 
Ez  Konstantinápoly!  Ez  Kairó!"  Sőt  még  a falkoronás  Gellérthegy  is  azt  mondja: 
„Ez  Budapest!"  Bizony  azt  mondja,  ha  egy  hétig  nem  voltam  itthon.  S mikor  kocsim 
végigrobog  a kerepesi  úton,  ép  úgy  érdekel  minden:  a házak,  a lámpások,  az  emberek, 
mint  a boulevard  de  Magentán,  a via  Cavouron,  a sztambuli  nagy  utcán,  a boulevard 
Clott-Beyn.  Az  első  látás,  akkor,  régen,  lázasabb  volt;  kiszáradt  bele  a torkom  s a szivem 
dobogása  fojtogatott.  De  az  érzés:  a nagy  város  érzése  azonegy.  Fönséges,  gyönyörűséges, 
izgató.  Haj,  milyen  jó  itt  lenni ! 

A világ  kincseivel  teljes  nagy  városokban,  mikor  először  vagyunk  bennök,  uralkodik 
rajtunk  a kapzsi  látnivágyás.  Már  fél  napja  kászolódunk  itt,  és  még  mennyivel  tartozunk 
a Baedekernek ! Repül  az  idő  s még  semmit  sem  láttunk.  Mivel  teltek  el  ezek  a drága 
órák? 

Hát  azzal,  hogy  a kirakatokat  nézegettük. 

Kirakatot  nézegetni,  mikor  az  embernek  a Louvreban  vagy  a Vatikánban  volna  dolga, 
igen  jámbor  egy  mulatság.  Legalább  azt  véljük,  hogy  az.  E falusias  kiváncsi  szemlélő- 
désnek azonban  megvan  a maga  mély  lelki  oka.  Minden  nagy  városban  egy  nemzet 
összeségét  látjuk,  s ösztönünk  arra  serkent,  hogy  keressük  benne  a saját  vonásait,  a 

típusát,  az  énjét.  A házak,  az  emberek  képével  hamar  betelünk;  mindennek  a hatása 
csak  addig  tart,  mig  a nagy  és  kis  különbségeket  megszoktuk.  Páris  első  boulevardja 
meglepett;  de  a másodikon,  a harmadikon  már  észre  vesszük,  hogy  olyan,  mint  az  első. 
Alexandria  kikötőjében,  az  érkezés  reggelén,  meresztjük  a szemünket  a sok  szerecsenyre. 
Teringette,  hogy  lehet  valaki  szerecseny  ? De  egy  óra  múlva  már  közönséges  a fekete 
emberarc.  Részleteket  kívánunk,  bensőbb  ismeretségre  vágyódunk;  s ez  az  erő  köt 
bennünket  a kirakathoz.  Keressük  benne  az  újat,  a sajátságost,  a mást,  az  idegent,  a 
mienktől  különbözőt.  Meglep  az  első  francia  kenyér  látása.  Palermoban  szemünkbe 
ötlik  a furcsa  formájú  szicíliai  sajt.  Hát  az  a török  miféle  édességet  árul  ? Ej,  be  különös 
ez  a jóképű  boros-palack!  Mindebből  enni,  inni  szeretnénk;  és  aztán  eszünk,  iszunk  is. 
És  elmúlik  éhségünk,  szomjúságunk.  , 

S megint  csak  következnek  a kirakatok.  Eleinte  érdekel  bennünket  a szokatlan  elren- 
dezés, (ez  is  idegen,  vagyis  nemzeti  vonás)  aztán  reátérünk  a tárgyak  vizsgálására,  s a 
tárgyakban  is  azt  keressük,  a mi  nálunk  nincs.  Minden  ismerős  jószágtól  fitymálva 
fordulunk  el;  de  minden  ismeretlen  vagy  legalább  sajátságos  leköti  érdeklődésünket. 
És  egyúttal  föltárnád  bennünk  a nagy,  az  iszonyú  nagy  vásárló.  Nábobi  erszény  mellett 
hosszú  tehervonatra  volna  szükségünk,  hogy  mindazt  haza  szállíthassuk,  a mit  szemünk 
egy  délelőtt  Párisban,  Londonban  megkíván.  Csupa  olyan  holmi,  a mi  nálunk  nincs. 
De  még  a Balkán  falvaiban  sem  hagy  békünket  az  a bizonyos  féktelen  vásárló.  Haj, 
milyen  szép  szőnyeget  csomóz  az  a bolgár  asszony ! Hát  ezek  a kovás  pisztolyok ! Még 
azt  is  tudjuk,  melyik  falra  akasztanánk  a szobánkban. 

Minden  vándor  ilyen  az  idegenben.  S ez  a keresgélő  kíváncsisága,  mely  a faji  saját- 
ságoknak szól,  meggyőző,  erős  törvényszerű  tanúságot  teszen  a nemzet  és  az  ipar- 
művészet természetes  összefüggéséről.  A kezek  alkotása  kifejezi  a lélekben  valókat.  Ép  olyan 
nyomós  beszéd  ez,  mint  a nagy  elmék  szózata;  mert  benne  is  megvagyon  egy-egy 
népnek  az  énje.  A különbség  csak  mennyiségbeli.  Victor  Hugo  versei  a könyves-polcon, 
egy  Barbédienne-féle  szobrocska  a párkányon,  — bizony  mind  egyenlőképen  francia. 

Az  idegen  a könyves-polca  számára  Budapesten  megveheti  Petőfi,  Arany,  Madách 
többé-kevésbbé  rossz  fordításait;  de  mit  vásároljon  a párkány  számára? 

Valóban  nehezen  tudnék  válaszolni  egy-egy  külföldi  ismerősömnek,  a ki  hozzám  ezt 
a kérdést  intézné.  Segíts,  jó  keramika ! Nemzeti  törekvésed  ugyan  sallangos  egy  kicsit, 
és  nem  tudom : megtűrnélek-e  a szobámban,  óh  aranycsipkés  kulacs ! Mert  a magyar 
ember  azt  mondja  bennem,  hogy  olyan  vagy,  mint  a Tissot  csikósa.  De  mégis  kivonsz 
a csávából,  mikor  nyakamon  az  olasz,  a német,  a ki  mind  valami  magyar  díszszel  akarja 
ékesíteni  a párkányt.  Mert  igazi  kulacsért  még  sem  szalasztóm  Debrecenbe  az  én  ván- 
doromat. És  tulipános  szűrt  sem  vétetek  vele  a kövesdi  vásáron.  Mert  az  én  emberemnek 
nem  ethnographiai  tárgy  kell,  hanem  magyar  iparművészeti  termék.  Hol  keresse  ő,  hol 
keressem  én  ? Egy-egy  kiállításunk  szerencsés  alkalom.  Találni  ott  érdekes  kísérleteket, 
sőt  becses  műveket  is.  De  merre  járjunk  máskor?  Miért  üresek  a kirakatok?  Miért 
nincsenek  bennök  magyar  ízlés  alkotta  apróságok  még  azok  számára  is,  a kiknek  a 
bugyillárisa  nem  igen  duzzadoz ! 

Hogy  csak  egy  példát  említsek : Velencében  ezerféle  velencei  holmit  talál  az  idegen. 
Az  üvegneműek,  a csipke,  az  ékszer,  a mozaikok,  a bronz-tárgyak,  a fa-faragványok,  a 
kovácsolt  vasművek  mind  Velence;  és  megtalálhatja  köztük  a magáét  Guggenheimnál  a 
gazdag,  és  az  Olcsó  Jánosoknál  a szegény.  Hallom  az  ellenvetést,  hogy  mindez  egy 
hatalmas,  régi  iparművészet  virágzása.  Ez  igaz  is,  nem  is.  Mert  tudnunk  kell,  hogy 
Velence  iparművészete  alig  harminc  esztendeje  támadt  föl  halottaiból.  A muranoi  huták 
kéményei  száz  évig  nem  füstölögtek.  A mozaik-gyártás  titkait  úgy  szólván  újra  kellett 
felfödözni.  Pihentek  a csipkeverők,  az  ötvösök,  a faragók,  az  ércművesek.  Minden  csak 

a jelen  század  utolsó  negyedében  kezdett  újra  élni  és  virulni,  az  osztrák-uralom  okozta 
dermedés  után.  Igaz,  hogy  a velencei  iparművészet  ez  új  életrekeltéséhez  voltakép  csak 
vállalkozó  kedv  kellett,  nem  alkotó  erő.  Salviati  dr.,  mikor  megalapította  gyárát,  többet 
töprengett  a részvényesek  osztalékán,  mint  a muranoi  hutákból  kikerülő  műtárgyak 
formáin.  Mert  csak  másolásról  volt  szó ; és  Velencében  annyi  a másolni  való,  hogy  ezer 
esztendeig  sem  fogyhat  ki  belőle  az  iparművészet.  Ott  valóban  csak  a hagyományok 
követése  lehet  az  igaz  cél ; az  ,új  Velence'  anaehronismus.  A velencei  tükör,  a velencei 
üveg,  a velencei  ötvösmű,  a velencei  mozaik,  a velencei  faragvány,  a velencei  bronz 
csak  akkor  , velencei',  ha  a régi  remekek  bélyege  van  rajta.  Szóval  az  idevaló  iparművé- 
szeknek nem  igen  fáj  a feje  az  eredeti  alkotásoktól;  végigjárják  a múzeumokat,  aztán 
dolgoznak.  Reprodukció  minden  munkájok. 

Nálunk  nincsen  ilyen  kényelmes  állapot.  A magyar  iparművészet  keveset  talál  a múlt- 
ban ; az  ő kora  a jelen  és  a jövendő.  Alkotnia  kell  a maga  erejéből.  De  azért  ne  vesse 
meg  a régi  magyar  mesterek  műveit.  Az  imént  mondtam:  kevés,  a mi  reánk  maradt; 
de  a meglévő  erős,  izmos  és  tiszta  nemzeti.  A Mária  Terézia  előtti  ötvösművek,  zomán- 
cok, fafaragványok,  cserepek,  lakatos-remekek  mind  méltók  a tanulmányra,  sőt  a másolásra. 
A magyar  díszítő  stilus  körül  történt  tudományos  vizsgálódásnak  foganatja  meg  valósággal 
nagyszerű.  Semmi  iparművészünk  nem  mondhatja  többé:  „Örömest  dolgoznám  magyar 
lélek  szerint;  de  nem  tudom:  milyen  az  a magyar  lélek."  Díszítő  stílusunk  immár 
kodifikáltnak  mondható.  A ki  alkotni  akar,  nemzeti  motívumok  százai  között  válogathat. 
De  azért  van  ám  dolga  a saját  erejének,  a saját  ízlésének  is.  Ethnographiai  adatokat 
kell  tehetségével  és  tudásával  a művészet  magasságába  emelnie.  Ahogy  Arany  János 
tette  művészivé  a népiest.  És  én  Arany  János  méltó  tanítványát  tisztelem  a magyar  ipar- 
művészben, a ki  ezen  a még  szinte  tapodatlan,  de  a dicsőség  felé  vivő  ösvényen  jár. 

A népies  a művészetben,  — ez  legyen  nemzeti  iparművészetünk  törekvése.  És  hogy 
senki  se  értsen  balul : fennen  hirdetem,  hogy  más  a népies  és  más  a népszínműi.  Azon 
az  isten  napja  ragyog;  ezt  meg  csak  gáz  világítja  meg.  A tulipános  láda,  a szűr  dísze, 
ha  reá  másolod  valamely  tárgyra,  mely  se  nem  láda,  se  nem  szűr,  minden  ép  ízlésű 
magyar  szemében  csak  komédia.  Ön  motívumaink  sokasága  az  iparos  művésznek  gon- 
dolatot adjon,  ne  szolgamunkát.  És  nincsen  az  iparművészeinek  olyan  ága,  mely  díszítő 
stílusunkban  ne  találhatná  meg  a maga  ihlető,  termékenyítő  gondolatát. 

Erről  beszélni  különben  nem  is  e kis  cikkely  dolga.  Én  most  csak  a napi  fogyasz- 
tásnak szánt,  apróbb  iparművészeti  tárgyakról  szólok ; és  szinte  csak  az  üzlet  szempont- 
jából sürgetem,  hogy  ne  eresszük  odább  egynéhány  fényképpel  vagy  (külföldi  gyártású) 
képes  levelezőlappal  azt  a sok  idegent,  a ki  Budapesten  és  más  városainkban  megfor- 
dúlva,  keresgél  a kirakatnak  üvege  mögött:  hol  találhatna  valami  hungaricumoi. 

A Magyar  Iparművészet  szép  jövendőt,  — nem : szép  jelent  tár  elém.  Igaz  magyar 
nyomdokon  járó  kitűnő  vezetés  mellett,  a derék  ifjaknak  serege  támad ; csupa  friss  erő, 
csupa  kedv  és  csupa  törekvés.  S mindez  nemzeti!  Édes  öröm  költözik  szivünkbe  ennek 
láttára.  A nagyratörés  azonban  ne  vonja  el  a fiatalokat  a szerényebb  munkától.  Elgyan- 
azzal  a tehetséggel,  ugyanazzal  a lelkesedéssel  alkossanak  apróbb  műveket  nemcsak  az 
idegenek,  hanem  mindnyájunk  számára.  Hiszen  ez  az  igaz  és  egyetlen  útja  annak,  hogy 
iparművészetünk  majdan  nagy  és  hatalmas  leszen. 

„Ábrándok!"  mondja  akárhány  ifjú  művész-iparos.  „Hol  adhatunk  túl  az  ilyen  kisebb 
munkákon?  Bizony,  még  a kirakatba  sem  kerülnek,  Barbédienne  bronzai  mellé!"  Hát 
ez  bátortalan  és  fanyar  beszéd.  A cél  nem  is  az,  hogy  Barbédiennet  vissza-kiszorítsuk 
Párisba.  Keresse  őt  ott,  a kinek  kell.  Magyarországon  magyarságot  keres  a szem,  mind 
az  idegené,  mind  a mienk.  Ha  a Hungáriáim  szép,  nemes,  ízléses  és  új,  bizony  csak 
azt  fogják  venni;  valamint  hogy  Párisban  a francia  nemzetit  veszik.  És  nincsen  az  a 

külföldi  árúval  kereskedő  boltosunk,  ki  ne  kapna  a műveken,  ha  látja,  hogy  vannak, 
hogy  kelendők,  hogy  mindenkit  érdeklők.  Egy-egy  bájos,  művészi  magyar  tárgyacskának 
az  lehet  a sorsa,  hogy  nem  sokára  ezrével  kell  reprodukálni.  Kell  az  idegeneknek,  kell 
magunknak. 

Budapesti  emlék.  Kegyetek,  fiatal  művész-iparosok,  talán  irtóznak  ettől  a két  szótól. 
Rettentően  közönséges  valami.  Afféle  ricordo  di  Venezia.  Kegyetek  a kis  plasztikai  szak- 
osztályban szeretik  azt  mondani  vagy  legalább  gondolni : „Anch’io  . . ."  És  csupa  nagy 
alkotástól  fő  a fejők.  Én  meg  azt  mondom : ostromolják  meg  a kirakatokat  tudásuk  és 
ízlésök  apró  műveivel,  ha  nem  is  ép  budapesti  emlékekkel,  de  magyar  tárgyakkal. 
És  érezni  fogják  vállalkozásuk  sikerességét  mind  az  égiekben,  mind  a földiekben.  Mert 
keresi  nálunk  a magyarságot  mindenki ; s hiányt  érez,  mikor  nem  találja.  S ez,  mint 
többször  mondottam,  nemcsak  az  idegenekre,  hanem  magunkra  nézve  is  igaz. 

Mindnyájan  keresgélünk  a kirakatokban;  s ha  a lélek  mélyét  kutatjuk:  mind  nemzeti 
vonásokra  szomjúhozunk.  Mikor  Szegeden  járok,  felsóhajtok  magamban:  „Hej,  ha  volna 
itt  valami  más  szegedi  is,  necsak  a papucs!"  Ez  a kívánság  együgyűnek  látszik;  mert 
vajon  van-e  szegedi  stilus  ? Bizony  aligha  van.  De  csak  a szó  a helytelen.  Maga  a gon- 
dolat szép  és  bölcs:  a jó  ízlésű  ember  nem  éri  be  az  ethnographiával,  a művészetté 
lett  népiest,  szóval  a magyar  művészetet  kívánja.  Ezt  a szükséget  minden  művelt 
lélek  érzi. 

Legyen  a magyar  iparművészet  nagy  a nagyokban  és  nagy  a kicsinyekben. 

Tóth  Béla. 


Beck  Ö.  F.  rajza, 


A MAGYAR  IPARMŰVÉSZETI  TÁRSULAT 
KARÁCSONYI  KIÁLLÍTÁSA. 


Igaz  örömmel  fogadtam  e szemle  szerkesztőjének  azt  a meg- 
tisztelő fölszólítását,  hogy  kritikai  ismertetést  írjak  a mostani  kará- 
csonyi iparművészeti  kiállításról.  Hogy  azonban  a kiállítás  alapos 
tanulmányozása  után,  de  meg  a látottak  komoly  megfontolása  után 
is,  hozzá  akarok  fogni  föladatom  teljesítéséhez:  valamelyes  aggo- 
dalom fog  el.  Azon  tűnődöm,  hogy  a becsületes,  szókimondó 
bírálat  nem  ad-e  félreértésre  és  neheztelésre  okot? 

Műiparunk  fiatalnak  még  nagyon  fiatal,  de  azonkívül  nem  is 
igen  jövedelmező  dolog.  Mívelőinek  kevés  belőle  a hasznuk,  sőt 
jórészt  áldozatot  is  kell  hozniok  érdekében.  Ezt  a szempontot 
tekintve,  az  a kérdés  aggaszt,  hogy  vájjon  helyes  dolog-e  a magunk 
iparművészeiének  niegkritizálása?  Hogy  nem  volna-e  okosabb,  ha 
azoknak,  akiknek  a műipar  a mesterségük,  egyszerűen  megköszön- 
nék jó  szándékukat  és  áldozatra  való  készségüket.  Mert  az  efajta 
köszönet  buzdítás  is,  bátorítás  is  lehetne  a jövő  számára,  míg 
a szókimondó  bírálat,  amely  korholástól  nem  tartózkodhatnék, 
talán  elkedvetlenítheti  vagy  bátortalanná  teheti  az  embereket. 

De  még  egy  más  tekintetre  is  ügyet  kell  vetnünk.  Ha  ugyanis  műiparunk  azért, 
amiért  fiatal,  rászorul  a bátorításra,  nem  lehet  meg  a szigorú  vezetés  nélkül  sem. 
Ha  azt  nem  akarjuk,  hogy  műiparunk  örökkön-örökké  a dilettantizmus  színvonalán 
maradjon,  ha  igazán  azt  akarjuk,  hogy  kultúránknak  faktorává  s vele  egyidejűleg  kereset- 
ágává legyen,  nem  kerülhetjük  el  a szigorú,  nyilt  bírálatot.  Mert  a műiparral  is  úgy 
vagyunk  mint  a művészet  minden  egyéb  ágával:  csak  a legjobbját  fogadhatjuk  el  jónak. 
Nem  elégedhetünk  meg  apró-cseprő,  vagy  aránylag  elfogadható,  vagy  egymagában  álló 
eredményekkel.  Az  a hitünk  tehát,  hogy  a nyilt,  őszinte  beszéd,  ha  nem  is  esik  jól 
mindenfelé,  hasznosabb  dolog  mint  az  a dicsőítgetés  és  elismerés,  amely  jórészt  csak 
önámítás. 

Erre  való  tekintettel  fogtam  az  itt  következő  ismertetéshez.  Kérem  is  e lapok  olvasóit, 
hogy  tartsák  ezt  szem  előtt,  amikor  cikkelyemet  elolvassák. 


X 

Még  csak  azt  a megjegyzést  teszem,  hogy  nem  emelkedtem  föl  a máskülönben  dicső- 
séges tárgyilagosság  magaslatára.  Bevallom,  hogy  nem  is  törekedtem  rája.  Aminek  az 
okait  könnyen  meg  lehet  érteni.  Hiszen,  csakúgy  mint  a művészet  valamennyi  becsü- 
letes hívének,  jómagámnak  is  megvan  a maga  sajátos,  individuális  műízlése.  Nem  tudnék 
tőle  megszabadulni,  mint  ahogy  az  ember  nem  tud  a bőréből  kibújni.  Hogy  azonban 
a magam  ítéletének  természetszerű  egyoldalúságát  lehetőleg  mérsékeljem,  a legtöbb  esetben 
nem  formulázom  egyszerűen  az  ítéletemet,  nem  mondom,  hogy  ez  vagy  amaz  jó  vagy 
szép  vagy  rossz  vagy  csúnya,  hanem  meg  is  mondom,  hogy  miért  tartom  annak. 

Mint  mindazoknak,  akik  a művészet  ügyeivel  buzgón  foglalkoznak,  nekem  is  megvan 
a magam  álláspontja  a művészet  és  műipar  céljai  és  föladatai  dolgában.  Hanem  ebben 
a dologban  nem  vagyok  intranzigens.  Szívesen  győzetem  meg  magamat,  ha  nem  szóval, 
hanem  tettel  azt  bizonyítják  nekem,  hogy  íme  a magamétól  eltérő  úton  is  jót  lehet  elérni. 

Ezt  a néhány,  megjegyzést  szükségesnek  tartottam.  Nem  úgy  mint  captatio  bene- 
volentiae-t  hanem  csak  azért,  hogy  a félreértéseket  elkerüljem. 


Műiparunknak  a legutóbbi  három-négy  esztendőben  történt  fejlődése  bennem  is, 
másokban  is,  azt  a reménységet  keltette,  hogy  lehetséges  lesz  műiparunkat  nemcsak 
teljesen  modern,  de  teljesen  nemzeti  irányba  is  terelni,  s hogy  ennek  folytán  módunkban 
lesz  a párisi  világkiállításon  külön  individualitásképen  megjelenhetni,  hogy  ezzel  kiegyen- 
lítsük azt  a fogyatékosságunkat,  amely  mennyiség,  de  esetleg  minőség  dolgában  is 
nyilvánulni  fog. 

Hanem  ezt  a reménységünket  ez  a mostani  karácsonyi  kiállítás  majd  hogy  semmivé 
nem  tette.  A modern  irányzatok  olyan  hirtelen  vehemenciával  köszöntöttek  ránk,  hogy 
szinte  egészen  megakasztották  útjában  a nemzeti  irányzatot.  Ez  pedig  nagy  kárunkra  van. 
Valahány  népnek  csak  része  van  a modern  művészi  mozgalomban,  egytől-egyig  valami 
újjal  járult  hozzá.  Ha  nem  adhatott  a magáéból,  idegenből  kért  kölcsön.  Az  amerikaiak 
a Keleten  szereztek  be  ösztökélést,  és  modern  szellemben  dolgozták  föl.  A franciák 
Japánban  jártak  kölcsönért,  az  angolok  a gótikát,  a prerafaelizmust,  a maguk  múlt 
századbeli  és  a japán  művészetet  értékesítették.  A legmodernebb  belgák  és  hollandusok, 
messze,  Európán  kívül  levő  gyarmataikból  szerzik  be  inspirációjukat.  A németek,  akik 
jó  ideig  úgy  gondolkoztak,  hogy  elégséges  ha  az  ember  egyszerűen  csak  modern,  azaz 
ha  utánozza  az  amerikaikat,  az  angolokat  vagy  a németalföldieket,  most  a magukéból  is 
hozzájárulni  igyekeznek  'a  modernséghez,  s visszatérnek  legjobb  régi  és  új  néphagyomá- 
nyaikhoz. Még  Ausztriában,  azaz  hogy  Bécsben,  is  ehhez  hasonló  törekvések  nyilvánulnak, 
csak  mi  magyarok  hagytuk  el  hamar  a jó  utat,  amelyre  már  egyszer  rátértünk,  s mond- 
tunk le  arról  a törekvésről,  hogy  a modernségnek  a magunk  házában  lokális  jelleget  adjunk. 

Jól  tudom,  hogy  igen  sok  művészetet  szerető,  alapos  hozzáértő  a múlt  idők  magyar 
stilusáról  azt  tartja,  hogy  a sovinismus  képzeleténél  nem  egyéb,  a jövő  magyar  stílusáról 
pedig  azt,  hogy  merőben  fölösleges.  Nem  ez  a helye  annak,  hogy  azon  vitatkozzunk, 
volt-e  a múltakban  magyar  stilus.  Aki  az  ezredévi  történelmi  kiállítást  kutatva  nézegette, 
bizony  meggyőződhetett  róla,  hogy  igen  sok  dologban  egész  sajátos,  jellemzetes  díszítés 
volt  nálunk  járatos,  amelyben  a nagyon  is  félreértett  tulipán  és  százszorszép  motivumain 
kivül  egyebeknek  is  részük  volt.  Majd  meglátják  akkor,  ha  a most  készülő  nagy- 
szabású díszmunka,  amely  a történelmi  kiállítást  ismerteti,  egészen  meg  lesz,  hogy 
mennyi  ösztökélés  szerezhető  nemcsak  parasztjaink  indusztriájából,  de  egész  régi 
műiparunkból  is.  Már  pedig  ezek  a motívumok  szinte  beleesnek  a modern  dekoráló 
szellem  kerékvágásába,  mert  ugyancsak  szigorú,  merő  stilizálásnak  művei.  Kétségtelen 
dolognak  tartom,  hogy  módunkban  volna  a modern  stílust  a magunkéból,  valamelyes 

magyar  tónussal  gazdagítani.  Természetesen,  csakis  a díszítőstilusról  szólok.  Már  a 
modern  szerkesztő  stílussal  máskép  vagyunk.  Ámbátor  neki  is  nem  egy  hasznos  szerze- 
ményt juttathatnánk  a székely  és  a többi  parasztindusztria  beható  tanulmányozása  révén: 
a modernségnek  egyedül  helyes  fölfogása  szerint  neki  mégis  csak  mindenfelé  egyugyan- 
azok  a szabályai  vannak.  Bármennyire  stilizáló  is  a modern  díszítőstilus,  ugyanolyan 
mértékben  naturalisztikus  a modern  szerkesztő,  structiv  stilus.  Az  a fő  követelménye, 
hogy  a műnek  mirevalósága  s a fölhasznált  matéria  sajátosságai  mindenekfölött  mérték- 
adók legyenek.  Azt  kívánja  továbbá,  hogy  az  egyes  részek  tisztán,  világosan,  észszerűen 
fejezzék  ki  a maguk  struktiv  alkalmazását,  s hogy  azonkívül  szervesen  összefüggjenek. 
Az  áll  róla,  amit  a belga  Henry  van  De  Velde,  a műiparnak  ez  időszerint  legnagyobb 
művésze,  önmagáról  mondott:  „Nem  fedeztem  fel  semmit,  ha  csak  az  a megismerés  nem 
megy  fölfedezés  számba,  hogy  teljesen  elégséges,  ha  az  ember  józaneszű  ember,  hogy 
elszakadjon  a mai  iparművészek  egész  nagy  rajától.  Minden  munkám  jellegének  csak 
egyetlen  egy  forrása  van,  s ez  az  észszerűség,  a dolgok  mivoltának  megfelelő  és  a for- 
májukban nyilvánuló  észszerűség." 

Nem  nehéz  dolog  annak  az  állításnak  a helytelenségét  bebizonyítani,  hogy  a jövőben 
sem  szorulunk  magyar  stílusra,  s hogy  műiparunknak  teljesen  elégséges,  ha  egyszerűen 
modernségre  iparkodik.  Ha  ugyanis  műiparunk  nem  egyéb  csakis  modern,  az  a vesze- 
delem fenyegeti,  hogy,  ha  csak  a véletlen  nem  szolgál  neki  egész  sor  iparművész-genievel, 
közönséges  utánzássá  lesz.  Ezzel  pedig  műiparunk  máris  a hanyatlás  útjára  térne,  még 
mielőtt  első  virágzását  elérhetné.  Mert  utánzással  és  a látottaknak  utánaérzésével  nem 
bírjuk  a versenyt  az  eredetiséggel.  Az  ilyen  iparművészeti  munkákkal  bizony  odahaza  se 
konkurálhatunk  a külföld  termékeivel,  nem  hogy  odakint  híveket  toborozzunk  nekik. 
Ha  azonban  műiparunknak  nemcsak  modern,  de  nemzeti  jelleget  is  tudunk  adni,  akkor 
a magunk  termékeivel,  amelyek  akkor  a magunk  sajátosságának  leginkább  megfelelnek, 
nemcsak  teljesen  uraivá  lehetünk  a hazai  piacnak,  de  bizonyára  sok  hívet  és  amateurt 
szerezhetünk  nekik  a külföldön,  ahol  sok  az  olyan  ember,  aki  szívesen  vásárol  új, 
sajátos,  jellemzetes  dolgokat. 

* 

Noha  nem  egy  kifogásom,  van,  ami  különben  az  eddig  mondatfákból  könnyen  sejt- 
hető, az  ellen  az  irányzat  ellen,  amely  — úgy  látszik  — műiparunkban  lábra  kapni 
készülődik,  s a kiállított  tárgyak  közül  is  néhány  ellen,  mégis  szívesen  elismerem,  hogy 
a tehnikai  kivitel  dolgában,  a javarészük  kifogástalan.  De  éppen  az  a körülmény,  hogy 
a tehnikai  nehézségeket,  amelyek  művészetünk  fejlődése  elé  eddig  legnagyobb  akadály- 
ként gördültek,  jórészt  szerencsésen  legyőztük,  megkettőzi  azt  a kötelességünket,  hogy 
komolyan  hozzáfogjunk  a kérdés  művészi  oldalának  megoldásához. 

A modernség  mozgalma  azon  van,  hogy  a rnűipamak  eddig  dívó  fogalmát  a lexikonból 
kiküszöbölje. 

Mikor  azután  a gyilkos  támadás  után,  amelyet  e század  első  felében  a gépipar  a mes- 
terségek ellen  intézett,  egyes  körökben  az  az  óhajtás  támadt,  bárcsak  megint  egy  kis 
művészet  uralkodhatnék  az  iparban : természetesen  nem  arra  gondoltak,  hogy  az  egész 
nagy  ipart  fejleszszék  művészi  irányban.  Csak  egy  kis  részét  sajátították  ki  a művészet 
számára,  csak  azt,  amely  a gazdagok  fényűző  szükségleteit  elégíti  ki.  És  lassan-lassan 
három  teljesen  elkülönített  fogalom  támadt : a művészeté,  az  iparművészeté  és  az  iparé. 
A művészet  körébe  a festményeket  és  szobrokat  sorolták,  az  iparművészetébe  azokat  a 
munkákat,  a melyeket  különösen  ügyes  mesteremberek  akadémiai  művészek  és  ipar- 
művészeti  professzorok  tervei  szerint  készítettek.  Minden  egyéb  csak  ipar  volt,  s ez  a 
minden  egyéb  ízléstelen  és  furcsa,  de  gyakran  a legcélszerűtlenebb  ipari  termékek  soka- 
sága volt. 

És  megindult  egyszerre  a modernművészek  mozgalma.  A jó  sokáig  művészietlennek 
és  ízléstelennek  mondott  Angliában  támadt.  Ruskin,  az  emberiség  panaceájának  az 
abszolút  művészeti  hangulatban,  a levegőben  folyó  életet  mondotta.  Nem  elégedett  meg 
egyes  nagy  műalkotások  vagy  nagy  gyűjteményeknek  nevelő  hatásával,  hanem  azt  kívánta, 
hogy  mindenen,  ami  az  embert  környékezi,  a mindennapi  élet  legapróbb  dolgain  is, 
uralkodjék  a művészet  szelleme.  Akadt  is  rögtön  olyan  nagy  művész,  aki  nemcsak 
hogy  maga  is  vallotta  ezt  a szépséges  igét,  de  meg  is  valósította.  Ez  a művész  Morris 
William  volt  és  vele  éreztek  és  cselekedtek  lelkes  barátai  és  tanítványai.  Nem  a régi 
értelemben  tartották  magukat  művészeknek,  akiknek  csak  az  a föladatuk,  hogy  szép  ter- 
vezeteket készítsenek,  amelyek  szerint  a mesteremberek  dolgozzanak,  hanem  már  modern 
művészek  voltak,  akik  magukhoz  méltó  dolognak  tartották  azt  is,  hogy  művészi  tehet- 
ségüket házi  dolgainkban  is  érvényesítsék.  Csak  olyan  méltónak,  mint  a képek  festését 
vagy  szobrok  mintázását,  faragását. 

Nem  sülyedtek  le  az  iparhoz,  hanem  azt  fölemelték  magukhoz,  s aztán,  ilyen  módon 
bútort,  szőnyegeket,  kárpitokat,  könyvbekötéseket  s a ház  sok  egyéb  dolgát  készítették. 
Mivelhogy  pedig  majd  mind  ezt  a dolgot  maguk  csinálták,  művészetüket  alkalmazták; 
ezt  az  új  fajta  művészeti  irányt  Angliában  teljes  joggal  már  nem  a műipar  névvel  illeték, 
hanem  elnevezték  „art  applied“-nak. 

Mindaz  azonban,  amit  Morris  és  köre  alkottak,  alapjában  véve  nem  volt  egyéb  fény- 
űzés-művészeténél, noha  ők  maguk  a szociálista  utópiáknak  voltak  ábrándozói.  Csak 
kevesek  művészete  volt,  kevesek  számára.  Csakis  a nagyon  gazdag  emberek  számára  való 
volt.  Morris,  a maga  művészetének  minden  üdvösségét,  a kézművességben  kereste.  Az  volt 
a hite,  hogy  a művészet  kárát  vallja  annak,  ha  nem  a kéz  dolgozik,  hanem  egyéb  mehanikai 
erő  is  résztvesz  a munkában.  Nyomába  mások  léptek,  akik  nála  tovább  mentek,  s a 
művészetet  nemcsak  mindenre,  hanem  mindenkire  kiterjeszteni  igyekeztek;  szóval  a művé- 
szetet a szónak  legjobb  értelmében  demokratizálni  akarták.  Törekvésüknek  két  célja  volt. 
Az,  hogy  a művészeket  necsak  magával  a kézművességgel,  hanem  az  általában  vett  iparral 
is  megbarátkoztassák,  s hogy  a mesterembereket  és  iparűzőket  a művészet  szellemével 
megtermékenyítsék.  Művészek  és  a művészetek  barátai  sokfélekép  igyekeztek  e célok 
megvalósítására.  A maguk  erejéből  is,  vagy  pedig  úgy,  hogy  iskolákat,  testületeket, 
céheket,  műtermeket  alapítottak.  És  törekvésüknek  majd  mindenütt  sikere  volt.  Ezek  az 
emberek,  mint  pl.  Voysey  Londonban,  Tiffany  New-Yorkban,  Van  de  Velde  Brüsselben, 
Gallé  Nancyban  s ezek  a testületek  mint  pl.  a Bing  által  alapított  L’art  nouveau  Páris- 
ban,  az  Ashbee-féle  Guild  and  School  of  Handikmft  Londonban,  a müncheni  Verei- 
nigte  Werkstátten,  hogy  csak  egynéhányat  emlegessek  azok  közűi  a legnevezetesebbek 
közűi,  a melyek  hirtelen  eszembe  jutottak,  — nemcsak  hogy  az  ipaf  minden  ágába  eddig 
lehetetlennek  tartott  művészeti  szellemet  vittek,  de  mindegyikük  új  impulzusokat,  új  ösztö- 
kélést is  adott  az  alkalmazott  művészetnek,  úgy,  hogy  már  ma  is,  alig  néhány  esztendő 
munkája  után  Angliában,  Belgiumban,  Hollandiában,  Franciaországban,  jórészt  Német- 
országban és  Amerikában  is  teljesen  új,  de  minden  izében  művészi  szellemtől  áthatott, 
terjedelem  és  mélység  dolgában  egyaránt  impozáns  iparral  állunk  szemben. 

Azoknak  a testületeknek  a feladatát  nálunk  az  Iparművészeti  Társulat  az  Iparművészeti 
Múzeummal  egyetemben  vállalta  magára.  Csakis  a rosszakarat  állíthatná,  hogy  föladatuk 
megvalósítására  nem  művészi  lelkiismeretességgel  és  célját  tudó  buzgalommal  törekesznek. 
Sikerűit  nekik  egész  sor  jeles  művészt,  kitűnő  iparost  és  lelkes  műbarátot  a táborukba 
sorozni.  Nekik  köszönhető  az  a nagy  fejlődés,  a melyről  műiparunk  az  ezredéves 
kiállításon  és  a tavalyi  karácsonyi  kiállításon  tanúságot  tett.  És  az  ő érdemük  mind  az, 
amit  jót  az  ezidei  kiállításon  látunk,  míg  ellenben  a benne  észlelhető  elhibázottságok 
jórészt  annak  a körülménynek  tudhatok  be,  hogy  néhány  művész  és  iparos  ahelyett, 

hogy  ahhoz  a közös  modern-mozgalomhoz  sorakoznék,  a melynek  ösztökélő  központja: 
az  Iparművészeti  Társulat  és  az  Iparművészeti  Múzeum : más  úton  járnak,  még  pedig, 
vagy  tovább  is  a régi  sablonos  művészet  kitaposott  útján,  vagy  pedig  a maguk  törte,  de 
csak  olyan  rossz  ösvényen. 

A kiállításban  a bútorzat  foglalja  el  a legtöbb  teret.  A tárlatnak  evvel  a részével 
hosszasabban  akarok  foglalkozni  és  megjegyzéseimmel  nemcsak  a reprodukált  tárgyakra 
fogok  szorítkozni.  Aminek  az  az  oka,  mert  a bútorzat  művészete  a modern  iparművészeti 
mozgalomnak  szinte  a centrumává  lett,  s mert  e téren  adható  és  szerezhető  a legtöbb 
tanúlság. 

A bútorosztály  elején  a Komor  Marcell  építész  tervei  szerint  Heumann  Mór  által 
készített  ebédlőszoba-butorzás  ötlik  az  ember  szemébe.  Az  asztal  képét  a 46.  sz.  lapon 
közöljük.  A tehnikai  kivitel,  amely  meglehetősen  nehéz  föladat  volt,  igen  dicséretes. 
Igazán  kár,  hogy  annyi  fáradságot  és  akkora  gondosságot  olyan  elhibázott  tervezetre 
kellett  fordítani.  A tálaló-szekrény  (Kredenz)  egész  úgynevezett  fölépítése,  de  díszítése  is 
nem  egyéb,  mint  építészeti  szerkezetnek  és  építészeti  motívumoknak  a butorasztalosságba 
való  átvitele.  Komor  úr,  akinek  az  Iparművészeti  Múzeum  palotájának  építésében  része 
volt,  alkalmazta  a palotán  fölhasznált  jórészt  keleti  motívumokat.  De  ugyanaz,  ami  a 
középcsarnok  és  a foyer  nagy  méreteinél  szépen  hat,  s ott  a magyar,  tehát  egyúttal 
keleti  díszítéssel  harmonikusan  megfér,  bántóan  hat,  ha  a bútor  kis  területén  koncen- 
trálják, sőt  ez  még  rosszabbnak,  még  célszerűtlenebbnek,  teljesen  inpraktikusnak  is  látszik. 
A szekrény  felső  záradéka  úgy  hat,  mint  valami  hatalmas  koszorupárkányzat,  amely 
az  alatta  levő  részeket  tökéletesen  elnyomja.  A fönt  alkalmazott  indiai  madárkonzolok 
pedig,  amelyek  a múzeum  előcsarnokában  mint  könnyed  díszítő  csecsebecsék  bájosan 
hatnak,  azt  az  említett  hatást  még  fokozzák.  A díszítés  túlterhelt  és  sehogy  sem  illeszkedik 
a tér  méreteihez.  Ennél  a bútorzatnál  sehogy  sem  voltak  figyelemmel  arra,  hogy  a 
díszítés  a bútoroknál  csakis  arra  való,  hogy  bizonyos  nagy  területeket  nregfoszszon  az 
egyhangúságtól,  vagy  hogy  a szerkezeti  átmeneteket  a szemnek  tetszetős  módon  közvetítse. 
Ennélfogva  a bútor  díszítésének  a bútor  szerkezetéhez  szervesen  kell  illeszkednie.  Ezt  a 
hibát  legjobban  ott  látjuk,  ahol  a díszítés  egyenesen  útjában  áll  a bútor  használható- 
ságának. Az  alsó  Kredenz  nyílt  középső  részén  például,  amelynek  pedig  az  volna  a 
rendeltetése,  hogy  nagyobb  tárgyakat  helyezzenek  el  benne,  áttört  betét  van,  amely 
önmagában  egészen  csinos,  de  sehogyan  sem  illik  oda,  ahol  van,  mert  szinte  lehetetlen 
miatta  annak  a szekrényrésznek  a használása.  Az  a kredenz  különben  is  a maga 
faragásaival,  számtalan  zeg-zugával,  amelyek  jórésze  szinte  hozzáférhetetlen,  valóságos 
csapás  volna  minden  jóravaló  gazdasszonynak,  akinek  annak  leporolása  elég  gondot 
adna.  Csakolyan  hibái  vannak  szerkezet,  díszítés  és  használhatóság  dolgában  az 
asztalnak  és  székeknek  is.  Nem  tekintve  azt,  hogy  az  asztalnak  ugyancsak  indiai 
motívumok  szerint  kidolgozott  lábai  vaskosak : a négy  lábnak  alsó  összekötése,  amely 
rendesen  arra  való,  hogy  a terhet  hordó  lábakat  erősítse,  itt  a lábak  méreteire  való 
tekintettel  nemcsak  hogy  szinte  szükségtelen,  de  határozottan  kényelmetlen.  Hiszen 
annyira  kinyúlik,  hogy  az  asztal  körül  ülők  egyre  beléütnék  a bokájukat.  A kényel- 
metlenséget megtoldja  az  is,  hogy  az  asztaltáblát  tulajdonképen  hordó  párkányzat  alsó 
széle  fogazott,  úgy,  hogy  minden  kissé  magasabb  térdű  úrnak  vagy  minden  bodrosabb 
ruháju  hölgynek  a ruhája  épségét  kell  féltenie  a különös  asztaltól.  A szertelenül  magas 
támlájú  székek  tálalás  közben  akadályként  szolgálnak,  de  már  azért  is  kellemetlenek,  mert 
a támlájuk  hátsó  lapja  teljesen  kidolgozatlan.  Az  olyan  bútorzat,  amelynek  föltétlenül  a 
fal  mellett  kell  állania,  falnak  néző  oldala  kidolgozatlan,  durva  maradhat,  de  a szék, 
legkivált  pedig  az  ebédlő  széke  nem  ilyen  bútor.  Szabadon  áll,  hadd  legyen  tehát  minden 
oldalán  szemnek  tetsző. 

Előre  is  megcáfolok  néhány  olyan  ellenvetést,  amelylyel  bizonyára  nem  fognak  késni. 
Azt  mondhatják,  hogy  az  ismert  régi  bútorok  javarésze,  amelyeket  a műbarátok  oly 
nagyra  becsülnek  és  drágán  megfizetnek,  s amelyeket  évtizedeken  által  mint  utánzásra 
méltó  mintákat  hirdettek,  az  elébb  elmondott  elvekre  alaposan  rácáfolnak.  Múzeumainkban 
temérdek  az  olyan  bútor,  amely  túl  van  terhelve  mindenféle  faragványnyal  és  dekoratív 
elemekkel,  s amelynek  szerkezete  nemcsak  hogy  nem  alkalmazkodik  a gyakorlati  célhoz, 
hanem  éppenséggel  ellenkezik  vele.  Hát  bizony  ez  igaz.  De  az  is  igaz,  hogy  azok  a 
holmik,  amelyek  most  a gyűjtésnek  objektumai,  a maguk  idejében  sem  szolgáltak  a 
mindennapi  gyakorlati  használat  céljaira,  hanem  jórészt  parádés,  díszítő  tárgyak  voltak. 
Nem  egy  olyan  finom  faragványu  pad,  pompás,  de  impraktikus  Íróasztal,  nem  egy  ajtó- 
béllet  (mező),  amely  inkább  reliefműnek  mondható,  mint  helyiséget  záró  szerkezetnek, 
nem  egy  remekül  faragott  kilincs  vagy  kezelhetetlen  kulcs  van  köztük,  amely  már  a 
maga  idejében  is  „objet  d’art"  volt,  nem  pedig  használat  tárgya.  A műbarátok  úgy 
vásárolták  őket,  akár  a festményt  vagy  a szobrokat.  Csakis  a művészeti  dekadence 
idején,  a XVII.  század  vége  felé  gondoltak  olyat,  hogy  a mindennapi  élet  tárgyain  is 
alkalmazzanak  a praktikus  szükségességgel  ellenkező  cikornyát  és  fejtetőre  állítsák  a 
szerkezet  logikus  törvényeit.  Az  allonge  parókával  és  a toronyfrizurával,  amelyek  a 
természetességnek  merő  ellentétei  voltak,  minden  egyéb  is,  amivel  az  embernek  az 
életben  dolga  akadt,  értelmetlenné  és  impraktikussá  lett,  mig  végre  ez  a hóbort  a Louis 
quinze-el  a tetőpontjára  ért.  Az  izlés  ekkor  egyszerre  nagyot  fordult  és  fagyos,  művé- 
szieden, de  praktikus  józanságot  vitt  az  elcsapott  hóbort  helyébe.  Az,  hogy  a legutóbb 
múlt  harminc-negyven  esztendőben  ennek  a sokféle  stílusnak  és  hóbortnak  utánzása 
uralkodott  volt  a műiparon,  korántsem  azt  bizonyítja,  hogy  az  utánzás  helyén  való  dolog. 
Az  emberek  csak  azért  utánozták,  mert  nem  alkothattak  a magukéból.  Most  azonban  abba 
akarják  hagyni  az  utánzást.  Ami  jóval  a régi  hagyomány  szolgálni  tud,  azt  ezután  is  meg- 
tartják, s a modernség  szolgálatára  rendelik.  De  megint  érvényre  akarják  juttatni  a szerkezet 
logikus  törvényeit,  a díszítés  természetes  alapelveit.  Már  nem  az  a cél,  hogy  bútor  formájá- 
ban abstract  „Objets  d’art"  alkossanak,  hanem  az,  hogy  minden  bútor  használható  és 
művészies  is  legyen.  Hogy  ezek  necsak  megfeleljenek  azoknak  az  elveknek,  amelyeket 
a lángeszű  Ruskin  propagált,  hanem  hogy  levetkőztessenek  excluziv  jellegükből,  hogy 
a nép  széles  rétegei  közé  kerülhessenek,  hogy  egyszóval  demokratizáltassanak. 

Rátérek  megint  a kiállított  tárgyak  ismertetésére.  A Komor-Heumann  ebédlőbutorzata 
mellett  van  a Ruprích  Károly  szobaberendezése.  Angol  mintákat  követ,  de  sehogysem 
tud  szert  tenni  azok  finom,  intim  bájára.  A tálaló  szekrény  (Kredenz)  a maga  magos 
kettős  rátétjével,  szinte  azzal  ijeszti  az  embert,  hogy  egyszerre  csak  kibillen  az  egyensú- 
lyából. Ez  a bútor,  amely  pedig  egész  konstruktiójával  a nálunk  szokásos  fanemeknek 
felel  meg,  csakúgy  mint  sok  más  itjabb  bútorunk,  mahagóni-külsővel  készült.  Azt  hiszik 
nálunk,  hogy  a mahagóni  a modern  sülnek  föltétien  kelléke.  Pedig  ebben  nincs  igazuk. 
Mint  luxus-fa  nagyon  sokat  ér  a maga  fényes  felülethatásával  és  jeles  struktúrájával  ; 
csakhogy  az  angolok  nem  azért  használják  annyira  a mahagónit  és  imitációját,  mert 
talán  azt  hiszik,  hogy  művészi  eszméiket  ezzel  az  anyaggal  jobban  tudják  kifejezni, 
hanem  azért,  mert  a mahagóni  vagy  a hozzáhasonló  fényes  lakkozás  a jórészt  nedves, 
párás  angol  levegő  hatásának  jobban  tud  ellentállni.  Egész  sora  a modern  butorzó- 
művészeknek  már  abba  is  hagyta  a mahagóni  alkalmazását,  legkivált  a nancy-i,  a belga 
és  hollandi  művészek,  akik  a bútorok  szerkezeti  részeihez  igen  gyakran  európai  fanemeket 
használnak,  dekoratív  részeihez  pedig  különböző  színű,  drága,  nem  európai  fanemeket. 
Nálunk  is  jobban  tennék,  ha  ott,  ahol  nem  nagy  fényűzést  vagy  nagy  pompát  kell 
kifejteni,  nem  alkalmaznának  mahagónit,  hanem  jóféle  belföldi  fát,  amelyen  megfelelő 
színezéssel  sokféle  színhatást  is  el  lehet  érni. 

Ruprich  Károly  kiállított  még  egy  másik,  zöld  színnel  pácolt  ebédlőbutorzást  is,  amely 
nagyon  is  tanúskodik  róla,  hogy  még  az  olyan  kitűnő  iparos  is,  amilyen  ő,  milyen 
utakra  tévedhet,  ha  a szükséges  művészi  ösztökélésnek  híján  van.  Ez  az  ebédlőbutor 
gótikus  reminiscenciákkal  szolgál,  amelyek  azonban  nem  származnak,  mint  a londoni 
Guild  and  School  of  Handikraft-nak  olyan  sok  műve,  gótikus  bútorokról,  hogy  azután 
modern  praktikus  szükségleteinkhez  alkalmazkodjanak  (hiszen  még  ebben  a módosított 
formában  is  otrombáknak  és  vaskosnak  látja  őket  az  elkényeztetett  modern  szem),  hanem 
minden  átdolgozás  nélkül  az  építészetből.  Különösnek  tartom  azt  is,  hogy  a kredenz 
ajtai  tulajdonképen  színes  üvegablakok.  Ezt  a helytelenséget  legjobban  az  az  egyszerű 
munkás  bírálta  el,  aki  a szekrény  előtt  állva,  azt  tudakolta,  hogy  tulajdonképen  hová 
néznek  azok  az  ablakok  ? A modern  üvegfestésben  vannak  ugyan  olyan  színes  ablakok, 
amelyek  már  önmagukban  kolorisztikusan  hatnak,  hanem  ez  csak  kivételes  esetekre  szól, 
még  pedig  kis  méreteknél.  Általában  az  áll,  hogy  a színes  üvegablaknak  szemben  kell 
lennie  a fény  eredetével,  mert  csakis  akkor  érvényesül  kolorisztikus  és  dekoratív  hatása, 
s csak  akkor  felel  meg  rendeltetésének. 

Ruprich  még  egy  harmadik  tárgyat,  egy  nagy  szekrényt  is  küldött  a kiállításra.  Ezt 
kellett  volna  legelsőnek  említenem,  mert  arról  tanúskodik,  hogy  micsoda  kitűnő  munkával 
tud  Ruprich  úr  szolgálni,  ha  művészi  a vezetése.  A kredencszerű  szekrényt  László 
Fülöp  festőművész  vázlata  alapján  csinálta.  Formája,  a maga  sok  kedves  változatosságával, 
amelyek  majd  mindig  struktivek,  igen  kellemesen  hat,  noha  nem  igen  kínálkozik  új 
dolgokkal,  mert  majdnem  valamennyi  részletére  hasonló  mintákat  a modern  belgáknál 
és  franciáknál  bőven  találunk.  Selmersheim  Pál,  Majorelle  és  Serurier  Booy  a tulajdon- 
képen való  szellemi  apái  ennek  az  érdekes  szekrénynek,  de  már  a mesteri  munka  s a 
brillians  zöld  fényezés,  amely  hír  szerint  egészen  új  és  sajátos  eljárás  szerint  készült, 
Ruprich  mester  érdemei. 

A bútorzat-osztály  legkülönb  dísze  kétségtelenül  az  a pohárszék  és  az  a tömör 
mahagóniból  készült  asztal  (47.  lap),  amelyet  Thék  Endre  Rippl-Rónainak,  az  ismert 
festőnek  tervei  szerint  csinált.  Ez  a két  bútor  gróf  Andrássy  Tivadarnak  egy  most 
készülő  ebédlő  berendezéséhez  tartozik.  Nemcsak  külső  hatás  dolgában  kitűnőek,  de 
konstructió  szempontjából  is  kifogástalanok.  Sokat  vitatkoztak  legutóbb,  hogy  ezek  a 
művek,  amelyek  a maguk  nemében  remekművek,  tulajdonképen  kinek  az  érdeme  £ 
Azt  hiszem,  hogy  az,  aki  a szóban  forgó  urakat  ismeri,  rögtön  eldöntheti  a kérdést. 
Az,  hogy  tulajdonképen  kevés  eszközzel  a művészi  előkelőség  hatását  lehetett  elérni, 
kétségtelenül  Rippl-Rónai  érdeme.  Ilyen  egyszerű,  de  éppen  egyszerűségével  impozáns 
ötlet,  csakis  művész  fejében  támadhatott.  Az  azonban,  hogy  e műveknél  a fának  külö- 
nösen pedig  a mahagóninak  szerkezeti  sajátosságaival  olyan  logikusan,  következetesen 
vetettek  számot,  bizonyára  Thék  érdeme,  aki,  ami  különben  ismeretes,  bárkinél  is  jobban 
ismeri  a fát  és  ennek  struktiv  törvényeit.  Minden  tekintetben  kitűnő  a pohárszék  helybe- 
osztása, a nyitott  és  csukható  mélyedéseké,  amelyekben  mindenféle  nagyságú  és  formájú 
tárgy  elfér,  s amelyek  lehetővé  teszik,  hogy  a különösen  finom  fényűzési  tárgyakat 
kint  tartsák,  a közönségesebb  használati  tárgyakat  pedig  bent  a szekrényben  tarthassák. 
A pohárszék  fölépítése  logikusan  egyszerű,  híján  van  mindenféle  cikornyának  és 
eredetiségre  való  hajszának,  és  nagy  méretei  dacára  könnyed,  szinte  csinos.  Ajtóinak  és 
felső  képszékének  díszítése  pompás  ötlet.  Egész  lapos,  belső  lapjukon  megerősített 
oxidált  fémlemez  ornamensekből  áll,  amelyek  felhőzetesen  stilizált  fákat  ábrázolnak,  még 
pedig  éles  körvonalak  nélkül.  Ez  a díszítés  a nagy  ajtófelületeknek  nagyon  is  erős 
fényét  mérsékli  és  tisztán  ornamentálisan  hat.  Az,  hogy  ezek  a burkolások  nem  kapcso- 
lódnak szervesen  az  ajtó  csuklóihoz  (Scharnier)  vagy  zárórészeihez,  ahogy  ezt  a korrektség 
kívánná : itt  nem  akkora  baj,  mint  egyebütt,  mert  hiszen  ezeknek  a burkolásoknak  nem 

az  a föladatuk,  mint  rendesen,  hogy  szerkezeti  erősítést  markirozzanak,  hanem  csak  az, 
hogy  úgy  hassanak,  mint  a felületen  elhelyezett  minden  egyéb  ornamens.  Az  asztalnál, 
amelynek  — tizenkét  karosszékben  ülő  személynek  lévén  szánva  — szokatlanul  nagy  a 
táblája,  remekül  sikerült  az  asztalláb  kérdését  megoldani.  Egy  középtörzsből  ágakként 
jobbra-balra  támasztó  dúcok  nőnek  ki : ez  a láb.  És  könnyen,  a teljes  biztosság  hatását 
keltve  hordja  a nehéz  asztaltáblát. 

Figyelemreméltó  munkákkal  állott  ki  a sorompóba  Polgár  Alajos.  Egyebek  közt  olyan 
hálószobabutorzással  is,  amely  nemcsak  tehnikai  kivitelével,  de  legkivált  a csinosság 
hatásával  rászolgál  a figyelembe  való  vételre.  A bútorzat  két  olyan  darabját  reprodukáljuk, 
amely  arról  tanúskodik,  hogy  Polgárnak  a szerkezet,  de  a díszítés  iránt  is  jó  érzéke 
van.  Nem  igen  jár  a maga  utján,  egy  kis  kölcsönért  elnéz  a japániakhoz  és  a modern 
franciákhoz,  de  jól  ért  ahhoz  a mesterséghez,  hogy  ezt  a kölcsönt  nagyjában  illően  és 
Ízléssel  fölhasználja.  Ha  a terveit  szigorú  művészi  kritikával  fölülvizsgálnák,  igen  jeles 
munkák  alkotására  nevelhetnék  az  ő tehetségét.  Ott,  ahol  azelőtt  oszlopokat  és  pilaszte- 
reket  alkalmaztak,  Polgár  a nádcsomó  motivumával  él.  Nem  egészen  uj  ez  a motívum, 
konstruktív  szempontból  nem  is  látom  nagyon  szívesen.  Nem  tartom  éppenséggel 
logikus  dolognak,  ha  a törékeny  nádat,  bármekkora  csomóban  is,  terhek  hordására 
használják.  Mintha  tiz  beteges,  gyönge  asszonyra  bíznának  olyan  munkát,  amelylyel 
egyetlen  erős  ember  is  megbirhatna.  A tiz  gyönge  teremtés  elvégzi  ugyan  a dolgot,  de 
bizony  a fáradozó  beteges  nők  nem  kellemes  látványosság. 

Polgár  ezt  a szerkezeti  motívumot  érdekesen  viszi  át  a díszítésbe,  ahogy  ez  az  ábrá- 
zoltuk mosdóasztal  tükörkeretében  látható.  Csakhogy  nem  használja  ki  dekorative  a nád 
hajlékonyságát,  hanem  a végeit  minden  fajtájú  naturalisztikus  virággal,  még  szivarcso- 
mókhoz hasonló  erősítésekkel  is  zárja.  Ami  hiba.  Mig  egyébütt  is  tesz  róla  tanúságot, 
hogy  bizonyos  motívumok  struktiv  elemeire  semmi  figyelemmel  sincs.  Amikor  például 
könnyű,  elegáns,  naturalisztikus  virágokat,  amelyek  díszítésül  szolgálhatnak,  kon- 
zolok hordására  alkalmaz.  Az  ember  attól  fél,  hogy  ha  azokra  a konzolokra  valami 
tárgyat  állítanak,  a csinos  virágfonadékok  rögtönösen  összenyomódnak.  A felület  színes 
ornamentei  marketterie  munka : virágmotivumaik  jórészt  japániasak,  de  tarkábbak  és 
kevésbbé  graciozusok  mint  ahogy  azt  ez  a stilforma  megengedi,  illetőleg  megköveteli. 
Leginkább  az  ágyakon  látszik  ez,  amelyeken  Polgár,  csakúgy  mint  ahogy  ezt  a párisi 
l’Art  nouveau  néhány  munkáján  láttuk,  a marketterie-munka  fölé  még  nádszálakat  visz, 
amelyek  azonban  az  által,  hogy  ez  az  ornament  a nagy  dekoratív  hatásnak  híján  van, 
zavarólag  hatnak.  Végül  igaz  dicsérettel  emlékezem  meg  a tükörszekrény  japánias  körül- 
keretezéséről.  Igen  jeles  munkát  végzett  vele. 

Hirschler  és  Faragó,  ez  a két  jeles  bútorrajzoló,  az  idén  csak  keveset  mutatott  be. 
Azelőbbi  egy  Engel  Lajos  által  igen  jól  munkált  bájos  szalonberendezést,  amely 
ugyan  Chependale  nyomain  támadt,  de  Chependalenak  merev  vonalait  diskret  farag- 
ványokkal  megeleveníti.  De  már  a szövet  nem  illik  a berendezéshez,  mert  bár  modern, 
mégis  nagyon  rikító  ezekhez  a csinos  munkákhoz.  Faragó  egy  Lukacsovics  által 
készített  etagére-szekrényt  állított  ki,  a mely,  néhány  kisebb  hibáját  nem  tekintve, 
eléggé  csinosan  hat. 

Horti  professzor,  aki  egy  idő  óta  nemcsak  nagy  buzgalommal,  de  sikeresen  is  azon 
fárad,  hogy  a mesterségek  legkülönfélébb  ágait  művészi  szellem  hassa  át,  két  karos- 
széket állított  ki.  Az  egyik  kárpitozott,  a másik  bőrös  szék  (a  48.  sz.  lapon).  A kárpitos 
támlásszék  (készítette  Qelb  M.)  struktiv  tekintetben  kitűnő.  A támla,  a maga  finoman 
hajló  vonásaival  nem  illik  ugyan  nagyon  a szék  vaskosságához,  de  önmagában 
olyan  csinos  s olyan  pompásan  illeszkedik  a széken  ülő  hátához,  hogy  az 
ember  ezt  az  össze  nem  függést  szívesen  megbocsájtja.  De  már  a bőrös  karosszék 

(készítette  Lukácsovics  J.)  fölépítés,  valamint  az  áttört  fabéllet  és  a bőrornamens  vonal- 
rajza dolgában  is  teljesen  harmonikus.  Csak  az  a baja,  hogy  az  ülése  nagyon  is  széles. 
Egy  kissé  zavaróan  hat  a szék  támlájának  koronája  is,  amelyet  bizonyára  a munkás 
túlbuzgalma  futó  levelekből,  tisztán  ornamentálisan  olyan  kagylóformában  képzett  ki, 
mely  nagyon  is  barokkó-ízű. 

Egyszerűségével  és  logikus  szerkezetével  igen  jól  hat  Nagy  Jenőnek  az  52.  sz.  lapon 
közölt  kis  szivarszekrénye.  (Készítette  Lukácsovics  J.)  Kár  hogy  a gyámok,  anélkül  hogy 
erre  szükségük  volna,  egész  helytelenül,  oszlopfejekben  végződnek;  azért  is  kár,  hogy 
a máskülönben  szép  vonalú  kapocsburkolás  túlon  túlterhelt.  Az  ajtóbéllet  zöld,  hullámos 
üvegből  van,  amelynek  itt  igen  szép  a díszítő  és  a kolorisztikus  hatása. 

Meg  kell  emlékeznem  arról  a könyves  szekrényről  és  íróasztalról  is,  amelyet  Vágó 
László  építész  tervei  szerint  Wener  készített.  Ezek  a bútordarabok  szintén  azt  bizonyítják, 
hogy  milyen  helytelen  dolog  az,  amikor  tisztán  építészeti  motívumokat  bútorokon  alkal- 
mazunk. Vágó  nemcsak  a könyves  szekrényét,  de  még  az  íróasztalát  is,  akárcsak  régi 
várak  volnának,  bástyaoromzattal  díszítette,  amelyen  könyv  is,  papiros  is  hamarosan  elsza- 
kadna. Mahunka  ebédlőbútorzást  küldött,  amely  külsőség  dolgában  a belgák  nyomait 
mutatja,  amennyiben  ezeknek  egy  bizonyos  vonalrajzát  utánozza,  de  máskülönben  nagyon 
is  messze  elmaradt  a belgák  csodálatosan  struktiv  szellemétől.  A fabélletnek  ama  szinte 
szeszélyes  vonalai,  melyek  Van  de  Veidénél  vagy  Serurier  Bovy-nál  a konstrukcióból 
organikusan  származnak,  Mahunká-nál  nem  egyebek  játéknál.  Az  ajtóbélietekkel  is 
szakasztott  úgy  van,  pedig  a belga  Hankar  genialis  burkolásairól  és  üvegajtóburko- 
latairól leste  el  őket,  annélkül  azonban,  hogy  a belgának  akár  az  eleganciáját,  akár 
a struktiv  szükségesség  iránt  való  érzékét  ki  tudná  fejezni. 

Egész  sor  csinos  tükörkeret  is  van  a kiállításban ; egynéhányat  reprodukálunk  is. 
Majd  valamennyi  modern  jellegű,  noha  a modernség  igazi  magaslatától  még  messze 
elmaradtak.  Csakis  amolyan  neki-iramodásfélék  a magasság  felé.  A virág  ornamensek 
alkalmazásánál  jobban  kellene  ügyet  vetni  a szigorúbb  stilizálásra  de  egyúttal  egyszerűbb 
vonalrajzra  is  kellene  törekedni. 

* 

Igen  szép  haladást  konstatálhatunk  a szőnyegipar  és  a tűmunka  terén.  A Kovalszki 
Sarolta  úrnő  dicséretes  vezetése  alatt  álló  eleméri  Torontálmegyei  Háziipar  a maga  régi 
dolgain  kivid  újnemű  tárgyakkal  is  beállított.  Kovalszkiné  egész  új  szövőtehnikát  hono- 
sított meg,  olyant,  amilyent  Scheerebeckben  űznek,  s igen  jeles,  modernül  stilizált  mintákat 
dolgoztatott  föl.  Az  53.  sz.  lapon  egy  Vaszary  Jánostól  tervezett  és  Elemérben  készített 
szőnyegvég  képét  közöljük,  amely  színek  és  kidolgozás  dolgában  egyaránt  kitűnő. 
Ha  Kovalszkiné  ezután  is  ezen  az  úton  halad,  bizonyára  nagy  eredményeket  fog  elérni. 
Mégis  azt  a tanácsot  adjuk  neki  is,  azoknak  a művészeknek  is,  akikkel  rajzokat  készíttet, 
hogy  ne  kövessék  olyan  nagyon  az  angol,  német  és  északi  mintákat,  s hogy  inkább  a 
. lineáris  ornamentikát  alkalmazzák,  mint  az  állatokból  és  növényekből  stilizáltat.  Hiszen  annak 
sem  kell,  mint  annyi  sok  keleti  munkánál,  éppen  geometrikusnak  lennie.  Megtűri  a leg- 
eredetibb és  legérdekesebb  kombinatiókat  is,  amit  legjobban  a németalföldi  szőnyeg- 
művészek  munkái,  köztük  első  sorban  a Lemmén  Györgyéi,  biznyítanak. 

A Torontálmegyei  Szőnyegipar  Részvénytársaság  és  a Pozsonyi  Állami  Szövőipariskola 
még  mindig  az  úgynevezett  perzsa  szőnyegek  szövésére  vetik  a fősúlyt.  Mind  a két  intézet 
jól  tenné,  ha  inkább  szép,  modern  munkák  készítésére  adná  magát.  Hiszen  kezdőkisér- 
letek  már  történtek  is,  de  meg  jeles  rajzolókban  sincs  hiány. 

Igen  érdekesek  a Rippl-Róna  hímzései.  Témáit  nem  dolgozza  föl  se  naturalisztikusan,  se 
tisztán  lineárisan  vagy  sematikusan  stilizálva,  hanem  a fölmerülő  stilisztikai  nehézségeket 

úgy  küzdi  le,  hogy  a tulajdonképen  való  rajzot  csakis  vázlatosan,  éles  körvonalozás  nélkül 
rakja  föl,  s a képhatás  elérését,  de  általában  az  általános  főhatást  is  a színezésre  bízza. 

Érdekes  két  applikátió-munkát  küldött  Mirkovsky  Gézáné  a kiállításba.  A kézimunkának 
ezt  a technikáját,  amely  pedig  a maga  kitűnő  kolorisztikus  hatásával  nagyobb  felületek 
díszítésére  nagyon  is  alkalmas,  alig  ápolják  nálunk.  A két  kiállított  tárgy  közül  (az  53.  és 
54.  sz.  lapon)  az  elsőt  tartjuk  a jobbnak.  Erőteljesen,  bár  kissé  nagyon  schematikusan 
stilizált  munka.  A másikat  rajz  és  szín  dolgában  kissé  túlzottan  naturalisztikusnak 
tartom.  Hatása  egészen  képszerű,  már  pedig  az  effajta  munkák,  amelyek  csakis  nagyobb 
felületekre  illenek  és  amelyeknek  díszítés  a feladatuk,  csakis  a nagyobb  ornamentális 
lineáris  rajzot  bírják  el. 

Tűvel  dolgozott  kitűnő  munkákat  állítottak  ki  a Magy.  Rir.  Állami  Nó'iparisko/a  és 
az  Izabella  főhercegasszony  védnöksége  alatt  álló  Pozsonyi  Nőegyesület  is.  Mind  a két 
intézet  nagy  buzgalommal  és  ugyanakkora  ügyességgel,  a nemzeti  motívumok  fejlesztésén 
fáradozik.  Szívesen  látnám,  ha  az  alkalmazott  nemzeti  motívumok  stilizálásán  vala- 
melyest változtatnának,  mert  a két  intézetben  szigorúan  követik  azt  a sematikus  szel- 
lemet, amelylyel  a letűnt  századokban  stilizáltak  volt.  Valamivel  több  szabadság  a rajzban 
és  valamivel  több  egyéniség  a stilizált  elemek  csoportosításában,  azonkívül  egy  kis  eltérés 
a néha  a renaissancera  emlékeztető  szimetriától,  bizony  elkelne  a munkáikon.  Egyénib- 
bekké és  ezzel  eredetiebbekké  is  válnának  általuk.1 

Az  agyag-  és  üvegipar  terén  is  láttunk  egynéhány  újítást.  Nem  sokat,  de  érdekeset. 
Legelsőnek  a Róth  Miksáéit  említem.  Két  új  műiparág  meghonosításával  jókora  érdemet 
szerzett  magának.  Ő az  első,  aki  nálunk  megpróbálkozott  az  amerikai  Tiffany  módszere 
szerint  készített  színes  üvegablakokkal.  Az  58.  és  59.  sz.  lapon  levő  ábra,  sajnos,  csakis  az 
ablakok  rajzát  mutatja  be,  de  nem  is  sejteti  kolorisztikus  hatásukat.  Ezt  a két  ablakot  Róth 
tervei  szerint  Tiffany  által  készített  üvegdarabokból  nálunk  állították  össsze.  A rajzok  nem 
nagyon  eredetiek,  mert  hiszen  jórészt  modern  angol  és  német  témák  nyomait  követik, 
de  van  bennük  a kolorisztikus  hatás  iránt  való  jókora  érzék.  Az  eredeti  Tiffany-mun- 
káknak  elragadó  kolorisztikus  hatását  persze  még  megközelítőleg  sem  érik  el,  aminek 
két  oka  is  van.  Először  is  az,  hogy  Tiffany  nem  takarékoskodik  az  üveggel;  hogy  a 
rajz  témáját  a legritkább  esetben  tartván  olyan  fontosnak  mint  a színhatást,  nem  egy- 
szer három-négy  különböző  színű  üvegdarabot  is  rak  egymás  fölé,  csak  azért,  hogy  a 
keresett  színhatást  elérje.  Azt  hiszem,  — legalább  az  az  impresszióm,  — hogy  Róth  a 
maga  üvegablakaihoz  nemcsak  Tiff any-ü veget  használt,  hanem  francia  üveget  is,  amit 
különben  sok  francia  és  belga  üveges  művész  is  meg  szokott  tenni,  még  pedig  azért, 
mert  a Tiffany-üvegnek  nagyon  kevés  a világos  árnyalata,  úgy  hogy  gyakran  kevés  vilá- 
gosságot bocsájt  a szobákba.  Hát  bizony  a más  fajta  üveg  alkalmazása  olcsóbb  is,  sőt  a 
gyakorlati  célnak  jobban  meg  is  felel,  hanem  a kolorisztikus  és  művészi  hatás  határo- 
rozottan  csorbát  szenved  tőle. 

Róth  Miksa  még  a velencei  üvegmozaik-művességet  is  meghonosította  nálunk,  s a 
60.  sz.  lapon  reprodukált  két  műtárgy  arról  tanúskodik,  hogy  ebben  a tehnikában  is 
sokra  vitte.  Úgy  reméljük  azonban,  hogy  Róth  nem  fogja  a velencei  mozaikok  puszta 
utánzásával  beérni.  Mert  bármily  érdemes  dolog  is  ennek  az  iparágnak  nálunk  való 
meghonosítása,  bármennyire  nevezetes  dolog  gazdasági  szempontból  is,  — különösen 
több,  munkában  levő  megrendelésre  való  tekintettel,  — az  bizonyos,  hogy  a modern 
belső  díszítés  nem  veszi  valami  nagy  hasznát  ennek  a tehnikának,  amelynek  a hatásai 
csakis  nagy  méretekre  és  igen  messze  levő  nézőpontokra  szólnak.  Annak  azonban, 
hogy  igenis  az  üveginkrustatiónak  nagy  szerepe  juthat  a belső  dekorációban  nemcsak 
Tiffany  de  a nancy-i  Panu  is  a bizonysága.  Az  ő nyomdokaikban  haladva  Róth  is  nagyobb 
eredményeket  érhet  el,  mint  a bizony  már  elcsépelt  velencei  mozaikokkal. 

A kiállításban  ezidén  is  részt  vettek  Schreiber  örökösök  üveggyárai  valamint  a Kossuch 
Jánoséi.  Csakhogy  egyikük  se  mutatott  be  új,  figyelemre  méltóbb  használati  vagy  fény- 
űzési tárgyat.  Rippl-Rónai  ismét  kiállította  a maga  üvegmodelljeit,  de  ezek  bizony  nem 
igen  felelnek  meg  annak  a céljuknak,  hogy  használati  áruk  számára  művészi  modellekül 
szolgáljanak.  (A  47.  sz.  lapon  a Rippl-Rónai-féle  bútorzat  reproduktiójában  láthatók.) 

Zsolnay  az  idén  nemcsak  jeleskedett,  amit  különben  mindig  tett,  hanem  művészi 
tekintetben  fölülmúlta  minden  eddig  bemutatott  művét.  Végre-valahára  eltért  a kis  virágos 
keletieskedő,  valamint  a sematikus  magyar  motívumoktól,  és  áttért  a nagy  dekoratív 
vonalakkal  kifejeződő,  félig  naturaliszíikus  virágornamentre,  amely,  noha  semmikép  sem 
utánzás,  az  emberben  emlékezést  kelt  a kopenhágaiaknak  s a velük  egyívású  művészeknek 
modern  dekorációjára.  Van  néhány  kiállított  olyan  darabja  is,  amelynek  egyáltalában 
nincs  ornamentációja,  amely  csakis  szántszándékkal  foltosnak,  bolyhosnak  csinált  zomán- 
cával hat.  Zsolnay  ezekkel  az  egymástól  nagyon  eltérő  árnyalatokat  képviselő  tárgyakkal 
olyan  hatást  ér  el,  amely  gyakran  felülmúlja  a legjobb  modern  fayenceokét.  A fém- 
szerű lustre-el  ellátott  darabokkal  felért  a tehnika  lagnagyobb  magaslatára,  de  ezt  talán 
már  el  is  hagyta  velük,  mert  hiszen  reájuk  tekintve  az  ember  már  nem  is  azt  látja,  hogy 
fayence  munkák  vannak  előtte,  hanem  azt  hiszi,  hogy  csiszolt  fémet  lát. 

A porcellánipar  terén  csakis  egyetlen  egy  újítást  jegyezhetünk  fel.  Fischer  Emil  meg- 
próbálkozott a kopenhágai  porcellángyár  munkáinak  utánzásával.  Egyelőre  csak  kisebb 
méretekben.  Az  utánzatok  természetesen  nem  érnek  föl  az  eredetiekkel,  sőt  messze  elma- 
radnak tőlük  — aminek  az  is  az  oka,  hogy  Fischer  híján  van  a megfelelő  művészeknek,  — 
mindazonáltal  ezek  az  apró-cseprő  tárgyak  igen  csinosak  és,  — ez  pedig  különös  javukra 
szolgál,  — igen  olcsók.  E munkákban  főérdem  a tehnikai  kivitelt  illeti.  Azt,  hogy 
Fischernek  sikerűit  az  alzománc-festés  nehézségeivel  megbirkóznia.  Jóidéig  a kopenhágai 
gyár  egymagában  állt  ezzel  a mesterséggel.  Nemrég  a meiszeni  gyár  ezen  a téren  még 
nagyobb  sikert  ért  el,  amennyiben  az  alzománcfestést  kemény  porcellánon  is  alkalmaznia 
sikerült  (puha  porcellánnál  1200  — 1300  foknyi  melegség,  kemény  porcellánnál  már  1600  — 
1700  foknyi  melegség  kell  hozzá),  de  az  olyan  fiatal  gyár,  amilyen  a Fischer-féle,  még 
a maga  vékony  eredményeivel  is  nagyra  lehet.  Egyebekben  Fischer  munkálkodása  is 
tekintettel  van  keserves  piaci  viszonyainkra,  s még  mindig  azokat  a sablonos  ó-meiszeni 
utánzásokat  produkálja  mint  azelőtt.  A Herendi  porcellángyár  is  hű  maradt  a régi  kerék- 
vágáshoz, sőt  a legrégibbhez.  Illik  rá  nagyon  az  az  ismeretes  paradoxon,  hogy : szép- 
séges múlt  van  előtte.  Csak  annyit  változott,  hogy  a tehnikája  fogyatékosabb  lett. 
A színezése  rikító,  a színei  és  aranyozása  egyenetlenek,  a vonalai  nem  tiszták,  és  gyakran 
még  a zománca  is  hibás. 

Egész  sor  igen  különféle  dologgal  köszöntött  be  Horti  Pál  professzor.  A már  említett 
támlásszékeken  kívül  majolika-,  bőr-  és  fémmunkákkal  is  megpróbálkozott.  Majolikái, 
amelyeket  reprodukciókban  közlünk,  tehnika  dolgában  fogyatékosak  ugyan,  de  a maguk 
jórészt  eredeti  formáikkal  elég  érdekesek.  Kívánatos  dolog,  hogy  Hortit  az  első  balsiker 
ne  riassza  vissza  s hogy  kísérleteit,  próbálkozását  ezután  is  folytassa.  Forma  dolgában 
igen  jók  az  egy  darabból  kivert  rézedények,  amelyek  különben  készítőjük  Jancsurák  K. 
munkás  művészi  ügyességének  is  becsületére  válnak.  Dicséretet,  elismerést  érdemel  értük. 

Hortinak  legnagyobb  érdeme,  hogy  a dekoráció  iránt  való  érzékével  a vonal  felé  hajlik, 
amelynek  lendületet  és  ornamentalis  jelentőséget  is  tud  adni.  De  már  azzal  a móddal 
ahogy  a virágornamenssel  bánik,  nem  értek  egyet.  Keze  alatt  olyan  túlterheltté  lesz, 
hogy  dekoratív  jellegét  néha  el  is  veszti  egészen. 

A bőrdíszműárukat  készítő  ipar  terén  az  idén  nagy  a haladás.  Az  érdem  javarésze 
Qottermayere ] aki  nagy  iparkodással  törekszik  azon,  hogy  a maga  mesterségét  a moderni- 
zálás útján  fölvirágoztassa.  Boros  Rudolf  tervei  alapján  néhány  nagyon  finom  á petit  fér 

aranynyomással  díszített  bőrmunkát  készített,  azonkívül  még  néhány  igen  jól  sikerült 
bőrmozaikmunkát  is. 

Azok  a mesteremberek,  akik  bőrmetszéssel  foglalkoznak,  jórészt  sajnos  még  mindig 
a régi  művészietlen  állásponton  maradtak.  Metszett  bőrben  egész  képeket  vagy  banális 
domborműveket  imitálnak,  pedig  az  ő tehnikájuk  nem  tűr  meg  más  díszítést,  csakis  a 
meglehetősen  laposan  dolgozott  ornamentális  dekorációt.  Azt,  hogy  ilyen  módon  jeles 
dolgok  alkothatok,  az  a két  bőrmetszésű  munka  is  bizonyítja,  amelyet  Horti  terve 
nyomán  Walter  és  Howindt  készített,  valamint  a Fischhof  Jenő  laposan  metszett  táskája 
is,  amelynek  azonban  alaposan  elhibázott  a sujetje. 

Ötvösmunkát  ezúttal  csakis  Roger  Adolf  állított  ki.  Még  mindig  hűségesen  ragasz- 
kodik a régi  formákhoz  és  a régi  rekeszzománchoz.  Megpróbálkozott  ugyan  vele,  hogy 
díszgarnituráján  és  különféle  keretein  a filigránrészek  és  a zománcdiszítések  rajzait 
valamelyest  modernebben  stilizálja,  de  nem  nagy  eredményt  ért  vele.  Új  alakjukban 
csak  oly  túlterheltek  és  rikítók,  mint  annak  előtte.  De  azok  az  ékszerek,  amelyeket  Förk 
Ernő  és  Havranek  Ferenc  rajzai  nyomán  készített,  komoly  figyelmet  érdemelnek.  Reprodu- 
káljuk is  őket.  Arról  tanúskodnak,  hogy  a tervezőknek  jó  érzékük  van  a vonal  stilizálása 
és  a növényornamens  dekoratív  fölhasználása  iránt,  s hogy  jó  ízléssel  rendezik  el  a 
növények  kombinációt.  Csak  azt  az  egyet  kifogásolnék  az  ékszereken,  hogy  a drágakövek 
alkalmazása,  de  meg  organikus  beillesztésük  is,  nem  nagyon  sikerült.  Mindazoknak,  akik 
szivükön  hordják  ennek  a művességnek  érdekét,  azt  ajánljuk,  hogy  tanulmányozzák  a 
belga  Van  dér  Velde  és  Morren,  valamint  a francia  Colonna  és  Lalique  munkáit.  Megtanul- 
hatják rajtuk,  hogy  a drágakövek  helyes  alkalmazásával,  másrészt  a tisztán  lineáris 
ornamentatióval  milyen  csudálatos  hatások  érhetők  el.  Még  az  is  hibájuk  a Roger-féle 
munkáknak,  hogy  zománcuk  sokhelyütt  nem  eléggé  finom,  aminek  pedig  a kolo- 
risztikus  hatás  vallja  a kárát,  s hogy  gyakran  olyan  helyütt,  ahol  a zománc  viszi  a rajzot, 
még  a körvonalakat  sem  tartatja  be  kellő  szigorúan. 

Sokat  várunk,  a kiállított  dolgai  alapján,  Rappaport  és  társának  csak  nemrég 
megnyílt  zománcműves  műhelyétől,  ámbátor  most  bemutatott  rekeszzománc  munkái 
nagyon  közönségesek.  De  már  festett  zománcmunkái  tehnika  dolgában  nagyrészt 
kitűnőek.  Különösen  az  en  grisaille  és  az  aranyszerű  tónusú  darabok,  igazán  kívánatos 
dolog  volna,  ha  a terveiket  valami  jeles  művész  rajzolná.  Igen  jó  munkának  mondható 
az  a két  kis  lemez  is,  amely  guillochirozott  alapon  email  translucideból  készült.  Az  új 
cég  újfajta,  saját  találmányu  zománcozással  is  megpróbálkozott.  Olyannal,  amelyben 
rekeszbeosztás  nélkül  nagyobb  felületeken  fölrakott  zománc,  felhős  árnyalatokra  tesz 
szert.  A kiállításon  csakis  egy  kisebb  vázát  látunk,  amelyet  teljesen  ezen  a módon 
zománcoztak,  és  még  csak  a jövő  titkai  közé  kell  sorolnom  annak  a kérdésnek  a meg- 
oldását, hogy  ezzel  az  új  zománccal  valamelyes  művészi  hatást  el  lehet-e  majd  valamikor 
érni  ? Teljesen  fölösleges  dolgoknak  tartom  azokat  az  egész  sötét,  egyszínű  zománccal 
bevont  vázákat,  amelyeknek  lustre-jéből  az  embernek  bizonyos  majolika  munkák  jutnak 
az  eszébe.  Csak  nem  pótolhatja  ez  a drága  matéria  az  olcsó  és  szép  majolikát? 

Érdekes  művész  számba  megy  BeckÖ.  Fülöp,  aki  nehány  rendkívül  finom  bronz-munkát 
küldött  a kiállításra.  A reprodukált  (66-67.  sz.  lapokon  levő  ábrák)  munkák  első  pillantásra 
azt  tanúsítják,  hogy  készítőjük  a modern  franciák  tanítványa.  De  bármennyit  tanult 
légyen  is  Vallgreen-től,  Charpentier-iő\  vagy  Carabin- tői,  mégis  egészen  önálló  a 
művészete.  Rendkívüli  nagy  érzéke  van  a figurális  elemnek  ornamentális  alkalmazása, 
valamint  a formák  organikus  kiképzése  iránt.  Az  ő munkáin  a korsó  füle-lába  nem 
amolyan  a tárgyhoz  mehanikusan  ragasztott  valami,  hanem  az  egésznek  szerves  része, 
amely  a dekorációból  természetszerűleg  nő  ki.  Milyen  érdekesen  ad  praktikus  alakot  az 
ornamentnek,  amikor  példáúl  villává,  de  még  gyertyatartóvá  is  formálja ! Hallottam, 

nem  is  egyszer,  hogy  a munkáinak  fölhányják  nagyon  is  drága  árukat.  Ugylátszik,  nem 
gondolnak  arra,  hogy  ezek  a tárgyak  nemcsak  tehnika  dolgában  rendkívül  nehéz  és 
finom  munkák,  de  azonkívül  igazi  műremekek  is,  amelyeknél  mindegy,  bronzból  vagy 
nemesebb  fémből  készítették-e  őket. 

A fémtehnika  terén  a kiállítás  még  két  más  újítással  is  szolgál.  A Magyar-Belga 
Fémgyár  R.  7Tnak  galvanoplasztikai  módon  bronzozott  gipsztárgyaiból  és  Beschorner  A.  M. 
és  fia  műbronzaival.  Amazoknak  is  az  a céljuk,  hogy  ilyen  szurrogátum  gyanánt  szol- 
gáljanak. Azt  ugyan  nem  tudom,  hogy  a gipsz  az  ilyenféle  kezelés  folytán  ellentállóbbá 
lesz-e,  de  azt  a kijelölt  áruk  alapján  látom,  hogy  kisebb  szobrászmunkákra  ez  a matéria 
nem  alkalmas.  Sokkal  különbek  a Beschornerék  bronzot  pótló  tárgyai.  Néhányat  közülök 
reprodukálunk  is.  Tehnika  dolgában  kitűnőek,  öntésük  pontos,  az  áraik  sem  felette 
drágák.  Csak  éppen  a patina  megválasztása  és  kivitele  dolgában  nem  mindig  sikerültek. 
Azért  azonban  igaz  dicséretet  érdemelnek,  hogy  nem  adták  magukat  régi,  elcsépelt  piaci 
áruk  másolására,  hanem  csakis  művészi  értékes  modelleket  sokszorosítanak. 

Világító  iparunkat,  sajnos,  ezúttal  se  dicsérhetjük  meg.  A Magyar  Lámpagyár  R.  T. 
még  egyre  a maga  régi  művészieden  modelljeit  dolgozgatja  föl,  amelyeket  évekkel 
ezelőtt  valamelyik  berlini,  modellekkel  kereskedő  zsibárusnál  vásárolt.  Kívüle  még  Rex 
is  küldött  néhány  világító-tárgyat  a kiállításba.  Nem  igen  hiszem,  hogy  itt  eszelték 
ki  őket,  inkább  azt,  hogy  a londoni  Bensőn  és  Ashbee  munkáinak  egyszerű  másolatai. 
A reprodukált  Hochmann  József-féle  üvegcsillárt  Kprösy  és  Sebestyén  tervezte.  Sokkal 
jobban  hatna,  ha  nem  terhelték  volna  túl  indákkal,  amelyek  éppenséggel  nem  hatnak 
ornamentálisan. 

Lakatosművességünk  sem  haladt  nagyot.  Forreider  József  aluminium-bronzból  ková- 
csolt kandalló-állványt  állított  ki,  a mely  tehnika  dolgában  igen  sikerűit,  amely  azonban 
inkább  a fémművességben  való  remeklés,  mint  műalkotás;  mindenféle  stílusoknak  és 
témáknak  valóságos  konverzációs  lexikona,  csak  éppen  kandalló-állvány  nem.  Sárvári 
a maga  kovácsolt  vasmunkáival  jobbára  régi  nyomon  jár.  Még  mindig  azt  tartja, 
hogy  a vaskovácsolásnak  az  a művészi  föladata,  még  pedig  legfőbb  föladata,  hogy 
természetes  virágokat  utánozzon.  Sikerültebbek  a stilizált  díszítményekkel  ellátott  tárgyai. 

Befejezem  ismertetésemet.  Nem  egy  elavúlt  sablont,  nem  egy  észszerűtlenséget  kor- 
holtam benne.  De  megvigasztal,  ha  ugyan  vigasztalás  számba  mehet  az  effajta  tapasz- 
talat, az  a tudat,  hogy  nem  vagyunk  magunkban  régi  sablonok  és  észszerűtlenség 
dolgában. 

Tavaly  Berlinben  is  láttam  a magunkéhoz  hasonló  kiállítást.  Nagyobb  volt,  de  aránylag  se 
volt  jobb.  Hasonlót  tapasztaltam  az  osztrák  iparművészeti  múzeumban,  Bécsben,  a minapi 
karácsonyi  kiállításon.  Néhány  kifogástalan,  igazi  művészi  szellemtől  áthatott  intérieuren 
kívül,  az  egész  bécsi  bútoripar  kiállítása  nem  egyéb  utánzásnál.  Gondolkozás  nélkül,  szinte 
gépiesen  utánozzák  az  ó-németet,  a Louis  quinze-t  vagy  legjobb  esetben  az  úgynevezett 
angol  mintát.  És  a mesterségek  minden  egyéb  ágában  is,  az  alsó-ausztriai  műiparegyesület 
védnöksége  alatt,  (ezt  az  egyesületet  a múzeum  igazgatója  Scala  udvari  tanácsos  a múzeum- 
ból szerencsésen  kiakolbolította)  a legművészietlenebb,  a legelcsépeltebb  piaci  ízlés  dominál. 

Ha  a párisi  világkiállításon  csakis  Bécscsel  kellene  versenyre  kelnünk,  dehogy  is 
aggódnám.  De  bizony  ott  más  országok  is  szembe  szállnak  velünk.  A még  hátralevő  más- 
fél esztendőben  rendkívül  szorgalmasan  és  komolyan  kel!  dolgoznunk,  mert  ez  a kará- 
csonyi kiállítás,  amely  a párisi  szereplésünk  főpróbájának  tekinthető,  sok  örvendetes 
jelenség  mellett,  nem  egy  fogyatékosságunkról  tett  tanúságot. 


Diner-Déties  József. 


Székely  Árpád  rajza. 


NATIONAL  COMPETITION  1898. 


Az  1898-ik  évi  angol  nemzeti  verseny  pályanyertes  műveinek  kiállítása  az  iparművészeti  múzeumban. 


Most,  hogy  Ígéretemet  beváltandó,  a fennebbi  kiállítás  ismertetéséhez  fogok,  veszem 
csak  észre,  mekkora  nehézségekkel  jár  utolsónak  írni  oly  tárgyról,  melylyel  a szakköz- 
lönyök ép  úgy  mint  a napi  sajtó,  a szokottnál  behatóbban  foglalkoztak. 

Alig  tudok  példát  arra,  hogy  valamely,  megjelenésében  semmi  szokatlant  fel  nem 
tüntető  tárlat,  melynek  senkisem  csinált  előre  hangulatot,  amelyről  úgyszólván  senki  sem 
tudta,  hogy  tulajdonképen  mit  is  fog  nyújtani,  — sőt  a legtöbben  azt  várták,  hogy  kész 
tárgyakat,  főleg  angol  bútorokat  fognak  látni,  — ekkora  visszhangra  talált  s ily  osztatlan 
tetszésben  részesült  volna  laikusnál,  szakembernél  egyaránt,  mint  a múzeum  e legutóbbi 
kiállítása.  És  arra  sem  emlékszem,  hogy  tanulságok  ily  könnyen  belopóztak  volna  közön- 
ségünk leikébe,  hódítva  s gondolatokat  fakasztva,  mint  azok,  amelyek  a hozzánk  semmi- 
ben sem  hasonló,  tőlünk  nagy  távolságra  lakó  angol  nemzet  kezdő  művészeinek  mun- 
kálkodásában rejlettek.  Mennyi  mindent  bizonyít  ez  a tény ! 

Bizonyítja,  hogy  közönségünk,  melyet  napról-  napra  jobban  szeretek  és  becsülök,  a mióta 
ide  zarándokló  ezrei  révén  sűrűbb  érintkezésben  állok  vele,  úgy  szólván  szomjas  a 
szépre  s örömmel  felkarolja  a nyujtottakat,  amennyiben  van  benne  állandó,  belső  érték 
és  hogy  mindig  hálás  a reája  fordított  fáradozásokért. 

Bizonyítja,  hogy  a közönség  tájékoztatására  vállalkozó  sajtó  tisztult  ízlésű,  széles  látó- 
körű munkásokkal  rendelkezik,  mert  a napilapok  ismertetései  e kiállításról  érdekesek 
voltak  s kivétel  nélkül  a szeget  a fején  találták.  A szakközlönyök  pedig  számos  becses 
dolgozattal  gyarapították  irodalmunkat  ebből  az  alkalomból.  Bizonyítja  végűi  talán 
azt  is,  hogy  a múzeum  tisztában  van  feladatával  s minden  tőle  kitelhetőt  elkövet,  hogy 
ezt  a körülményt  nyilvánvalóvá  tegye.  A tárlatot,  amelyről  külön  jegyzéket  vezettünk, 
18  nap  alatt  37,737  egyén  nézte  meg.  Testületileg  jöttek  el  a II.  kér.  áll.  tanítónőképző, 
a sz.  főv.  iparrajziskola  női  osztálya,  az  állami  felső  építő-ipariskola,  az  áll.  nő-ipariskola 
és  az  áll.  felső  ipariskola,  ez  utóbbiak  két-két  ízben ; az  újpesti  áll.  faipari  szakiskola,  a IV. 
kér.  gróf  Károlyi-utcai  ipariskola,  a székes-fővárosi  Ili.  kér.  községi  polg.  leányiskola,  a 
Műegyetem  építész-növendékei  és  az  iparművészeti  iskola,  amelynek  tanárai,  élükön  Fittler 
Kamill  igazgatóval,  külön  tanulmány  tárgyává  tették  a kiállított  anyagot;  sőt  Szterényi 

József,  az  alatta  álló  összes  érdekelt  iskolák  tanárait  rendelte  fel  Budapestre,  a tárlat 
tanulmányozása  céljából,  Szabó  Károly  sz.  főv.  tanácsos  pedig  körlevélben  felszólitotta 
az  összes  főv.  rajztanárokat  s rajztanitókat,  hogy  a kiállítást  tanulmányozzák.  Külső  siker 
tekintetében  tehát  meg  lehet  elégedve  a múzeum.  Kérdés : lesz-e  és  lehet-e  állandó  hatása 
e tárlatnak;  hol  és  miben  nyilvánulhat  ez  vagy  kellene  ennek  nyilvánulnia? 

Forduljunk  feleletért  magához  a látott  anyaghoz,  nézzük,  mit  nyújtott  volt,  mi  ebből 
az,  a mit  hazai  talajba  megfelelő  eredmény  reményével  átültethetnénk  ? 

Az  angol  nemzeti  versenyre  bocsájtott  és  megbírált  anyag  általában  ezeket  a szak- 
mákat foglalta  magában  : 

I.  Mintázás,  antik  emlékek,  levelek,  lapos  stb.  minták  után  (Modelling 
from  the  Antique,  from  foliage,  from  flat  examples  etc.):  fejek  és  mellszobrok;  egész 
szobrok;  domborművek  szobrok  után;  levelek  természet  után;  redőzetek,  díszítmények, 
alakok  lapos  minták  után ; anatómiai  tanulmányok. 

II.  Emberi  alakok  mintázása  természet  után  és  díszítmények  mintázása 
Öntvények  Után  (Modelling  the  human  figure  from  nature  and  modelling  ornament 
from  the  cast) : fejek,  domborművű  fejek  és  egész  alakok  természet  után.  Díszítmények 
öntvények  után. 

III.  Mintázott  tervezetek  (Modelled  designs):  virág  és  három  tervezet  ennek 
felhasználásával. 

IV.  Rajz  antik  minták  után,  részletek  Stb.  (Drawing  from  the  Antique, 
details  etc.) : fejek,  kezek  és  lábak,  egész  alakok,  antik  szobrokra  alkalmazott  redőzetek. 

V.  Rajz  élő  minta  után  (Drawing  from  the  living  model) : fejek,  kezek  és 
lábak.  Záros  határidőn  belül  készítendő  tanulmányok.  Egész  alakok. 

VI.  Festés  élő  minták  után;  alakok  öntvények  után  egy  színben; 
anatómiai  és  redőzet,  vázlatok  (Painting  from  the  living  model ; painting  the 
figure  from  the  cast  in  monochrome ; Anatomy  and  drapery  sketches) : fejek,  alakok. 
Tanulmányok  egy  színben  természet  után.  Emberi  és  állati  alakok  öntvények  után  egy 
színben.  Anatómia,  redőzet  vázlatok. 

VII.  Festés:  virágok,  csendélet  és  interieurök  (Painting  from  flowers,  still 
life,  and  interiors) : virágcsoportozatok  és  csendéletek  olajban ; u.  a.  vízfestékben.  Han- 
gulat tanulmányok,  intereurök. 

VIII.  Festés:  virágok  háttér  nélkül  díszítmények  öntvények  után  egy 
Színben  (Painting  flowers  without  back  grounds;  painting  ornament  in  monochrome 
from  casts). 

IX.  Papirkárpitok,  patronnal  készült  rajzok,  vasrácsok  (Wall  papers; 
stencil  designs;  iron  gates.) 

X.  Festés:  díszítmények  színes  háttéren,  könyvillusztrációk;  színes 
nyomatok  és  falragaszok  (Painting  ornament  on  coloured  grouds;  book  illustrations; 
designs  for  coloured  prints  and  posters). 

XI.  Csipkék  és  hímzések  (Laces  and  embroidery). 

XII.  Falburkolattéglák,  agy agmüv esség,  mozaik,  üvegfestmények  és 
könyvfedelek  (Tiles,  pottery,  mosaics,  stained  glass,  and  book  covers).  A címben 
fersorolt  osztályokon  kívül  e csoportban  foglaltatik  a következő  két  alosztály  is : növényi 
tanulmányok  díszítmények  számára  és  linoleum. 

XIII.  Fémmunkák  és  történelmi  stílű  díszítmények  (Metal  works  and 
historic  Ornament). 

XIV.  Nyomtatott  szövetek,  damasztok  (Printed  materials,  Damasks.) 

XV.  Szövött  függönyök,  szőnyegek,  belső  díszítés ; virág  és  három 
tervrajz;  A Royal  College  of  Art  nevű  intézetében  készített  történelmi 
tanulmányok  (Woven  hangings,  carpets;  internal  decorations;  flower  and  three 
designs;  historic  studies  from  the  Royal  College  of  Art.) 

XVI.  Építészet  (Architectur) : tervezetek,  felvételek,  építészeti  vázlatok. 

XVII.  Q ép rajzok  (Mechanical  drawings) : árnyékolt  és  színezett  rajzok,  skiografia 
színezett  munkarajzok,  hajók  rajzai  és  tervei. 

Ez  az  anyag,  amely  bírálat  alá  került.  Érdekes  most  már  megismerkedni  azon  elvek- 
kel is,  amelyek  a vezetők  és  a tanárok  előtt  lebegnek,  akiknek  természetesen  az  érdeke, 
hogy  az  ő meggyőződésük  szerinti  a legjobb  eredményeket  érjék  el,  miután  ekként  tiszta 
képet  nyerünk  arról,  hogy  a tananyag  milyen  formában  jutott  kifejezésre  a tanítványok 
munkálkodása  révén,  és  az  is  sokakat  érdekelt,  hogy  kik  ezek  a tanítványok. 

Lehetetlen,  hogy  közöljem  a Department  of  Science  and  Art  részéről  a tanárok  és 
iskolák  számára  kiadott  vaskos  kötetre  terjedő  különféle  utasításokat.  A nemzeti  verseny 
bíráló  bizottságának  jelentése  elegendő  támaszt  nyújt  nekünk,  hogy  betekintsünk  az 
angol  észjárásba  s bizonyos  konzekvenciákat  levonjunk. 

Az  általános  megjegyzésekből  böngészve  feltűnő,  hogy  mindig  a művészi  tökély 
fekszik  a bírálók  szivén  első  sorban ; ezt  és  az  átlag  színvonalát  hasonlítják  össze 
szüntelen  az  előző  évek  termelésével.  A részleteknél  pedig  a következő  figyelemre  méltó 
kritikai  megjegyzéseket  találjuk : 

I.  CS.  Természet  után  mintázott  levelek.  „A  bírálókat  meglepi  az  a körülmény, 
hogy  a növendékek  nem  fordítanak  több  figyelmet  e hasznos  munkálkodásra.  Mintázott 
redőzetek.  A bírálók  felhívják  a tanárok  és  tanulók  figyelmét  a m.  é.  jelentésükben  tett 
arra  a megjegyzésükre,  hogy  a redőzeteket  több  gonddal  s behatóbban  kellene  tanulmá- 
nyozni a növendék  elé  állított  tényleges  redőzet  után.  A jelen  esetben  a különféle  szö- 
vetek sajátságainak  betű  szerinti  visszaadására  kellene  törekedni  inkább,  mint  a tárgynak 
bármely  más  kezelésére. 

II.  Mintázott  fejek  természet  után.  Az  a munkásság,  a melyet  ebben  a csoportban 
látunk,  főleg  laza,  gondos  tanulmányon  nem  alapuló,  vázlatszerűsége  miatt  neve- 
zetes. Minthogy  e munkák  készítésére  nézve  nincs  szabott  határidő,  azoknak  igen  tisztán 
kellene  a komoly  s tanulóhoz  illő  törekvést  feltüntetni  arra  nézve,  hogy  a formákat  és 
jellemeket  kifejezésre  hozzák  ...  A tanulóknak  nem  kellene  idejüket  fantasztikus  és  épen 
nem  kívánatos  mellék  dolgokra  vesztegetniük.  Természet  után  mintázott  alakok.  A nagy- 
méretű, be  nem  fejezett  minták  nagyobb  számban  fordúlnak  elő  az  idén,  mint  az  előző 
években.  A bírálók  azt  tartják,  hogy  a növendékek  nem  húznak  mérlegelhető  hasznot 
az  e féle  munkálkodásból. 

III.  Mintázott  tervezetek.  Az  idén  bemutatott  munkákban  határozott  tendencia 
nyilvánul  a értelmetlen  hullámos  körvonalakkal  való  visszaélésre.  Számos  alakot  a terve- 
zetekben tökéletlenül  tanulmányoztak  a növendékek,  a kiknek  mindaddig,  a míg  azokat 
nem  tanulmányozták  sikerrel  természet  után,  egyáltalában  meg  sem  kellene  engedni, 
hogy  tervezeteikbe  alakokat  vegyenek  fel  . . . Tekintettel  arra  az  előnyre,  a mely  felett 
a Royal  College  of  Art  növendékei  rendelkeznek,  annak  folytán,  hogy  módjukban  van 
a múzeumi  gyűjteményekben  lévő  régi  emlékek  kitűnő  kivitelét  megnézni,  a bírálókat 
meglepi,  hogy  munkáik  oly  gyakran  vannak  befejezettség  híjjával  s oly  sokszor  iomposak. 

IV.  Egész  alakok  rajzai.  Úgy  látszik,  hogy  túlságos  sok  fáradság  fordíttatik  a 
rajzok  kidolgozására  s árnyékolására,  anélkül,  hogy  gondosan  tanulmányoznák  az  alak 
arányait  és  mozdulatait. 

V.  K^zek  és  lábak.  A bírálók  óhajtanák,  vajha  több  iskola  követné  a leicester-i  iskola 
példáját,  a melynek  tanítványai  oly  sikereket  értek  el  ebben  a tárgyban.  A bírálók 
kivált  a modort,  melyet  kecses  volta  tesz  nevezetessé,  dicsérik.  Egész  alakok  természet 
után.  Tekintettel  arra  a fontosságra,  a melyet  a bírálók  természet  után  való  rajzolásra 
helyeznek,  mint  a legjobb  eszközre,  a melylyel  a művészet  bármely  ágában  szert  lehet 
tenni  a kitűnőségre,  nagyon-nagyon  örvendenek,  hogy  ily  nagy  számú  iskola  ennyi 
dolgozatot  küldött  be  az  ország  minden  részéből. 

VI.  Festett  fejek  természet  után.  Az  e csoport  keretében  eszközölt  munkál- 
kodás még  mindig  elhibázott.  A bibor  tónusoknak  sajátságos  túltengése  észlelhető,  a mire 
nézve  azt  óhajtják  a bírálók,  hogy  kiküszöböltessék.  Az  életnek  és  a világosságnak  rend- 
kívüli hiánya  tapasztalható,  kivéve  a díjazottakat,  ezekben  a tanulmányokban.  A tárgy  és 
háttere  közötti  igaz  viszony,  ez  a rendkívül  fontos  tekintet,  úgy  látszik  szintén  teljesen 
elkerülte  sok  tanuló  figyelmét.  Festett  alakok  természet  után.  Sajnálatos,  hogy  az  alakok 
megvilágítása  rendszerint  nem  eléggé  egyszerű  tanulók  számára.  A világosság  és  árnyék 
okos  használata  oly  célból,  hogy  a tanuló  kifejezhesse  és  megmintázhassa  a formákat, 
főfontosságú.  Egyszínben  festett  alakok  és  állatok  öntvények  után.  A bírálókat  nagyon 
meglepi,  hogy  minekutána  gyakran  ajánlották  volna  az  egyszerű  háttereket,  mégis  ezeknek 
egész  sora  az  idén  mindenféle  lényegtelen  dolgokkal  zsúfolt.  Anatómia.  A bírálók  azt 
vélik,  hogy  ezeknek  a tanulmányoknak  inkább  élő  alakok  után  tett  tanulmányokkal, 
a melyek  a tanulók  keze  ügyében  vannak,  kellene  egyenes  vonatkozásban  lenniök,  mint 
antik  alakokkal.  Redőzet  tanulmányok.  Majdnem  valamennyi  tanulmányban  a redőzet,  a 
helyett  hogy  kifejezésre  juttatná  az  alakot,  a melyet  betakar,  öncél  gyanánt  kezelt, 
tekintet  nélkül  arra,  hogy  mi  van  alatta. 

VII.  Öntvények  után  egyszínben  festett  díszítmények.  A Royal  College  of  Art 
részéről  bemutatott  tanulmányok  mind  nagyon  nehéz,  de  igen  hasznos  minta  után 
készültek;  az  eredetiben  rejlő  szellem  és  dekoratív  jelleg  azonban,  sajnos,  egyik  mun- 
kában sem  volt  feltalálható. 

VIII.  Papirkárpitok  ...  Az  idén  sokkal  nagyobb  a sorozata  azoknak  a dolgoza- 
toknak, melyek  rajz  tekintetében  közhelyek  vagy  kezelésre  nézve  meg  nem  felelők.  Számos 
papirkárpit  tervezete  el  nem  fogadható,  nem  lévén  sem  concepcióban  sem  kezelésben  ezen 
iparág  körülményeihez  mért.  Patron-festés  . . . Úgy  látszik,  tényleg  tapasztalható  több 
irányú  haladás,  lévén  a munkák  változatosak  úgy  a rajzot  mint  a kezelést  illetőleg. 
S ha  egyfelől  még  mindig  fennáll  az  a törekvés,  hogy  az  eljárás  szabta  kellő  határozatot 
átlépjék,  másfelől  a patron  metszés  törvényei  mégis  általában  felismertettek. 

X.  Falragaszok.  A feliratok  egyetlen  esetben  sem  kezeivék  teljesen  kielégítő  módon, 
akár  a megfelelő  alak  és  arány  szempontjából  tekintsük  azokat,  akár  pedig  mint  a fal- 
ragasz rajzának  egyik  lényeges  kiegészítő  részét.  A betűknek  mindig  olvashatóknak  kell 
lenniök  s jó  helyen  kell  állniok. 

XI.  Csipkék.  Jól  esik  látni,  hogy  a tanulók  nem  inspirálják  magukat  többé  kereskedő- 
házak mintáiból,  mint  annak  előtte,  és  sikerrel  törekednek  munkáikba  a más  térről 
származó  eszméket  bevinni  . . . mikor  a formát  a természetből  merítették,  oly  stilizálást 
választottak,  mely  az  anyagnak  s az  előállítás  módjának  rendesen  megfelel.  Hímzés. 
A tervezés  ezen  ágában  az  üdeség  és  találékonyság  nevezetes,  kivált  a természet 
formáinak  díszítő  művészeti  visszaadásánál. 

XII.  Agyagművesség.  A Royal  College  of  Art  tanítványainak  tervezetein  nem  igen 
látszik  meg,  hogy  megfelelően  használták  volna  fel  a South  Kensington  múzeum  által 
nekik  nyújtott  előnyöket.  Üvegfestészet.  Ennek  az  osztálynak  a munkálkodása  végtelenül 
rósz  ...  Az  illető  semmivel  sem  bizonyítja,  hogy  tudná,  hogy  mi  a célszerű  ebben  az 

anyagban.  Könyvkötések.  A tervrajzokban  látható  felírások  sok  kivánni  valót  hagynak 
hátra;  a tanulók,  a kik  törekvéseket  árulnak  el  ez  irányban,  túlgyakran  esnek  affek- 
tációba.  Meg  kellene  gondolniok,  hogy  tisztán  a nyakatekertség  még  nem  csinál  szép 
betűt  s betűkre  jó  minták  léteznek.  Növény  tanulmányok  díszítmények  számára.  A bírálók 
annak  a szükségét  szeretnék  az  iskolákkal  tisztán  megértetni,  hogy  határozott  különbséget 
kell  tenni  az  olyan  természet  után  csinált  tanulmány  között,  mely  festői  előállítás 
céljából  s a között,  mely  tervezetek  számára  készül. 

XIII.  Ötvösség,  ékszerészet.  A bírálók  több  részletrajzot  szerettek  volna  látni,  hogy 
ezek  révén  a tervezet  szerkezete  kitűnjék  úgy,  hogy  a mikor  az  a munkás  kezébe  kerül, 
annak  ne  legyen  nehézsége  a tervezet  kivitelénél.  Történelmi  stílű  díszítmények.  A törté- 
nelmi egymásután  és  folytonosság,  úgyszintén  a különféle  korszakokból  választott  minták 
változatossága  oly  körülmény,  melylyel  általában  nagyon  keveset  gondolnak  a tanulók, 
mikor  az  e szakmába  vágó  tanulmányaik  sorozatát  összeállítják. 

XIV.  Nyomtatott  anyagok.  A tervezetek  rendszerint  jól  alkalmazkodnak  az 
anyaghoz  s az  előállítás  teknikájához,  de  egy  részük  nem  eléggé  jól  van  kivive  ahhoz, 
hogy  mint  munkarajznak  is  értéke  legyen  s ennélfogva  jutalmat  nem  kaptak. 

XV.  Szövött  függönyök,  kárpitok  stb.  A bírálók  örömmel  látják,  hogy  a tanulók, 
kivált  a kisebb  rajzokban,  egyszerű  motívumokat  használnak  és  kerülik  a közönségeseket, 
melyek  oly  gyakran  fordulnak  elő  a kereskedésben  és  örülnek,  hogy  sok  esetben 
ugyanaz  tervezte  a rajzot,  a ki  el  is  készíti  a tárgyat.  Szőnyegek.  A bírálók  örülnek, 
hogy  frissebb  motívumokat  használnak  szőnyegek  tervezeteinél.  Virágok  és  három 
tervrajz  (bizonyítványok  elnyerhetése  céljából  végzett  pályamunkák).  A növényeknek 
különféle  tárgyakhoz  való  alkalmazásánál  nyilvánvaló  a törekvés,  hogy  egyúttal  megőríz- 
tessék  a virágok  színe  s a növény  szerkezete.  Ezekben  a gyakorlatokban  komoly  kísérletek 
történtek  arra  nézve,  hogy  a tervezetek  annak  az  anyagnak  a követelményeihez  alkal- 
mazkodjanak, a melyekre  gondolvák,  de  lehetne  még  több  gondot  fordítani  ebben  az 
irányban. 

Mi  oknál  fogva  osztottak  ki  jutalmakat?  Ez  is  olyan  kérdés,  melynek  kiváló  fontos- 
ságot tulajdonítok,  mert  ezek  az  indokolások  érdekesen  egészítik  ki  s magyarázzák  meg 
az  iskolai  tevékenységet  s mélyebb  pillantást  engednek  a rendszerbe  s azokba  az  elvekbe, 
melyeket  követnek  vagy  követendőnek  tartanak  a művészeti  oktatásnál  Angliában.  Mivel 
azonban  a bíráló  bizottság  közzétett  e megjegyzései  csak  az  illető  munkával  szemben, 
a melyről  szó  van,  élvezhetők  igazán,  főleg  az  itt  képben  ábrázolt  rajzokhoz  fűzőiteket 
fogom  ismételni. 

Arany-érmet  ítéltek  oda  . . . » mint  kiknek  mintázási  módja  a többi  növendékek  figyel- 
mébe ajánlható  az  abban  nyilvánuló  komoly  tanulmány,  minden  fortély  hiánya  s lelkiisme- 
retessége végett  (70.  1.  sz.)  . . . » a Discobolos  egy  finom  rajzáért,  mely  keresetlen  s férfias 
kezelése  miatt  nevezetes  ...»  erőteljes  s jó  megfigyelésre  valló  két  rajzáért,  melyek- 
nek kecses  a modellirozása  (73.  1.  1.  sz.)  ...»  kecses  s határozottan  eredeti  tervezetéért 
(74.  1.)  . . . » munkáinak  mindvégig  tapasztalható  egyformán  kitűnő  voltáért.  Tervezetei 
az  koncepció  változatosságáról  s a fehér  és  fekete  hatása  iránt  való  helyes  érzékről  tanús- 
kodnak (76.  és.  77.  !.)...»  a tervek  egy  sorozatáért,  mely  nagy  terjedelmű  anyagot  ölel 
fel.  E sorozat  nem  épen  eredetisége  miatt  nevezetes,  de  nagy  tehetséggel  rajzolt  s gyakorlati 
arravalósága  ki  van  mutatva  a tervekhez  csatolt,  kivitt  minták  segélyével  (80  — 82.  1.)  . . . » 
tervezetért,  mely  nehézségeket  okozó  elemeknek  sikerült  kombinációja,  hatása  a tömegek 
kezelését  tekintve  s szellemét  illetőleg  jól  alkalmazkodik  a nyomtatott  bársonyhoz 
(88.  1.  2.  sz.) 

Ehhez  hasonlók  azok  az  indokolások,  melyekkel  a bírálók  az  ezüst-érmek  kiadását 
kisérik ; csak  a kritikai  megjegyzések  erősebbek.  Egyet-kettőt  ezekből  is  idézek  . . . • 

arany  érmet  kapott  volna,  ha  összes  vázlatai  a legjobbik  vázlatának  színvonalát  elérték 
volna  . . . egyszerű  kezelésért  s kitűnő  megmintázásért  ....  rajzának  s színeinek 
igaz  voltáért  s a virág  növésének  sajátságai  iránt  mutatkozó  helyes  érzékéért ....  a 
bírálók  helyeslik  a kompozíció  vezérlő  vonalainak  egyszerűségét.  A pilaszterek  megfe- 
lelően kezeltek,  anélkül,  hogy  túl  közelről  követnék  az  elcsépelt  formákat  ...  a lehető 
legegyszerűbb  tervezetek  egyrésze  nagyon  ajánlatos,  a miért  is  ezüst-érmet  kapott. 

Végül  azt,  hogy  mennyire  szigorúak  a bírálók  a jutalmak  megítélésében  s mekkora 
becsben  kívánják  tartatni  az  arany-érmet,  mi  sem  jellemzi  jobban,  mint  az  utolsónak 
ide  igtatott  idézet:  Ezüst-érmet  Ítéltek  meg  . . . „rajzaikért,  a melyekben  a munka 
mindenestül  csodálatos.  Nehéz  elképzelni,  hogy  tanuló  munkája  a kitűnőség  magasabb 
fokára  legyen  emelhető  ebben  a csoportban."  Ehhez  azt  jegyzem  meg:  nehéz  elképzelni 
a tökély  mekkora  fokát  kell  a tanulónak  elérnie,  hogy  a jury  érdemesnek  találja  a 
legmagasabb  kitüntetésre ! 

De  meg  is  látszott  a kellően  alkalmazott  szigor  eredménye,  mert  úgy  gondolom,  hogy 
az,  a mi  minden  látogatót  legelőször  megragadott  az  itt  kiállított  dolgozatok  megtekin- 
tésénél, az  a munkák  rendkívüli  magas  művészi  színvonala  volt  s előállításuk  töké- 
letessége. Emlékezzünk  csak  vissza  a 70.  lapon  rajzban  bemutatott  gyönyörű  női  alakra 
s az  87.  lapon  található  1.  sz.  tervezetre  nyomtatott  muszlinhez,  mely  utóbbit  egy 
19  éves  fiatal  ember  készített. 

Nem  vagyok  barátja  a változtatás  nélkül  átplántált  külföldi  intézményeknek;  máris 
bőviben  vagyunk  ezeknek  s akárhova  tekintünk,  majdnem  minden  téren  találkozunk 
eféle  idegen  jövevényekkel,  melyeknek  nemzetünk  eszejárásához  a legtöbb  esetben  semmi 
közük;  rendesen  azonban  homlokegyenest  ellenkeznek  mindazzal,  a mi  a magyarnak 
sajátságát  képezi.  Hanem  azért  a jelen  esetben  nem  volna  kifogásom  az  ellen,  ha  ott  a 
hol  az  iparművészet  fejlesztéséről  van  szó,  meghonosítanék  az  „Angol  rendszert"  úgy, 
ahogy  én  azt  látom  s a minőnek  én  azt  tapasztalásból  ismerem. 

Abból,  a mit  az  előző  lapokon  elmondtam,  s a mit  egyébként  sokan  tudnak, 
az  világlik  ki,  hogy  a „rendszer"  legelső  törekvése  a rajztanításnak,  mint  a művészet  alap- 
kövének és  tengelyének  lehető  terjesztése.  Erre  a vall  a „Directory  with  regulations  for 
establishing  & conducting  Science  and  Art  schools  and  classes"  című  s utasításokat  tar- 
talmazó hivatalos  kiadvány  e rendelkezése.  „Ehhez  a vizsgához  (rendes  évvégi  vizsgák) 
mindenki  — „All  persons"  — a ki  jelentkezik  s nemcsak,  a ki  az  iskolát  vagy  osztályt 
látogatja,  oda  bocsájtandó." 

Ennek  a rendelkezésnek  méltó  kiegészítése  az  a másik  intézkedés,  melynek  értelmében 
minden  rajztanítónak  joga  van  tanítványainak  a munkáit  a központba  küldeni  s kérni, 
hogy  az  elért  eredményekhez  képest  külön  megjutalmaztassanak.  E jutalom  lehet  2 shilling, 
de  lehet  2 font  sterling  is.  Az  angol  kormány  az  1897/8.  évben  304.781  fontot,  azaz 
három  és  fél  milliónál  többet  költött  segélyekre  a rajztanításra  s egyéb  ezzel  összefüggő 
célokra. 

A nemzeti  verseny  szintén  nyitva  áll  Anglia  valamennyi  iskoláinak  növendéke  számára. 
Mindössze  csak  azt  kívánják,  hogy  a pályamunka  az  iskolában  magában  készült  légyen, 
képesített  tanárok  felügyelete  alatt.  Egy  további  megszorítás  áll  fenn  a díjak  tekintetében, 
a mennyiben  ilyeneket  nem  kaphatnak,  a kik  előzőleg  nyertek  érmeket,  tanárok  s a 
Royal  College  (tanárképző)  tagjai.  Ez  utóbbiak  számára  tiszteletdíjak  vannak  fentartva. 

A második  elv,  mely  végig  vonul  az  angol  tanítás  módján  s a kiállított  anyagon  is 
szembeszökő  volt,  a pontos,  lelkiismeretes,  becsületes,  mindenféle  szemfényvesztést,  for- 
télyt s álgénialitást  kárhoztató  munkálkodásra  való  szoktatás.  Mély  életbölcsességre  valló 
elv,  mely  már  akkor  is  biztosított  fölényt  és  kelendőséget  az  angol  ipari  készítményeknek, 
mikor  még  az  volt  a hirök,  hogy  ízléstelenek.  Kivált  ott  fontos  ez  a módszer  a rajz- 

oktatásnál,  a hol  sok  a több-kevesebb  tehetséggel  megáldott  ember,  mint  nálunk,  a hol 
tehát  a természet  adományából  fakadó  erő  érzete  könnyen  elragadja  a kezdőt,  a ki  — hány- 
szor esik  ez  meg  hazánkban  ! — gyönyörű  Ígérettel  kezdi  pályafutását,  s azt  ezzel  igen 
sokszor  be  is  fejezi,  mert  — nem  tanult  eleget  s elég  alaposan.  „All  in  good  time", 
mondja  az  angol ; mindent  a maga  idejében.  Kezdetben  nemcsak  a szemet  s a kezet 
kell  iskolázni,  de  a lelket  is,  hadd  tanulja  meg  az  ifjú,  hogy  feladatát  csak  akkor  tekintheti 
teljesen  megoldottnak,  ha  ahhoz  összes  jóakaratát  és  tehetségét  felhasználta.  Majd  bekövet- 
kezik az  ideje  annak,  hogy  szabadjára  bocsájtják,  sőt  a mikor  mindenek  felett  azt  kívánják 
tőle,  hogy  csakis  a saját  lábán  járjon,  legyen  önálló  s ne  forduljon  máshoz  a maga 
boldogulása  végett,  miután  ennek  forrása  a saját  ereje.  S ez  ismét  egy  további  pontja  a 
„rendszernek",  melynek  nagy  hasznát  vehetnők  mi  is;  sőt  talán  a legnevezetesebbek 
egyike,  mert  vissza  vezetne  bennünket  nemzeti  sajátságainkhoz  s velünk  született  ízlé- 
sünk soha  eléggé  nem  támogatható  kultuszához. 

Feltárta  a kiállított  anyag  a történelmi  múlt  iránti  tiszteletet  s azt,  hogy  a régi  kor 
műemlékeinek  tanulmánya  mennyire  össze  van  forrasztva  az  oktatással.  A bírálók  is  nem 
egyszer  utalják  a növendékeket,  e lélek  és  ízlés  nemesítő  foglalkozásra;  de  úgy  látszik 
főleg  csak  akkor,  a mikor  önállóan  kezdenek  tervezgetni,  a mikor  egyéniségük  bizonyos 
mértékig  már  megüllepedett,  mikor  eléggé  műveltek,  hogy  megértsék  a szépségek  lényegét 
s azt  ne  a külsőségekben  keressék  „wie  er  sich  rauspert  und  wie  er  spukt" ; szóval 
mikor  haszonnal  másolgathatnak,  egyéni  ízlésük  lényegesebb  befolyásoltatása  nélkül. 

Egy  bizonyos  pontig  elérve,  a folytonos  szigorú  megfigyelés  s a láttattak  igaz  vissza- 
adása által  megedzett,  s immár  gondolatok  megtestesítésére  is  előkészített  tanítványtól 
új,  eredeti  alkotásokat  kívánnak;  ezeket  emelik  ki,  ezeket  dicsérik  s jutalmazzák.  Ez  is  a 
tervszerű  „training"-hez  tartozik.  Vezéreszméje  az  a törekvés,  hogy  az  angol  művészi 
géniusznak  erőt  kölcsönözzön  a békés  hódításhoz,  kiváló  helyet  biztosítson  neki  idővel 
a nemzetközi  versenyben,  s ezzel  anyagi  boldogulást  is.  A forrását  ennek  pedig  a ter- 
mészetben keresik,  a melyhez  folyton  folyvást  elvezetik  a tanulót,  megfelelő  feladatok 
révén:  tanulmányokat  kell  készítenie  növények  és  állatok  után  „in  preparation  for  orna- 
ment" a mint  mondják;  azaz  vázlatokat,  a melyekben  csak  a jellemző  részeket  rögzítik 
meg,  azokat,  a melyek  alkalmasoknak  látszanak,  hogy  belőlök  díszítmények  fejlesztessenek. 
Ennek  talán  legügyesebb  módja  a hármas  feladat  rendszere.  A tanítványnak  ugyanis  egy 
virágot  jelölnek  meg,  s három  előre  megadott,  határolt  különféle  alakú  felületet, 
a melyekbe  neki  tetszés  szerinti  három  tárgyat  kell  terveznie  az  illető  virágból  stilizált 
díszítmények  felhasználásával.  Ilyen  feladatokat  tüntetnek  fel  a go.  és  a 91—94.  lapo- 
kon látható  rajzok.  Ezt  az  eljárást  a legegészségesebb  szellemi  tornagyakorlatok  egyi- 
kének tartom,  mert  a tanuló  nemcsak  a közvetlen  stilizálásban  sajátít  el  könnyedséget,  de 
annak  folytán,  hogy  fantáziája  előre  meghatározott  korlátokon  belül  kényszerült  mozogni, 
elő  van  készítve  az  életben  számtalanszor  előforduló  esetekre.  Például,  midőn  szobának, 
lépcsőnek,  bútordaraboknak  stb.  meg  nem  változtatható  felületeit  kell  egy  bizonyos  szel- 
lemben, a megrendelő  ízléséhez  képest,  művészi  módon  megoldani,  mely  esetben  a meg- 
rendelő a bíráló  bizottság,  ízlése  a virág,  a három  felület  pedig  a díszítendő  dolog. 

Itt  egy  rövid  kitérést  szeretnék  közbeszúrni.  Talán  nem  tévedek,  ha  azt  állítom,  hogy 
az  angol  stilus  keletkezésének  s egészséges  fejlődésének  a titka  ekként  határozható  meg 
nehány  szóban  : az  önálló  egyén,  a ki  tanulmányozta  a régi  műemlékeket  s a természetből 
merítvén  inspirációját,  újat  keres. 

A XIX.  század  művészete  elérkezett  a legújabb  változathoz,  a melyet  jobb  jelző 
hiányában  az  új  művészetnek  „Tart  nouveau"  neveztünk  el.  Két  válfaja  van : az  angol 
s egy  másik,  a melyet  talán  belga-németnek  mondhatunk.  Az  utóbbi  keresett,  akarattal, 
öntudatosan  csinált,  az  újabb  s máris  szisztémát  dolgozott  ki  a maga  számára,  a mi  ter- 

mészetes,  nem  lévén  megszületett  eredmény,  hanem  máról  hónapra  megfogamzott  elha- 
tározás gyümölcse.  Kivált  a németekről  áll  ez,  a kik  tegnap  még  nyakig  úsztak  a 
„régi ''-ben,  egyre-másra  készítvén  a német  renaissance,  stb.  stílusban  „érzett"  „empfunden", 
tárgyakat,  másnapra  reá,  látván,  hogy  az  esztétikai  világnézetben  változás  állott  be,  őket 
a szomszédok  megelőzik,  s felismerve  a helyzetet,  a velük  született  gyakorlati  ösztönnel, 
rövidesen  birtokba  vették  a mások  szellemi  tőkéjét  s azt  most  sietve  s lehetőleg  úgy 
aknázzák  ki,  hogy  legelői  legyenek:  köznyelven  szólva,  túllicitálják  a többieket.  Innét  a 
túlzás,  melylyel  lépten-nyomon  találkozunk  a német  művészeti  produkcióban.  Ennek 
egyébiránt  történelmi  alapja  nem  lévén,  kellett,  hogy  magának  mihez  tarthatás  végett 
bizonyos  szabályokat  alkosson,  hogy  kiki  képes  legyen  az  új  szellem  követelte  úton 
haladni.  Ezért  lehet  a német  és  belga  munkákat  is,  a mennyiben  t.  i.  eredetiek,  azonnal 
megkülönböztetni  az  angolokétól.  Franciaország  még  nincsen  tisztában  magával:  keres. 
Nehezen  tud  kibontakozni  a nemzeti  stílusok  hagyományából  s keresi,  — nagyon  okosan 
és  helyesen  — miként  lehetne  új  formában  is  franciának  megmaradnia. 

Angliában  1835-ben  küldték  ki  az  első  bizottságot  a végből,  hogy  tanulmányozza, 
mik  volnának  a legjobb  eszközök,  a művészet  ismeretének  s a rajz  princípiumainak  ter- 
jesztésére az  ország,  de  kivált  annak  kézművességgel  foglalkozó  lakossága  között,  s 1836-ban 
szavaztak  meg  legelőször  1,500  fontot  (18,000  frt)  egy  múzeummal  és  felolvasásokkal 
kapcsolatos  rajziskola  (Normal  School  of  Design)  számára.  Az  akkor  megállapított  okta- 
tási rendszer  azóta  bizonyára  sokat  változott;  mindamellett  kétségtelen,  hogy  az,  a mit 
ma  látunk  olybá  vehető,  mint  a hatvan  év  előtt  megindított  s attól  fogva  öntudatosan  s 
következetesen  folytatott  munkásság  eredménye.  Van-e  ország,  mely  ily  múlttal  dicse- 
kedhetik a művészeti  oktatás  mezején  s kell-e  csodálnunk,  ha  ma  az  angolok  megelőznek 
mindenkit  a művészi  ipar  terén?  Az,  a mit  modern  angol  stílusnak  kereszteltünk  el,  egy- 
szerűen a század  díszítő  stílusának  egyelőre  legtökéletesebb  kifejezése;  már  csak  azért  is, 
mert  az  egyetlen,  mely  a logika  örök  törvényei  szerint  jött  létre.  Az  angolok  művészeti 
ipara  a múlt  századnak,  illetőleg  a jelen  század  első  évtizedeinek  hagyományaihoz  kapcsolt, 
számos  külső  impulzust  vett  fel  s emésztett  meg,  így  először  a kora  olasz  renaissanceot, 
majd  Kelet-Ázsiáét  és  Indiáét,  e mellett  állandóan  a természet  szépségeit  kutatva  s fel- 
dolgozva nőtt  fel,  a míg  végül  kijegecesedett  azzá,  a minek  látjuk  ma:  újnak  s nem- 
zetinek. Szóval  az  angol  stilus  művészettörténeti  folytonossággal  biró  nyilvánulás  s ez  oknál 
fogva  egészséges  és  életképes.  De  még  igazság  és  őszinteség  dolgában  is  külömbözik 
az  angolok  munkálkodása  a németekétől,  mert  a mig  amazok  csak  azt  reprodukálják, 
a mit  látnak,  emezek  mintegy  szuggerálják  önmaguknak,  hogy  mit  lássanak.  Érdekes, 
hogy  maguk  az  angolok  határozottan  tiltakoznak  az  ellen,  mintha  ők  a legmodernebb 
irányzatnak  hódolnának  a művészetben.  Szemük  lassanként  hozzá  szokván  a természetes, 
fokozatos,  ugrás  nélküli  változások  folyamatához,  nem  látják,  mennyire  másokká  lettek 
a legutóbbi  félszáz  évben,  mig  szomszédaik,  távolabb  állva,  jobban  észreveszik  az  egyes 
fejezeteket.  Stílust  a szó  szoros  értelmében  talán  angolok  sem  találtak  még  meg,  a meny- 
nyiben sem  az  építészetre  nem  hatottak  gyökeresen  átalakítólag,  sem  új,  a modern 
tehnika  vívmányait  kiaknázó  szerkezeti  formákkal  nem  ajándékozták  meg  az  emberiséget. 
De  ez  is  jönni  fog,  akkor,  a mikor  az  építészet  nem  fogja  többé  restelleni  a XIX.  század 
szülte  szerkezeteket,  azok  anyagát  s nem  igyekszik  ezeket  más  ruhába  bujtatni,  azt  vélvén, 
hogy  ezzel  lemond  az  emlékszerűségről.  E téren  még  a fogalmaknak  kell  megváltozniok. 

Cikkelyem  végére  hagytam  a tárlat  anyagának  méltatását.  Nem  volt  teljes,  mert 
Londonban  1,814  munka  képezte  a Nemzeti  Verseny  kiállítását;  nálunk  pedig  csak 
352  darab  volt  látható.  Elmaradt,  mert  nem  kértem,  5 arany-,  32  ezüst-,  283  bronzéremmel 
és  721  könyvjutalommal  kitüntetett  szerző  munkája.  E szerint  közönségünk  a javában 
gyönyörködött.  A magas  művészi  színvonalon  felül  meglepő  volt  a bemutatás  módjában 

kifejtett  ügyesség;  de  kivált  a kéz  biztossága:  ingadozás,  kétkedés,  a mit  a franciák 
á peu-prés-nek  mondanak,  sehol  sem  volt  tapasztalható;  a sok  „körülbelül"  helyes  kör- 
vonal helyett,  az  illető  mindig  az  egyetlen  jót  választotta  s érvényesítette  minden  két- 
séget kizáró  módon ; mindig  határozott  formákat  adott  vissza  s ezeket  sohasem  igyekezett 
homályos,  így  is  úgy  is  hangulatokkal  pótolni.  A legjellemzőbb  példák  egyike  volt  a 
Bechstein-féle  zongorák  falragasza,  e tisztán  ecsettel  készült  tervezet,  mely  még  a zon- 
gora skurcainál  sem  vette  igénybe  az  előzetes  rajz  nyújtotta  könnyítést.  Tökéletesen 
egyetértek  Vig  Albertnek  egyébként  is  kitűnő  fejtegetéseivel,  hogy  t.  i.  a kompoziciók 
legkiválóbbjai  a síkban  tervezett  csoportok,  papirkárpitok  és  egyéb  nyomtatott  minták  vol- 
tak ; viszont  a bútor-ipar  s ezzel  kapcsolatban  az  egész  belső  dekoráció  inkább  szegényes 
benyomást  tett.  A magyarázatot  talán  az  előbbi  megjegyzésem  adja  meg,  ugyanis,  hogy 
a szerkezeti  formák  új  irányú  művészi  megoldása  még  a jövő  feladata.  Annál  üdébbek 
s szebbek  voltak  a virágokból  stilizált  motívumok,  a melyeknél  nemcsak  a változatosság 
de  az  éles  megfigyelés,  a növény  sajátságos  növésének  mindvégig  szemmelkisérhető 
feltüntetése  és  a választott  anyaghoz  mért  kidolgozása  lepték  meg  a nézőt.  A terveze- 
teknek e feltűnő  jellemvonását  illetőleg  felvilágosításkép  megemlítendő,  hogy  az  angol 
iskolák  mindenha  nagy  súlyt  helyeztek  arra,  hogy  a tervezetek  kivihetők  legyenek  s 
ebben  a versenyben  nappal  a gyárakban  tényleg  alkalmazott,  este  iskolát  látogató  egyé- 
nek munkái  is  lévén,  eléggé  természetes,  hogy  a pályaművek  a szakavatottság  bélyegét 
magukon  viselték.  A színhangulatok  s a dekoratív  lépték  „l'échelle  décorative"  is  érde- 
keltek. Az  angolok  előszeretettel  viseltetnek  a sárga  szín  iránt;  mely  levegőjüknek  jellegze- 
tes színe;  kedvelik,  kivált  újabban,  a kéket,  zöldet,  és  a violát,  melyeknek  éles  volta  feltűnő. 
Ámde  erre  nézve  tudni  kell,  hogy  az  angolok  sárgás  búrokon  átszürődő  világossága 
elveszi  e színek  élét,  nemesebb,  szürkés  árnyalatot  kölcsönözve  nekik ; vagyis  u.  az  a szín 
ott  máskép  hat,  mint  itt.  A dékorativ  méretek  pedig  napról-napra  nagyobbakká  lesznek, 
s e tekintetben  közelednek  a középkor  méreteihez,  melyek  az  adott  felülethez  képest 
szintén  szertelen  — már  mint  a mi  eddigi  felfogásunkhoz  képest  — nagyok  voltak. 
Az  egy  — másfél  méteres  mustrájú  tapéták  épen  nem  termekhez  készültek,  ilyenek 
ritkák  Angliában,  hanem  a mieinknél  is  kisebb  meretű,  főleg  alacsonyabb  szobákhoz, 
a melyeknek  falán  a mustra,  tekintettel  a frízre  s a lambrira,  esetleg  csak  egyszer  ismét- 
lődik. Egyáltalában  nem  tetszettek  nekem  az  olajfestményű  dolgozatok.  Sem  a szín,  sem 
az  ecsetkezelés  nem  állotta  meg  a kritikát. 

Végezetül  egy  előttem  végtelen  becsben  álló  tulajdonságát  élveztem  a kiállításnak, 
a melyet  azonban  csak  azok  vehettek  észre  benne,  a kik  sokszor  voltak  Angliában  s ott 
családok  körében  is  időztek:  a nemzeti  vonást.  Mert  nemzeti  volt  ez  a tárlat  elejétől 
végig.  Miben  állott  ez  a nemzeti  vonás  ? Ezernyi,  sokszor  meg  sem  fogható  apróságban : 
a merevség  egy  nemében,  a minő  az  angol  ember  mozdulata;  a korrektségben,  e szó 
minden  értelmére  gondolva ; a színek  hidegségében,  a minő  az  élet  külső  megjelenése 
Angliában  és  főleg  a naivságban,  mely  az  angolokat,  mikor  maguk  között  vannak,  annyira 
megkülönbözteti  a többi  civilizált  népektől.  El  sem  képzelhető,  lelkületűk  mennyire  gyer- 
mekes, romlatlan,  fogékony.  Igazán  csodálatos,  hogy  az  a nemzet,  mely  zömében  a leg- 
távolabb áll  a fin-de-siécle-től,  adott  légyen  jelleget  a századvégi  iparművészetnek. 


Radisics  Jenő. 

Forrás-tanúlmányokból  kiinduló  s alapvető  szakmunkákban  eddigelé  még  vajmi  szegény 
művészeti  irodalmunkat,  ismét  új  kötettel  gyarapította  Huszka  József,  a kinek  nemzeti 
ornamentikánk  tanúlmányozása  terén  betöltött  úttörő  szerepe  aránylag  rövid  időközökben 
megjelent  munkáiból,  mint  a minők  „ Magyar  díszítő  stil“,  „A  székely  ház“,  általánosan 
ösmeretes.  Kevés  író  vagy  tervező  művész  dicsekedhetik  működésének  oly  nagy  és 
közvetetlen  hatásával,  mint  a minő  Huszka  e két  művéé  s a szakfolyóiratokban  kifejtett 
tevékenységéé  volt. 

Hogy  modern  díszítő  művészetünkben  a nemzeti  irány  mind  élénkebben  érvényesülni 
próbál,  azt  nem  kis  részben  az  ő lelkes  buzgólkodásának,  Írott  és  élőszóval  kifejtett, 
rajzokkal  kisért  agitációinak  köszönhetjük.  Az  építészetben,  a magyar  stilus  megteremtésére 
irányuló  törekvéseket,  a melyeknek  fölötte  érdekes  s külföldön  is  figyelemre  méltatott 
kísérletét  iparművészeti  palotánkon  kívül  nem  egy  monumentális  épületünkön  látjuk 
megtestesítve : részben  szintén  az  ő népies  ornamentika-tanúlmányaira  vezethetjük  vissza. 

A népies  ornamentika,  illetve  elemeinek  és  rendszerének  a kritikai  méltatása  a tárgya 
legújabb  könyvének  is,  a mely  gazdagon  illusztrálva,  a magyar  mérnök-  és  építész-egylet 
jóvoltából,  továbbá  a kereskedelmi  s a vallás-  és  közoktatásügyi  minisztérium  támogatásával 
a szerző  kiadásában  most  jelent  meg.* 

Húsz  évi  szorgalmas  gyűjtés,  éles  szemmel  véghez  vitt  vizsgálatok  és  összehasonlítások, 
a segédtudományok  hatalmas  apparátusát  felölelő  tanúlmányok  eredménye  e könyv, 
a melyben  megtaláljuk  sajátos,  népies  ornamentikánknak,  — bízvást  elmondhatjuk,  hogy 
teljes  anyagát.  A pontos  kivitelű  s részben  színesen  reprodukált  rajzok  képezik  a kötet 
magvát,  a melynek  magyarázó  szövege  rövid,  de  elég  kimerítő  ahhoz,  hogy  biztos 
kalauzul  szolgáljon  a magyar  ornamentika  mai  főforrásaiból  merített  ábrák  impozáns 
tömegéhez. 

A cifra  szűr  és  a suba,  ez  ősmagyar  öltözet-darabok,  legtisztább  forrásai  Huszka 
József  szerint  a magyar  ornamentikának.  Készítőik : a szűcs  és  a szűrszabó,  mindenkor 
a magyar  nép  fiai  sorából  kerültek  ki,  a kiknek  konzervatív  természetéhez  képest  e 

* Magyar  Ornamentika.  Irta  és  rajzolta  Huszka  József,  Budapest.  A Pátria  nyomása,  1898. 
Negyed-rét,  16  1.  szöveg  és  50  tábla  rajz.  Ára  fűzve  25  korona. 

ruhadarabok  szabásának  a jellege  s díszítésének  a módja  évszázadokon  keresztül  sem 
változott  meg  soha.  Ornamentikánk  egyéb  forrásai  még  a külömböző  faragványok,  házi 
szerszámok,  a melyeket  szerzőnk  fölsorolván,  nemzeti  ornamentikánk  elemeinek  a rend- 
szerét állapítja  meg,  a melynek  tárgyalásánál  a jelenből  kiindulva,  mindenkor  a múltba 
megy  vissza,  s a mennyire  a nagy  megszakítások  okozta  akadályok  megengedik,  orna- 
mentikánk fejlődésének  ezer  éves  folytonosságát  is  igyekszik  kimutatni  s e célból  az 
összehasonlításra  alkalmas  anyag  után  a honfoglaláskori  sírok,  Ázsiának  az  ősmagyarokkal 
érintkezésben  állott  népei  emlékeinek  az  ornamentikájáig  is  nyúl. 

Ennek  az  óriási  anyagnak  földolgozása  egyetlen  kutatónak,  szinte  ember  fölötti  feladat 
s épp  azért  menthetővé  teszi  a műnek  helylyel-közzel  fölmerülő  fogyatkozásait,  mint 
a minők  az  ornamentikánk  összefoglaló  tárgyalásának  a hézagai,  némely  kevésbbé  szilárd 
alapra  épített  föltevések,  a melyek  bírálatáról  ösmertetésünk  folyamán  még  lesz  szó. 

Ornamentikánk  elemeit  Huszka  József  négy  csoportba  osztja : állati,  növényi,  mértani 
és  tárgyi  elemekre,  a melyek  között  a növényeké  s ezekből  is  a virágé  a főszerep,  a 
melynek  stilizálása  közben  a magyar  népies  művészetre  nézve  jellemző,  hogy  a szár  és 
levél  elenyészik  és  mindenek  fölött  a szirmok  dominálnak. 

A virágok  közé  sorozza  szerzőnk  a pávatollat  is,  mely  egyike  ornamentikánk  legelter- 
jedtebb elemeinek  s míg  egyrészt  igen  gyakran  virágokkal  keresztező  formákban  lép  föl, 
alkalmazásánál  legtöbbször  kezelése  is  virágnak  tünteti  föl,  oly  annyira,  hogy  maga  a 
nép  is  ennek  tartja.  Az  első  táblák  rajzaiban,  nyomról-nyomra  követhetjük  az  átmenetet, 
a melyen  a pávatoll,  mint  ékítő  elem,  fejlődése  folyamán  keresztül  esik,  virággá  módosul, 
oly  annyira,  hogy  egyik-másik  példányát  cifra  szűrökön  a francia  rokokó  rózsáival 
téveszthetnők  össze,  ha  szerzőnk  ízről-ízre  ki  nem  mutatná,  hogy  hasonult  át  ezzel  csak 
külsőleg  azonossá.  Más  érdekes  változatai  ornamentikánk  ez  elemének  a pozsonyi  és 
nyitramegyei  virág-alakok,  a melyek  a likacsos  hímzés  természetéhez  képest  módosultak 
s a melyeket  a csehek  sajátjuknak  állítanak,  a mit  »képtelen  fejlődési  elméletekkel  igye- 
keznek bizonyítgatni. » Ezeknek  a behatóbb  bírálatáról,  megdöntéséről  szerzőnk  azonban 
megfeledkezett ; mind  a mellett  ez  egyetlen  ékítő  elemről  írt  monográfiája  így  is  bámu- 
latraméltóan  teljes  s XVII  — XVIII.  századbeli  példákra  terjeszkedvén  ki,  a XVI.  századból 
is  fölmutat  biztosan  datált  emlékeket,  a melyekkel  aztán  már  csak  honfoglaláskori  és  az 
első  Árpádok  idejéből  való  sírokban,  de  itt  is  csak  fémtárgyakon,  fityegőkön,  boglárokon, 
vert  és  öntött  ékszerek  rozettáin  találkozunk  s gyakran  szinte  a fölismerhetetlenségig 
stilizált  formákban.  A pávatoll  eredetének  folklorisztikus  és  históriai  módszerrel  való 
megvitatása  fejezi  be  szerzőnk  ornamentikánk  ezen  elemének  a tárgyalását,  mely  épp  oly 
alapos  a többi  ékítő  motívumunk  ösmertetésénél. 

A pávatolléval  egyforma  gyakorisággal  lép  föl  ornamentikánkban  a krizanthémum, 
a Katalin-virág,  a melynek  ősiségét  szintén  kimutatja,  míg  népies  díszítő-művészetünk 
másik  kedvelt  motívumáról,  a rózsáról,  azt  véli,  hogy  naturalisztikus  kezelésénél  fogva 
újabbkori  s megmagyarítva  a pávatollal  vagy  a krizanthémummal  összefolyva  lép  föl. 
A szegfű,  e XVI.  és  XVII.  századbeli  hímzéseken  is  föllépő  elem  szerzőnk  szerint  tulajdon- 
képen stilizált  páva-fark;  a liliom  pedig,  a melyet  rendszerint  a tulipánnal  tévesztenek 
össze  s a tulipános  ládák  után  általában  a magyar  stilus  főmotivumának  tartanak,  csak 
székely  kapukon  s festett  tárgyakon  fordul  elő  s szintén  kevésbbé  jellegzetes,  nem  is 
ősi.  Végül  még  egy  ősi  növényi  eleméről  a magyar  ornamentikának  emlékezik  meg- 
szerzőnk, nagy  néprajzi  és  összehasonlító  ornamentikái  apparátussal : az  istenfáról,  a 
melynek  szimbolikus  jelentősége,  a pogány  vallás  maradványaként  még  ma  is  él  s a 
melynek  ^magyarországi  ezeréves  életét,  e hazán  túl  még  két-három  annyi  előzte  meg.« 
Az  asszír  szent-fának  a magyar  folytatása  az  istenfa,  a melylyel  pogánykori  sírok  ércleme- 
zein, székely  kapuk  faragványain,  kúnsági  és  matyó  bőrhimzéseken  egyaránt  találkozunk. 

Népies  ornamentikánk  elemeinek  második  csoportja  az  ^állati  disz,  a melynek  motí- 
vumait szerzőnk  szintén  nem  történeti  időrendben,  hanem  gyakoriságuk  szerint  tárgyalja. 
E körülmény  a növényi  motívumoknál,  a hol  minden  egyes  elem  tárgyalása  valóságos 
kis  monográfiává  kerekedik  ki,  nem  hat  zavarólag,  az  állati  elemeknél  azonban,  a melyek 
magukban  véve  kevésbbé  jellegzetesek,  szerzőnknek  kevesebb  anyagot  is  nyújtottak) 
minduntalan  kizökkenti  a tárgyalást  természetes  medréből  s ornamentikánk  ez  elemeinek 
a fejlődéséről  nem  enged  az  előbbiekéhez  hasonlóan  áttekinthető  képet  kidomborítani. 
A madarakat,  mint  ornamentikánk  állati  elemeit,  csak  a közelmúlt  és  a jelen  díszít- 
ményeiről ösmerjük ; szerzőnk  mégis  a pávával  kezdi  az  állati  díszítés  elemeinek  a 
tárgyalását  s nagy  kitéréssel  ez  állat  szimbolikus  jelentőségének  a fejtegetésébe  mélyed. 
Föltevését,  a melylyel  a hindu  mithosz  Indrájáéval  igyekszik  jelentését  egyezőnek  kimutatni, 
sokan  nem  fogják  elfogadni,  mivel  bizonyítéka  is  alighanem  téves  erre  nézve.  A régi 
magyar  vitézi  emléket  idézi  annak  bizonyságaként,  hogy  a páva  a magyar  nép  szemében 
a nap  szimbóluma,  a melynek  két  sora  így  szól : 

A hol  te  jársz,  az  nap  megáll 
Páva  módra  nézvén,  csudái. 

Itt  bizonyára  nem  a napra  vonatkozik  a páva  szó,  hanem  arra,  hogy  a leányt  nézi 
s csudálja,  mint  a ki  olyan  szép,  miként  a páva. 

Föltevések  helyett  ismét  kézzel  fogható  példákat  kapunk  a szarvas  tárgyalásánál, 
a mely  már  honfoglaláskori  emlékeken  is  szerepel,  miként  egy  esetben  a ló  is,  melyet 
külömben  dacára  lovas  nemzet  létének,  a magyar  napjainkig  alig  használt  föl  orna- 
mentikájában. Még  előbb  szerzünk  tudomást  a kos,  kutya,  medve,  kecske  kevésbbé 
jelentős  ornamentális  szerepéről ; elfeledett  elemek,  de  a honfoglalók  ékszerein  gyakran 
előfordulnak  a képzelt  szörnyalakok.  Ismét  sűrűn  szerepel  a mértani  dísz,  a melyet  a 
magyar  ornamentikában  az  jellemez  első  sorban,  hogy  elemei  nagyrészt  a körvonalból 
telnek  ki. 

A magyar  ornamentikának  mindezeket  az  elemeit,  pontos  kivitelű  rajzban,  sematikusan 
tizenhat  táblán  mutatja  be  szerzőnk,  a melynek  mindegyikén  20  — 40  ábra  van.  A motí- 
vumok e gazdagsága  és  változatossága  magában  véve  is  mesés  s teljesen  igazolja  Huszka 
Józsefet,  a kinek  a magyar  ornamentikáért  évek  hosszú  sora  óta  folytatott  buzgólkodását 
nem  egyszer  illuzióriusnak  tüntették  föl.  Egy  táblán  összehasonlítás  okáért  szerzőnk 
szasszanida  motívumokat  is  mutat  be.  Sokan  fogják  sajnálni,  hogy  képzőművészetünk 
múltjából  nem  merített  példákat.  Sgraffittó,  stucco,  de  fafaragványos,  építészeti-  és  érc- 
emlékeink ékítményei  a XVI  — XVIII.  században  elemekben  és  azok  elrendezésében 
annyi  nemzeti  vonást  tükröztetnek  vissza,  hogy  a „ Magyar  Ornamentika"  keretébe 
bátran  bele  lettek  volna  illeszthetők.  S ez  annyival  is  inkább  ajánlatos  lett  volna,  mivel 
bizonyos,  hogy  legalább  is  oly  nagy  befolyással  voltak  népies  ornamentikánk  fejlődésére, 
mint  a perzsa  előképek,  a melyekből  Huszka  József  motívumainak  rendszerét  javarészt 
levezeti. 

Műve  így  helyesebben  magyar  népies  ornamentikának  volna  nevezendő,  de  mint 
ilyen,  aztán  a teljesség  soha  sem  várt,  ideális  fokán  áll.  Az  elemek  rendszerét  föltüntető 
rajzokon  kívül-  harmincnál  több  táblán  ezek  alkalmazását,  csoportosítását  s színhatásait 
mutatja  be  szerzőnk,  melyekhez  szintén  írt  összefoglaló  szöveget,  a melyek,  a rajtuk 
bemutatott  anyag  szemkápráztató  változatosságával,  gazdagságával  úgy  hatnak  ránk, 
mintha  a szerző  valami  nagyszabású  múzeumot  varázsolt  volna  elénk,  nagy  szorgalmával, 
kitartó  lelkesedésével,  mely  ma  oly  ritka  s a mely  szakismereteivel,  nagy  tudásával 
párosulva,  könyvének  művészeti  irodalmunkban  soha  el  nem  évülő  értéket  biztosít. 

— /- 

A magyar  iparművészet  téli  szezonja  ez  idén  oly  gazdag  volt  eseményekben,  hogy  . 
ezek  tárgyalása  már  legutóbbi  füzetünkből  is  kiszorította  a külföld  nevezetesebb  ipar- 
művészeti  jelenségeivel  foglalkozó  rovatainkat.*  Az  aktuális  hazai  anyag  most  is  nagy  s 
mivel  első  sorban  ennek  alapos  tárgyalása  föladatunk,  külföldi  rovatainkat  összevonva, 
az  idegenben  is  mind  elevenebb  pezsgéssel  föllendülő  iparművészet  s a mennyiben  erre 
hatással  van  a képzőművészetnek  is,  csak  legfontosabb  mozzanatairól  számolunk  be.  A mi 
a külföld  művészetét  általában  jellemzi,  egyre  szembetűnőbb,  hogy  a művészeti  tevékeny- 
ség súlypontja  világszerte  mindinkább  az  iparművészeire  esik.  Államok,  a társadalom, 
a grande  Art  nevesnél  nevesebb  művelői,  egymással  vetekedve  karolják  föl,  tudatára 
ébredvén  az  igazságnak,  hogy  a szép  kultuszának,  a jelen  e mind  szélesebb  köröket 
átható  evangéliumának,  a melytől  anyagi  haladása  közben  a nemesebb  ideálokról  meg- 
feledkezett erkölcsi  csődtől  rettegő,  forrongó  korunk  megváltását  várja : az  iparművészet 
leghathatósabb  terjesztője,  a mely  mindennapi  környezetünket  szebbé,  művésziesebbé 
varázsolja,  a gépek  térfoglalásával  géppé  sülyedt  ipari  munkás  alkotásaiba  szellemi 
tartalmat  önteni  igyekszik,  miközben  anyagi  boldogulását  elősegítve,  lelkét  is  a fölfor- 
gató eszméktől  a nemesebb  ideálok  felé  tereli.  Az  iparművészetben  kezd  kijegecedni 
korunk  képzőművészetének  sokáig  félre  magyarázott  s féktelen  individualizmusban 
csapongó  törekvése  nyomában  a nemzeti  irány,  a mely  egyöntetű  s céltudatos  igye- 
kezettel a faji  jelleg  visszatükröztetésén  fárad,  mindazonáltal  nem  zárkózik  el  ridegen  a 
külföldtől,  ha  ott  asszimilálásra  alkalmas  anyagot,  figyelemreméltó  új  vívmányokat, 
tanúlságos  példákat  talál.  Mi  zárkózhatunk  el  a legkevésbbé  — a kezdet  kezdetén  áll- 
ván  — a külföld  művészeti  mozgalmai  elől  s mivel  az  ezekkel  foglalkozó  rovataink  az 
utolsó  füzetből  kiszorúltak,  az  alábbiakban,  a letűnt  év  utolsó  negyedének  egyes  jelen- 
tősebb külföldi  művészeti  eseményeit  közöljük. 


* Sajnos,  hogy  a mostani  füzetben  is,  a hely  szűke  miatt,  csak  töredékét  hozhattuk  annak  az 
anyagnak,  a mit  e rovat  számára  gyűjtöttünk.  A szerk. 

Az  osztrák  iparművészeti  múzeum 
és  a bécsi  iparművészeti  társulat  viszálya. 
Még  a múlt  év  tavaszán  kezdődött  e harc, 
a mely  érdekes  mozzanataival  immár  egész 
Európa  figyelmét  fölkeltette.  Mióta  az  osz- 
trák iparművészeti  múzeum  élére  Scala 
udvari  tanácsos  került,  az  iparművészeti 
társulat,  mely  azelőtt  a múzeummal  együtt 
működve  kiállításait  is  helyiségeiben  ren- 
dezte, elszakadt  ettől.  Az  ok  ez  elszakadásra, 
a melyet  hónapokig  tartó  szóharc,  a pár- 
toskodásba belekeveredni  nem  akaró  Rainer 
főhercegnek,  mind  a két  iparművészeti  in- 
tézmény egész  emberöltőn  át  volt  védnö- 
kének, a leköszönése  előzött  meg,  a modern 
szellemű  világlátott,  új  múzeumi  igazgatónak 
viselkedése  volt.  A finom  ízlésű  Scala 
ugyanis  lendíteni  akarván  a maradásában 
tespedő  bécsi  műiparon,  a modern  művé- 
szet irányait  kezdte  kiállításaival  megismer- 
tetni. E célból  angol  bútorokat  hozatott 
Bécsbe  s ezek  nyomán  új  formájú  szoba- 
berendezéseket készíttetett  odavaló  iparo- 
sokkal. Az  iparművészeti  társulat  nem  lévén 
barátja  a modern  iránynak,  állást  foglalt 
Scala  ellen,  a ki  azonban  nem  zavartatta 
magát  s tovább  haladt  útján.  A konfliktus 
még  élesebb  kitörését  okozta  Scala  vissza- 
utasító viselkedése,  midőn  az  iparművé- 
szeti társulat  rendes  téli  kiállítását  ren- 
dezni akarván,  a helyiségek  ügyében  ismét 
a múzeumhoz  fordult.  Ez  ellen  az  ipar- 
művészeti  társulat  az  osztrák  kultuszkor- 
mányhoz intézett  föliratot  s a miniszter 
döntését  most  mind  a két  táborban  feszült 
érdeklődéssel  várják. 

Puvis  de  Chavannes  halála.  A 

múlt  évben,  október  hó  24-én,  hetvennégy 
éves  korában  lehelte  ki  mindvégig  ifjú- 
kori frisseséggel  tevékeny,  zseniális  lel- 
két, a francia  festőművészet  e legkimagas- 
lóbb alakja  s a vesztességet,  mely  benne 
első  sorban  az  általa  szinte  új  életre  keltett 
dekoratív  festészetet  érte,  országról-országra 
megsiratják  az  egész  világ  népei.  Nagy  stilű 
művész  volt,  a kinek  szivet-lelket  megragadó, 
őszinte  páthosza  csak  a Giottóéval  hason- 
lítható össze,  zseniális  s minden  izében 
eredeti,  korszakot  alkotó  művész-egyéniség, 


a nagy  koncepciók  kiapadhatatlan  teremtő 
erővel  megáldott  mestere,  az  idealizmusnak 
műveivel  s életének  cselekedeteivel  egyaránt 
mindhalálig  lelkes  apostola.  Felületes  embe- 
rek, színezésének  és  rajzának  a fogyatékos- 
ságát hangoztatják,  mely  szerintük  meg- 
zavarja nagy  eszméket  földolgozó  műveinek 
a közvetlen  hatását.  Ellenkezőleg;  az  egy- 
formán érvényesülő  kolorit  és  rajz  ritka  s 
bűbájos  harmóniája  jellemzi  alkotásait,  a 
melyet  a valóságban,  a hol  rendszerint  vagy 
az  egyik,  vagy  a másik  kerekedik  felül,  nem 
is  találunk.  Épp  e lelke  mélyéből  fakadó 
s nem  e világból  való  harmónia,  teszi  merész 
koncepciójú  alkotásait  oly  vonzóvá,  hatásukat, 
mely  a mindennapi  élet  gyarlóságait  néző- 
jükkel elfelejteti,  oly  bűbájossá.  Korát,  törek- 
véseiben messze  megelőzve,  java  alkotásaival 
bebizonyította,  hogy  nem  az  arany  keretbe 
foglalt  olajfestmények  képezik  a festészet 
főműködési  körét,  hogy  a képzőművészet 
testvérágainak  alárendelten  is,  örök  és 
abszolút  művészi  becsű  tevékenységet  fejt- 
het ki  az  Isten  kegyelméből  való  mester. 
Amiens,  Lyon  múzeumait,  Poitiers,  Rouen, 
Páris  városházait,  Boston  . könyvtárát,  a 
Sorbonne-t,  de  főleg  a párisi  Panthéont 
díszítő  dekoratív  munkái,  a melyek  oly 
csodás  szerénységgel  illeszkednek  kere- 
tükbe, mind  halhatatlan  remekművek,  a 
melyek  értéke  el  nem  évül,  míg  az  embe- 
riségben a jobb  érzések  csak  egyetlen 
szikrája  is  él.  A mi  közönségünknek 
eddigelé  nem  igen  nyílt  alkalma,  hogy 
Puvis  de  Chavannes  korszakalkotó  műkö- 
désével megösmerkedjék.  Midőn  az  egész 
világ  kegyelettel  adózik  emlékének,  a nagy 
mester  iránt  köteles  tiszteletünk  kifejezé- 
sének bizonyára  az  volna  a legméltóbb 
módja,  ha  illetékes  köreink,  az  Országos 
Képtár  időleges  tárlatainak  a keretében,  alko- 
tásai művészi  reprodukcióinak  a kiállítá- 
sáról gondoskodnának. 

Az  új  Opera-Comique  Páris  ban, 

a melyet  az  1887-ben  leégett  színház  helyébe 
1893-ban  kezdtek  építeni  Bernier  tervei  után, 
e télen  lett  befejezve.  Négy  millió  franknyi 
összeget  emésztettek  föl  költségei,  s ha  hom- 
lokzatának a kiképzésével  a kritika  nincs  is 

teljesen  megelégedve,  annál  több  dicsérettel 
magasztalják  belső  elrendezését  és  pazar 
díszítését.  Berendezése  csupa  elsőrangú  mű- 
vészek tervei  után  készült  iparművészeti 
remekből  áll.  Ornamentális  díszítését  modern 
szellemben  Hamel  és  Pesué  végezték ; deko- 
ratív szobrai  a francia  szobrászat  legjele- 
sebb mesterei,  Falguiére,  Mercié,  Puech  és 
mások  vésője  alól  kerültek  ki ; míg  nagy- 
szabású s többnyire  allegorikus  tárgyú  deko- 
ratív festményei  kivitelében  Maignan-nal, 
Benjamin  Constanttal  élén  egy  csomó  újab- 
ban föltűnt  francia  mester  kelt  egymással 
versenyre.  A festmények  művészi  repro- 
dukciókban való  bemutatásával  kezdi  a Revue 
des  Arts  décoratifs  az  új  Opera-Comique 
ösmertetését,  múlt  évi  utolsó  hét  füzetében 
a következőkben  ígérve  a pompás  iparmű- 
vészeti részleteinek  a további  méltatását. 

Az  első  képző-  és  iparművészeti 

kiállításról  Darmstadtban,  a melyet  a múlt 
év  őszén  nyitottak  meg,  decemberi  füzetében 
közöl  kimerítő  tudósítást  a Deutsche  gunst 
und  Dekoration.  Az  iparművészet  összes 
ágai,  minden  újabb  törekvés,  a mely  a 
tavaly  nálunk  rendezett  nemzetközi  kiállítás 
révén  Magyarországon  sem  ösmeretlen  többé, 
kiváló  alkotásokkal  volt  ott  is  képviselve.  A 
sikerült  műtárlat  legérdekesebb  részlete  azon- 
ban a szobaberendezések  osztálya  volt,  a 
melynek  keretében  fölötte  érdekes  új  vállal- 
kozással lépett  föl  néhány  ügyes  vezetés 
alatt  dolgozó  német  műiparos : művészi 
kivitelű  polgári  szoba  berendezésekkel,  a 
melyekben  a német  műízlést  is  igyekeztek 
érvényre  juttatni.  Ha  ez  utóbbit  az  angol 
hatások  még  el  is  fojtják,  maga  a vállal- 
kozás : szerény  anyagi  viszonyok  között  élő 
embereket  is  művészi  ízléssel  berendezett 
lakásokhoz  juttatni,  fölötte  figyelemre  méltó  s 
a kiállításon  bemutatott  bútorok  bizonysága 
szerint  nagy  sikerrel  is  kecsegtet.  Az  anyag 
pompájának  a kerülése,  egyszerű,  szolid 
struktúra,  minden  fölösleges  cikornyától 
ment  ízléses  formák  jellemzik  e bútorok 
kivitelét,  főleg  azonban  a praktikus  szem- 
pontok éles  figyelembe  vétele.  Ez  utóbbi 
téren  a müncheni  Michael  W.  vitte  a leg- 
többre, a ki  tekintettel  arra  a sűrű  lakás- 


változtatásra, a melynek  kényszere  alatt  a 
nem  háztulajdonos  közönség  áll,  úgy  kon- 
struálta bútorait,  hogy  ezek  bármilyen  helyi- 
ségnek a keretébe  s ennek  akármelyik 
zugába  harmonikusan  beleilleszkedjenek. 
Fölötte  változatos  szerkezetű  s, minden  olda- 
lukban egyformán  kimunkált  bútorait  „Ver- 
wandlungs-MöbeP'-nek  nevezték  el;  sok 
leleményre  valló  rendszerében  a bútorter- 
vezők bizonyára  nem  egy  kiaknázható  mo- 
mentumra fognak  akadni. 

Koepping  poharai.  Régebben  már 

megemlékeztünk  azokról  a leheletszerű  cso- 
dás üvegtárgyakról,  a melyekkel  Koepping 
az  újabbi  iparművészeti  kiállításokon  bámu- 
latba ejtette  a világot.  Iparművészeti  mú- 
zeumunk is  szerzett  ezekből  az  értékes 
„törékenységekből"  a lefolyt  évben  több 
darabot,  és  pedig  éppen  jókor,  mert  a mint 
értesülünk,  Koepping  végképpen  beszün- 
tette ezeknek  a drága  csecsebecséknek  a 
készítését,  hogy  helyettük  használható,  az 
ivásra  alkalmas  poharak  előállításával  fog- 
lalkozzék. Az  új  Koepping-poharaknak  is 
meg  van  az  előbbieknek  kecses  formája  és 
színpompája,  de  készítőjük  most  már  szem 
előtt  tartja  a pohár  tulajdonképeni  rendel- 
tetését és  ezért  elhagyja  a papirvékonyságú 
s szabadon  álló  levéldíszt,  mely  a régibb 
poharakat  oly  törékenyekké  tette. 

A házi  iparnak  műiparrá  fejlesz- 
tésén Európaszerte  mind  nagyobb  igyeke- 
zettel buzgólkodnak.  Hogy  mily  eredmé- 
nyeket értek  el  már  e téren,  annak  szép 
példáit  láthattuk  a mi  iparművészeti  kiállítá- 
sainkon is.  A darmstadti  kiállításon  legutóbb 
ismét  a nálunk  szintén  ösmert  scherrebeki 
szövőiskola  tűnt  föl  egy  gyönyörű  figurális 
mintájú  szőnyeggel,  mely  remek  kompozí- 
cióban, stilszerű  kivitelben  a tavasz  bevo- 
nulását tüntette  föl  Botticcelire  emlékeztető 
szellemben  s a mely  művészi  hatását  tekintve, 
a gobellinszövés  virágzási  korára  emlékeztet. 
Berlinben  a múlt  év  őszén  mutatta  be  az 
iparművészeti  múzeumban  a Nordische 
Kunstweberei  név  alatt  1897  tavaszán  meg- 
alakúit társaság  az  észak-német  háziipar 
művésziessé  fejlesztésében  elért  eredményeit. 
A Stockholmban  közel  negyedszázada  meg- 

kezdett  mozgalom  példájára  itt  is  a népben 
szunnyadó  művészi  érzék  fölkeltésével  igye- 
keztek a gépek  által  háttérbeszorított  házi- 
ipart művésziesebb  formában  új  életre  kel- 
teni. Régi  motívumoknak  újabb  formakincs- 
csel való  gazdagítása  jellemzi  az  eddig 
létrehozott  egyszerűbb  mintájú  szőnyegeket, 
a melyek  nagy  keresletnek  örvendenek,  úgy 
hogy  a társaság  immár  ötven  szövőszéken 
közel  száz  munkást  foglalkoztat.  E nagy- 
szabású vállalkozás,  a melyet  a Berliner 
Architekturwelt  ösmertet  legutóbbi  számá- 
ban, hasonló  ahhoz,  a mely  nálunk  Toron- 
tálban  létesült,  de  be  nem  vált,  a mi  kézmű- 
iparunk fejlődésére  nézve  korántsem  oly 
káros,  mint  azt  az  első  pillanatra  hihetnők; 
tudvalevőleg  a skandináv  félszigeten  is  föl- 
oszlottak a nagyobb  műszövőtelepek,  mind- 
amellett házi  iparszerűleg  továbbra  is  pros 
perál  ott  a tevékenység  e téren. 

Meubileenings-Kunst  cím  alatt 

Amszterdamban  új  iparművészeti  folyóirat 
indult  meg,  a melynek  első  füzete  azonban 


merő  plágium.  A darmstadti  lnnen-Deko- 
ration  szerkesztői  sütik  rá  e vádat,  kimutat- 
ván, hogy  a boríték  címlapjától  kezdve,  egy 
tervezet  kivételével,  az  illusztrációk  egész 
anyagát  az  ő lapjukból  vették  át  engedetem 
nélkül.  A szakfolyóiratok  egyéb  figyelemre 
méltó  jelenségei  közül  fölemlítjük  még,  a 
német  szaklapok  támadásait  az  angol  ipar- 
művészet s ennek  szolgai  utánzása  ellen, 
a melyek  alapmotívuma  azonban  jórészt 
a sértett  német  önérzetben  keresendő.  Ér- 
dekes a müncheni  Dekorative  Kjunst  de- 
cemberi füzete,  mely  csaknem  kizárólag 
Tiffanyval  s ennek  az  üvegműiparra  világ- 
szerte gyakorolt  hatásával  foglalkozik.  Az 
Art  et  Decoration  papirvágó  késre  kitűzött 
pályázatáról  számol  be,  mely  a résztvevők 
nagy  száma  és  a kitűnő  munkák  tekinteté- 
ben egyaránt  sikerült.  Az  összes  külföldi 
folyóiratok  kegyeletes  sorokat  s terjedelmes 
méltatást  szentelnek  Puvis  de  Chavannes 
emlékének. 


HIVATALOS  TUDÓSÍTÁSOK. 


Változás  a vallás-  és  közoktatás- 

ügyi  minisztérium  művészeti  osztályának 
vezetésében.  A hivatalos  lapból  értesülünk, 
hogy  a vallás-  és  közoktatásügyi  minisz- 
térium művészeti  osztályának  már  hosszabb 
idő  óta  betegeskedő  vezetője,  dr.  Szmre- 
csányi  Miklós,  miniszt.  osztálytanácsos  egész- 
ségi okokból  állásától  végleg  megválik  és 
hogy  ez  alkalomból,  érdemeinek  elisme- 
réséül, Ő Felségétől  a miniszteri  tanácsosi 
címet  kapta.  Őszinte  sajnálattal  látjuk  Szmre- 
csányi  Miklóst  hivatalnoki  pályájától  meg- 
válni, mert  benne  egy  széles  látókörű,  tiszta 
jellemű  és  nagy  szorgalmú  férfiút  veszítünk; 
aki,  mint  a képzőművészeti  társulatnak  nagy 
sikereket  elért  titkára,  idealizmussal  telve, 
ezernyi  eszme  megvalósításának  ambíció- 


jával vette  át  ügyosztályának  vezetését,  de 
akinek  lelki  erejével  testi  szervezete  nem 
állott  arányban  és  így  megtörött.  Buzgalma 
társulatunknak  sok  baját  enyhítette  és  főleg 
neki  köszönhetjük  azt,  hogy  folyóiratunk 
a jelenlegi  formában  és  terjedelemben  lát- 
hatott napvilágot.  A hivatalnoki  pályától 
való  visszalépése  remélhetőleg  nem  jelenti 
azt,  hogy  a művészetnek  kultuszától  is  meg- 
válik. A hazai  művészet  érdekében  óhajt- 
juk, hogy  vele  e téren  minél  gyakrabban 
találkozzunk. 

A művészeti  ügyosztály  vezetésével  a 
vallás-  és  közoktatásügyi  miniszter  úr  K-  Lip- 
pich  Elek,  miniszteri  titkárt  bizta  meg, 
Szmrecsányinak  tényleg  már  több  mint  egy 
éve  helyettesítőjét.  Lippichnak  valaminthogy 


HIVATALOS  TUDÓSÍTÁSOK 


35 


az  állás  nem,  úgy  a művészet  sem  újság, 
mely  utóbbin  már  évek  hosszú  sora  óta 
valóságos  rajongással  csüng.  Az  ő befolyá- 
sának köszönhetjük,  hogy  egyik  legelső 
rangú  festőművészünk  hű  maradt  kaprieiózus 
magyar  hazájához.  A művészi  iparnak  nagy 
kedvelője  és  alapos  ismerője,  akitől  e néven 
modern  szellemű  alapos  újításokat  és  annyi 
sok  megrekedt  intézkedésnek  folyóvá  tételét 
várhatjuk. 

Ismeretterjesztő  előadások.  A val- 

lás-  és  közoktatásügyi  m.  kir.  miniszter 
által  életbe  léptetett  ingyenes  ismeretterjesztő 
előadások  sorozatát  az  Iparművészeti  Mú- 
zeumban Mihalik  József  múzeumi  őr  kez- 
dette meg  1898.  évi  december  hó  2-án, 
ugyané  hónap  g-én,  16-án  és  23-án  két- 
két  órás  szabad  előadásban  értekezvén  az 
ötvösségről  s annak  történetéről.  Első  elő- 
adásában szólott  az  ötvösség  nyers  anya- 
gairól, a minutériák  és  grossériák  körébe 
vágó  technikákról  (öntés,  trébelés,  cizelálás, 
verés  és  sajtolás,  tausálás,  guillosálás,  gal- 
vanoplasztikái másolás)  és  a filigránról. 
Az  ékszerészet  köréből  ismertette  a valódi 
és  hamis  ékköveket,  a csiszolás  alakjait,  az 
ékkövek  alakítását  (hasítás,  fűrészelés,  csi- 
szolás), az  ékkövek  specificus  tulajdonsá- 
gainak fokozási  módjait : az  égetést,  a ket- 
tőzést, a megbélelést  és  a foglalás  különböző 
módjait.  Beszélt  az  ékkövek  hamisítási  mód- 
jairól, a gemmákról,  a gyöngyökről,  a 
gyöngyházról,  a korádról  s a borostyánról. 
Kimerítően  ismertette  továbbá  a zománco- 
kat, a zománcozás  nemeit  és  a niellót. 
Az  ötvösség  történeti  fejlődése  köréből 
China,  Japán,  Hindosztán,  Perzsia,  Babylon 
és  Assyria,  Egyptom,  Görögország  és  Et- 
rúria  ötvösségét  vonta  ezen  előadása  kere- 
tébe, a mely  előadáson  a nagyszámú  és 
előkelő  közönség  sorában  ott  láttuk  Wlas- 
sics  Gyula  vallás-  és  közokt.  minisztert 
nejével,  Zsilinszky  Mihály  államtitkárt,  Sza- 
lay  Imre  miniszteri  tanácsost,  a nemzeti 
múzeum  igazgatóját  és  leányát,  dr.  Kadocsa 
Lippich  Elek  miniszteri  titkárt,  Lipthay 
Sándor  műegyetemi  rektort  stb.  Mihalik 
második  előadásában  a rómaiak,  a népván- 
dorlási kor  és  Byzanc  ötvösségének  törté- 


netével s a román  műízlés  által  alkotott 
ötvös-műemlékek  ismertetésével  foglalko- 
zott. A harmadik  előadás  anyagát  a csúcsí- 
ves stílus  által  létrejött  ötvösművek  ismer- 
tetése képezte,  melynek  kapcsán  tárgyalta 
a céhek  megalakulását  és  fejlődését  Francia-, 
Német-,  Olasz-,  Spanyolországban,  Ausz- 
triában és  Lengyelországban. 

Ugyanekkor  beszélt  Magyarország  öt- 
vösmívességének  történetéről  is,  a honfog- 
lalás korától  egészen  1526-ig  fejtegetvén 
annak  fejlődését,  a magyar  ötvöscéhek 
megalakulását  és  külső-belső  életét,  törté- 
neti adatokkal  ecsetelvén  a névszerint  is 
felsorolt  régi  magyar  ötvösmesterek  szerep- 
lését a céhben  s helyzetét  a társadalom- 
ban. - Negyedik  előadása  a magyar  öt- 
vösségnek azt  a korszakát  ölelte  fel,  mely 
a mohácsi  vésztől  a céhek  megszűnésének 
időpontjáig  terjed,  befejezésképen  pedig  az 
ötvösművek  és  zománcok  hamisítása  körül 
leggyakrabban  dívó  hamisítási  eljárásokat 
leplezte  le.  Mihalik  J.  minden  egyes  elő- 
adásánál nagy  súlyt  fektetett  arra,  hogy  a 
mondottakat  részint  eredeti  darabokkal, 
részint  galvanoplasztikai  úton  készült  hű 
másolatokkal  tegye  szemlélhetővé,  miért  is 
mintegy  250  darab  ötvösművet  és  ékszert 
mutatott  be  az  Iparművészeti  Múzeum 
gazdag  anyagkészletéből.  A négy  elő- 
adást összesen  450  egyén  látogatta,  mi 
méltó  bizonyítéka  annak,  hogy  közok- 
tatásügyi ministerünknek  az  iparművészeti 
tudományok  népszerűsítésére  irányuló  ezen 
intézkedése  is,  a művelt  közönség  körében 
osztatlan  tetszésre  talált. 

Az  előadások  sorozatát  f.  é.  január  ha- 
vában dr.  Wartha  Vince  miniszteri  taná- 
csos, műegyetemi  tanár  folytatja,  ugyancsak 
négy  előadásban  foglalkozván  a keramika 
történetével.  Jan.  hó  6-án  megtartott  első 
előadásán,  melyen  160  látogató  jelent  meg, 
a magyar  népies  agyagmívesség  produk- 
tumairól beszélt,  ismertetvén  mindama  teh- 
nikákat,  a melyek  a cserépedények  készítése 
és  díszítésének  körébe  esnek.  Előadása  fo- 
lyamán, egy  ügyes  fazekasmester  közre- 
működésével, gyakorlatilag  mutatta  be  a 
korongon  készülő  edények  különböző  faj- 

táinak  előállítását  is.  A jan.  13-án  megtar- 
tott második  előadás  anyagát  az  ónmázas 
edények  csoportjának  ismertetése  képezte. 
Ismertette  a „majolika'1  és  „fayence"  elne- 
vezések fogalmát;  bemutatta  a holicsi,  tatai 
és  stomfai  gyárak  által  előállított  edényeket, 
végűi  az  angol  kőedény  mibenlétét  magya- 
rázta meg. 

Az  ipari  munkások  számára  ren- 

dezett  ingyenes  vasárnapi  előadások,  me- 
lyeket az  ipari  munkások  képzésére  szer- 
vezett országos  bizottság  létesített  és  tart 
fenn,  az  Iparművészeti  Múzeumban  1898. 
nov.  hó  6-án  vették  kezdetüket.  Az  előadá- 
sok, melyeket  Radisics  Jenő  igazgató  és 
Mihalik  József  múzeumi  őr  felváltva  szok- 
tak tartani,  eddigelé  nov.  6-án,  13-án,  20-án, 
27-én,  dec.  4-én,  u-én,  18-án,  január  8-án 
és  15-én  tartattak  meg.  Népszerűségüket 
igazolja  az  a körülmény,  hogy  az  eddigi 
10  előadáson  összesen  4076  egyén  jelent 
meg  s kisérte  osztatlan  figyelemmel  a ma- 
gyarázatokat, a melyek  november  és  január 
hóban  a múzeum  egyes  osztályainak  anya- 
gát, decemberben  pedig  az  angol  nemzeti 
verseny  kiállított  műveit  ismertették.  Az  elő- 
adások vasárnaponként  a d.  u.  2 — 4 órák 
között  vannak.  Az  utolsó  előadás  f.  é.  már- 
cius 12-én  lesz. 

Az  Iparművészeti  Múzeum  gyűj- 
teményeinek  gyarapodása  1898-ban.  I.  Aján- 
dékozások. A)  Fémmunkák.  Födeles  ser- 
leg, vörösréz-lemezből  egy  darabban  dom- 
borítva, készítette  és  ajándékozta  Jancsurák 
Gusztáv,  Bpest.  — Plakett,  galvanoplasz- 
tikái másolat,  Lohengrin  búcsújelenetével. 
Ajánd. : Rosenzweig  Sámuel  gymn.  tanuló, 
Bpest.  — B)  Reramikai  munkák.  Dísztál 
Clement  Massier-féle.  Ajánd.  dr.  Majovszky 
Pál,  Budapest.  — Zsolnay-féle  díszedény, 
2 drb.  Ajánd.  Ugyanaz.  — Festett  cserép- 
bögre, XVIII.  századbeli.  Ajánd.  Szeszler 
Sándor,  Bpest.  — Ó-bécsi  porcelláncsésze, 
tányérjával,  2 drb  és  egy  régi  prágai  tál, 
kőedény,  ajánd.  Butykay  Gyuláné  úrnő, 
Bpest.  — Tál,  cserép,  2 drb,  M.  Kuni  budai 
gyárából,  a jelen  század  közepéről.  Ajánd. 
Deményi  Jakab,  Bpest.  — Tál  és  korsó, 
mázas  cserép,  készítette  Darmai  János 


1854-ben.  Ajándékozta  Halaváts  Gyula, 
Bpest.  C)  Kisplasztikái  tárgyak.  Ala- 
bastromból  faragott  illatszer-palaczk,  XVIII. 
századbeli  khinai  munka.  Ajánd.  özv.  Lé- 
vay  Ferenczné  úrnő,  Bpest.  — D)  Bőr- 
díszművek, festés,  fafaragás.  Préselt  bőr,  a 
hercegprímás  díszhintójáról.  Ajánd.  Vadász 
Ede,  Bpest.  — Legyező,  XVIII.  századbeli 
francia  munka.  Ajánd.  özv.  Lévay  Ferencné 
úrnő,  Bpest.  - Csúcsíves  ablak,  hársfából 
faragva.  XV.  század.  Ajánd.  az  Erdélyi  Mú- 
zeum. - Könyvkötés,  bőr,  préselt  díszí- 
téssel, XVII.  század.  Ajánd.  báró  Weissenbach 
János,  Tab.  — E)  Hímzések,  szövetek. 
Khasmir  mellény,  selyemmel  hímezve.  Indus 
munka  a jelen  század  harmincas  éveiből. 
Ajánd.  Vadász  Ede,  Bpest.  — Hímzések,  fló- 
renci  XVII.,  XVI.  századi  olasz,  XVI.  század- 
beli olasz  mustrakönyv  után  készült  kolostori 
munka,  XVII.  századbeli  cataniai  és  XVI. 
száz.  velencei,  összesen  6 drb.  — Egy  XVII. 
századbeli  rainavidéki  csipke;  egy  XV.  szá- 
zadi rajnavidéki  hímzés,  stólának  része ; 
Ghirlandajo  iskolájának  mintái  után  készült 
XV.  századbeli  flórenci  selyemszövet ; XVI-ik 
századi  flórenci  selyemszövet;  XVII  — XVIII. 
századbeli  szövetnyomatok,  2 drb ; milánói 
szövetnyomat  a XVII.  századból;  szövetnyo- 
mat az  Amsterdam  melletti  Hendloipenből, 
XVIII.  század;  velencei  XVII.  századi  satin- 
szövet;  XVlI-ik  századbeli  éjszaknémet  bár- 
sony. Valamennyi  dr.  Bock  Ferenc  aacheni 
kanonok  ajándéka.  — Címerek,  vörös  posz- 
tóra applikált  színes  selyemszövetekből:  1. 
a magyar  államé,  2.  a Chatillon-házé,  3. 
az  Árpádházi  királyoké.  Ajándékozta  a ko- 
ronázási templom-építő  bizottság  elnöksége, 
Bpest.  — Szentségtartó  kendő  (velum),  hím- 
zett, XVIII.  század.  Ajánd.  a ráczkeresztúri 
r.  kath.  plébánia-hivatal.  — Terítő,  selyem, 
sokszínű  gazdag  hímzéssel  japáni  ízlésben. 
Készítette  és  ajándékozta  özv.  Szalay  Já- 
nosné,  szül.  Horváth  Gizella  úrnő,  Bpest.  — 
Zsinór,  selyemből  varrva,  virágokkal.  Ajánd. 
Zeyk  Gábor  orsz.  képviselő,  Bpest.  — Se- 
lyemszövet, egy  XIV.  századi  minta  után 
készült  a krefeldi  szövőiskolában.  — Se- 
lyemszövet, ókori  egyiptomi  minta  után 
készült  ugyanott,  2 drb.  Ajándékozta  Paul 

Schulze,  a crefeldi  kir.  iparmúzeum  őre.  - 
Misecsuha,  hímzett  XVI.  és  XVII.  század- 
ból, 3 drb.  Ajándékozta  Scholtz  Róbert, 
Bpest. 

II.  Vásárlások.  A)  Fémmunkák. 
Nyomtatáshoz  való  dúc,  sárgarézből,  XVIII. 
század.  A nagyszombati  jezsuiták  hagyaté- 
kából való.  Ajtózár,  aranyozott  bronzból, 
4 drb,  a zene,  ének,  szobrászat  és  festészet 
allegorikus  domborművű  képeivel.  Ale- 
xandre Charpentier  műve,  Páris.  Ón- 
kancsó,  domborművekkel  diszítve.  A.  Char- 
pentiertől.  — Övnek  része;  áll  n ízből, 
„erdélyi"  zománccal  diszítve.  XVII.  szá- 
zadbeli magyar  munka.  — Remekbe  ké- 
szült vörösréz-plakett,  vésett  virágos  díszí- 
téssel, 2 drb.  Készítették  Martinus  Vásár- 
helyi és  Michael  Szabó  ötvösök  1775-, 
illetve  1825-ben.  — Melltű,  arany,  Jules 
Chereitől,  Páris.  — Ugyanaz,  arany,  Alex. 
Charpentiertől.  - B)  Keramikai  munkák. 
Rörstrandi  porcellán  díszedények,  8 drb. 
Wallander,  Lundström  és  Ericksson  mű- 
vei. — Díszedény,  Neud-féle,  Stockholm- 
ból. — Díszedények  Bing  és  Gröndall 
kopenhágai  gyárából,  4 drb.  — Díszedé- 
nyek a kopenhágai  kir.  porcellángyárból 
2 drb,  W.  Th.  Fischer  és  B.  Nathanielsen 
művei.  — Fedeles  tál,  a moustiersi  gyárból, 
XVIII.  század.  Ó-bécsi  porcelláncsésze, 
tányérjával,  magyar  címerrel  és  „Éljen 
és  nagy  legyen  e címer  nemzete"  felírás- 
sal. — Kosár  és  tál,  fayence,  a miskolci 
Nowothni-féle  gyárból.  — Kávés  készlet, 
áll  tejeskannából,  ibrikből  s 7 csészéből. 
XVIII.  századi  meisseni  gyártmány.  - Dísz- 
edények Fáugertől  (Karlsruhe),  2 drb.  -- 
Díszedények  H.  Káhlertől  (Nestwád),  5 
drb.  — Díszedény  Bigottól  (Páris).  — 
Díszedények  Dalpayret  és  Lesbrostól  (Pá- 
ris), 2 drb.  — Díszedény,  Andreas  Schnei- 
deríől  (Krisztiánia).  — Plakett,  Clément 
Massiertől.  C)  Kisplasztika.  Alabastrom- 
ládika,  domborműves  faragványokkal.  XVII. 
század.  — D)  Bőrdíszművek,  festés,  fafa- 
ragás. Préselt  diszítménynyel  ékesített  bő- 
rök, 7 drb,  XVII.  századbeli  olasz  készítmé- 
nyek. — Szék,  selyemmel  áthúzva,  párisi. 

Könyvkötés,  pergament,  magyar  Ízlésű 


színezett  ornamentumokkal,  XVIIÍ.  század. 
— Legyező,  XVIII.  század,  francia. 
Szőnyegtervezet,  vízfestmény,  Gerhard 
Munthetól,  Krisztiánia.  — Díszkötés,  bőr ; 
tervezte  H.  Tegner,  készítette  J.  Petersen, 
Kopenhágában.  Díszkötés,  bőr;  tervezte 
Th.  Bindesböll,  készítette  J.  L.  Flygge,  Ko- 
penhágában. Könyvfedél,  bőr;  préselt 
aranyozott  ornamentumokkal,  XVI.  század. 
E)  Hímzések,  szövetek.  Szőnyegek,  színes 
gyapjúból,  3 drb.  Ottó  Eckmann  tervezetei 
után  készültek  a scherrebecki  szövőiskolá- 
ban. — Selyembársonyok,  XIII -XIV.  század, 

3 drb.  Selyemszövetek,  XIV  — XV.  század, 

4 drb.  Középkori  selyemszövetek,  2 drb. 

Casulának  része,  2 drb,  XVI.  századbeli 
olasz  hímzés.  — Díszcipők,  selyemből  és 
bársonyból,  2 pár.  XVII.  század.  — Hímzés, 
alakos  kompozícióval,  XVI.  századbeli  olasz 
munka.  — Szövetnyomatok  a XIII  — XIV. 
századból,  5 drb.  — Nyomtatott  modern 
francia  (párisi)  cretonneok,  4 drb.  Nyom- 
tatott modern  francia  (párisi)  rips.  Nyom- 
tatott modern  francia  (párisi)  bársonyok, 
2 drb.  — Ó-perui  szövetek  szőrből,  rész- 
ben hímzéssel,  11  drb.  — Nyomtatott  an- 
gol gyapotbársonyok,  Thomes  Wardle  leeki 
gyárából,  3 drb.  Szövetnyomat,  vászon, 
keleti  szövet  utánzása  a XII  — XIII.  századból, 
a Rajna  melletti  Euskirchen  vidékéről. 
Nyomtatott  vászon,  XII.  századbeli.  — Chi- 
nai  selyemszövetek,  XVIII.  század,  2 drb. 
Selyemszövet,  XIV.  száz.  Hímzés,  6 drb, 
XVIII.  századbeli  magyar  gránátalmás  motí- 
vumokkal. - Hímzéssel  és  applikációval  dí- 
szített könyvfedél,  XVIII.  század.  — Szövet, 
2 drb,  gyapjúból  gobelin  módjára  előállítva. 
Modern  svéd  háziipari  munka,  készült  a 
„Handarbetets  Vátiner"-ben,  Stockholmban. 

Falszőnyeg,  sokszínű  gyapjú ; „Angya- 
lok kara".  Készítette  Frida  Hansen,  Stock- 
holmban. - F)  Üvegtárgyak.  Tiffany-féle 
díszüvegek,  9 drb  (New-York).  — Üveg- 
edények, Rippl-Rónai  rajzai  után  Zitzmann 
düsseldorfi  üveges  által  készítve,  2 drb. 

G)  Fafaragászat.  Mángorló  deszkák,  rovát- 
kás  faragással,  3 drb,  XVIII.  századbeli  svéd 
háziipari  készítmények.  — Lábmelegítő 
szekrény,  rovátkás  faragással.  Svéd  háziipari 

készítmény.  — Lemez,  keleti  ízlésű  fara- 
gással díszítve.  Indus  munka.  — Ládika, 
békateknővel  borított  s ezüsttel  cifrázott. 
XVII.  századi  német  munka.  — H)  Vegyesek. 
Szabadító-levél,  pergamen.  Stocklasz  János 
pesti  ötvösinasé  1806-ból.  A pesti  ötvös- 
céhnek függő  pecsétjével. 

A kimutatott  modern  iparművészeti  tár- 
gyak az  Iparművészeti  Múzeum  tavaszi 
tárlatábót  a nm.  Vallás-  és  közokt.  Minister 
úr  által  külön  kiutalványozott  özszegből 
vásároltattak. 

III.  Ezeken  kívül  a múzeum  részint  kész- 
pénzért, részint  ellenszolgálatok  teljesítése 
mellett  az  Erdélyi  Múzeumtól  a küküllővári 
sírboltban  lelt  ékszerek  duplikátumai  kö- 
zűi megszerzett:  egy  zománccal  díszített 
aranykarperecet,  6 nagyobb  s 3 kisebb 
zománcozott  aranyboglárt  és  2 drb  tür- 
kiszszel  díszített  láncszemet.  Az  ékszerek 
XVI.  századból  származó  magyar  ötvösmun- 
kák s Bogáthi  Menyhértné,  szül.  Kendy 
Zsófia  sírjából  valók. 

IV.  A n m.  Vallás-  és  közoktatás- 
ügyi  ministerium  által  az  Ipar- 
művészeti  Társulat  1897.  évi  kará- 
csonyi tárlatából  vásárolt  s az 
Iparművészeti  Múzeumnak  aján- 
dékozott tárgyak:  Szekrény,  zöldre 
pácolt  tölgyfa,  faragással  díszítve.  Készítette 
Grubits  László,  Bpest.  - Szekrény,  tölgy- 
fából, faragással  és  tükörüveg-betétekkel. 
Készítette  Turnherr  János,  Bpest.  — Asz- 
talka, zöldre  pácolt  tölgyfa,  faragással  és 
apró  rézszegekkel  kiverve.  Hozzá  két  drb 
szék.  Készítette  Nagy  József,  Bpest.  — Sza- 
lon-asztal, tölgyfából.  Készítette  Hajts  Jakab, 
Bpest.  — „Leselkedő  betyár",  bronz.  Min- 
tázta Holló  Barnabás,  cizelálta  Bösl  J.  — 
„Megy  a juhász  szamáron",  bronzöntvény. 
Mintázta  Holló  Barnabás,  cizelálta  Bösl  J.  - 
Terracotta  szobrocska,  öntözködési  jelenetet 
ábrázol.  Mintázta  Loránfi  Antal.  — Terra- 
cotta szobrocska;  fatörzsön  ülő  mezítelen 
nőalak.  Mintázta  Loránfi  Antal.  - Terra- 
cotta szobrocska.  Libát  tömő  asszony.  Min- 
tázta Loránfi  Antal.  — Szőnyeg,  sokszínű 
gyapjúból  csomózva.  Tervezte  Háry  Gyula, 
készítette  a pozsonyi  szövőiskola.  Hím- 


zés, fehér  selymen,  sokszínű  selyemszállal 
behímzett  magyar  virágokkal.  Készítette  a 
budapesti  áll.  nőipar-  iskolában  Lobmayer 
Eugénia.  — Milieu,  kék  selymen  fehér 
szállal  hímezve.  Tervezte  Hollós  Károly, 
készítette  a budapesti  áll.  nőipariskolában 
Frenda  Janka.  — Üvegtál,  vésett  és  mara- 
tott magyaros  ornamentumokkal.  Készült  a 
Schreiber-féle  gyárban,  Zay-Ugrócon. 

Bpest,  1899.  jan.  15. 

Mihalik  József, 
múzeumi  őr. 

A miniszter  vásárlásai.  Wlassics 

Gyula  vallás-  és  közoktatásügyi  miniszter 
értesítette  az  Iparművészeti  Múzeum  igaz- 
gatóságát, hogy  az  Iparművészeti  Társulat 
karácsonyi  tárlatán  kiállított  iparművészeti 
tárgyak  közűi  43  darabot,  összesen  3000 
frt  értékben  vásárolt  meg,  mely  tárgyak 
részben  az  Iparművészeti  Múzeumban 
lesznek  elhelyezendők,  részben  pedig  az 
egyes  vidéki  múzeumok  közt  szétosz- 
tandók.  A megvásárolt  műtárgyak  a követ- 
kezők : 

1 . Beck  Ö.  Fülöp : Bronzöntvények 
(8  drb);  2.  Horti  Pál:  Karos  szék,  bőrrel. 
Készítette : Lukátsovits  János ; 3.  Rausch 
Béla : Éneklő  gyermekek,  bronzöntvény. 
Öntötte  : Eichler , cizelálta  : Miinek  Adolf ; 

4.  Mirkovszkyné  Greguss  Gizella : Hímzés; 

5.  Körösi  és  Sebestyén  : Gázcsillár.  Készí- 
tette : Hochmann  József;  6.  Horti  Pál: 
Díszedény  vert  vörösrézből.  Készítette : Jan- 
csurák  Gusztáv ; 7.  Horti  Pál:  Bőrkazetta, 
vörösrézzel  díszítve.  Készítette:  Wlcsek 
János  (2  drb);  8.  Róth  Miksa:  Tiffany- 
ablak  (3  drb) ; 9.  Róth  Miksa:  Üvegmozaik- 
kép: 10.  Boross  Rudolf:  Jegyzőkönyv,  bőr- 
ből. Készítette  : Gottermayer  Nándor  (4  drb) ; 

1 1 . Hibján  Samu : Zománczozott  kapocs 
(2  drb);  12.  Hibján  Samu:  Lánc,  ezüst- 
filigrán; 13.  Huszka  József:  Zománcozott 
melltű.  Készítette:  Hibján  S. ; 14.  Förk 
Ernő : Zománcozott  melltű.  Készítette : 
Hibján  S.;  15.  Holló  Barnabás:  Furulyázó 
juhász,  bronzöntvény;  16.  Horti  Pál:  Fa- 
ragott képkeret.  Készítette : Spisák  Imre 
(2  drb);  17.  Csízik  Gyula:  Faragott  kép- 
keret. Készítette:  Hajts  Jakab;  18.  Abt 

Sándor:  Trefort  mellszobra,  bronz.  Készült 
a Beschorner-it\t  öntődében;  19.  Damkó 
József:  Vörösmarty  M.  mellszobra,  bronz. 
Készült  a Beschorner-féle  öntődében ; 20. 
Zsolnay  Vilmos : Díszedények  (7  drb) ; 
21.  Horti  Pál:  Bőrmappa.  Készítették: 
Walther  és  Howindt ; 22.  Rippl-Rónai 
József:  Himzett  ellenző. 

Az  iparművészen  iskola  növen- 

dékeinek  kiállítása.  Az  országos  iparművé- 
szeti iskola  keretében  fönnálló  művésznö- 
vendékek egyesülete  két  hét  előtt  három 
pályázatot  irt  ki.  A pályázatra  közel  száz 
munka  érkezett  be,  a melyek  dicséretes 
szorgalomra  és  tehetségre  vallanak.  Dijakat 
nyertek:  Basa  Jenő  V.  éves  növendék  ter- 
vezeteiért I-ső  és  II~ik,  Novák  Sándor  fest- 
ményeiért I-ső,  Szamovolszky  Ödön  szob- 
rász 11-ik  dijat,  tizenöt  munka  pedig  dicsé 
retet  uyert. 

Az  iparművészeti  arany  érem 

ügye.  A m.  iparművészeti  társulat  karácsonyi 
kiállítása  alkalmából  odaítélendő  állami 
arany-éremre  vonatkozó  javaslattételre  ala- 
kított bizottság  január  hó  2-án  Radisics 
Jenő  az  orsz.  iparművészeti  múzeum  igaz- 
gatójának elnöklése  mellett  ülést  tartott. 
A bizottság  tagjai  voltak  a kultuszminisz- 
térium képviseletében  dr.  K.  Lippich  Elek, 
miniszteri  titkár,  a minisztérium  művészeti 
osztályának  vezetője ; a m.  iparművészeti 
társulat  képviseletében  a választmány  által 
titkos  szavazással  megválasztott  két  tag : 
Ráth  György  főrendiházi  tag  és  báró 
Lipthay  Béla;  továbbá  Fittler  Kamill,  a m. 
kir.  iparművészeti  iskola  igazgatója ; Miha- 
lik  József  az  orsz.  iparművészeti  múzeum 
őre  s kiállítók  által  szabadon  választott 
bizalmi  férfiak : Gelléri  Mór  kir.  tanácsos, 
az  orsz.  iparegyesület  igazgatója  és  Thék 
Endre.  A jury  egyhangú  határozatát,  melyet 
titkos  szavazással  hozott,  az  iparművészeti 
múzeum  igazgatója  terjesztette  föl  jóvá- 
hagyás végett  a kultuszminiszterhez,  s ezért 
annak  döntéséig  nem  hozhatta  nyilvános- 
ságra. 

De,  hogy-hogynem,  Rippl-Rónai  József 
festőművész  úr  megtudta  a bizottság  tanács- 
kozásának eredményét  s erre  nyomban  a 


következő  nyilatkozatot  küldte  meg  az  összes 
napilapoknak : 

„Az  Iparművészeti  Múzeumban  rendezett 
karácsonyi  kiállításon  a nagy  érmet  Róth  üveges 
urnák  Ítélte  oda  a jury,  melyben  egyetlen  mű- 
vészember sincs. 

Tette  pedig  ezt  a jury  azzal  a kijelentéssel, 
hogy  az  érmet  Róthnak  azért  adja,  mert  Thék- 
nek,  az  asztalosnak,  minthogy  jury  tag,  nem 
adhatja. 

Rólam  tehát,  mint  a Théknél  készült  bútorok 
tervezőjéről  és  kiállítójáról,  ezen  jury  előtt  szó 
sem  volt. 

Pedig  a jury  jól  tudja,  hogy  azok  a bútorok 
az  én  alkotásaim. 

Én  komponáltam  őket,  én  ügyeltem  föl 
hosszú  időn  át  készíttetésükre ; én  szolgáltattam 
a munka  alapját  képező  rajzokat ; én  védelmez- 
tem a bútorok  formáját  az  asztalosok  ellen,  a 
kik  azt  minduntalan  elrontani  akarták  és  végül 
én  tőlem  kérték  Radisics  és  Ráth  György  urak 
több  ízben,  hogy  állítsam  ki  műveimet. 

Mindazonáltal  rólam  említés  sem  történt  a 
jury  előtt,  mely  úgy  fogta  föl  szerepét,  hogy 
neki  csak  az  üveges  és  asztalos  munkáról,  tehát 
csak  a kézművesek  ügyében  kell  ítélkeznie. 

Kész  vagyok  elfogadni  ezt  az  álláspontot  is. 
De  ha  a jury  ez  álláspontot  választja,  akkor  csak 
egy  kérdésem  van,  az,  hogy  minek  megyünk  mi 
művészek  abba  a kiállításba,  hol  létezésünkről 
tudomást  nem  vesznek,  hol  az  intézők  fölfogása 
szerint  asztalosnak  vagy  üvegesnek  kell  lennie 
annak,  kinek  műve  a versenynél  tekintetbe  jő. 

E felszólalásra  azért  éreztem  magam  indít- 
tatva, mert  az  ily  igazságtalanságért  csak  a nyil- 
vánosság adhat  elégtételt. 

A közvéleményre  bizom  tehát  annak  meg- 
ítélését, hogy  az  Iparművészeti  Múzeum  kiállí- 
tási juryjének  fölfogása  és  eljárása  helyes-e  ? 

Rippl-Rónai  József. « 

E nyilatkozatra  másnap  Radisics  Jenő, 
mint  a jury  elnöke  válaszolt,  a többi  kö- 
zött kijelentvén  azt,  hogy  Rippl-Rónainak 
a jury  álláspontjára  vonatkozó  állításai  nem 
felelnek  meg  a valóságnak.  Egyben  közzé- 
tette az  arany-érem  kiadására  vonatkozó 
szabályzatnak  következő  pontját: 

„3.  A múzeum  aranyérme  csak  kompozíció 
és  kivitel  tekintetében  feltétlen  becsii  műipari 
termékért  ítélhető  meg.  — Első  sorban  oly  ki- 
állítók veendők  tekintetbe,  kik  általuk  újonnan 
meghonosított  valamely  iparágban  a fentebbi 
feltételeknek  megfelelő  egy,  vagy  több  terméket 


40 


HIVATALOS  TUDÓSÍTÁSOK 


mutatnak  be  ...  Ha  a díjra  érdemes  kiállítási 
tárgy  a bejelentés  szerint  valamely  tervező  mű- 
vész és  műiparos,  illetve  több  személy  közre- 
működésével jött  létre,  a pályabiróság  a fenn- 
forgó körülmények  kellő  figyelembe  vétele  mellett 
határozza  meg,  hogy  az  érem  esetleg  önállóan 
egy,  vagy  együttesen  több  közreműködőnek  ité- 
lendő-e  meg." 

Erre  Gelléri  Mór  az  orsz.  iparegyesület 
közlönyében,  a Magyar  Iparban,  erélyesen 
visszautasította  azt  a modort  és  hangot, 
melyet  Rippl-Rónai  Thékkel  s Róthtal  és 
általában  az  iparosokkal  szemben  használt 
s közzétette  Rippl-Rónainak  vázlatos  rajzait, 
melyek  alapján  Thék  a szóban  levő  búto- 
rokat készítette.  E rajzok  bizony  elég  pri- 
mitívek, hogy  inkább  valamely  kezdő  iparos 
első  szárnypróbálgatásainak,  mint  egy  neves 
művész  kész  kompozícióinak  hinné  az  em- 
ber. Ezekből  nyilvánvaló,  hogy  Théknek 
ugyancsak  derekas  munkát  kellett  végeznie, 
hogy  e hevenyészett  rajzok  nyomán  oly 
előkelő  arányú  és  hatású  bútorok  készültek. 

Rippl-Rónai  ur  ezután  egy  újabb  nyilat- 
kozatot küldött  szét,  a melyben  kijelenti, 
hogy  nem  volt  szándéka  az  iparosokat  le- 
nézni, sőt  elismeri  szakértelmüket,  meg- 
bízhatóságukat és  ügyességüket.  És  újból 
fölveti  a következő  kérdést,  a melyre  — úgy- 
mond — nem  kapta  meg  a kívánt  választ : 
„Ha  az  iparművészeti  múzeum  kiállításán  a 
tervező  művész  munkája  a díjazásnál  tekin- 
tetbe nem  jöhet,  akkor  mit  keres  a művész 
a kiállítás  versenyein  ? " 

E kérdésre  pedig  világos  választ  talál 
az  érem  kiadására  vonatkozó  szabályzatnak 
abban  a pontjában,  melyet  Radisics  Jenő 
neki  idézett.  Abban  érthetően  meg  van 
mondva  az,  hogy  ha  a díjra  érdemes  kiállí- 
tási tárgy  valamely  tervező  művész  s mű- 
iparos, illetve  több  személy  közreműködése 
mellett  jött  létre,  a pályabíróság  határozza 
meg,  hogy  kit  illet  meg  az  érem,  mely 
önállóan  egy  vagy  együttesen  több  kiállí- 
tónak Ítélhető  meg. 

Nem  értjük  tehát,  miféle  fölvilágosítást 
kívánt  még  Rippl-Rónai  úr.  Mert  hogy 
a m.  iparművészeti  társulat  s az  orsz.  ipar- 
művészeti  múzeum  nagy  súlyt  fektet  a ter- 


vező művészek  közreműködésére,  hogy  ezt 
tőlük  telhetőén  előre  mozdítják,  a művészek- 
nek anyagi  és  erkölcsi  érdekeit  kellően  szem 
előtt  tartják,  ezt  az  eddigi  vállvetett  műkö- 
désükkel minden  alkalommal  bizonyították. 
Tudja  is  mindenki,  a ki  ennek  a két  intéz- 
ménynek tevékenységét  figyelemmel  kiséri. 
Elég  talán,  ha  utalunk  a számos,  iparmű- 
vészeti tervekre  kiirt  pályázatra,  a mit  a 
társulat  fönállása  óta  hirdetett,  a sok  köz- 
vetlen megbízásra,  a mit  egyes  tervező  mű- 
vészeknek adott  vagy  szerzett  s több  kitün- 
tetésre, a melyben  egyes  művészek  a társulat 
által  részesültek.  De  legmeggyőzőbben  bizo- 
nyítja a társulatnak  ez  irányban  való  inten- 
cióját az  a tény,  hogy  a milleniumi  kiállítás 
alkalmából  rendezett  kollektív  csoportjában, 
a társulat  kezdeményezésére,  a tervező  mű-, 
vész  és  az  iparos  mint  két  külön  tényező 
szerepelt,  s egy  tárgynál  mind  a kettő  külön- 
külön  kitüntetésben  részesülhetett  s részesült. 

Ugyanilyen  megállapodás  van  most  az 
1900.  évi  párisi  kiállítás  díjaira  nézve  is, 
mi  azt  mutatja,  hogy  mi  e tekintetben  nem 
hogy  elmaradtunk  volna,  hanem  bizonyos 
tekintetben  megelőztük  a franciákat. 

De  úgy  látszik,  nem  is  ez  a nyílt  kér- 
dés okoz  keserűséget  Rippl-Rónai  úrnak, 
hanem  az,  hogy  más  s nem  ő kapja  az 
aranyérmet.  Hogy  miért  ajánlotta  a jury 
Roth  Miksát:  ezt  meg  tudja  abból  az 
indokolásból,  melyet  a miniszter,  a jury 
javaslata  alapján,  elhatározásához  fűzött. 
De  hogy  miért  nem  ajánlották  őt,  vagy  a 
többi  nyolcvan  kiállítót,  a kik  közül  akadt 
még  nehány  olyan  kaliberű  művész,  mint 
Rippl-Rónai  úr  - erre  a kérdésre  kár  neki 
választ  kérni  a jurytől,  a melynek  Ítéleté- 
ben a többi  nyolcvan  kiállítóval  együtt 
talán  Rippl-Rónai  úr  is  megnyugodhatnék. 

Mint  epilógusát  ennek  az  ügynek,  ide  ig- 
tatjuk  a következő  két  közleményt.  Az 
egyiket  a vallás-  és  közoktatásügyi  m.  kir. 
miniszter,  a január  hó  13-án  kelt  leiratával 
küldte  le  nekünk  s igy  szól: 

A vallás-  és  közoktatásügyi  m.  kir. 
miniszter  a magyar  műiparosok  kitüntetésére 
alapított  iparművészeti  aranyérmet,  az  Orsz. 
Iparművészeti  Múzeumnak  i8q8.  évi  kará- 

csonyi  kiállítása  alkalmából,  Róth  Miksa  bu- 
dapesti műiparosnak  adományozta,  az  üveg- 
mozaik meghonosításáért  és  az  opalescens 
üvegnek,  ablakképekre  művészi  színvonalon 
álló  alkalmazásáért. 

Ennek  nyomán,  kaptuk  az  alábbi  nyilat- 
kozatot : 

„Most,  hogy  Wlassics  miniszter  úr  dön- 
tött az  iparművészeti  aranyérem  ügyében, 
még  világosabban  megmondhatom,  mit 
értettem  akkor,  amikor  múlt  nyilatkozatom- 
ban határozottan  kijelentettem,  hogy  Rippl- 
Rónai  urnák  a zsűri  eljárásáról  kapott 
információi  nem  felelnek  meg  a tényeknek. 
Thék  Endre  úr  az  ülés  megnyitása  után 
jelezte,  hogy  ő,  elfogadván  a kiállítók  által 
neki  felajánlott  bírálói  tisztet,  a maga  sze- 
mélyét illetőleg  nem  pályázik  a kiosztandó 
díjra.  A bíráló -bizottság  Thék  úr  ebbeli 
nyilatkozatát  tudomásul  vette  azzal,  hogy 
az  a körülmény  nem  érinti  Rippl-Rónai 
urnák  azt  a jogát,  hogy  mint  tervező  mű- 
vész a szabályzat  értelmében  a bírálatnál 
figyelembe  vétessék.  Rippl-Rónai  úr  tehát 
nem  azért  mellőztetett  a díj  iránt  tett  ja- 
vaslatban, mert  olybá  vétetett,  mint  aki  nem 
pályázik,  hanem  mivel  a biráló-bizottság 
Roth  Miksát  találta  az  összes  pályázók  kö- 
zött az  aranyéremre  legérdemesebbnek,  ami 
titkos  szavazás  utján  hozott  egyhangú  ha- 
tározatában nyilvánvaló  kifejezést  talált. 

Budapest,  1899.  évi  január  20. 

Radisics  Jenő, 

mint  a biráló-bizottság  elnöke." 

A m.  iparművészeti  társulat  vá- 
lasztmánya 1898.  évi  november  hó  22-én 
Ráth  György  társulati  elnök  elnöklése  mel- 
lett ülést  tartott,  a melyen  jelen  volt  Czig - 
ler  Győző  másodelnök,  Beck  Dénes,  Ger- 
Lóczy  Károly,  JakabjJy  Ferenc,  Kiss  István, 
báró  Lipthay  Béla,  Nádler  Róbert,  Radisics 
Jenő  és  Ruprich  Károly  választmányi  tagok 
és  Györgyi  Kálmán  titkár,  ki  a jegyző- 
könyvet vezeti. 

A legutóbbi  választmányi  ülés  jegyző- 
könyvének felolvasása  és  hitelesítése  után 
a választmány  tudomásul  veszi,  hogy  a 
legutóbbi  választmányi  ülés  határozatának 
megfelelően,  a „Magyar  Iparművészeire" 


vonatkozólag  az  elnökség  fölterjesztést  inté- 
zett a vallás-  és  közoktatásügyi  miniszter- 
hez, továbbá,  hogy  a Beschorner-féle  mű- 
ércöntődével  megkötötte  a szerződést  a 
társulat  szobrainak  sokszorosítására  nézve. 

Radisics  Jenő  választmányi  tag  jelenti, 
hogy  a kapott  fölhatalmazás  alapján  meg- 
tekintette Zala  György  műtermében  a király 
és  a királyné  mellszobrait,  melyeket  kivá- 
lóan sikerűiteknek  s a kisebb  méretben  való 
sokszorosításra  alkalmasaknak  tart.  Ennél- 
fogva nyomban  tárgyalt  Zalával  a kisebb 
méretben  való  sokszorosítás  jogának  a tár- 
sulatra való  átruházására  vonatkozólag. 
E szerint  Zala  kapna  a két  szobornak  a 
sokszorosításra  alkalmas  33-36  centimé- 
ternyi magas  mintájáért,  ezer  koronát  s ezen 
felül  felét  annak  a tiszta  nyereségnek,  a mit 
a társulat  a szobrok  eladása  után  elér.  — 
Zala  még  kikötötte  magának  a jogot  arra, 
hogy  az  eredeti  mintát  életnagyságban, 
vagy  annál  nagyobb  méretben  tetszése  sze- 
rint sokszorosíthassa. 

A választmány  a bejelentést  helyesléssel 
tudomásul  veszi  s a történt  megállapodá- 
sokhoz hozzájárul  azzal,  hogy  ennek  az 
ügyletnek  külön  számlát  fog  nyitni,  hogy 
ez  szolgáljon  alapul  az  évenként  leendő 
elszámolásoknál. 

A vallás-  és  közoktatásügyi  miniszternek 
a művészi  nevelés  tárgyában  érkezett  leira- 
tát a választmány  örvendetes  tudomásul 
veszi.  A társulat  karácsonyi  kiállítása  alkal- 
mából adományozandó  500  frankos  állami 
aranyéremre  vonatkozó  és  a kultuszminisz- 
ter által  megállapított  szabályzatnak  fölol- 
vasása után  a választmány,  azt  tudomásul 
véve,  titkos  szavazással  megválasztja  Ráth 
György  társulati  elnököt  és  báró  Lipthay 
Bélát  az  alakítandó  jurybe  tagokul. 

Az  1900.  évi  párisi  nemzetközi  kiállítás 
m.  kir.  kormánybiztosa  átiratban  közölte  a 
társulattal  ama  nézetét,  hogy  a párisi  kiállí- 
táson szétszórva  levő  14-16  magyar  cso- 
portot bizonyos  egységes  jelleggel  kellene 
főiruházni  s kéri  erre  vonatkozólag  a tár- 
sulat véleményét. 

A választmány  általában  helyesli  a kor- 
mánybiztos intencióját,  a melynek  meg- 

valósítását  a maga  részéről  is  óhajtja.  Erre 
nézve  a legfontosabb  föladatnak  a tervező 
művész  helyes  megválasztását  tartja,  a ki 
a magyar  csoportok  belső  díszítését  vezetni 
fogja.  Ennek  a szakférfiúnak,  a választmány 
véleménye  szerint,  oly  kiforrott,  határozott 
egyéniséggel  bíró  kész  művésznek  kell 
lenni,  a ki  egyfelől  alkotásaiban  egyénisé- 
gét önállóan  érvényesíteni  tudja  s ezzel 
művének  teljes  eredetiségét  biztosítja.  Más- 
felől pedig  ismernie  kell  a régi  hazai  mű- 
iparunk fenmaradt  emlékeiben,  úgy  a föl- 
használt díszítési  elemekre,  mint  pedig 
azoknak  alkalmazására  nézve  észlelhető 
közös  jelleget,  vagyis  azt,  a mit  jogosan 
magyar  typusnak  tekinthetünk.  E mellett 
szükséges,  hogy  alaposan  tájékozva  legyen 
az  újabb  művészi  irányzatokról  és  törek- 
vésekről. Ilyen  művésznek  elégséges  lesz, 
ha  tudja  a kitűzött  célt.  Ekkor  bizonyosan 
meg  fogja  találni  a módot  és  a megfelelő 
eszközöket  arra,  hogy  a jelzett  föladatot 
megvalósítsa. 

A választmány  megbízza  az  elnökséget, 
hogy  ilyen  értelemben  válaszoljon  a kor- 
mánybiztos átiratára. 

Elnök  jelenti,  hogy  résztvett  azon  az 
értekezleten, ~a  mely  hivatva  volt  javaslato- 
kat tenni  arra  nézve,  hogy  a székesfőváros 
az  1900.  évi  párisi  nemzetközi  kiállítás 
iparművészeti  osztályában  miképpen  vegyen 
részt.  Miután  pedig  a székesfőváros  köz- 
gyűlése e programm  alapján  iparművészeti 
tárgyak  megrendelésére  20,000  ' [forintot 
irányzott  elő,  ennélfogva  az  elnök  külön 
beadványban  fölajánlotta  a kiállítandó  ipar- 
művészeti  tárgyak  beszerzésére,  elbírálására 
s egyéb  kapcsolatos  teendőkre  nézve  a tár- 
sulat közreműködését  úgy,  a mint  az  az 
1896.  évi  millenniumi  kiállítás  előtt  is  tör- 
tént. 

A választmány  a bejelentést  helyesléssel 
tudomásul  veszi  s fölhatalmazza  az  elnököt, 
hogy  abban  az  esetben,  ha  a székesfőváros 
az  említett  beadvány  értelmében  a további 
teendőkre  nézve  egy  vegyes  bizottságot 
akarna  alakítani,  — akkor  a párisi  kiállí- 
tásra vonatkozólag  már  előzetesen  meg- 
állapított névsornak  figyelembe  vételével, 


maga  jelölje  ki  a társulat  részéről  kikül- 
dendő tagokat. 

A karácsonyi  kiállításra  beérkező  tár- 
gyaknak elbírálását,  illetőleg  a kiállításra 
való  elfogadását  a választmány  hasonló- 
képpen a már  régebben  megalakított  nagy 
bírálóbizottságból  az  elnök  által  egybe- 
hívandó kisebb  jurykre  bízza.  Magával  a 
kiállításnak  rendezésével  pedig  a titkárt 
bízza  meg. 

Ő felsége  a király  által  engedélyezett 
3500  frtnyi  összegen,  nemkülönben  a kor- 
mány részéről  az  iparművészeti  múzeum 
és  egyéb  intézetek  számára  teendő  vásár- 
lásokra alkalmas  tárgyak  kiszemelésére  a 
választmány  dr.  Lippich,  Radisics,  Ger- 
lóczy,  Jakabffy,  Kiss  választmányi  tagokat  és 
Györgyi  titkárt  kéri  fel  azzal,  hogy  dr. 
Lippich  mint  a kultuszminisztérium  kép- 
viselője és  Radisics,  mint  az  orsz.  iparmű- 
vészeti múzeum  igazgatója,  az  elnökkel 
egyetemben,  a kijelölésnél  tekintetbe  jövő 
számos  szempontnak  figyelembe  vételével, 
a megvásárlandó  tárgyakra  vonatkozólag  a 
bizottságnak  előzetesen  javaslatot  tegyenek. 
Ugyanazt  a bizottságot  megbízza  a választ- 
mány azzal,  hogy  a társulat  sorsolására 
megvegye  a nyeremény-tárgyakat. 

A jövő  esztendőben  belépő  új  tagokra 
nézve  az  elnök  indítványára  a választmány 
elhatározza,  hogy  négy  forintnyi  kedvez- 
ményes áron  megkaphatják  a Magyar  Ipar- 
művészetnek  eddig  megjelent  évfolyamát; 
a tagokul  belépő  iskolák  pedig  ugyanazt 
ingyen  kapják. 

Elnök  utal  arra,  hogy  annak  idején  föl- 
hatalmazást kapott  a választmánytól,  hogy 
a társulat  által  kiadandó  Iparművészet  Köny- 
vé-re  vonatkozólag  az  Athenaeummal  a 
szerződést  megkösse.  Akkor  az  egész  mű 
harminc  ívre  volt  tervezve.  A könyv  anya- 
gának összegyűjtése  közben  azonban  kitűnt, 
hogy  az  előirányzott  terjedelem  nem  elég, 
mert  a díszműnek  részben  már  elkészült, 
részben  pedig  készülőiéiben  levő  anyaga, 
mintegy  hatvan  ívre  fog  terjedni.  A vá- 
lasztmány a jelentést  tudomásul  veszi  és 
fölhatalmazza  az  elnököt,  hogy  a szükségessé 
vált  új  szerződést  az  Athenaeummal  meg- 

kösse.  Lukacsovics  János  asztalosmesternek, 
ki  a társulattól  kapott  rajzok  alapján  maga 
készített  el  több  tárgyat  a kiállításra  — a 
választmány  200  frtnyi  kölcsönt  ad. 

Titkár  jelenti,  hogy  Hopp  Ferenc  úr 
száz  forintos  alapítványnyal  a társulat  ala- 
pító tagja  lett,  továbbá,  hogy  az  utolsó 
választmányi  ülés  óta  huszonegy  új  rendes 
tag  lépett  a társulat  kötelékébe. 

A m.  iparművészeti  társulat  vá- 
lasztmánya i8g8.  december  hó  20-án  Szalay 
Imre  társulati  másodelnök  elnöklése  mellett 
ülést  tartott,  melyen  jelen  voltak  Czigler 
Győző  alelnök,  Beck  Dénes,  Fittler  Kamill, 
Gerlóczy  Károly,  dr.  Kainmerer  Ernő,  Kiss 
István,  báró  Lipthay  Béla,  Radisics  Jenő, 
Ruprích  Károly  választmányi  tagok  és 
Györgyi  Kálmán  titkár,  ki  a jegyzőkönyvet 
vezeti. 

Elnök  megnyitja  az  ülést  s jelenti,  hogy 
Pauer  Leó  és  Jakabffy  Eerenc  választmányi 
tagok  kimentették  távolmaradásukat  a mai 
ülésről,  a mely  jegyzőkönyvének  hitelesí- 
tésére báró  Lipthay  Bélát  kéri  fel. 

A múlt  ülés  jegyzőkönyvét  a választmány 
felolvasottnak  tekinti,  miután  már  előzete- 
sen hitelesítve  volt. 

Titkár  jelenti,  hogy  a legutóbbi  választ- 
mány ülés  határozatának  megfelelően  a ki- 
küldött bizottság  kijelölte  a társulat  kará- 
csonyi kiállításán  azokat  a tárgyakat,  a 
melyeket  alkalmasaknak  tartott  arra,  hogy  ő 
felsége  a király  által  engedélyezett  összegen 
megvásároltassanak.  A vételárak  összege 
3469  frt  és  70  krra  rúg.  Az  elnökség  a 
kiszemelt  tárgyak  jegyzékét  föl  fogja  ter- 
jeszteni további  intézkedés  végett  a kul- 
tuszminiszterhez. 

Az  Erzsébet  királynénak  Budapest  sz. 
fővárosban  emelendő  emlékmű  végrehajtó 
bizottságának  elnöksége  átiratban  felkérte  a 
társulatot,  hogy  a maga  szempontjából 
bírálja  meg  az  emlékmű  mintájára  vonat- 
kozó pályázati  felhívásnak  tervezetét. 

A szóban  levő  pályázati  fölhívás  terve- 
zetének fölolvasása  után  a választmány 
kimondja,  hogy  a kívánt  véleményes  választ 
egy  szűkebb  bizottság  dolgozza  ki,  mely- 


nek tagjaivá  Czigler  Győző  alelnököt,  Kiss 
Istvánt  és  a titkárt  választja  meg. 

Egyes  pontokra  azonban  a választmány 
azonnal  megteszi  észrevételeit,  a melyeket 
a kiküldött  bizottság  figyelembe  fog  venni. 
(A  véleményes  jelentést  alább  találja  az  ol- 
vasó. A szerk.) 

Az  orsz.  iparegyesület  igazgatósága  fel- 
szólította a társulatot,  hogy  képviseltesse 
magát  az  egyesület  kebelében  újjá  szervezett 
iparpártolási  szakosztályban. 

A választmány  elhatározza,  hogy  az  ipar- 
egyesület felszólításának  készséggel  eleget 
tesz,  mert  a maga  részéről  is  kívánatosnak 
tartja,  hogy  az  újjá  szervezett  iparpártolási 
szakosztály  törekvései  minél  teljesebb  mér- 
tékben megvalósuljanak  s kiküldi  az  ipar- 
egyesületi igazgatóság  kérelmének  megfele- 
lően Ráth  György  elnököt,  Szalay  Imre  és 
Czigler  Győző  másodelnököket  és  Györgyi 
Kálmán  titkárt,  hogy  a társulatot  az  ipar- 
pártolási szakosztály  választmányában  kép- 
viseljék. 

A karácsonyi  kiállítás  alkalmából  kitű- 
zött 300  frtnyi  jutalomdíjaknak  miként  való 
fölosztása,  nemkülönben  a díjaknak  s eset- 
leg a kitüntető  okleveleknek  odaítélésével 
a választmány  megbízza  ugyanazt  a bizott- 
ságot, a melyet  az  előző  ülésen  a társulati 
sorsolás  nyereménytárgyainak  kiszemelésé- 
vel s megvásárlásával  megbízott. 

Beck  Ö.  Ftilöp  a társulattól  600  frtnyi 
kölcsönt  kér  oly  célból,  hogy  ezen  az  ösz- 
szegen,  kisplasztikái  fémtárgyak  előállításá- 
hoz szükségelt  eszközöket  s műhelyi  föl- 
szerelést beszerezhessen. 

A választmány  a kért  kölcsönt  a szo- 
kásos föltételek  mellett  megszavazza,  miután 
Becknek  a karácsonyi  kiállításon  levő  tárgyai- 
ból elég  garanciát  lát  arra,  hogy  ő a kölcsön- 
kapott összeget  helyesen  föl  fogja  használni. 

Titkár  jelenti,  hogy  Fittler  Kamill  vál. 
tag  100  forintos  alapítványnyal  a társulat 
alapító  tagja  lett,  továbbá,  hogy  az  utolsó 
választmányi  ülés  óta  huszonegy  rendes 
tag  bejelentette  belépését. 

Végül  az  elnök  a választmány  Tagjainak 
boldog  ünnepeket  kivánt,  mire  az  ülést 
berekesztette. 

A m.  iparművészeti  társulat  vá- 
lasztmánya által  kiküldött  bizottság  a kö- 
vetkezőkben foglalta  össze  véleményét,  az 
Erzsébet  királyné  emlékének  emelendő  em- 
lékmű végrehajtó  bizottsága  által  megálla- 
pított pályázati  hirdetés  programmjára  vonat- 
kozólag : 

Tekintettel  arra,  hogy  az  emlékmű  méreteit 
a kijelölt  tér  felette  korlátozza:  a 3.  pont  oly- 
képpen volna  módosítandó,  hogy  a pályázók 
nem  1:15,  hanem  1:10  mértékben  készítsék 
el  a mintát.  Az  egyöntetűség  szempontjából 
pedig  megkivántassék,  hogy  a térrajz,  mely  a 
pályaművekhez  csatolandó,  s a melyen  a pályázók 
által  kívánt  elhelyezés  feltüntetve  lesz,  1 : 500 
méretben  készíttessék.  Hasonlóképpen  megkiván- 
tassék a helyes  bírálat  megkönnyítése  céljából, 
hogy  minden  pályázó  köteles  legyen  mintáját 
akképen  befesteni,  hogy  a szín  felismerhetően 
tűntesse  föl  az  illető  anyagot  (márvány,  bronz, 
stb.),  a melyből  az  emlékmű  egyes  részleteit 
készíteni  akarja.  A 6.  pontban  kitűzött  díjak 
száma  és  nagysága,  véleményünk  szerint  nincsen 
arányban  sem  az  emlékmű  céljaira  rendelkezésre 
álló  összeggel,  sem  pedig  a pályázó  művészre 
háramló  föladattal.  Ennélfogva  helyén  valónak 
tartjuk,  hogy  három  díj  helyett,  öt  pályadíj  tű- 
zessék ki,  a következő  összegekkel : I.  díj : 10.000 
korona;  II.  díj  6000  k. ; III.  díj  4000  k. ; IV. 
díj  2000  k.  és  V.  díj  szintén  2000  k.  A 9. 
pontra  vonatkozólag  szükségesnek  tartjuk,  hogy 
az  a—f  pontok  alatt  felsorolt  testületek  már  a 
pályázat  hirdetése  előtt  nevezzék  meg  kiküldött- 
jeiket, hogy  azok  neve  a pályázati  fölhívásban 
közzétéve  legyen.  így  ki  lesz  zárva  a lehetősége 
annak,  hogy  a pályázók  ugyanazokat  válaszszák 
meg  jury  tagoknak,  akik  más  címen  amúgy  is 
tagjai  lennének  a jurynek.  Nehogy  pedig  a jó 
részben  laikusokból  álló  országos  bizottság 
abban  az  esetben  is  megdönthesse  a szakértő 
és  művész  tagokból  alakított  jurynek  Ítéletét, 
ha  teljesen  megfelelő  s a kivitelre  alkalmas  mű 
van  a pályamunkák  között : szükségesnek  tartjuk, 
hogy  a 11.  pont  II.  alineája  helyett  a követ- 
kező mondat  tétessék : A mennyiben  a bíráló- 
bizottság a pályaművek  egyikét  a kivitelre  érde- 
mesnek Ítélné,  ez  az  Ítélet  az  országos  bizott- 
ságot arra  kötelezi,  hogy  az  illető  pályamű 
szerzőjét  a kivitellel  megbízza.  Végre  kívánatos- 
nak tartjuk,  hogy  a t.  végrehajtó-bizottság 
készíttesse  el  a Szent-György-térnek  kisebbített 
mintáját  ugyanabban  a méretben,  mint  a milyen- 
ben a pályaművek  készülnek  és  pedig  annak 


végleges  szabályozása  szerint,  az  épületekkel 
együtt,  hogy  a bírálat  alkalmával,  a hatás  helyes 
megítélése  végett  minden  egyes  pályamű  oda 
helyezhető  legyen.  Budapest,  1899.  január  16. 
Szalay  Imre,  s.  k.  Czigler  Győző,  s.  k.  Kiss 
István,  s.  k.  Györgyi  Kálmán,  s.  k. 

Az  áj  m.  kir.  okmány  bélyegek  terv - 

rajzaira  kiírt  pályázaton,  tizenhét  művész 
vesz  részt,  negyvennyolc  rajzzal.  A jury 
e hó  30-án  fog  dönteni  a pályadíjak  oda- 
ítélése ügyében.  A m.  iparművészeti  tár- 
sulatotKamill,  a m.  kir.  iparművészeti 
iskola  igazgatója,  Rauscher  Lajos  műegye- 
temi tanár  és  Morelli  Gusztáv,  iparművé- 
szeti iskolai  tanár  képviselik  a juryban. 
E helyen  megemlítjük,  hogy  a póstabé\ye- 
gek  tervrajzaira  tavaly  kiírt  pályázatról  vissza- 
maradt pályaművek,  átvehetők  a vallás-  és 
közoktatásügyi  minisztérium  művészeti  osz- 
tályában. 

A m.  iparművészeti  társulat  kará- 
csonyi  kiállítása  alkalmából  kitűzött  három 
száz-száz  forintos  díjának  odaítélésével  meg- 
bízott bizottság,  január  hó  7-én,  Ráth  György 
társ.  elnök  elnöklése  mellett  ülést  tartott, 
melyen  jelen  volt  Oerlóczy  Károly,  Jakabffy 
Ferenc,  Kiss  István,  dr.  K Lippich  Elek, 
Radisics  Jenő  és  Györgyi  Kálmán  titkár. 
A bizottság  egyhangúlag  abban  álapodott 
meg,  hogy  a három  díjat  a következő  ki- 
állítóknak Ítéli  oda : a)  Horti  Pál  tanárnak, 
az  iparművészeti  tervezés  terén  kifejtett 
sikeres  tevékenységéért;  b)  Polgár  Alajos 
műasztalosnak  és  Steinbach  Gábor  kárpi- 
tosnak együttesen,  kifogástalan  jó  munká- 
jukért; c)  Forreider  Józsefnek,  munkájának 
jeles  tehnikai  kidolgozásáért.  Ekképen  a 
társulat  abban  a helyzetben  volt,  hogy  ez 
idén  külön  díjban  részesített  egy  tervező 
művészt,  két  szövetséges  iparost  s egy  érde- 
mes iparossegédet.  A kitüntetettek  a díjakat 
a megokolást  tartalmazó  oklevél  mellett 
kapják.  Ugyanez  a bizottság  ezer  negyvenkét 
forintnyi  értékben,  harminckét  nyeremény- 
nek való  tárgyat  vásárolt  meg  a társulat 
sorsolására,  mely  március  hó  7-én  lesz, 
s a melyen  minden  tag  részt  vesz,  ki 
az  1898.  évben  a társulat  kötelékébe  tar- 
tozott. A nyerő  tagok  névsorát  s a nye- 

remények  lajstromát,  lapunk  legközelebbi 
számában  közölni  fogjuk,  bár  minden  nyerő 
közvetlenül  a sorsolás  után,  értesítést  kap 
a reá  eső  nyereményről. 

Az  orsz.  iparegyesület  okleveleire 

kiírt  pályázat  határidejére,  mely  január  hó 
í-én  járt  le,  kilenc  művésztől  tizenöt  pálya- 
munka érkezett  be.  A díjazott  oklevelek 
rajzát  a Magyar  Iparművészet  legközelebbi 
számában  fogjuk  közölni.  Lapunk  zártáig 
a jury  még  nem  döntött  a pályázat  ügyében. 

Uj  tagok.  j8q8.  november  hó 

25-dike  óta  e füzet  megjelenéséig  a követ- 
kezők léptek  be  a m.  iparművészeti  társulat 
tagjainak  a sorába : Abelsberg  Leó  (Buda- 
pest), Bálint  Zoltán  műépítész  (Budapest), 
Balló  Ede  festőművész  (Budapest),  Bartsch 
Róbert  min.  fogalmazó-gy.  (Budapest),  dr. 
Békésy  Károly  egyetemi  tanár  (Kolozsvár), 
Benczúr  Károly  takarékpénzt,  tisztviselő 
(Kassa),  Beniczky  Margit  (Domony),  Bereg- 
szászi áll.  főgymnasiam,  Bernstein  K.  H. 
(Budapest),  Beschorner  A.  M.  és  fia  mű- 
ércöntőde  (Budapest),  Bischitz  Arthur  (Bu- 
dapest), Budapesti  /.  kér.  áll.  főgymnasiam 
önképző  köre,  Budapesti  VII.  kér.  közs. 
főreáliskola,  Cserháty  Jenő,  Ganz  gyári  igaz- 
gató (Budapest),  Czakó  Adolf  mérnök 
(Budapest),  Dávidházy  Kálmán  könyvkeres- 
kedő (Debreczen),  Dohányi  Lajos  mű- 
ötvös (Budapest),  Egri  állami  főreáliskola, 
dr.  Ernmer  Kornél  orsz.  gy.  képviselő 
(Budapest),  Fauser  Ernestin  (Budapest), 


Ghyczy  Béla  altábornagy  (Budapest),  Gyalus 
László  műépítész  (Budapest),  Gyárvárosi 
ipariskola,  Győri  iparos  tanonciskola, 
llochmann  József  lakatos  (Budapest),  Jám- 
bor Lajos  műépítész  (Budapest),  Jászberényi 
állami  főgymnasiam. 1,  dr.  Jendrassik  Ernő 
egyetemi  tanár  (Budapest),  Kann  Gyula, 
építész  (Budapest),  Keleti  Dénes  min.  fő- 
mérnök (Budapest),  dr.  Kovách  Elek  kir. 
közjegyző  (Nyíregyháza),  Rartössy  Tivadar 
faiparos  (London),  ifj.  Laczká  Antat  dr. 
kir.  közjegyző  (Budapest),  Medve  Zoltán 
belügymin.  fogalmazó  (Budapest),  Móri 
Fülöp  szt.  Ferencrendi  áldozár  (Baja), 
Oberstein  Henrik  (Budapest),  Pisszer  János 
rajzoló  (Budapest),  Rapoport  és  Tsa  (Buda- 
pest), Rex  Henrik  Tivadar  (Budapest),  dr. 
Rényi  József  községi  orvos  (Kunbaja), 
Cs.-Sándorfalvai  Casino,  Simay  Lajos  (Lon- 
don), Soproni  állami  főreáliskola,  Stehló 
Ottó  építész  (Budapest),  Steiner' József  kir. 
mérnök  (Arad),  dr.  Szalay  László,  közős 
pénzügyminisíeriumi  osztálytanácsos  (Bécs), 
Szmik  Antal  • szakasz-mérnök  (Pécs),  dr. 
Szontágh  Tamás  bányatanácsos  (Buda- 
pest), Vágó  László  építész  (Budapest), 
Wampetics  Ferenc  vendéglős  (Budapest). 
Összesen  negyvenkilenc  új  tag. 

Ösztöndíj.  — ■ A vallás-  és  köz- 
oktatásügyi m.  kir.  minister  dr.  Wollanka 
Józsefnek  ■ művészet-történeti  tanulmány 
utazás  céljából  nyolcszáz  (800)  forintnyi 
ösztöndíjat  engedélyezett. 


Mosdószekrény,  berakott 
diszítménynyel. 

Készítette : Polgár  A. 


o 

A Magyar  Iparművészeti  Társulat 
karácsonyi  kiállításából. 


Éjjeli  szekrényke,  berakott  diszítménynyel. 
Készítette:  Polgár  A. 


Ebédlő  asztal,  tölgyfából. 

Tervezte:  Komor  Marcell.  Készítette :_Heuntann  M. 


A Magyar  Iparművészeti  Társulat  karácsonyi  kiállításából. 


Ebédlőasztal  és  pohárszék,  fényezett  mahagóni  fából. 


Karosszék  diófából,  domborított  bőrrel. 
Tervezte:  Horti  Pál. 
Készítette:  Lukácsovics  j. 


Párnázott  karosszék,  mahagóni  fából. 
Tervezte:  Horti  Pál. 
Készítette:  Oelb  M. 

A Magyar  Iparművészeti  Társulat  karácsonyi  kiállításából. 


\ 


Szivarszekrény. 

Tervezte  Nagy  Jenő.  Készítette:  Lukácsovics  János. 


A Magyar  Iparművészeti  Társulat  karácsonyi  kiállításából. 

..Bazsarózsák." 
Tervezte:  Vaszary  János. 
Szövette:  Koválszkyné  Sarolta. 


Pluviale  részlete. 

Készítette:  a pozsonyi  Izabella  egyesület. 


54 


A Magyar  Iparművészeti  Társulat  karácsonyi  kiállításából. 


Hímzett  panneau. 
Mirkovszkyné  Greguss  Gizellától. 


A Magyar  Iparművészeti  Társulat  karácsonyi  kiállításából. 

Hímzett  panneau. 
Mirkovszkyné  Greguss  Gizellától 

A Magyar  Iparművészeti  Társulat  karácsonyi  kiállításából. 


Ellenző  részlete. 

Készítette  a pozsonyi  Izabella-egyesület. 


A Magyar  Iparművészeti  Társulat  karácsonyi  kiállításából. 

Misemondó  ruha. 

Készítette  a pozsonyi  Izabeüa-egyesület . 


S 

A Magyar  Iparművészeti  Társulat  karácsonyi  kiállításából. 


Opalescens  üvegmozaik  ablak. 
Készítette:  Roth  Miksa. 


A Magyar  Iparművészeti  Társulat  karácsonyi  kiállításából. 

Opalescens  üveg-mozaik  ablak. 
Készítette : Roth  Miksa. 

Mozaik. 

Készítette:  Róth  Miksa. 


Eozin  edények. 

Készültek  a pécsi  Zsolnay-gyárban 


( 

A Magyar  Iparművészeti  Társulat  karácsonyi  kiállításából. 


JJiva  L<t 


Ékszer-doboz. 

Tervezte:  Hirschler  M. 
Készítette:  Wlcek  J.  és  Vandrák  L. 


Kárpittervek  Horti  Páltól. 


A Magyar  Iparművészeti  Társulat  karácsonyi  kiállításából. 


63 


Jegyzőkönyvek. 

Tervezte:  Boros  Rudolf.  Készítette:  Gottermayer  N. 


Jegyzőkönyvek. 

Tervezte:  Boros  Rudolf.  Készítette:  Gottermayer  N. 


Zománczos  hajtű. 

Tervezte:  Fork  E. 
Készítette:  Roger  A. 


Női  melltű.  Tervezte:  Fork  E. 

Készítette:  Roger  A. 


Női  melltű.  Tervezte:  Fíuszka  J. 

Készítette:  Hibján  S. 


'w 

Női  melltű.  Tervezte:  Fork  E. 

Készítette:  Hibján  S. 


Női  melltű.  Tervezte:  Fork  E. 

Készítette:  Roger  A 


Női  melltű.  Tervezte:  Fork  E. 

Készítette:  Roger  A 


Gázcsillár  sárgarézből. 
Tervezték:  Körösy  és  Sebestyén. 
Készítette:  Hochmann  j. 

A Magyar  Iparművészeti  Társulat  karácsonyi  kiállításából, 


Bronz  díszedények.  Beck  Ö.  Fülöptől. 


A Magyár  Iparművészeti  Társalat  karácsonyi  kiállításából. 

Csésze,  serleg  és  gyertyatartó.  Beck  Ö.  Fülöptől. 


Evőkészlet  bronzból.  Beck  Ö.  Fülöptől. 


Váza.  Tervezte : Sós  G. 

Készítette  : Beschorner. 

A Magyar  Iparművészen  Társulat  karácsonyi  kiállításából. 


Mátyás  király. 

Bezerédy  Gyulától. 


II.  Rákóczy  Ferencz. 

Damkó  Józseftől. 


Vörösmarty  Mihály. 

Damkó  Józseftől 


Trefort  Ágoston. 


A Magyar  Iparművészeti  Társulat  mellszobraiból. 


Abt  Sándortól. 


Az  angol  National  Competition  kiállítása. 

I.  csoport:  Mintázás  stb.  lapos  minták  után. 


1.  sz. 


2.  sz. 


1.  sz.  Tervezet.  Agyag  fa-alapon.  Ezüst  érmet  nyert. 
Készítette:  Horne  Enoch  W.  Wordsley. 

2.  sz.  Természet  után  mintázott  levelek.  Gipsz.  Ezüst  érmet  nyert. 
Készítette:  Wood  John.  Salford. 

II.  csoport:  Emberi  alakok  mintázása  természet  után. 


Nőalak,  elől-  és  oldalnézet.  Gipsz.  Arany  érmet  nyert. 
Készítette:  Morris  Lilian  M.  Royal  College  of  Art 


III.  csoport:  Mintázott  tervezetek. 

1.  sz. 


2.  SZ. 


í.  sz.  Tervezet  friezhez.  Gipsz.  Ezüst  érmet  nyert. 
Készítette:  Pearson  E.  Marian.  Wolverhampton. 

2.  sz  Tervezet  falburkolattéglához.  Gipsz.  Ezüst  érmet  nyert. 
Készítette:  Swaisch  Frederick  George.  Bristol. 


IV.  csoport:  Rajz  stb.  antik  szobrokra  alkalmazott  redözet. 


Redőzet-tanulmány.  Krétarajz.  Ezüst  érmet  nyert. 
Készítette:  Lintott  Henry  J.  Brighton 


75 


IX.  csoport:  Papirkárpitok , patronnal  készült  rajzok  stb. 
í.  sz. 


i.  és  2.  sz.  Tervezetek  pafronfestésliez.  Arany  érmet  nyertek. 

Készítette:  Simpson  H.  Ernest.  Bradford. 
3.  sz.  U.  a.  Ezüst  érmet  nyert. 

Készítette:  Koch  Hugo  William.  London. 

Tervezetek  könyvillusztrációhoz.  Arany  érmet  nyertek. 
Készítette:  Thompson  Margaret  E.  New  Cross. 

XI.  csoport:  Festés,  stb.  könyvillusztrációk. 


X.  csoport:  Festés  stb.  könyvillusztrációk. 

Tervezetek  könyvillusztráeióhoz.  Arany  érmet  nyertek. 
Készítette:  Thompson  Margaret  E.  New  Cross. 

XI.  csoport:  Csipkék  és  hímzések. 


Te  vezet,  munkarajz  s hímzés.  Arany  érmet  nyert. 
Készítette:  Scattergood  Offlow.  Birmingham. 

XI.  csoport:  Csipkék  és  hímzések. 


ír 


Tervezet  csipke  függönyhöz.  Ezüst  érmet  nyert. 
Készítette:  Else  Joseph.  Nottingham 


XII,  csoport.  Faburkolattéglák  stb.  könyvfedelek. 


''díjí'F 

mim 

, ■ m 

Tervezet  könyvfödélhez.  Domborított  bőr.  Arany  érmet  nyert. 
Készítette  : Houston  Mary.  Royal  College  of  Art. 

Kályhaellenző.  Viasz.  Könyvjutalmat. nyert. 
Készítette:  Beresíord  Harriet.  Bradford. 


XIII.  csoport : fémmunkák. 


XIII.  csoport.  Fémmunkák  stb. 


XIV.  csoport:  Nyomtatott  anyagok  stb. 

sz.  Tervezet  nyomtatott  muszlinhoz.  Arany  érmet. nyert. 

Készítette  : Kiefer  Charles  Fr.  Battersea, 
sz.  Tervezet  nyomtatott  függönyhöz.  Bronzérmet  nyert. 
Készítette:  Appleyard  Helena.  Scarborough. 

XIV.  csoport:  Nyomtatott  anyagok,  da masztok. 


i.  sz.  Tervezet  damaszt  abroszhoz.  Ezüst  érmet  nyert. 
Készítette : Marrow  Edwin  A.  Belfast. 

2.  sz.  Tervezet  nyomtatott  bársonyhoz.  Arany  érmet  nyert. 
Készítette:  Brown  William  F.  O.  Glasgow. 


XIV.  csoport:  Nyomtatott  anyagok,  da masztok. 


Tervezet  damaszt  abroszhoz.  Ezüst  érmet  nyert. 
Készítette:  Buckingham  William.  Worcester. 

XIII.  csoport:  Fémmunkák. 


Tervezet  ezüst  tálhoz.  Ezüst  érmet  nyert. 
Készítette  : Baxter  Lilian.  New-Crass. 


Hóvirág  és  annak  felhasználásával  tervezett  három  díszítmény.  Arany  érmet  nyeri. 
Készítette  : Payne  Clement.  Battersea. 


XV.  csoport:  Szövött  függönyök  stb.  virág  s három  tervezet. 


Vad  Krisantemum  s három  tervezet  érmék  felhasználásával.  Ezüst  érmet  nyert. 
Theaker  Harry  G.  Royal  College  of  Art. 

XV.  csoport:  Szövött  függönyök  stb.  virág  s három  tervezet. 


XV.  csoport. 

a-c.  Pelargonium  s három  ennek  felhasználásával  készített  tervezet.  Bronz  érmet  nyert. 
Készítette:  Carter  Margaret  E.  Bradford. 


Suba-hímzések. 

Huszka  József  „Magyar  Ornamentika"  című  művéből. 


Fából  és  tülökből  készített  házi  eszközök  faragott  és  zománcolt  díszítései. 
Huszka  József  „Magyar  Ornamentika"  című  művéből. 


II.  ÉVFOLYAM.  1899.  MÁJUS  HÓ.  3-  SZÁM. 


Mély  megilletődéssel  teszi  le  koszorúját 
a magyar  iparművészeti  társulat  egyik  jelesé- 
nek, alapító  tagjának  és  volt  elnökének  a 
ravatalára. 

Az  elsőknek  egyike  volt  hazánk  ama  kiváló  férfiai  közül,  a kik 
társulatunkat  megalkotva,  a magyar  iparművészet  érdekében  tömörültek. 
S ő,  nemesen  tevékeny  életének  utolsó  percéig,  bőségesen  kivette 
részét  küzdelmünkből  és  munkánkból. 

Társulatunk  alakulásakor  mint  alelnök,  majd  1888-ban  mint  elnök, 
több  éven  át  zászlóvivője  volt  ügyünknek.  De  később  is,  a midőn 
visszavonult  a vezetéstől,  mindvégig  megbízható  támaszunk  és  lelkes 
pártolónk  maradt. 

Egész  pályafutását  a szép,  nemes  és  a jóért  való  állhatatos  küzdelem 
jellemezte  s a művészetekért  való  rajongó  lelkesedését  csak  lángoló 
hazaszeretete  múlta  felül.  Nemes  ideáloktól  vezetett  áldásos  munkásság- 
ban töltött  élete  lelkesítő  példaként  ragyogjon  a jövő  nemzedék  előtt. 

Báró  Lipthay  Béla  örök  pihenésre  tért. 

Béke  és  áldás  lengjen  hamvai  felett. 


Magyar  Iparművészet. 

EGY  DÍSZOKLEVÉLNEK  RÉSZLETE. 


Tervezte:  Nagy  Lázár. 


A RÉGI  HAZAI  ORNAMENTIKÁRÓL. 


A hazai  műtörténetnek  alig  van  fontosabb  problémája,  mint  a 
hazánkban  hajdan  dívott  ornamentális  Ízlésnek  megállapítása. 

Mert  aziránt  már  tisztában  vagyunk,  hogy  a monumentális  művé- 
szetek körében  nem  voltunk  újat  alkotó  nemzet.  Az  építészetben  s 
a szobrászatban  magyar  mesterek  nem  érvényesítették  nemzeti  jel- 
lemüket anynyira,  hogy  a világ  műtörténetében  magyar  építő  vagy 
szobrászati  stilus  mint  egyenlő  rangú  tényező  a nagy  európai  stílusok 
mellé  állhatott  volna. 

Hazai  Ízlés  csupán  az  iparművészet  egyes  ágaiban  érvényesült, 
leginkább  azokban,  melyek  közvetlenül  az  egyéniséget  szolgálták : 
a nemzeti  viseletben  s ami  avval  legszorosabban  összefügg,  a 
fegyverzetben  és  az  öltözet  s a fegyverzet  díszítésére  szolgáló 
ötvösségben. 

E tapasztalásra  leginkább  az  elmúlt  évtizedekben  rendezett  hazai 
műtárlatok  tanítottak  bennünket,  és  legnagyobb  jelentőség  illette 
e részben  az  1884-ik  évi  ötvösségi  kiállítást.* 

Akkor  meglehetős  szabatossággal  ismertük  föl  nemzeti  művésze- 
tünk határvonalait  és  főirányait.  Az  ötvösség  oly  iparművészeti  ág 
lévén,  mely  egyrészt  a nagy  művészetekkel,  a szobrászattal  és  épí- 
tészettel mindenkor  legszorosabb  kapcsolatban  volt  és  másrészt  a 
ruházatban  is  előkelő  szerepre  volt  hivatva,  e művészeti  értékű 
iparágban  legszembetűnőbben  nyilatkozott  meg  a nagy  európai  stil- 
áramlatok  találkozása  a hazai  díszítő  Ízléssel.  Megtanulhattuk  ekkor, 
a mit  előbb  nem  láttunk  elég  világosan,  hogy  hazánk  ötvösei  mindig 
követték  az  ő tektonikus  alkotásaikban,  azok  akár  egyházi,  akár  világi 

* Vesd  ö.  „Hazai  műtörténetünk  és  az  ötvösségi  műtárlat"  című  cikket 
a „Budapesti  Szemle"  1884.  évi  39.  kötetében. 

célokra  szolgáltak,  azokat  az  építészeti  szerkezeteket  és  idomokat,  melyek  a román 
nemzetek  köréből  kiindulva,  hozzánk  is  eljutottak.  Egyet-mást  változtattak  e formákon, 
némelykor  máskép  is  alkalmazták,  (mint  más  országokbeli  társaik)  ebben  láthattuk  a helyi 
zamatot,  azonban  uj  stílusokat  az  építészet  körében  nem  létesítettek. 

Ellenben  tapasztalhattuk  azt  is,  hogy  a külföldről  nyert  kész  konstruktív  elemekhez 
csatoltak  néha  oly  ornamentikát  és  némely  oly  tehnikát,  a melyeknek  hozzáadása  által 
olykor-olykor  sajátos  hazai  ötvösség'!  stílust  bírtak  létesíteni.  Kutatásaink  arra  az  örven- 
detes eredményre  vezettek,  hogy  a középkorban  és  a renaissance  utáni  időszakban  két- 
féle, egymástól  eltérő,  sajátos  jellemű  ötvösségi  gyakorlatot,  a sodronyzománcot,  meg 
az  ú.  n.  erdélyi  zománcot  állapíthattuk  meg.  Egyúttal  meggyőződhettünk  róla,  hogy 
hazai  műtörténetünknek  a súlypontja  a hazai  ornamentika  tanulmányában  rejlik. 

Örömmel  üdvözölhetjük,  hogy  e helyesen  fölismert  igazság  szolgálatában  hazánkfiai 
az  utóbbi  évtizedekben  elismerésre  méltó  buzgalommal  neki  feküdtek  a hazai  orna- 
mentika tanulmányának.  Hévvel  és  szeretettel  gyűjtötték  különböző  művészeti  iparágaknak 
régi  és  újabb  termékeit,  bejárták  az  országot,  megfigyelték  a nép  ízlését,  lerajzolták 
a díszítéseket.  Sőt  ezen  előmunkálatok  gyakorlati  alkalmazásának  is  vagyunk  már  kor- 
és  szemtanúi.  Ennek  a mozgalomnak  minden  hazafi  örvendhet,  mert  friss  tetterő 
s gyakran  sok  művészi  képesség  érvényesül  benne. 

Nem  fürkészszük,  hogy  e kísérletekben  mennyi  a maradandó  és  értékes,  és  mi 
bennök  a selejtes  és  fonák.  Ily  forrongás  közepette  legalább  egy  darabig  ne  avatkozzék 
a kritika  többször  rontó,  ritkán  gyámolító  keze  az  alkotó  szellemeknek  munkájába.  Várjuk 
meg  türelemmel,  mire  képes  a jelen  művészi  nemzedék,  ne  zavarjuk  teremtő  kísérleteit, 
örvendjünk  a jónak  és  legyünk  bizalommal  tehetsége  iránt. 

Nekünk,  akik  a művészeti  jelenségek  múltjával  foglalkoznunk,  más  a föladatunk,  s az 
elég  nagy,  mert  egy  ezer  éves  múltnak  az  emlékeit  kel!  fürkésznünk.  E föladatnak  csak  egy 
kis  részét  végeztük  eddig  és  bár  nagyérdemű  úttörőink  voltak,  ne  altassuk  magunkat 
abban  a hitben,  hogy  hazai  műtörténetünknek  összes  rejtélyei  elég  világosan  állanak 
előttünk. 

Hazai  emlékeinknek  csak  egy  részét  ismerjük  elég  pontosan.  Ott  vagyunk  most,  a hol 
előbbre  haladott  országok  évtizedekkel  ezelőtt  állottak.  Csak  most  folyik  építészeti,  szob- 
rászati s egyéb  maradványainknak  beható  kritikus  vizsgálata  és  gyűjtése.  Vizsgálatainkban 
gyakran  még  nem  követjük  azt  a tudományos  módszert,  mely  nélkül  az  egyes  korszakoknak 
művészeti  jelenségeit  egymással  és  előbbi  korszakoknak  szálaival  össze  kell  fűzni.  Gyűj- 
téseinkben véletlen  Ízlésnek  és  szeszélynek,  némelykor  még  a teljes  rendszertelenségnek 
is  túlságosan  engedünk  tért,  és  a mi  talán  épp  oly  nagy  baj,  nem  vagyunk  a régi  hazai 
művészeti  alkotásoknak  méltatásában  elég  tárgyilagosak  és  körültekintők.  Elszigetelt, 
magukra  álló  tüneményeket  vélünk  néha  észlelni,  nem  veszszük  észre,  hogy  hazánk 
határain  túl  is  voltak  hasonló  jelenségek,  melyeknek  hazánk  művészeti  viszonyaira  csak 
úgy  volt  hatásuk,  a mint  a forrongó  jelenben  ezer  szál  fűz  bennünket  a művészetnek 
nagy  európai  áramlataihoz. 

Ámbátor  hazánk  műtörténeti  irodalma  legutóbb  kedvező  irányban  fejlődött,  indokol- 
taknak véltem  ezeket  az  aggályokat  ismételni,  a mikor  műtörténetünk  legfontosabb 
problémájáról,  hazánk  múltjában  dívott  ornamentális  Ízlésnek  megállapításáról  van  szó. 

Vannak,  a kik  e probléma  megoldását  meglehetős  könnyűnek  és  elég  egyszerűnek  vélik. 
Csak  be  kell  járni  az  országot  és  meg  kell  figyelni  a nép  munkáját,  híven  le  kell 
rajzolni  a díszítményeket,  melyeket  az  agyagművesek  az  ő cserepeikre  raknak,  le  kell 
másolni  a cifra  díszítményeket,  melyekkel  a suba-,  szűr-  és  bunda-szabók  gazdáink  ruháját 
ékítik,  be  kell  hatolni  a szorgalmas  magyar  menyecskék  otthonába  és'  össze  kell  gyűj- 
teni a varrottas  s egyéb  mustrákat  a cihákról,  a térítőkről  és  egyéb  fehérneműekről, 

ezt  évek  hosszú  során  át  folytatni  kell  és  a szorgalmas  gyűjtő  fáradozásából  oly  gazdag 
képes  album  keletkezik,  melyet  bátran  el  lehet  nevezni  „magyar  ornamentikádnak. 

Nem  vonom  kétségbe,  hogy  egy  képes  album,  mely  így  keletkezik,  igen  hasznos 
munka.*  Évtizedes  kitartó  szorgalomtól  nem  lehet  a legszívesebb  elismerést  megvonni. 
Csakugyan  fonák  eljárás  volna  belemélyednünk  a nemzeti  ornamentika  múltjába,  a nélkül, 
hogy  a napjainkban  élő  népizlés  termékeit  ismernők,  Az  iránt  sincs  kétség,  hogy  csak 
a műhelyekben,  paraszt-otthonokban  s a nyilvános  és  magángyűjteményekben  található 
mustrák  alapján  állhat  elé  az  országban  divó  népizlés  képe. 

Azonban,  fölfogásom  szerint,  módszeresen  kell  gyűjteni,  ha  azt  akarjuk,  hogy  a gyűj- 
temény tudományos  problémák  megoldására  kellő  alapul  szolgálhasson.  Milyen  föladatai 
vannak  hazánkban  a módszeres  gyűjtésnek,  azt  etnográfusaink  jól  tudják.  Közismeretű 
tény,  hogy  vannak  készítmények,  melyek  nemzetiség  és  vidék  szerint,  sőt  néha  faluról- 
falura  egymástól  különböznek : ezekben  nyilvánul  egy-egy  nemzetiség,  egy-egy  vidék, 
egy-egy  falu  Ízlése.  A lelkiismeretes  gyűjtő  tehát,  a ki  a népizlést  fürkészi,  minden  ily 
topográfiái  vagy  népies  egység  mustráit  egyenként  fogja  fölvenni  és  ez  egység  szerint 
fogja  bemutatni.  Ha  másképp  járna  el,  tévedne  és  megtévesztené  egyúttal  az  etnográ- 
fusokat; mert  talán  általános  magyar  mustrának  mutatna  be  olyat,  mely  csak  egyes 
magyar  községekben  dívik,  és  néha  magyar  mustrának  állítana  olyat,  mely  csak  ruthének, 
szerbek  vagy  svábok  körében  van  használatban.  E tévedésből  azután  nagy  hiba  és  nagy 
baj  származhatik.  Így  „magyar"  ízlés  gyanánt  tűnhetik  fel  valami  díszítés,  mely  nem 
általános  „magyar",  de  csak  „szilágy-nagyfalusi" ; a nem  elég  óvatos  gyűjtő  ezáltal 
a speciest  a genus  helyébe  állította,  a mi  tudományos  hiba.  A hibából  azután  az  a baj 
keletkezik,  hogy  az  illető  mustra  történetét  megállapítani  gyakran  lehetetlen,  mert  egy- 
egy  lokális  mustrának  előzményei  legtöbbször  csupán  azon  vidéken  állapíthatók  meg, 
a hol  él. 

Tehát  hazánknak  sajátszerű  néprajzi  viszonyai  mellőzhetlenül  megkövetelik  a nép 
kezén  forgó  mustráknak  vidékenként  való  összegyűjtését. 

Sőt  többet  is  kívánnék,  azt,  hogy  a kutató  a nép  ajkáról  szerezzen  magának  biztos- 
ságot, miképp  értelmezi  az  az  ő mustráit.  Minden  mustrának  meg  szokott  lennie  a maga 
neve,  azt  a kutató  följegyzi.  Tanácsos  falunként,  a hol  ipar  van,  az  összes  mustrákat 
kézrekeríteni,  így  módot  nyerünk,  hogy  az  azon  a vidéken  talán  nemzedékek  óta  divó 
sajátos  ízlés  körét  bizton  megismerjük.** 

A mustrák  gyakran  pusztán  geometriai  idomokra  szorítkoznak.  Ezek  közt  vannak 
azok,  melyeket  maga  a nép  talált  föl.  Hogyha  a mustrák  a növények  világából  valók, 
akkor  már  inkább  van  okunk  utána  járni,  hogy  honnan  kerültek  a nép  hajlékába. 
Eredhetnek  az  úri  néptől  és  nem  egyszer  megleljük  a forrást,  melyből  az  úri  nép 
merített.  Hogyha  állati  vagy  emberi  motívumok  szerepelnek  bennük,  akkor  is  régibb 
vagy  modern  speciális  forrásból  erednek,  vagy  valamely  véletlen  körülménynek  köszönik 
keletkezésüket.  A nép  Ízlését  fürkésző  kutató  mindezeket  és  sok  egyebet  figyelmére 


* Az  utóbbi  évtizedekben  megjelent  hazai  mustragyűjtemények  között  a két  legbecsesebb 
Pulszky  Károly  és  Huszka  József  könyve.  Dr.  Pulszky  Károly,  A magyar  háziipar  díszítményei. 
A szöveget  írta  a vallás-  és  közoktatásügyi  m.  kir.  miniszter  meghagyásából.  A kromolitografiai 
táblákat  készítette  Fischbach  Frigyes.  Budapest,  1878.  (Acta  nova  Musei  Nationalis  Hungarici 
Tonius  II.).  Huszka  József,  Magyar  ornamentika.  Irta  és  rajzolta,  a m.  kir.  vallás-  és  közoktatás- 
ügyi,  valamint  a kereskedelemügyi  ministeriumok  segélyezésével  kiadja  a szerző.  Budapest,  1898. 

**  1880-ban  Simó  Ferencié  úrhölgy  szives  volt  számomra  a hímző  mustrákat  összeállítani, 
melyek  a szilágy-nagyfalusi  háziiparban  használatosak.  Adjuk  e mustrák  hű  ábráit  és  minden 
egyes  mustra  mellé  oda  jegyezzük  az  elnevezést,  mely  alatt  ez  a nép  száján  ismeretes. 

méltat,  nem  áll  meg  ott,  hogy  egyszerűen  mustrákat  másol,  hogy  azután  azokat,  mint 
a népies  képzelem  általános  vagy  speciális  termékét,  a nyilvánosság  elé  hozza.  A nyers 
anyag,  a melyet  gondos  rajzolók  összegyűjtenek,  lehet  igen  becses,  de  néprajzi  és  stil- 
történeti  értéke  az  ily  hozzájáruló  észleletek  által  jelentékenyen  fokozódik. 

Egyébként  ez  időszerint  minden  hazai  etnográfus  tisztában  van  már  az  iránt,  hogy 
a hazai  népipar  produkcióiban  nincs  közös  „magyar"  Ízlés,  de  a mennyiben  egyes 
vidékek  saját  jellemvonásaikat  megtartották,  az  Ízlés  vidékenként  változik. 

Szélesebb  körökre  terjedő,  egységes  ízlés  csak  rokon  iparágakban  és  » ú rí " hímzé- 
sekben észlelhető. 

Ezt  ugyan  tudtuk  már  előbb  is,  de  Huszka  képes  albuma  újból  bőségesen  tanúsítja. 
Hálával  tartozunk  neki  különösen  azért,  hogy  a szűrszabóknak  és  fazekasoknak  termékeit 
oly  szeretetteljes  gonddal  másolta  és  gyűjtötte. 

Ezekben  több  a megegyező  vonás,  mint  a különböző  községeknek  háziiparában. 
A jelenség  magyarázata  nem  nehéz.  Egyrészt  az  illető  iparágakban  átöröklődtek  a mustrák 
nemzedékről-nemzedékre,  másrészt  különböző  céhekben  hasonló  mustrakönyveket  hasz- 
náltak. Hozzájárult  maguknak  az  illető  árúcikkeknek  szélesebb  körökben  való  elterjedése, 
tehát  a másolás  lehetősége,  végül  okozza  a mustrák  állandóságát,  hogy  a nép  konservativ 
hajlama  nemzedékeken  keresztül  ragaszkodott  a megkedvelt  idomokhoz. 

E mustrák  gyűjteményében,  mivel  azok  a motívumok  magyar  iparosoknak  évek 
hosszú  során  át  folytatott  gyakorlatában  megállandósultak  és  mivel  azok  a magyar 
alföld  jelentékeny  részén  vannak  érvényben,  joggal  ismerheti  föl  a kutató  a magyar 
Ízlés  megnyilatkozását.  Ez  az  ornamentika,  a hogy  előttünk  van,  jelen  századunkból 
származó  subákon  s egyéb  öltözeti  darabokon,  elüt  minden  egyéb  bel-  és  külföldi 
ornamentikától  és  ebben  az  értelemben  csakugyan  eredetinek  mondható. 

Óvatos  kutató  azonban  az  eredetiséget  nem  fogja  úgy  értelmezni,  hogy  ez  egyúttal 
ősi  származást  is  jelent,  és  nagy  hiba  volna  ennek  az  ornamentikának  a szálait  Lebe- 
diából  vagy  épen  a magyarság  ősi  hazájából  származtatni. 

Mert  egy  kevés  kritikával  és  a hazai  céhek  történetének  némi  ismeretével  reá  jutunk, 
hogy  a céheknek  ez  az  ornamentikája  nem  lehet  régibb,  mint  maguk  a céhek,  és 
a díszítés  magyar  volta  is  csak  attól  az  időponttól  kezdődik,  a mikor  a céhekben 
a magyarság  számbavehető  erővel  tömörült. 

Ez  az  időpont  a XVI.  századra  tehető.  Ekkor  kezdett  a magyarság  egy  része  a céhekbe 
behatolni  és  nagyobb  számmal  némely  iparágakban  érvényesülni*  Ez  iparágak  közé 
tartozott  a szürszabóknak  s a fazekasoknak  mestersége. 

A valószínűség  tehát  a magyar  céhes  ornamentika  tekintetében  az,  hogy  magyaros 
jellegét,  melylyel  kétségtelenül  bir,  csak  a XVI -XVII.  század  óta  öltötte,  azoknak  a 
magyar  iparosoknak  a kezén,  a kik  azokat  a mustrákat  mívelték. 

A ki  az  ellenkezőt  kívánná  bebizonyítani,  az  tartoznék  a XVI.  és  XVII.  századokat 
megelőző  hasonló  ízlésű  mustrákat  bemutatni,  mire  a gyűjtők  eddig  nem  voltak  képesek. 
Ők  azt  állítják,  hogy  azért  nincsenek  régi  szűrszabó  mustrák,  mert  a szűrök  s a mustrák 
elvesztek;  azonban  ez  nem  áll,  mert,  legalább  részben,  megvannak  a régibb  mustrák, 
csakhogy  azoknak  a jellege  még  nem  magyarosodott  meg. 

Ily  mustrákat  a nyilvános  gyűjteményekben,  úri  családoknál,  kát.  és  ref.  egyházak 
ruházatain  és  urasztali  szerein  elég  bőven  ismerünk.**  Sokszor  az  ájtatos  hivők,  a kik 

* A céhek  magyarosodásának  jelenségeiről  a XVI.  és  XVII.  században  találhatók  adatok 
Szádeczky  Lajos  értekezésében  „A  céhek  történetéről  Magyarországon".  (Értekezések  a tört.  tudo- 
mányok köréből  XIV.  kötet  7.  szám.) 

**  Elég  az  iparművészeti  múzeum  gazdag  gyűjteményén  végigmenni,  vagy  a Huszka  vagy 
Pulszky-féle  albumokat  végignézni,  hogy  velők  megismerkedjünk. 

azokat  az  egyház  céljaira  szentelték,  beléhímezték  a nevüket  és  az  évszámot.  Ezek  az 
évszámok  néha  a XVI.  századig,  máskor  csak  a XVII.  és  XVIII.  századig  érnek  föl.  íme 
itt  kapjuk  modern  hazai  ornamentikánknak,  úgy  az  úri  osztályoknál  divó,  valamint  a 
céhekben  mívelt,  sőt  néha  a nép  házi  köreibe  is  behatolt,  motívumainak  tárházát. 

Az  első  tekintet  is  meggyőz  bennünket  arról,  hogy  e mustráknak  legtöbbje  a velencei 
és  augsburgi  XVI  — XVII.  századi  mustrakönyvekből  származott  hozzánk.  Elterjedésök  és 
hatásuk  a hímzés  és  varrás  terén  ép  oly  erős  volt,  mint  a hogy  a renaissance  olasz  és  német 
ötvöseinek  mintái  belévették  magukat  hazai  ötvöseink  ornamentikájába  és  a mint  az  olasz 
majolika  árú,  valamint  a németországi  kőárú  befolyásolta  hazai  fazekasainknak  a mintáit. 

Ezeket  a befolyásokat  apróra  kinyomozni  hazai  műtörténetünknek  ezután  teljesítendő 
föladatai  közé  tartozik.  Legelőbbre  vagyunk  az  ötvösök  ornamentikájának  tekintetében, 
melyben  az  augsburgi  és  nürnbergi  mesterek  előmintáit:  néhány  esetben  a leghívebb 
utánzásig  lehetett  megállapítani. 

Hasonlóan  az  agyagm ívesség  körében  is  találtak  ily  érintkezési  pontokat. 

Az  ídegenföldi  mustrák  terjedésének  különböző  módjai  és  közvetítői  voltak.  Jártak 
itt  az  utóbbi  három  évszázadban  olasz  és  németországi  építészek,  szobrászok  és  festők. 
Hasonlóképp  jártak  külföldi  helyeken  magyarföldi  művészek  -és  iparosok,  a kik  a nyugoti 
stílusok  változásait  hazánkban  közvetítették.  A céhekben  dolgozó  hazai  mesterekre 
bizonyára  még  más  egyéb  hatások  is  érvényesültek.  A török  világ  közvetlen  kapcsolatba 
hozta  őket  a kelet  iparcikkeivel.  Kis-Ázsiából  ezer  számra  hozták  Brassón  át  az  országba 
a keleti  szőnyegeket. 

A XVII.  század  óta  a felföld  agyagm űvességében  a Habaner  ízlés  érvényesül 
a XVIII.  században  pedig  a tatai,  holicsi,  stomfai  s egyéb  majolika-gyárak  közvetítik 
a németalföldi,  francia,  bécsi  mustráknak  a beszivárgását. 

A ki  ez  utóbbi  századoknak  hazai  ornamentikájáról  őszintén  és  alaposan  számot  akar 
adni,  annak  mind  e tényezők  közreműködésével  számolnia  kell. 

Sőt  a különféle  hatások  tarka  együttességében  arról  a hatásról  sem  szabad  megfeled- 
kezni, mely  a haza  ortodox  hitű  lakosságának  egyházi  szükségleteit  kielégítő  iparágakban 
tapasztalható  és  a melyet  úgy  lehet  jelezni,  hogy  az  az  ortodox  bizánci  ízlés  érvénye- 
sülése az  építészetben,  festészetben,  faragásban,  ötvösségben  stb.  A hazai  ortodox  szlávság 
és  oláhság  nem  csekély  mértékben  tapasztalta  és  tapasztalja  ennek  az  ízlésnek  állandó 
hatását  és  hiba  volna  e sajátszerű  ornamentikának  létezésére  hazánkban  szemet  hunyni. 

Nem  kívántam  kimeríteni  a.  tényezőket,  csak  néhányat  példaképpen  idéztem,  melyekre 
ügyelni  kell,  a mikor  a hazai  ornamentikáról  tiszta  képet  kívánunk  nyerni. 

Műtörténeti  igényeinket  csak  oly  mustragyűjtemény  fogja  véglegesen  kielégíteni,  a mely 
mindezeket  a tényezőket  is,  akár  hazaiak,  akár  idegenek,  szemmel  tartja. 

Ezért  azt  mondhatjuk,  hogy  az  eddig  történt,  elismerésre  méltó,  igen  becses  gyűjtések 
után  is  még  nagy  munka  vár  a kutatóra;  a hazai  műtörténet  még  sok  értékes  anyagnak 
egybeállítását  igényli. 

Ez  áll  különösen  az  utóbbi  három  századra  nézve,  mely  bővelkedik  emlékekben, 
inkább  mint  a XVI.  századot  megelőző  időszak. 

Áttérve  a középkorra,  mit  tudhatunk  az  akkor  hazánkban  dívott  ornamentikáról? 
Támpontjaink,  mikor  e kérdésre  felelünk,  gyérebbek,  mert  kevesebb  emlék  maradt, 
gyérebbek  az  irodalmi  s egyéb  följegyzések  és  homályosabb  a történeti  háttér. 

Mindezeknél  fogva  tágabb  tér  nyílik  föltevésekre. 

E hipotézisekből  azt,  a mely  leginkább  zavarhatja  meg  a tárgyilagos,  elfogulatlan 
kutatást,  mindenekelőtt  el  kell  mellőzni. 

Azt  állították,  hogy  az  alföldi  szűrszabók  mustrái  már  a középkorban,  a XVI.  századot  . 
megelőző  öt  században  is  léteztek. 

Ez  nyilvánvaló  lehetetlenség,  mert  köztudomású  tény,  hogy  az  iparos  céhekben  a 
magyarság  csak  a XVI.  század  óta  kezdett  számbavehető  módon  tömörülni. 

A hazai  növény-ornamentikát  XV.  századi  egyházi  emlékeken,  a sodrony-zománcban 
figyelhetjük  meg  legszabatosabban.  Ehhez  füzhetnők  talán  a XVl-dik  századi  növény 
mustráinkat.  Azonban  most  már  tudjuk,  hogy  ez  a szép  hazai  tehnika,  és  valószínűleg 
mustráinak  jelentékeny  csoportja  is,  a XV.  század  elején  Velencéből  vagy  Velence  tájáról 
származott  át  hozzánk. 

Ugyancsak  az  ötvösség  körében  ismerünk  sajátszerű  börtűs  műveket,  filigrános  éksze- 
reket a XV.  századból,  de  valószínű,  hogy  ez  a tehnika,  mely  némely  balkánvidéki 
szláv  törzseknél  még  mai  napig  is  mint  házi  ipar  él,  akkor  is  már  az  ő sajátjuk  volt. 

Ismerjük  több  helyütt  az  építészettel,  a szobrászattal  és  festészettel  kapcsolatos  orna- 
mentikát, mely  a román  és  csúcsíves  korban  nálunk  dívott.  Azoknak  a jellege  vagy 
közel  áll  az  éjszaki  olaszok  Ízléséhez,  vagy  francia  szerzetesek  hozták,  avagy  német- 
országi  műhelyekből  ered;  eredeti  magyar  vonásokat  e négy-öt  században  kerestünk, 
de  eddig  ilyeneket  nem  találtunk. 

Még  leginkább  remélhettük,  hogy  az  egyéni  ékszerekben  s a lószerszám  díszítésére 
szolgáló  ötvösművekben  kapjuk  meg  a nemzetnek  árpádkori  ornamentikáját,  korábbi 
hazáikból  hozott  sajátszerü  ötvösségi  ornamentikának  a folytatásául. 

Azonban  mennél  sűrűbben  kerülnek  elé  a hazai  földből  az  árpádkori  kincsek,  annál 
inkább  meg  kellett  győződnünk  arról,  hogy  az  ősök  aránylag  igen  gyorsan  európaiasodtak 
meg.  Sem  ezekben  a kincsekben,  sem  a sírleletekben  annak  az  ornamentikának,  melyet 
Etelközből  és  Lebediából  hoztak,  nincs  nyoma. 

Tehát  a mennyire  most  lehet  véleményünk  a magyar  középkori  ornamentikáról, 
a nép  ízlését  ugyan  nem  ismerjük,  de  valószínű,  hogy  házi  iparában  ragaszkodott  ősi 
geométriai  modorához ; ellenben  az  iparosok  és  a felső,  az  úri  osztály,  hamar  kedvelte 
meg  az  európai  környezet  Ízlését. 

Visszafelé  menve  a honfoglalás  korára,  lassan  a művészi  környezetet  is  kezdjük 
ismerni,  melybe  a IX.  században  a magyarság  ide  jutott. 

A helyzet  az,  hogy  az  építést  országszerte  lombardok  végzik,  az  ő Ízlésük  bukkan 
föl  legsűrűbben  azokon  az  építészeti  díszítményeken,  melyeket  a IX  — XI.  századokból 
ismerünk.  A szegszárdi,  zalavári,  arácsi  és  több  egyéb  domborműves  töredék,  az  ő örö- 
kösen ismétlődő  szallag  fonadékos  mustrájukkal,  nem  magyar  embereknek  faragmányai, 
de  velencei,  dalmát  vagy  friauli  emberek  keze  művei. 

Ezek  mellett  gyérebben  bár,  de  mégis  akad  néha  egy-egy  nemesebb  alkotású  farag- 
mány,  mint  a székesfej  érvári  koporsó,  melyen  emberi  idomok  mellett  növények  jelent- 
keznek. Erről  az  emlékről  és  hozzáhasonlókról  azt  vélhetjük,  hogy  bizánci  mustrák  után 
készültek,  vagy  éppen  vándor  görög  kézműves  faragta.  Ugyancsak  a bizánci  művészetnek 
szent  István  palástján  és  több,  az  ő nevéhez  fűződő  szövetben  maradtak  meg  a X.  és 
XI.  századoknak  a mintái. 

E két  külföldi  ornamentika  mellett  a belföldi  népek  sajátos  ötvösségi  gyakorlatairól 
is  vannak  tanúságaink.  Messze  vinne  azokat  közelebbről  elemezni ; itt  beérhetjük  azzal, 
hogy  a honfoglalás  előtti  díszítésnek  a szláv  törzsök  primitív  házi  ötvösségében  maradt 
meg  a nyoma. 

Mikor  a magyarság  ebbe  a környezetbe  szállott,  mint  hódító  szolgálatába  fogadta 
a longobard,  bizánci,  szláv,  német  s egyéb  kézműveseket;  azok  dolgoztak  a hódítók 
számára,  a maguk  longobard,  bizánci,  szláv  stb.  ízlése  szerint. 

így  magyaráznám  az  úri  magyarság  Ízlésében  a X.  és  XI.  századokban  bekövet- 
kezett változást.  Nem  is  kell  azon  csudálkozni,  hogy  ez  a változás  a régi  ízlés  elej- 
tésével beállott;  mert  nem  a nép,  nem  az  egész  nemzet  hagyott  föl  korábbi  orna- 

mentikájával,  csak  az  úri  osztály,  az  a rétege  a nemzetnek,  mely  nem  maga  csinálta 
holmiját,  mivel  egyéb  vitézi  gondjai  voltak.  Az  úri  osztály,  hazai  műtörténetünk  tanú- 
sága szerint,  azután  is  mindig  közvetítette  a nemzet  zömével  az  idegen  szokásokat, 
fölfogásokat  és  ornamenteket. 

Úgy  vélem,  hogy  az  ötvös  Ízlés,  melyet  jobb  módú  magyar  uraknak  X.  és  XI.  századbeli 
sírjaiban  észlelünk,  csak  az  arisztokrácia  Ízlését  képviseli.  A magyar  nép  előkelői  számára 
idegen  ötvösök  készítették  ez  ékszereket.  Az  tehát  nem  tekinthető  oly  értelemben  ősmagyar 
Ízlésnek,  mintha  az  a magyarság  képzelméből  eredt  volna ; az  csak  az  akkori  magyar 
uralkodó  osztály  ízlését  képviseli,  mely  recepción  alapul.  Tapasztaljuk  egész  régi  műtör- 
ténetünkben, hogy  a nagy  stiláramlatokat  mindig  a felső  rétegek  útján  kapjuk  az 
országba. 

Mikor  népünk  Etelközben  és  Lebediában  időzött,  talán  a VI  — IX.  századokban,  akkor 
ott  és  azontúl  messze  vidéken  a szasszanidák  Ízlése  uralkodott.  Ezt  fogadta  be  az  akkori 
magyar  uralkodó  osztály.  Kapta  pedig  mint  egy  hanyatló,  sőt  tönkre  ment  birodalomnak 
Ízlését,  mely  épp  úgy  mint  a nemzet,  a mely  léteit  adott  volt  neki,  már  kiélte  magát. 
Csak  mint  oltvány  más  népek  Ízlésében,  volt  termékenyítő  hatással  a szasszanida  Ízlés. 
Termékenyítette  az  elő-ázsiai  sémita  népek  művészetét  és  kétségtelenül  hatással  volt 
a bizánci  művészetre. 

A magyar  ősök  művészi  hagyatékában  is  lehet  már  a romlott  szasszanida  Ízlés  mellett 
e kétféle  stilus  nyomait  észlelni.  Világosan  látható  az  is,  hogy  az  a fölfogás,  ahogy 
az  ő ötvöseik  a szasszanida  motívumokat  kezelték,  már-már  értelmetlenekké  változtatta 
e formákat  anynyira,  hogy  az  egykor  nemes  idomú  levél-  és  indadíszek  majdnem 
mértani  formákká  merevedtek. 

Huszka  az  ő albumában  módot  nyújtott  mindenkinek,  hogy  a szasszanida  építészeti 
ornamentika  néhány  alakját:  * a virágkelyhet,  rozettát,  palmettát,  a hármas  levelet, 
a csipkés  szélű  és  szívidomú  leveleket  a honfoglalók  hagyatékából  eredt  motívumokkal 
összehasonlítsa.**  Még  találóbb  összehasonlításokat  lehet  tenni,  hogy  ha  a szasszanida 
ötvösség  köréből  veszszük  az  analógiákat,  mert  nyilvánvaló,  hogy  az  ősmagyarok  lebediai 
ötvösei  is  azokból  a mintákból  merítették  az  ő mustráikat. 

Készülőben  van  Smirnownak  nagy  műve,  az  Oroszországban  és  egyebütt  fönmaradt 
nagyszámú  szasszanida  ötvös-művekről  és  ebben  bőven  meg  fogjuk  kapni  az  előmintákat 
a honfoglalók  ékszerein  szereplő  mustrákra.  Ezt  a nagy  forrásmunkát  annál  türelme- 
sebben várhatjuk  meg,  mert  biztosra  vehetjük,  hogy  több  világosság  fog  abból  a for- 
rásból az  ősök  hagyatékára  áradni,  mintha  megpróbáljuk  egyik-másik  még  meg  nem 
fejthető  ősi  idomnak  értelmét  XIX.  századi  szűrszabók  mustráiból  értelmezni,  a mi, 
véleményünk  szerint,  hiba  a helyes  módszer  ellen. 

Mert  össze  akarni  kötni  hazai  ornamentikánknak  elejét  annak  XIX.  századi  fejleményeivel, 
a nélkül,  hogy  a kilenc  század  alatt  bekövetkezett  változásokra  tekintettel  volnánk,  ez 
ellenkezik  a műtörténeti  kutatás  elemi  törvényeivel. 

Pedig  ezekre  a változásokra  annál  inkább  kell  ügyelnünk,  mert  nálunk  is  szabály- 
szerűen bekövetkeztek  a stilváltozások  egymásután,  csak  úgy,  mint  Európának  mindazokon 
a vidékein,  melyek  az  európai  stílusok  hatásai  alatt  állottak. 

Fejtegetéseink  végeredményéül  azt  javaslom,  hogy  hazai  ornamentikánk  történetének 
igen  nehéz  és  fontos  problémáját  egyszerűsítsük  úgy,  a hogy  azt  egyszerűsíteni  lehet  és  kell. 

Keressük  és  gyűjtsük  a hazában  lakó  népek  házi  iparában  létezett  és  még  létező 
mustrákat  és  iparkodjunk  azokban  az  ősi  állandó  motívumokat,  melyek  ily  nagyon 


** 


A XVI.  táblán. 

V.  kép,  VI.  kép  XII.  1-4,  XIII.  1-5. 


A RÉGI  HAZAI  ORNAMENTIKÁRÓL 


105 


konzervatív,  lassan  változó  műgyakorlatokban  találhatók,  megállapítani.  Ezekben  kapjuk 
majd  meg  a magyar  nép  ősi  Ízlésének  megnyilatkozását. 

Továbbá  gyűjtsük  össze  a céhek  körében  dívott,  valamint  az  úri  osztály  szükség- 
leteire készült  mustrákat.  Ezekben  a nemzet  ú.  n.  mívelt  rétegének  kapjuk  az  orna- 
mentális  Ízlését.  Ez  nagyobbára  összetalál  a külföld  nagy  stilváltozásaival,  olykor-olykor 
módosítja  azokat,  sőt  önálló  hajtásai  is  vannak ; ezek  képviselik  felső  társadalmi  rétegeink 
produktív  képességét. 

A két  Ízlés  nem  egyforma,  azt  a mai  kor  is  mutatja,  a múlt  időkben  sem  volt 
egyenlő.  Mindig  volt  úri  ízlés  és  volt  népies  ízlés. 

Ha  pedig  e két  áramlatnak,  a felsőnek  és  az  alsónak  egymásra  való  hatását  meg- 
figyeljük, igen  érdekes  eredményekre  jutunk. 

Azt  tapasztaljuk  ugyanis,  hogy  az  úri  Ízlés  a XVI.  század  óta  a népizlést  új  motí- 
vumokkal táplálta,  termékenyítette;  a nép  ezeket  az  elemeket  befogadván  mustrái  közé, 
ragaszkodott  hozzájuk  és  mai  napság  a korábbi  úri  Ízlés  durvább  formákban  ugyan, 
de  gyarapodva  a nép  képzelmével,  megmaradt. 

Viszont  a népies  elem  a céhekben  tért  nyervén,  a nemzetközi  formáknak  hazai  jelleget 
adott,  sőt  egyik-másik  iparművészeiben  önállóságra  jutott;  ennek  köszönhetjük  p.  o.  az 
u.  n.  erdélyi  zománc  keletkezését. 

Ismeretes,  hogy  a mi  századunkban  a művelt  osztályok  produktív  képessége  az  orna- 
mentika terén  világszerte  zátonyra  jutott.  Napjainkban  az  úri  művészet  szorultságában 
a múlt  századokhoz  fordult  vissza  és  annak  tőkéjét  kívánta  kamatoztatni.  Mikor  e tőkét 
kimerítette,  megemlékezett  úri  osztályunk  a népről.  Európaszerte  az  alsó  rétegek  házi- 
iparában fönmaradt  ősi  ornamentális  tőkét  kezdték  fölfödözni.  Ebben  vélték  megtalálni 
az  igazán  nemzeti  stílusok  megifjusodására  vezető  bőséges  forrást.  Mi  magyarok  is  ebben 
a stádiumban  vagyunk  és  a mikor  a különféle  vidékek  népiparát  tanulmányozzuk,  azt 
hisszük,  hogy  a nemzet  igazi  geniusa  ebben  rakta  le  hamisítatlan  kincseit,  melyeket 
csak  újra  föl  kell  éleszteni,  pedig  tévedünk.  Az  a becses  anyag  csak  a néprajzot  és 
a műtörténeti  tanulmányokat  istápolhatja  igazán. 

Nemzeti  stilus  e szerény  motívumok  puszta  reprodukciójából  nem  fakadhat.  Ilyent 
csak  a művészek  teremtő  ereje  és  a természet  örök  ifjú  forrásához  való  visszatérés 
alkothat. 

A világ  lassan-lassan  kezdi  ezt  az  elemi  igazságot  fölismerni  és  örömmel  tapasztaljuk, 
hogy  a XIX.  század  végén  az  emberi  képzelem  ismét  elég  termékeny  arra,  hogy  évszá- 
zados kimerültségéből  fölocsudva,  új  stílusnak  megalkotásával  próbálkozzék. 

Hampel  József. 


Magyar  Iparművészet 

zt  általánosan  elismerik,  hogy  a vasművesség  igazi  lendü- 
letet csak  a román  stílus  virágzása  korában  vett.  A XII. 
század  építőművészei  avatták  a kovácsvasat  a művészi 
iparok  nyers  anyagai  közé  s azt  már  az  első  kísérle- 
tektől kezdve  tehnikai  tulajdonságainak  megfelelő  módon 
alakították  s a neki  való  helyen  alkalmazták.  A kovács- 
vasművészet,  melyről  Jakabffy  Ferenc  a Művészi  Ipar 
1885  — 1886.  évfolyamában  oly  bő  tanulmányt  közölt, 
első  virágzását  a XII.  és  XIII.  század  szerényen  felszerelt 
kovácsműhelyeinek  köszönheti.  A párisi  Notre  Dame 
templom  kapujának  pántjai,  melyek  Boiscornut  nevét 
dicsérik,  kompozíciójuk  és  mesteri  munkájuk  követ- 
keztében, a vasműves  készítmények  között  még  manap- 
ság is  az  első  helyet  foglalják  el. 

A kovácsvasból  való  középkori  műmunkák  közűi 
legelsőbben  a vasalások  tűnnek  fel  s ez  igen  termé- 
szetes dolog  is,  mert  a fémek  között  a vas  olcsósága, 
szilárdsága  és  alakíthatósága  következtében  predeszti- 
nálva van  arra,  hogy  épületeink  felszerelvényei  között 
necsak  szerkezeti,  hanem  díszítő  elemként  is  szere- 
peljen. 

Igen  valószínű,  hogy  a zárak,  kulcsok,  kulcspaizsok 
és  ajtókopogtatók  díszes  alakítása  volt  az  első  lépés, 
melyet  a román  stílus  lakatosai  a műipar  felé  tettek. 
Ebben  a feltevésünkben  megerősít  az,  hogy  már  a 
rómaiak  idejében  divatossá  vált  a szóban  forgó  ajtó-  és 
kapuvasalások  díszesebb  megmunkálása.  Liger- nek  : „La 
ferronnerie  ancienne  et  moderné"  című  munkájában 
sok  szép  kulcs  és  ajtó,  illetőleg  szekrény-fogantyú  rajzára 
akadunk.  Mivel  pedig  a középkor  művészete  sok  tekin- 
tetben a római  hagyományokból  táplálkozott,  valószínű, 
hogy  a szóban  forgó  dologban  is  az  elődök  példáját 
követték. 

Az  első  idevágó  munkákat  Franciaországban  kell 
keresnünk,  mert  a vasművesség  alapját  itt  vetették  meg. 
Itt  találjuk  a legtöbb  s legszebb  román  stílusú  vasalá- 
sokat, rácsokat  s vasból  való  egyéb  műmunkát,  melyek- 
nek remekeire  Viollet-Le-Duc  és  Gailhcibciucl  művei 
figyelmeztették  a világot.  Franciaországból  Belgiumba 

és  Németországba  jutott  a művészeti  iparok  szóban  forgó  új  ága,  mely  az  árpádhází 
királyok  uralkodása  alatt  bizonyára  nálunk  is  sok  hívet  szerzett;  csakhogy  minél  jobban 
távolodunk  Franciaországtól,  annál  szerényebb  alakban  jelenik  meg  s annál  ritkábban 
fordul  elő.  Belgium  templomaiban  még  sok  értékes  román-korbeli  vasmunkát  találunk, 
Németországban  már  jóval  kevesebb  van,  Ausztriában  itt-ott  fordul  elő  egy-egy  említésre 
méltó  darab,  nálunk  pedig  alig  találunk  négy-öt  műtárgynál  többet.  Az  1.  ábrában  elő- 
tüntetett gyűrű  a szepes-szombati  templom  kapuját  díszíti.  A 135  mm.  széles  és  magas 
vaslap  közepéből  ökörfej  nyúlik  ki,  mely  a 80  mm.  átmérőjű  gyűrűt  tartja.  A gyűrű  forgás 
csapja  a lap  felszínétől  65  mm.- nyire  van.  Ennek  a templomnak  sekrestye  ajtaját  szintén 
román  stílusú  vasalás,  a 2.  ábrában  előtüntetett  kulcspaizs  díszíti.  Van  még  ebben  a tem- 
plomban egy  régi  vasalt  láda  is,  melynek  keresztalakú  vasdiszítményei  szintén  a román 
stílusra  vallanak.  Tudomásom  szerint  a szóban  forgó  templom  románkori  részét  1245-ben 
építették,  nyilván  ebből  az  időből  származnak  az  1.  és  2.  ábrában  előtüntetett  vasalások  is. 

A román  stílus  korában  lett  divatossá  az  is,  hogy  a kulcspaizsnak  kulcslyuk  körüli 
részét  V-alakú  levéldísz  közé  foglalták.  Ennek  nemcsak  a paizs  díszítése,  hanem  az  a 
praktikus  célja  is  volt,  hogy  a kulcscsal  könnyebben  a kulcslyukba  találhattak.  Efféle 
díszítményt  csak  a nagydisznódi  (Erdély-Heltau)  ág.  evang.  templom  sekrestyéjének 
ajtaján  találtam  (12.  ábra,  a 136.  oldalon),  melynek  zárja  az  ajtó  csúcsíves  díszítményeinél 
régibb  keletű.  A levél-motivumok  nagyon  emlékeztetnek  a 2.  ábrára. 

A román  korszak  vasművesei  nem  sokáig  maradtak  meg  a zárak  és  ezekhez  tartozó 
vasalások  díszes  alakítása  mellett,  bő  alkalom  nyílott  művészetük  számára  a kapu-  és 
ajtópántok  készítése  dolgában  is.  A középkor  elején  a bazilikák  kapuit  leginkább  bronzból 
öntötték,  de  mivel  ezek  már  az  anyagra  való  tekintettel  is  nagyon  sokba  kerültek, 
elkezdték  a fakapukat  használni,  melyek  legkezdetlegesebb  alakjukban  eresztékek  nélkül 
egymás  mellé  rakott  vastag  deszkákból  állottak.  Mivel  ezek  összefoglalására  a román 
stílus  korában  keretfákat  még  nem  használtak,  a pántok  szárát  a kaput  alkotó  összes 
deszkákon  végig  nyújtották  s mellékágakkal,  meg  a pántok  közé  iktatott  vakpántokkal 
még  nagyobb  területet  fogtak  be.  A pántok  ily  módon  való  elrendezése,  különösen 
Franciaországban,  a legkiválóbb  vasművesmunkák  alkotására  vezetett.  Ide  tartozik 
Boiscornut  már  említett  remeke,  a blazincourt-i  templomnak  és  a roueni  katedrális  kapunak 
pántjai  stb.  A francia  munkákkal  szépség  dolgában  vetekszik  a lüttichi  Szent  Pál 
katedrális  kapu  pántja,  melyet  jelenleg  a lüttichi  múzeumban  őriznek.  Németország  és 
Ausztria  efféle  műemlékekben  igen  szegény,  Magyarország  pedig  még  szegényebb.  Én 
a nagydisznódi  ágost.  evang.  templom  régi  kapuin  levő  románkori  pánt-maradványokon, 
valamint  a nyitra-divéki  templom  kapujának  ma  is  eléggé  ép  vakpántjain  kívül  többet 
nem  ismerek.  Az  előbbieket  a nevezett  egyház  presbyteriuma  a budapesti  áll.  felső  ipar- 
iskolának ajándékozta;  reményiem,  hogy  helyes  rekonstrukciójuk  sikerülni  fog.  Ezt  a 
pántot  az  ebreuli  Puy  en  Velay  templomkapú  C-alakú  csigáihoz  hasonlóan  alakították 
s a kapu  nagy  szabad  mezőit  gyűrűkkel  töltötték  ki. 

A nyitra-divéki  templom  kapuján  (3.  ábra)  is  hasonló  primitív  munkájú  és  diszít- 
ményű  vakpántok  vannak.  Említésre  érdemes  a C-alakú  román  csigákra  emlékeztető 
patkóalakú  ornamens,  melylyel  az  X-alakú  pántok  kimaradt  szabad  mezőit  töltötték  ki. 
Dr.  Sziklay  János  és  Dr.  Borovszky  Samu  szerkesztette  „Magyarország  vármegyéi  és 
városai"  című  munka  Nyitra  megyét  leiró  nem  rég  megjelent  része  szerint  (133.  oldal), 
a nyitra-divéki  templom  már  a XII.  században  megvolt.  Ez  a vakpánt  tehát  a legrégibb 
magyar  vasműves  munkák  közé  tartozik. 

A csúcsíves  stílus  korában  a vasművességet  illetőleg  a német  mesterek  vették  át  a 
vezérszerepet  s az  a szoros  kapocs,  mely  hazánk  és  Németország  kultúráját  egybe- 
fűzte, vasművességünk  fejlődésére  igen  jótékonyan  hatott.  Különösen  a németség  lakta 


14’ 


108  KÖZÉPKORBÓL  VALÓ  MAGYARORSZÁGI  VASALÁSOK 

városokban  a csúcsíves  stílusú  vasmunkáknak  nem  egy  remekével  találkozunk.  A vasalások 
közűi  első  helyen  említjük  mega  berethalmi  ág.  evang.  templom  sekrestyéjének  zárját.  (4.ábr.) 
Ez  a 465  mm.  hosszú,  elől  360  mm.  és  hátul  450  mm.  magas  alkotmány  remek  halhólyag- 
diszítményekkel  ékeskedik.  Az  ötlő  fogantyújának  alsó  és  felső  végét  és  a zárlemez 
szélesebb  felének  alsó  és  felső  sarkát  remekül  stilizált  kutyafejek  díszítik.  A zár  240  mm. 
hosszú  kulcsát  az  5.  ábra  láttatja. 

A kulcspaizsnak,  illetőleg  zárlemeznek  már  említett  díszítő  módját  a csúcsíves  stílus 
mesterei  továbbfejlesztették.  Elvétve  akad  ilyen  műtárgy  a szepességi,  a sáros-  és 
abaújmegyei,  meg  az  erdélyi  szász  templomokban  és  múzeumokban.  Néhánynak 
rajzát  a Mintalapok  vas-  és  fémipari  füzeteiben*  már  közöltem  is,  ez  alkalommal  a 8. 
ábrában  a kolozsvári  róm.  kath.  templom  középkorbeli  szekrényének  egyik  zárpaizsát,  a 14. 
ábrában  pedig  a Szent  Jakabról  nevezett  lőcsei  templom  egyik  vasajtajának  kulcspaizsát 
mutatom  be.  Az  előbbi  220  mm.,  az  utóbbi  85  mm.  magas.  A csúcsíves  stílus- 
ban készített  ajtófogantyúk  és  kopogtatók  dolgában  se  mondhatjuk  magunkat  szegé- 
nyeknek. Különösen  a Szent  Egyedről  nevezett  bártfai  és  a Szent  Jakabról  neve- 
zett lőcsei  templom  a szóban  forgó  vasmunkáknak  valóságos  múzeumai  gyanánt 
tekinthetők.  A bártfai  templom  kórusának  vasajtaján  levő  250  mm.  széles  gyűrű 
képét  a 9.  ábra,  a lőcsei  templom  sekrestyéjének  faajtaján  levő  130  mm.  belső 
bőségű  gyűrű  képét  pedig  a 10.  ábra  láttatja.  A szóban  forgó  két  ajtó-gyűrűt  a korai 
csúcsíves  stílus  remekei  közé  sorolhatjuk,  a kassai  (felső-magyarországi)  múzeumban 
őrzött  és  a 11.  ábrában  előtüntetett  195  mm.  széles  gyűrű  pedig  a késői  csúcsíves  stílus 
formáit  láttatja.  Valamennyinél  jellemző  a gyűrű  szívalakja.  A bártfai  templomban  őrzött 
szekrényen  és  a berethalmi  templom  sekrestyéjének  lépcsőajtaján  is  hasonlóan  alakított 
gyűrűt  láttam.  Úgy  látszik,  a magyar  vasművesek  a szívalakot  nagyobb  előszeretettel 
használták,  mint  a külföldiek;  mert  nálunk  ez  gyakoribb,  mint  náluk. 

A bártfai  templom  sekrestyéjének  vasajtaján  és  a lőcsei  templom  Szent  György 
kápolnájának  vasajtaján  levő  gyűrűket  a Mintalapok  1898.  évi  I.  füzetében,  a 83.  lapon 
mutattam  be. 

Az  ajtófogantyúk  közül  a legérdekesebb  a lőcsei  templom  régi  sekrestye  ajtajának  és 
a bártfai  városháza  egyik  ajtajának  fogantyúja.  Ez  utóbbinak  rajzát  Myskovszky  Viktor 
közölte  is  a Mittheilungen  dér  k.  k.  Central-Comission  zűr  Erforschung  dér  Baudenk- 
male  1872.  évfolyamának  CXVI.  oldalán.** 

A gyűrűk  és  fogantyúk  alatt  rendszerint  igen  csinos  rozettákat  vagy  paizst  találunk. 
Ilyent  láttat  a 9 — 11.  ábra  is.  A 109.  oldalon  levő  rozetta  a korai,  a 6.  és  7.  ábrában 
előtüntetett  pedig  a késői  csúcsíves  munkák  remekei  közé  tartozik  s különösen  az  első 
igen  fejlett  tehnikára  vall  s vetekszik  azzal  a rozettával,  melyet  a 9.  ábra  láttat. 

A pántok  készítése  dolgában  a csúcsíves  stílus  mesterei  követték  a román  stílus 
mestereinek  példáját.  A magyar  vasművesség  szép  fejlődöttségére  vallanak  azok  a 
szép  ajtó-  és  kapupántok,  melyeket  az  emberek  romboló  keze  még  meghagyott.  Ezek 
közűi  a 12.  ábrában  a nagydisznódi  templom  sekrestyéjének  és  a 13.  ábrában  a nagy- 
szebeni ág.  evang.  templom  kapujának  pántját  mutatjuk  be.  A magyarországi  csúcsíves 
kapupántok  alakítása  egészen  elüt  a külföldiekétől.  Nálunk  a pánt  szárából  négyszögeket 
formáltak  s ezek  csúcsait  rendszerint  liliomokkal  toldották  meg  (13.  áb.),  hogy  minél  nagyobb 
területet  foghassanak  be;  sok  esetben  a négyszögek  csúcsaira  más  négyszögeket  állítottak,  s 
ezeknek  csúcsait  díszítették;  a 12.  ábra  ilyen  hálószerű  elrendezést  láttat.  Ily  módon  alakí- 

* Lásd  1898.  évf.  I.  füzetének  szövegközti  3.  és  6.  ábráját  és  II.  füzetének  szövegközti  5. 
ábráját. 

**  Lásd  még  a Művészi  Ipar  I.  évfolyamának  292.  oldalát  is. 

tották  a vakpántokat  is.  Az  eperjesi  plébánia-templom  kapujának  pántja,  melynek  rajzát 
Myskovszky  Viktor,  a már  említett  Mittheilungen  CX1V.  oldalán  közölte,*  a lőcsei  templom 
pántja,  melyet  a Mintalapok  1898.  évfolyamának  III.  füzetében  az  5.  rajzmellékleten  mutat- 
tam be,  a felkai  templom  sekrestyéjének  ajtópántja,  mely  a 12.  ábrában  előtüntetetthez 
hasonló  stb.,  mind  arra  vallanak,  hogy  a magyar  vasművesek  a pántok  alakítása  dolgában 
magukat  a külföldiektől  függetlenítették  és  speciális  magyar  alakot  teremtettek  meg.  Sajná- 
lattal tapasztaltam,  hogy  a rekonstrukcióknál  ezt  a dolgot  figyelmen  kívül  hagyták  s az  új 
ajtókra  és  kapukra  jobbára  német  és  francia  minták  után  készített  pántokat  alkalmaztak. 

A bútorpántok  közül  legérdekesebbek  azok,  melyek  a bártfai  városháza  egyik  szekrényét 
díszítik.  Ezeknek  rajzát  Myskovszky  Viktor  a már  több  ízben  említett  Mittheilungen  CXVI. 
oldalán  közölte. 

A szóban  forgó  műtárgyak  jó  részén  az  ónozás  nyomai  még  kivehetők.  Polikromozott 
középkori  magyar  vasalást  még  nem  találtam.  A rozetták  díszítményeit  a mi  vasműveseink  is 
alátett  színes  bőrdarabokkal  díszítették,  így  a 6.  és  7.  ábrában  bemutatott  rozetták  alá 
helyezett  vörös  pergament  igen  élénken  emeli  ki  az  áttört  halhólyag-ornamenseket.  A bárt- 
fai templom  és  városháza  szekrényének  pántjai  s egyébb  vasalásai  vörös,  zöld  és  kék 
pergamentre  vannak  szerelve. 

E rövid  leírásból  az  tetszik  ki,  hogy  vasművességünk  első  szárnypróbálgatásai  a román 
korszakra  esnek.  A XII.  századból  valók  a kovácsművészet  első  — habár  csekélyebb  műér- 
tékű — alkotásai.  A csúcsíves  stilus  időszakában  a műiparnak  szóban  forgó  ága  nálunk  is 
megizmosodott.  Igaz  ugyan,  hogy  annyi  műtárgyat  sem  mutathatunk  fel,  mint  a mennyi  egyik- 
másik német  múzeumban  van,  de  az  a kevés,  a mi  a török  hódoltság  idejében  nem  ment  tönkre 
és  az  újabb  kor  indolenciája  következtében  nem  kallódott  el,  vasművességünk  magas  fejlettsé- 
gére vall.  Ha  a Magyar  Iparművészet  szerkesztősége  a jövőben  is  szentel  iparművészetünk 
vasműves  ágának  ismertetésére  néhány  hasábot,**  alkalom  adtán  annak  más  remekeire  is  ki- 
terjeszkedem, ezért  nem  mutattam  most  be  a vasajtókat,  a tabernakulum-ajtókat,  a lámpá- 
sokat stb.,  melyek  között  a csúcsíves  stilusnak  nem  egy  remekét  találjuk. 

Edvi  Illés  Aladár. 

* Lásd  a Művészi  Ipar  I.  évfolyamának  28.  oldalát. 

**  Igen  szívesen.  A szerk. 


SZENT  MÁRTON  POZSONYI  TEMPLOMÁNAK  AJTÓ-KOPOGTATÓ  PAJZSA. 
(A  pozsonyi  városi  muzeum  tulajdona.)  Szélessége  és  magassága  210  mm. 


Nagy  Lázár  rajza. 


A POZSONYI  SZOBORVÁLSÁG. 


Magyarországnak  hajdan  való  fővárosa,  amely  az  emlékeit  vizsgáló  műtörténész  szemé- 
ben az  első  pillanatra  olybá  tűnik,  mintha  Bécsnek,  a szomszédos  császárvárosnak,  a kül- 
városa volna,  monumentális  szobrok  tekintetében  a legszerencsésebb  helye  hazánknak. 
Mária  Terézia  márvány  lovasszobra  Pozsonyban,  amelyet  Fadrusz  János  mintázott, 
világhírű  s a legkifogástalanabb  modern  emlékszobrunk.  Hummel  zeneszerző  mellszobra 
az  ottani  színház  előtt  levő  sétatéren,  ha  pusztán  dekoratív  jelentőségű  is,  művészi  és 
és  esztétikai  szempontból  egyaránt  értékesebb,  mint  a legtöbb  nagyarányú  budapesti 
bronz-szobor.  A pozsonyi  városháza  előtt  levő  renaissance  közkút,  régi  szobrászatunknak 
egyetlen  ránk  maradt  ilynemű  emléke ; régi  monumentális  lovasszobraink  közül  is,  mint 
a minő  Kolosvárí  Márton  és  János  három  műve,  Szent  István,  Szent  Imre,  Szent  László 
érclovasszobra  Nagyváradon,  Zsigmond  királyé  a budai  Szent-György  piacán  volt, 
csak  egy  maradt  ránk  s ez  a pozsonyi  szent  Márton-szobor,  amelyet  mai  helyén,  a 
pozsonyi  dóm  háta  mögött,  eddigelé  vajmi  kevesen  vettek  észre  s amely  most  az  idő 
viszontagságaitól  megrongálódván,  ez  elsőrangú  műemlékünk  ismét  maga  felé  tereli 
Pozsony  város  közönségének  s a magyar  amatőröknek  figyelmét. 

Donner  Rafael  volt  e szobormű  mestere,  aki  Bécsben  született,  a külföldön  tanult, 
de  akit  legalább  is  oly  joggal  vallhatunk  a magunkénak,  mint  azokat  a magyar  művé- 
szeket, akik  korán  elszakadtak  hazájuktól,  a külföldön  dolgoztak  s ott  teljesen  elidege- 
nedtek, mint  Kupeczky,  Mányoki  és  újabban  mások.  Donner  Rafael  1727-ben,  tehát 
alig  harminc  éves  korában  telepedett  le  Pozsonyban  s az  őszinte  műszeretetével  az 
olasz  renaissance  fejedelmeket  is  elérő  Eszterházy  Imre  herceg,  Magyarország  prímásának, 
udvari  építőmestere  és  szobrásza  lett  s java  tevékenységét  itt  fejtette  ki.  A külföldre 
szánt  művein  is,  mint  a minő  a Higieia-kút,  a bécsi  Neuer  Markion,  amelynek  öt  ólom- 
alakját 1873-ban  bronzba  öntötték  át,  továbbá  az  ottani  régi  városházán  levő  Perzeus 

és  Andromeda  kútján,  a bécsi  Szent  István-templom  sekrestyéjének  a lavabojára  szánt 
márvány  domború  művein  is  Pozsonyban  dolgozott.  A régi  koronázó  várost  emellett 
az  előbbieknél  is  jelesebb  alkotásaival  gazdagította.  A pozsonyi  Szent  Márton-templom, 
a dóm  baloldali  mellékhajójához  csatlakozó  nemes  ízlésű  barokk  sírkápolnát  Donner 
építette,  az  ebben  levő  bronzkandelábereket  s a tabernakulum  domború  műveit  szintén 
ő mintázta  s ezek,  külföldi  műtörténészek  magasztaló  szava  szerint,  a XVIII.  század 
legszellemesebb  és  legtökéletesebb  formájú  szobrászati  alkotásai,  amelyekhez  méltán 
csatlakozott  a régi  pozsonyi  főoltár.  Eredeti  alakjában  ez  impozáns  alkotás  nincs  meg 
többé,  monumentális  koncepciójáról,  impozáns  arányairól,  magas  művészi  értékéről 
azonban  könnyű  fogalmat  szerezni  egyetlen  maradványa  után,  mely  Pozsonyban  fön- 
maradt.  Szent  Márton  lovasszobra  ez,  amely  most  a dóm  apszisának  két  középső 
támasztó  pillére  között  áll  üveg  fedél  alatt.  A szobor  ólom  anyagát  e fedél  nem  volt 
képes  megvédelmezni  az  idő  viszontagságai  ellen ; a műemlék  egyes  részei  megsérültek, 
részben  meggörbültek. 

Pozsony  város  közönsége  erre  kezdetben  üveg  baldakinum  alá  akarta  helyeztetni  Szent 
Márton  szobrát,  majd  meg  ismét  az  a terv  merült  fel,  hogy  a dóm  belsejében  állítják 
föl.  A szoborválság  előbbi  módon  való  megoldása  a műemlék  hatását  bizonyára  nagy- 
ban csökkentette  volna,  az  utóbbi  sem  bizonyult  szerencsés  gondolatnak.  A Szent 
Márton-szobor  ugyan,  mint  a régi  bárok  főoltárnak  főrésze,  azelőtt  is  a templom  belsejé- 
ben volt;  a dóm  restaurálása  óta  azonban,  amidőn  ez  csúcsíves  stílusát  ismert  egész 
tisztaságában  visszanyerte,  a régi  környezete  is  alaposan  megváltozott.  A most  véges- 
végig üvegfestményekkel  ellátott,  csúcsíves  ablakokon  keresztül  csak  tompán  szűrődik 
be  a templomba  a világosság  s a félhomályban  a sötét  színezetű  szobor  nemes  formái 
egészen  elmosódnának,  monumentális  hatása  nem  érvényesülne. 

Legújabban  az  a terv  merült  föl,  hogy  Donner  Szent  Márton-szobrát  bronzba  öntik 
át  s a dóm  előtt  elterülő  festői  téren  állítják  föl.  Ennek  a minden  tekintetben  szerencsés  gon- 
dolatnak megvalósítására  Fadrusz  János,  Pozsony  jeles  szülöttje,  tette  meg  az  első  lépést, 
aki  hajlandónak  nyilatkozott  arra,  hogy  Donner  művét  az  eredeti  után  újból  megmin- 
tázza, hogy  aztán  bronzba  önthessék  át.  Fadrusz  János  szülővárosa  iránt  való  kegyelet- 
ből a munkájáért  nem  kíván  semmit.  A bronzba  öntés  és  fölállítás  költségei  körülbelül 
18.000  irtot  tennének  ki,  amire  eddigelé  még  nincsen  födözet. 

A pozsonyi  szoborügy  annyira  országos  jelentőségű  s bronzba  való  átöntése  oly 
érdekes  iparművészeti  probléma,  hogy  szükségesnek  tartjuk  behatóbban  tárgyalni. 
A szoborválság  megoldásának  jelen  tervénél  szerencsésebb,  azt  hisszük,  nem  is  képzel- 
hető. Pozsony  városa  esztétikai  és  művészi  szempontból  az  eredetihez  hasonló  értékű 
s ennél  jóval  maradandóbb  művészi  alkotást  nyer,  amely  mostani  eldugott  helyéről 
szabad  térre  áthelyezve  csak  ezután  válik  majd  igazi  díszére  a városnak,  érvényesül 
szabadon  összes  művészi  kvalitásaival.  Ezenkívül  a tekintélyes  anyagi  értéket  kitevő  eredeti 
szobor  is  megmarad,  amelynek  méltó  helye  bizonyára  nem  lehet  más,  mint  a Buda- 
pesten tervezett  szépművészeti  múzeum.  E nagyszabású  művészeti  gyűjteményünk  eddig 
együtt  levő  anyagában  a plasztika  eredeti  alkotásokkal  vajmi  gyöngén  van  képviselve. 
Illetékes  köreink  bizonyára  meg  fogják  kísérlem,  hogy  Donner  Rafaelnek,  a szobrászat 
Berninitől  Canováig  terjedő  korszaka  legkimagaslóbb  alakjának,  aki  az  általános  mani- 
rizmus  és  hatáshaj hászás  közepette  a természet  mintaképeihez  való  hűséges  ragaszkodá- 
sával, fejlett  szépérzékével,  alkotásainak  stílszerű  s hatásos  koncepcióival  egyedül  áll,  hogy 
ennek  az  eddigelé  érdeme  szerint  nálunk  még  alig  méltányolt  jeles  múlt  századbeli  szobrász- 
nak a főművét  megszerezzék.  Donner  szétszedett  pozsonyi  főoltárának  két  túléletnagy- 
ságú,  ólomba  öntött  angyal  alakját  a budapesti  Nemzeti  Múzeumban  őrzik.  Ezekkel 
együtt  Szent  Márton  szobra  a tervezett  szépművészeti  múzeum  plasztikai  osztályának  a 

főérdekessége  lenne,  amelynek  kedvéért  nem  volna  szabad  nagyobb  anyagi  áldozatoktól 
sem  visszariadnnnk. 

Hogy  a közérdeklődést  a pozsonyi  szoborválság  iránt  hathatósabban  fölkeltsük, 
aprólékos  leírása  helyett  a Szent  Márton-szobrot  fénynyomatú  képben  mutatjuk  be, 
egyben  a főoltár  egyik  angyalának  mását  is  bemutatván.  Bízvást  reméljük,  hogy  illetékes 
köreink  nem  térnek  napirendre  ez  érdekes  kérdés  fölött  és  módját  fogják  ejteni,  hogy 
Donner  Rafael  jeles  alkotása  bronzba  öntessék  át  s az  ezzel  járó  művészi  munkára 
önfeláldozó  önzetlenséggel  vállalkozó  mesterünk  is  elnyerje  méltó  jutalmát. 

Díváid  Kornél. 


A POZSONYI  SZ.  MÁRTON  TEMPLOM  VOLT  FŐOLTÁRÁNAK  EGYIK  ANGYALA. 

Donner  Rafaeltől. 

Az  ez  után  készült  fénymetszet  és  még  egy  terem-mennyezet  reprodukciójának  homá- 
lyosságát tehát  el  kell  néznünk.  A lipótvárosi  templom  pendantifs-jeire  alkalmazott  evan- 
gélisták viszont  igen  kemények  lettek,  a mi  azonban  a mozaik  ragyogása  miatt  nem  volt 
elkerülhető. 

A fénykép-felvételeknek  átdolgozását,  a homályos  részek  élesebbé  tételét,  az  össze- 
hangolást, Háry  Gyula  és  Papp  Sándor  végezte,  s jórészt  nekik  köszönhető  a repro- 
dukciók sikere. 

Jó  munkát  végzett  Aust  Róbert  is,  egy  nálunk  újonnan  megtelepedett  bécsi  cég,  a 
fénymetszeteknek  elkészítésével.  És  ez  már  abból  az  okból  is  örvendetes,  mert  tanúságot 
tett  róla,  hogy  a művészi  reprodukciónak  ennek  az  ágában  sem  szorulunk  többé  a kül- 
földre. De  elismerés  illeti  a mű  szerkesztőit  is,  hogy  volt  bátorságuk  szembeszállni  az 
előítélettel,  mely  a jót  csak  a külföldtől  várja. 

Említsük  fel  végre  a rendkívül  tiszta  és  szép  betű  nyomást,  (a  Franklin  társulaté)  a 
mi  szintén  hozzájárul  ahhoz,  hogy  a munkát  művészi  szempontból  az  eddig  nálunk 
megjelent  hasonló  művek  egyik  legelejének  deklaráljuk. 

öróh  István. 


Eris  (ádám-féle  ház  Budapesten). 


KÉT  PÁLYÁZAT. 


Két  érdekes  pályázatnak  eredményéről  számolhatunk  be  olvasóinknak.  Mind  a kettőt 
a Magyar  Iparművészet  utján,  a m.  iparművészeti  társulat  elnöksége  hirdette  ki  és  pedig 
az  egyiket  a m.  kir.  államnyomda  igazgatósága  megkeresésére  tette  közzé,  mely  a m.  kir. 
pénzügyministerium  fölhatalmazásával  pályázat  utján  akarta  beszerezni  a közelebb  kibo- 
csátandó új  korona  értékű  okmánybélyegeknek  tervrajzait ; a másik  pályázat  az  országos 
iparegyesület  okleveleinek  tervrajzára  vonatkozott,  a mely  oklevelekkel  együtt  adomá- 
nyozza az  egyesület  díszérmeit  érdemes  iparosok  és  ipari  munkásoknak.  Az  okmány- 
bélyegek tervrajzai  fölött  Ítélkező  jury,  Jankovich  János  pénzügyministeri  tanácsos  elnök- 
lése alatt,  január  hó  30-án  ült  össze.  Tagjai  voltak : Romy  Béla  ministerelnökségi 
osztálytanácsos,  Qabrovitz  Ede  pénzügyministeri  osztálytanácsos,  Zárday  József  a m.  kir. 
államnyomda  igazgatója,  továbbá  a m.  iparművészeti  társulat  képviseletében : Rauscher 
Lajos  műegyetemi  tanár,  Fittler  Kamill,  a m.  kir.  iparművészeti  iskola  igazgatója  és  Morelli 
Gusztáv  a m.  kir.  iparművészeti  iskola  tanára.  A jegyzőkönyvet  Györgyi  Kálmán,  a m. 
iparművészeti  társulat  titkára  vezette.  A jury  konstatálta,  hogy  a kitűzött  határidőre 
negyvennyolc  pályamunka  érkezett  be,  a mely  közűi  azonban,  alaki  okoknál  fogva,  tizen- 
nyolcat mellőzni  kellett.  A fenmaradt  művek  között  a jury  tíz  rajzot  tartott  arra  érdemesnek, 
hogy  pályadíjjal  kitüntettessenek  és  pedig  az  első  300-300  koronás  díjban  részesült 
Helbing  Ferencnek  és  Csizik  Gyulának  egy-egy  rajza,  továbbá  Dörre  Tivadarnak  három 
rajza.  A második  150-150  koronás  pályadíjak  közűi  kettőt-kettőt  Marsi  Ferenc  és  Obendorf 
Gusztáv  nyerte,  Flesch  Tivadar  pedig  egyet. 

Az  országos  iparegyesület  oklevélrajzának  pályadíjára  kilenc  művész  pályázott  tizenöl 
rajzzal.  A jury  Czigler  Győző  műegyetemi  tanár  elnöklése  alatt  a következő  tagokból 
állott:  Rauscher  Lajos,  Fittler  Kamill,  Gelléri  Mór,  az  orsz.  iparegyesület  igazgatója  és 
Györgyi  Kálmán  ( Kriesch  Aladár  helyett).  Az  első  (háromszáz  koronás)  díjat  Petridesz 
János  egyik  pályaművének  Ítélte  oda  á jury,  mig  a második  (kétszáz  koronás)  díjat 
Prenoszil  Sándor  rajza  nyerte  el.  Dicséretben  részesítették  Petridesznek  egy  másik  rajzát 
is,  főleg  azért,  mert  benne  az  oklevélnek  rendeltetése  szerencsésen  ki  van  fejezve. 

Mindkét  pályázatnak  kitüntetésben  részesült  pályaműveit  a mostani  számunkban 
közöljük.  Gy. 


Székely  Árpád  rajza. 


KÜLFÖLD. 


Míg  a magyar  képző-  és  iparművészet 
erejét  a nyilvánosság  előtt  télnek  évadján 
fejti  ki  a legnagyobb  mértékben,  a külföl- 
dön a művészi  szezon,  mely  ott  kora 
őszszel  kezdődik,  tavaszszal  éri  el  tetőpont- 
ját. Budapesten  a tavaszi  műkiállítás  a téli- 
nél rendszerint  gyöngébb  s iparművészeti 
szempontból  semmi  figyelemre  méltó  dol- 
got sem  mutathat  föl.  A külföld  műtárla- 
tain kisebb  művészi  föladatok  megoldásá- 
val a java  festők  és  szobrászok  mindig  tö- 
megesen szerepelnek  s nemcsak  új  motí- 
vumokkal gazdagítják  aktiv  közreműködésök 
révén  a művészi  ipart,  hanem  űjabb  és 
űjabb  technikai  problémákkal  is  sok  kedv- 
vel foglalkoznak. 

Az  a körülmény,  hogy  a budapesti  mű- 
csarnokban rendszerint  néhány  kölcsönzött 
szőnyegen  kívül  sem  a plasztika,  sem  a 
festészet  körébe  vágó  iparművészeti  jellegű 
műtárgy  nem  látható,  arra  vall,  hogy  egy-két 
iparművészeti  tárlatunkon  hűségesen  részt- 
vevő mesterünkön  kívül  képzőművészeink 
zömét  még  ma  sem  hatja  át  az  art  nouveau 
eszméje.  A modern  művészet  törekvései 
nálunk  eddigelé  jóformán  csak  a festészetben 
s itt  is  csak  a festékek  minél  fortélyosabb 


keverésében,  a szokatlan  ecsetkezelésnek  eről- 
tetésében nyilvánulnak,  amely  hogy  mily 
alárendelt  jelentőségű  dolog,  arról  könnyen 
meggyőződhetik,  aki  a külföld  műtárlatait 
szemügyre  veszi.  Az  individualizmus,  a mo- 
dern művészetnek  ez  egyik  jelszava,  nálunk 
túlnyomó  részben  csak  a külsőségekben 
jelentkezik  s nem  a műtárgyak  szellemi 
tartalmában.  Az  art  nouveau-nak  attól  a törek- 
vésétől pedig,  hogy  a művész  az  életnek 
dolgozzék,  nálunk  a legtöbb  festő  és  szob- 
rász mind  máig  idegenkedik.  Művészeink 
a leggyöngébb  ötleteiket  is  a múzeumok 
csarnokaira  számító  apparátussal  dolgozzák 
föl,  a kontaktust  a testvérművészetekkel 
nem  igen  keresik;  innen  van,  hogy  mű- 
vészi életünkben  hiába  keressük  azt  a 
pezsgő  elevenséggel  teljes  lüktetést,  amely 
a külföld  jelentősebb  országainak  a művé- 
szetét mindenfelé  s mindinkább  áthatja, 
hogy  képzőművészeti  tárlataink,  egy-két 
művészünk  egyéni  fejlődésén  kívül,  az  ál- 
talános egyoldalúság  okozta  kedvetlenségről, 
elernyedésről  tesznek  csak  bizonyságot. 

A képzőművészet  összes  ágai  egyesíté- 
sének az  eszméjét  már  Bécsben  is  egész 
következetességgel  vitték  keresztül,  amely 

város  pedig  nálunk  általában  a maradiság 
fészkének  a hirében  áll.  A Künstlerhaus 
és  a Secession  abban  versenyez  most  egy- 
mással, hogy  minél  közelebb  férkőzzék  az 
élethez,  mesterei  az  élet  követelményeivel 
számolnak  s a modern  élet  eszméi  minél 
hathatósabb  visszatükröztetésében  verse- 
nyeznek egymással.  A közvéleménynek  nyo- 
mása alatt  a bécsi  Secessió  szakítani  kezd 
a szertelenségekkel,  amelyek  működését 
eddig  jellemezték,  amelyeknek  bizarr  mű- 
csarnoka épületében  maradandó  monumen- 
tumot is  emelt.  E palotában,  mely  egy  festői 
koncepció  s bravúrral  van  megmintázva,  de 
nincs  fölépítve,  a mostani  tavaszi  műtárlat 
általános  képével  már  alig  különbözik  a 
Künstlerhaus  kiállításától,  annál  kevésbbé, 
mivel  ez  viszont  a modern  törekvésektől 
való  merev  elzárkózásról  kezd  mindinkább 
letenni.  Mindkét  műkiállításban  szerepelnek 
jeles  mesterek,  mind  a kettő  bír  gazdag 
iparművészeti  osztálylyal  is,  amelyben  ha 
a külföldi  művészek  még  le  is  verik  a bé- 
csieket, ez  utóbbiak  haladása  el  nem  vitat- 
ható. A Künstlerhaus  iparművészeti  részé- 
ben számra  nézve  a müncheni  Berlepsch- 
Valendas  tervezetei  után  készült  modern 
stílű  bútorok  és  ércedények  dominálnak, 
amelyek  közül  különösen  az  utóbbiak  tűn- 
nek föl  a fölöttébb  változatos  motívumaik 
ötletes  alkalmazásával  s brilliáns  techniká- 
jukkal. A francia  mesterek  közül  Fremiet 
ötvösmunkákra  emlékeztető  részletezéssel 
megmintázott  pompás  apró  plasztikai  mű- 
tárgyai keltenek  föltünést ; igen  szép  vázát 
állított  ki  Injalbert;  míg  Lefebvre  Hippolyt 
egész  sor  ügyes  medaillonnal  szerepel. 

A bécsi  Secession  tavaszi  kiállítása  ránk 
nézve  annyival  érdekesebb,  hogy  verseny- 
társánál még  következetesebben  viszi  ke- 
resztül az  azt  nouveau  eszméjét.  Épületé- 
nek a belseje  elmozdítható  falakkal  bír, 
amelyek  tárlatonként  az  interieurök  más  és 
más  elrendezését,  kiképzését  és  díszítését 
teszik  lehetővé.  A középső  terem  ez  idén 
Olbrich  tervezete  után  készült  s természe- 
tes nagyságú  modellje  egy  szobrászati  mú- 
zeum előcsarnokának,  modern  stílusban. 
Ennek  a teremnek  a díszítése  sem  ment  min- 


den szertelenségtől  s aranyozott  falaival  a láto- 
gatót különösen  az  itt  elhelyezett  szobrok  leg- 
szenzációsabbjának:  Strasser  Artur  a párisi 
világkiállításra  szánt  hatalmas  koncepciójá- 
nak a nézésében  zavarja  meg,  amely 
Marcus  Antonius  császárt  tünteti  fel  orosz- 
lánoktól vont  kocsiján. 

A bécsi  Secession  kiállítási  termeit  szo- 
bor, kép  jóleső  változatossággal  tölti  meg, 
az  egyes  helyiségek  bútorokkal  is  el  vannak 
látva,  amelyek  az  iparművészeti  múzeum 
igazgatójának,  Scalának  hatása  alatt  tért  fog- 
laló modern  szellemet  tükröztetnek  vissza. 
A Scala  és  a bécsi  iparművészeti  társulat 
között  fölmerült  konfliktus,  amelyről  a 
múlt  számunkban  volt  szó,  újabban  békés 
elintézést  nyert,  ami  bizonyára  csak  jó  ha- 
tással lesz  a bécsi  iparművészetre.  A Se- 
cession iparművészeti  termében  a Nocq 
fadomborművű  szerpentin  táncosnője  kelt 
föltűnést  s a nálunk  is  ösmert  Charpentier 
Alexandre  újabb  művei,  amelyeket  a The 
Studio  már  februári  számában  ismertetett. 
A világhírű  mester  közfeltűnést  keltett 
lábas-órája  is  Bécsben  látható  most,  talap- 
zatán a párkák  gyönyörű  domború  művei- 
vel, tetején  a „La  fuite  de  l’Heure"  ara- 
nyozott bronz-szoborcsoportozatával,  e fes- 
tői, a szobrászat  korlátain  azonban  még 
sem  túlcsapongó,  remek  koncepcióival, 
amely  fejlődése  tetőpontján  tünteti  föl  a 
mestert  s amelynek  részletesebb  ismerteté- 
sébe csak  azért  nem  fogunk,  mivel  kilátá- 
sunk lehet  rá,  hogy  az  egész  világot  bejáró 
diadalútjában  a mi  műkiállításaink  egyikére 
is  bizonyára  el  fogja  küldeni  remekét  a 
magát  nálunk  már  otthonosan  érző  Char- 
pentier. 

A jelentősebb  külföldi  műtárlatok,  mint 
a nemzetközi  velencei  műkiállítás,  a párisi 
két  Salon  sokkal  későbben  nyíltak  meg, 
semminthogy  iparművészeti  eseményeikről 
már  a jelen  számban  számolhatnánk  be  s 
azért  szemlénk  további  folyamán,  amennyi- 
ben szűk  terünk  megengedi,  a külföldi 
iparművészetnek  nehány,  a műkiállításo- 
kon kívül  mutatkozó  jelenségére  terjeszke- 
dünk ki. 

La  Societé  de  J Art  dans  Tout!' 

Ily  elnevezéssel  Párisban  jeles  művészekből 
álló  egyesület  működik,  amelynek  tagjai 
oly  közhasználati  tárgyak  kieszelésével  és 
kivitelével  foglalkoznak,  amelyeken  a prak- 
tikus célok  szem  előtt  tartásával  harmó- 
niában igazi  művészet  érvényesül : vagyis 
francia  iparművészet  fejlesztését  tűzték  ki 
céljukul.  Az  „Art  et  Decoration"  című  francia 
folyóirat  márciusi  száma  képekkel  ellátott 
cikkben  számol  be  működésükről,  amelyet 
a szenzáció-hajhászás  kerülése,  tisztult  ízlés- 
sel párosult  egyszerűség,  a nemzeti  hagyo- 
mányokhoz való  ragaszkodás,  de  a korral 
való  haladás  is  jellemez.  Dampt-ió\,  a jeles 
francia  szobrásztól,  aki  a párisi  Hotel  de 
Vilié,  Opera  Comique  és  a Luxembourg- 
ban levő  művei  után  ismeretes,  néhány 
ékszert,  köztük  az  órák  allegorikus  dom- 
borművű képével  díszített  zseb-óratokot 
mutat  be,  továbbá  egy  ebédlőbe  szánt  ajtót, 
amely  egyszerűen  faragott  kerettel,  fénye- 
zetlen deszka-lapokkal  bír,  amelyeket  búza- 
kalászt  s gyümölcsöt  föltüntető  faragványok 
s kovácsolt  vasalások  díszítenek.  He'rold 
bútorain  az  angol  stílusnak  a francia  szelle- 
mességgel való  enyhítésére  törekszik;  Augst, 
aki  Dampt  tanítványa,  egyik  székének  a 
bizonysága  szerint,  mintha  a modern  stílus 
és  az  empire  összeegyeztetésén  fáradozna : 
műve  esztétikai  szempontból  kifogástalan  s 
praktikus  céljának  megfelel.  — Az  „Art  et 
Décoration"  ugyané  füzetében  Sauvage 
Henri  francia  építészről  is  találunk  terje- 
delmes méltatást,  aki  java  működését  szin- 
tén az  iparművészet  terén  fejti  ki  s azzal 
ennek  csaknem  összes  ágait  felöleli. 

A művészi  szellem  hódítása. 

Hogy  mily  diadalmasan  érvényesül  a „l’Art 
dans  Tout"  jelszava,  annak  Franciaország- 
ban újabb  jele  az  a verseny-pályázat,  a 
melyet  az  L'Art  Décoratif  művészi  játék- 
kártyák rajzaira  hirdetett  ki.  Az  első  díjat 
Josso,  az  ismert  párisi  rajzoló,  nyerte  el,  a 
ki  játékkártyáknak  pompás  karikatúrákat 
festett  s ezenkívül  egész  kártyajátékkészle- 
tet; asztalkát,  szőnyeget,  kártyadobozt  is 
tervezett.  A második  dij  nyertese  Vallotton 

lett,  a ki  kevésbbé  dekoratív  hatású,  de 
szintén  szerfölött  ötletes  rajzokat  készített. 
E játékkártyák  lebélyegezve  Németország- 
ban is  forgalomba  bocsáttattak  s mindkét 
fajtájukból  a „Dekorati ve  Kunst"  februáriusi 
száma  közöl  bő  sorozatot  sikerült  repro- 
dukciókban. 

Népszerű,  lakásberendezési  Sz- 
állítást rendeznek  Drezdában,  a város  ki- 
állítási palotájában,  a melyet  folyó  évi  nov. 
18-án  készülnek  megnyitni  s a mely  igoo. 
évi  június  7-ig  fog  tartani.  A kiállítás  célja 
a nálunk  szintén  a jövő  rendezendő  ipar- 
művészeti  tárlatéval  azonos:  a kevésbbé 
vagyonos  emberek  lakásába  való  egyszerű,  de 
művészi  formájú  bútorzatnak  a bemutatása. 
E célt  az  által  is  akarják  elősegíteni,  hogy 
tervezők  részére  pályázatot  hirdetnek  ki ; 
az  erre  beküldött  legújabb  rajzokat  meg- 
vásárolják s a kiállításra  való  kivitelükről 
gondoskodnak,  a melylyel  kapcsolatban 
ismét  újabb  pályázat  lesz  a kivitelben  ver- 
senyző iparosok  részére. 

Ónedények.  A mióta  a porcel- 

lángyártás  Európaszerte  elterjedt,  az  ón- 
edények használata  egészen  kiszorúlt  a ház- 
tartásból. Korunk  egyre  virágzóbb  ipar- 
művészete nemcsak  működési  körének  a 
kiterjesztésében  halad  mind  gyorsabb  lép- 
tekkel előre,  hanem  új  tehnikákkal,  új  vagy 
elavult  anyagok  belevonásával  is  gyarapítja 
azt.  Az  utolsó  évtizedben  az  ónöntés  kelt 
új  lendületre,  a mely  a közhasználatban 
elavult  anyagának  művészi  célokra  való 
fölhasználásával  igyekszik  létjogosultságot 
szerezni,  a mit  az  ónedények  tekintetében 
már  el  is  ért.  Bríot  Francois  ónedényei, 
Temperantia-tálai  világhírűek,  a német 
Enderlein  Gáspár  is  sok  kiválót  hozott 
létre  e tekintetben.  A „Deutsche  Kunst 
und  Dekoration"  márciusi  száma  most  a 
kölni  Kayser  Engelbert  ónedényeit  ismerteti, 
a kinek  nagyszabású  ónöntő  műhelye  van, 
a mely  tehnikai  és  művészi  kivitel  dolgá- 
ban egyaránt  kiváló  alkotásokat  produkál. 
Modern  formájú  ónedényei  erőművi  utón 
létrehozott  tompa  fénynyel  bírnak,  a mely  a 
francia  medailleurök  munkáinak  a finom- 

ságával  vetélkedő  domború  művű  díszíté- 
sének minden  nyers  vonástól  ment  pompás 
hatást  kölcsönöz.  A növény-  és  állatvilágból 
merített  motívumai  alkalmazásában  japán 
hatások  érezhetők,  a figurális  dísz  a francia 
apró  plasztika  kecsességére  emlékeztet. 
A Kayser-féle  ónedények  különböző  ren- 
deltetésre készülnek  s praktikus  célokra 
való  fölhasználásukat  is  lehetővé  teszi 
ólomtól  mentes  ónötvözetük,  a melynek 
összeállítása  az  öntőműhely  szabadalma. 

Új  freskó-tehnika.  A díszítő 

festészetnek,  különösen  a házak  homlok- 
zatain való  nagyobb  mérvű  térfoglalását 
van  hivatva  elősegíteni  a freskó  festészet- 
nek új  tehnikája,  a melyet  a kopenhágai 
Matthiesen  Oszkár  talált  föl,  a ki  Mün- 
chenben a bajor  nemzeti  múzeum  falfest- 
ményein már  próbáját  is  adta  vívmánya 
életrevalóságának.  Az  építészek  eddig  álta- 
lában óvakodtak  attól,  hogy  a házak  hom- 
lokzatát festett  díszítéssel  lássák  el,  mivel 
az  idő  viszontagságai  ezt  csakhamar  tönkre- 
tették, bármily  gonddal  készült  is  a freskó- 
festés. Matthiesen  új  módszerének  a lényege 
e téren  abban  áll,  hogy  a nedves  vakolat 
rétegre  festett  képeket  folyékony  szénsav- 
val impregnálja,  mi  által  a festéssel  bevont 
mészrétegnek  szénsavval  való  vegyi  egye- 
sülését gyorsabbá  teszi  s azonkívül  a felü- 
letén való  hirtelen  megszáradását  is  meg- 
akadályozza. Matthiesen  módszeréről  a lip- 


csei „Kunstgewerbeblatt"  áprilisi  füzetében 
maga  számol  be  kimerítő  részletességgel. 

Xylekiypom.  Ezzel  a furcsán 

hangzó  szóval  a fa  megmunkálásának  egy 
új  módját  nevezik,  a melynek  a közel  jövő- 
ben a bútoriparban  bizonyára  nagy  szerepe 
lesz.  Eddig  egyedül  a düsseldorfi  Buyten 
és  fiai  cég  alkalmazza  ezt  az  új  eljárást, 
s találmányára  az  összes  államokban  szaba- 
dalommal bir.  Az  új  találmánynak  lényege 
az,  hogy  a deszkák  és  gerendák  felületén 
érdekes  rajzot  képező  évgyűrűk  határvona- 
lait, edzés  és  mehanikus  behatások  által 
reliefszerűen  kiemelik.  Hasonlóan  azokhoz 
a fafelületekhez,  melyek  az  idő  viszon- 
tagságainak sokáig  kitéve  vannak.  Megjegy- 
zendő, hogy  a japánok  már  régóta  ismerik 
és  alkalmazzák  ezt  az  eljárást,  mely  elég 
egyszerű.  A fa  sírna  felületét  bizonyos 
savakkal  kezelik,  s aztán  a megpuhult 
részekre  homoksugarakat  eresztenek,  me- 
lyek a keményebb  rostozatra  nem  hatnak 
s csak  a puha,  szélesb  felületet  mélyítik. 
Erre  drótkefékkel  és  durvább  szövetekkel 
dörzsölik  a fát,  a melyből  a kemény  ros- 
tozat  mindinkább  kiemelkedik.  Eddig  főleg 
egyes  amerikai  conifera-fajokon  (Carolina 
pine,  Yellov  pine,  Pitch  pine)  értek  el  ked- 
vező eredményt  ezzel  az  eljárással.  Az  ily- 
képpen  preparált  falemezek  igen  alkalmasak 
arra,  hogy  a bútorokon  a festett,  faragott 
vagy  intarziával  díszített  részeket  pótolják. 

Fölhívás.  A magyar  iparművészeti 

társulat  fönnállása  óta  kiváló  gondot  for- 
dított karácsonyi  tárlatainak  rendezésére,  a 
melyek  utján  a magyar  művészi  iparnak 
fokonkint  való  fejlődését  évről  évre  kívánta 
a közönségnek  bemutatni.  Egyszersmind 
kedvező  alkalmat  akart  nyújtani  a művészi 
iparosoknak,  hogy  legjobb  termékeiket  érté- 
kesítsék, a vevő  közönségnek,  hogy  ünnepi 
ajándékul  szabatos  kivitelű,  s műbecsü 
hazai  munkákat  közvetlen  forrásból  besze- 
rezhessenek. 

Örömmel  mondhatjuk,  hogy  a lefolyt 
évek  alatt  a karácsonyi  tárlatoknak  sikere 
következetesen  fokozódott.  Jelesül  a tavalyi 
tárlat  előzőit  nemcsak  gazdagságra  nézve 
múlta  felül,  hanem  igen  jelentékeny  anyagi 
eredménynyel  is  dicsekedhetett. 

A folyó  1899.  évi  karácsonyi  tárlatnak 
anyagi  sikerét  is  biztosítottnak  veszszük. 
Mert  remélhető,  hogy  Ő Felsége  a király, 
úgy  mint  tavaly,  ez  idén  is  nagyobb  ösz- 
szegen  fog  a karácsonyi  kiállításon  ipar- 
művészeti  tárgyakat  vásárolni,  továbbá  a 


nagyméltóságú  vallás-  és  közoktatásügyi 
miniszter  úr  részéről  is  nagyobb  összeg 
várható,  a melyen  az  iparművészeti  múzeum 
s egyes  vidéki  múzeumok  számára  alkalmas 
tárgyak  lesznek  beszerzendők.  De  maga  a 
társulat  tekintélyes  összegen  fog  nyeremé- 
nyeket vásárolni,  a tagjai  között  rendezendő 
sorsolására. 

A legjelesebb  tárgyak  kitüntetése  céljá- 
ból a vallás-  és  közoktatásügyi  m.  kir. 
miniszter  által  alapított  500  frankos  arany- 
érem, továbbá  a társulatnak  több  díja  s 
elismerő  oklevele  kerül  kiosztásra. 

Tisztelettel  fölhívjuk  tehát  mindazokat 
a t.  művészeket,  művészi  iparosokat,  gyára- 
kat, intézeteket,  kik  iparművészeti  tárgyak- 
nak tervezésével  vagy  előállításával  foglal- 
koznak, hogy  karácsonyi  kiállításunkon  részt 
vegyenek. 

Társulatunk  kötelességszerüen  különös 
súlyt  helyez  arra,  hogy  a kiállításra  kerülő 
iparművészeti  tárgyak  jó  eredeti  tervek 
után  készüljenek. 

Tájékoztatásunk  végett  kérjük  a t.  ki- 


Magyar  Iparművészet. 

állítókat,  hogy  a karácsonyi  tárlatunkra 
szánt  munkáikat  f.  évi  augusztus  hó  végéig 
a titkári  hivatalnál  (Üllői-út  33.)  bejelentsék. 
A beküldésnek  végső  határideje  f.  évi  októ- 
ber hó  15-dike. 

A kiállított  tárgyakért  társulatunk  hely- 
pénzt nem  szed,  s csak  a tényleg  eladott, 
vagy  a kiállításon  megrendelt  tárgyak  vétel- 
árából von  le  5°/o-nyi  kezelési  illetményt. 
Az  esetleges  biztosítási  költségek  azonban 
a t.  kiállítókat  terhelik. 

A beküldött  tárgyak  csakis  társulatunk 
juryjének  ítélete  alapján  bocsáthatók  a 
kiállításra. 

Budapest,  1899.  évi  május  havában. 
Ráth  György,  Radisics  Jenő, 

elnök.  az  orsz.  iparművészeti  múzeum 
igazgatója. 

Györgyi  Kálmán,  titkár. 

A m.  iparművészeti  társulat  kará- 
csonyi  kiállítását  ez  évben  az  orszá- 
gos iparművészeti  múzeummal  együttesen 
rendezi,  mely  engedélyt  kért  a vallás-  és 
közoktatásügyi  minisztertől  arra,  hogy  a 
karácsonyi  kiállítás  költségeire  fordíthassa 
dotációjának  egy  részét.  A föntebbi  fölhívás 
kapcsán  a kiállításra  vonatkozólag  még 
közölhetjük,  hogy  a múzeum  nagy  fedett, 
udvarának  bal  szárnyát  egy  teljesen  beren- 
dezett s a jobbmódú  polgárok  viszonyaihoz 
mért  lakás  fogja  elfoglalni.  A berendezés 
minden  egyes  darabját  művészek  tervezik, 
szem  előtt  tartva  azt  a követelményt,  hogy 
az  illető  tárgyak  olcsók  is  legyenek.  E sze- 
rint a magyar  közönségnek  módjában  lesz 
a kiállításon  egy  teljesen  modern  polgári 
lakást  látni,  a milyen  eddig  — tudóink- 
kal — Magyarországon  még  nincs. 

Az  iparművészeti  iskolában  f év 

szeptember  havában  életbe  lép  a lakás- 
berendezési tanfolyam,  melyet  a törvényho- 
zás a f.  évi  költségvetés  keretében  enge- 
délyezett. A legélénkebb  hálával  viseltetünk 
a vallás-  és  közoktatásügyi  miniszter  úr 
iránt,  akinek  bölcsesége  tette  lehetővé,  hogy 
ez  az  — úgy  az  orsz.  iparegyesület,  mint 
az  érdekelt  szakmák  által  oly  régen  sürge- 
tett, hazánkban  egyedül  álló  s így  nagy 


hézagot  pótló  — szakosztály  az  iparművé- 
szeti iskola  kebelében  létesülhetett.  Ha  az 
ország  áldozatkészsége  a jövő  évben  meg- 
engedi azt,  hogy  az  iskola  magát  az  esti 
tanfolyamokkal  kiegészítse  (melyekben  a 
nappal  mukájuk  után  járó  és  magukat  tovább 
képezni  akaró  segédek  kaphatnának  elmé- 
leti, gyakorlati  és  művészi  oktatást),  úgy  a 
maga  egészében  teljesednék  azoknak  a nagy 
reformoknak  az  elseje,  a melyet  az  iskola 
igazgatója  e lapok  első  évfolyamának  2-ik 
számában  (1897.  szeptember  hó)  közzétett 
programmjában,  mint  alkotandókat  kérel- 
mezett. Ezután  jöhet  csak  szóba  a refor- 
moknak másodika,  vagyis  az  iskolának 
műhelyekkel  való  kibővítése  és  így  a tanu- 
lóknak az  élet  prakszisára  való  tökéletesebb 
előkészítése. 

A lakásberendezési  és  iparművészeti  raj- 
zolók és  tervezők  szakosztályának  tananyaga 
felöleli  a belső  berendezés  egész  terét: 
fából,  fémből,  kőből,  anyagból,  üvegből 
készült  tárgyakat,  szövet-mintáknak,  hímzé- 
seknek, csipkéknek  stb.,  valamint  világi  és 
egyházi  interiőröknek  tervezését.  A szak- 
osztály tanmenete  a körébe  vágó  iparmű- 
vészeti tárgyaknak  szakszerű  tanulmányo- 
zásában, elemzésében  (decompozició)  áll, 
egybekötve  e tárgyak  stíljének,  anyagának, 
szerkezetének,  művészi  és  tehnikai  megal- 
kotásának magyarázatával.  Útbaigazítás  és 
utasítás  az  e tárgyak  elkészítésére  alkalmas 
művészi  és  minden  részletben  tökéletesen 
kész  műhelyi  részletrajzoknak  elkészítésére. 
Végre  önálló  tervezéseknek  kivitele  és 
műhelyi  részletrajzok.  A teljes  tanfolyam 
- úgy  mint  a többi  - 5 évből  áll;  két 
előkészítő  osztály  és  három  szakosztályból. 
A felvételi  föltételek  is  azonosak  az  iskolá- 
nak eddigi  fölvételi  feltételeivel : rendes 
tanulók  számára  a végzett  4 középiskola 
vagy  fölvételi  vizsga;  vendéglátogatók  szá- 
mára az  eddig  tett  prakszis,  beigazolt 
hivatás  és  képesség.  Közvetlenül  a szak- 
osztályba szintén  lehet  rendes  tanulóul  föl- 
vételi vizsga  alapján  belépni.  Az  előkészítő 
osztályba  hivatalból  fölvehetők  az  állami 
fém-vasipari  vagy  faipari  szakiskolának  II. 
osztályát  jeles  eredménynyel  végzett  tanulók. 

Fölhívjuk  erre  a tanfolyamra  az  érdeklődő 
szülőknek,  nemkülönben  az  asztalos-,  kár- 
pitos-, gombkötő-,  lakatos-  stb.  mesterek- 
nek a figyelmét.  Műhelyeinknek  rajzolói, 
tervezői  még  háromnegyedrészben  idegen- 
ből kerülnek  hozzánk,  aránylag  igen  jól 
fizetett  állásokba.  Mert  jó  építészeket,  jó 
asztalosokat,  lakatosokat  stb.  ugyan  már 
nevelünk,  de  bútorzatot,  kárpitos-munkát, 
egész  berendezéseket  művésziesen  tervezni 
és  részletezni  tudókért  még  mindig  a kül- 
földre kell  mennünk.  Ifjaink  nevelésében 
és  keresetképességében  ezt  a nagy  hézagot 
az  iparművészeti  iskola  lakásberendezési  és 
iparművészeti  tervezőknek  a tanfolyama 
fogja  kitölteni  és  kezükbe  azt  a fegyvert 
adni,  a melylyel  a külföldi  személy-  és 
stílus-importot  beszüntethetik. 

Az  Iparművészeti  Múzeum-  gyüj- 

teményeinek  gyarapodása  az  1899.  év  első 
negyedében. 

I.  Ajándékozások.  A)  Fémmunkák. 
Czéhkanna,  ón,  1735-ből.  Takácsok  czéheé 
volt.  — Füles  kanna,  vörösréz,  részben 
aranyozva,  trébelt  virágdiszítéssel.  XIX. 
századi  török  munka.  — Füles  kanna,  ezüst, 
trébelt  növénydiszítéssel.  XVIII.  századbeli 
török  munka.  Ajándékozta  Freiberger  Samu, 
Budapest.  — Könyvtábla-dísz,  aranyozott 
bronz.  Szent-Máté  evangélista  domborműves 
mellképe.  XVII.  század.  Ajándékozta  Herrn- 
feld  Vilmos,  Pozsony.  — Órarúgónak 
fedőlemeze,  18  drb;  különböző  díszítésű, 
áttört  művek  a XVIII.  és  XIX.  század- 
ból. Ajándékozta  Forrer  Rudolf,  Strassburg. 

B)  Keramikai  munkák.  Burkolattégla, 
11  drb;  ónmázzal  és  sokszínű  figurális  és 
geometriai  mustrás  festéssel.  XVI.  század- 
beli olasz  munka.  — Kanna,  lágycserép, 
ónmázzal,  kék  színű  díszítéssel.  Delfti  mo- 
dorban készített  német  munka  a XVII. 
század  végéről.  — Díszedény,  lágy  cserép, 
ónmázzal,  kék  színű  díszítéssel.  XVIII. 
századbeli,  delfti  modorban  készített  német 
munka.  — Díszedény,  porcellán,  kék  szinű 
festéssel.  XVIII.  századbeli  japáni  munka. 
Ajándékozta:  Freiberger  Samu,  Budapest. 

C)  Bőrdíszművek.  Könyviedéi,  18  darab, 
fehér  disznó-  és  barna  borjúbőr,  préselt 


díszítésekkel  s aranyozott  ornamentumokkal. 
XVI.,  XVII.  és  XVIII.  századbeli  német 
készítmények,  köztük  egy  pár  nagyszombati. 
Ajándékozta  báró  Weissenbach  János,  Tab. 

D)  Hímzések , szövetek.  Cretonne-szöve- 
tek,  tíz  darab,  sokszínű  nyomással,  modern 
készítmények,  Hamilton  és  Sons  londoni 
gyárából.  Ajándékozta  Rad  isles  Jenő,  ipar- 
művészeti  múzeumi  igazgató,  Budapest.  — 
Hímzés,  két  darab,  fekete  selyemalapon,  sok- 
színű selyem-,  arany-  és  ezüstfonállal.  XVIII. 
századbeli  khinai  munka.  — Hímzés,  kék 
selyemalapon  sokszínű  virágok.  Modern 
khinai  készítmény.  - Hímzés,  4 darab- 
sokszínű  selyemmel  és  aranyfonállal  készül* 
modern  khinai  tambura-munka.  Ajándékozta 
gróf  Széchenyi  Béla,  Budapest  — Asztal- 
kendő, két  darab,  damaszt.  A jelen  század 
elejéről.  Ajándékozta  Keresztes  Rózsa  űr- 
hölgy, Budapest.' 

E)  Fafaragászat.  Pipa,  faragással  díszí- 
tett fa,  a XVIII.  századból.  Ajándékozta 
Lueff  Elemér,  Budapest. 

II.  Vásárlások.  AJ  Fémmunkák.  Erek- 
lyeíartó,  galvanoplasztika!  másolata  a zárai 
székesegyház  egyik  XV.  századbeli  tárgyá- 
nak. Készítette  Herpka  Károly,  Budapest.  — 
Kehely,  galvanoplasztikai  másolat;  zárai 

XIV.  századbeli  eredetije  után  készítette 
Herpka  Károly,  Budapesten.  — Ládika, 
ezüsttel  berakott  vas,  kékre  festett  csillám- 
lemezekkel  alábélelve,  XVIII.  századbeli 
munka.  - Ládika,  öntött  sárgaréz,  XVII. 
századbeli  keleti  munka.  — Krisztus,  feszü- 
letről való,  aranyozott  bronz,  XVI.  század. 

- Alak,  ezüst,  az  1844.  évi  Védegylet  emlé- 
kére készítve.  - Könyvtábladísz,  4 darab, 
öntött  s aranyozott  bronz,  egyenként  a 
négy  evangélistának  domborművű  mellké- 
pét ábrázolják.  XVII.  század.  — Könyvdi- 
szítés,  öntött  bronz,  női  fejet  ábrázol.  XVII. 
század.  — Pecsétnyomó,  2 darab,  ezüst,  be- 
vésett címerekkel.  XVIII.  század.  — Ajtócska, 
kovácsolt  vas,  áttört  csúcsíves  részletekkel, 

XV.  század.  — Melltű,  arany,  köralakú 
lapján  egy  mosolygó  nő  mellképe : le 
sourire.  Mintázta  Jules  Chéret,  Párisban. 

— Melltű,  arany,  köralakú  lemezén  egy 
hárfázó  nőnek  domborműves  mellképe: 


16' 


124 


HIVATALOS  TUDÓSÍTÁSOK 


la  musique.  Mintázta  Alexandre  Charpentier 
Párisban. 

B)  Keramikai  munkák.  Burkolattégla,  12 
darab,  keleti  Ízlésű,  mértani  mustrákkal. 
Spanyol,  XVII.  század.  — Tál,  2 darab, 
keménycserép,  sokszínű  zománc-diszítéssel. 
Perzsa  gyártmány.  — j Terra  sigillata  edény, 
domborműves  növény-  és  figurális  díszí- 
téssel. Találtatott  Föveny-pusztán,  Fehér- 
megyében. Antik  római.  — Csésze,  tányér- 
jával, porcellán.  A csészén  Erdély  címere, 
a tányéron:  „ Élyen  a Magyar  Generális!" 
Bécsi  munka  1826-ból.  — Díszedény, 

keménycserép,  kék  eozin-mázzal.  Modern 
Zsolnay-féle  készítmény. 

C)  Bőrdíszművek.  Könyvkötés,  fehér 
pergamen,  aranyozással.  XVII.  századbeli 
német  munka.  — Könyvkötés,  borjúbőr, 
aranyozással.  Velencei.  XVI.  század.  — 
Könyvkötés,  barna  borjűbőr,  aranyozással. 
XVI.  század. 

D)  Hímzések , szövetek.  Szövetek  és  hím- 
zések, 3 darab,  sokszínű  selyemmel,  khinai 
munkák.  — Szövetnyomatok,  10  darab, 
XII  — XIV.  századbeli  példányok  a Rajna 
vidékéről,  Siegburgból,  Kölnből,  egy  darab 
egyiptomi  sírból.  Szövetek,  68  darab,  gyapjú- 
ból, lenből,  selyemből,  byssusból,  egyszínűek 
vagy  sokszínű  növény  s figurális  díszítés- 
sel beszőve  vagy  hímezve.  Egyiptomi  sírok- 
ból valók  s a Kr.  előtti  3000.  évből  a Kr. 
utáni  Vili.  századig  terjedő  időkből  valók, 
egyiptomi,  byzanczi,  vagy  arabs  készítmé- 
nyek. Lelőhelyeik : Théba,  Karnak,  Fájum, 
Zakkara,  Achmim-Panopolis  stb.  — Párna- 
betét, 2 drb,  fehér  vászon  aranyfonállal 
hímezve.  XVII.  századbeli  magyar.  — Hím- 
zés, sárga  selyemalapon,  sokszínű  selyem- 
és  aranyfonállal,  növénymotivumok.  XVIII. 
század.  — Hímzés,  kék  selyemalapon  ter- 
mészetes színű  campanulák,  oxalysok  és 
primulák.  Tervezte  és  készítette  Edith  Olga 
Armour,  Batterseaben.  Az  1898.  évi  angol 
National  Competition-on  ezüstéremmel  ki- 
tüntetve. — Hímzés,  5 darab,  tüllalapon 
nyitott  fehér  selyemmel  és  aranyfonállal 
növények.  XVII.  század,  magyar.  - Csipke, 
3 drb,  mint  az  előbbeni.  XVII.  századbeli 
magyar  kézimunka. 


E)  Üvegtárgyak.  Díszedény,  2 drb,  sok- 
színű üveg,  virágalakű.  Modern.  Tervezte 
Koepping  tanár,  készítette  Zitzmann. 

F)  Gipszmunkák.  Gipszöntvény,  4 drb, 
domborműves  tanulmányok  John  Woodtól, 
James  Strutt-tól,  F.  Maytól  és  G.  Swaish- 
tól.  Az  1898.  évi  angol  National  Competi- 
tion-on arany,  illetve  ezüstéremmel  kitün- 
tetett munkák. 

Mihali k József, 
múzeumi  őr. 

Köszönet.  Az  iparművészeti  iskola 
a legnagyobb  örömmel  rója  le  a nyilvá- 
nosság előtt  Zala  György  szobrász-művész 
úrnak  köszönetét  és  háláját,  hogy  az  iskola 
mintagyűjteménye  számára  hatvan  darabnál 
több  gipszöntvényt  ajándékozott.  Ezek  az  önt- 
vények, részben  tanulmányozásra  alkalmas 
emberi  testrészeknek  a reprodukciói,  rész- 
ben mellszobrok  (aradi  vértanúk  stb.).  Nagy 
értékűek  Ő Felségének  a királynak  és  bol- 
dogúlt  királyasszonyunknak  életnagyságú 
mellszobrai,  melyek  szintén  az  adományo- 
zott művek  között  vannak.  Bár  e nemes 
példa  nyomán  indulva,  többi  szobrász-mű- 
vészeink is  juttatnának  egyet-mást  anyag- 
kincsükből az  iskolának,  hogy  a növendékek 
magyar  művészek  művein  is,  és  ne  csak  a 
külföldiekén,  okulhassanak. 

A m.  kir.  iparművészeti  társulat 
választmánya  1899.  évi  március  hó  15-én, 
Ráth  György  elnöklése  mellett  ülést  tartott, 
a melyen  jelen  voltak  Beck  Dénes,  dr. 
Forster  Gyula,  Gerlóczy  Károly,  Kiss  István, 
dr.  K Lippich  Elek,  budahegyi  Pauer  Leó 
és  Thék  Endre  választmányi  tagok.  Jegyző : 
Györgyi  Kálmán  titkár.  Az  elnök  megnyitja 
az  ülést  s jelenti,  hogy  Szalay  Imre  másod- 
elnök, Fischer  Ignác,  Fittler  Kamill  és  Ra- 
disics  Jenő  vál.  tagok  kimentették  távol- 
maradásukat.  A mai  ülés  jegyzőkönyvének 
hitelesítésére  az  elnök  B.  Pauer  Leó  vál. 
tagot  kéri  fel.  Az  utolsó  választmányi  ülés 
jegyzőkönyvét  a választmány  felolvasottnak 
tekinti,  miután  annak  tartalma  a társulat 
közlönyében  már  megjelent  s ennélfogva 
az  hitelesíttetik.  Az  elnök  bejelenti,  hogy 
Ruprich  Károly  vál.  tag  nagy  elfoglaltsága 
miatt  leköszönt  a választmányi  tagságról. 

A választmány  a lemondást  sajnálattal  tudo- 
másul veszi  s elhatározza,  hogy  Ruprich  K. 
helyét  a legközelebbi  közgyűlésen  tölteti  be. 
A kultuszminiszternek  leiratát,  melyben 
értesíti  a társulatot,  hogy  a Magyar  Ipar- 
művészet segélyezésére  a f.  évre  úgy  mint 
tavaly,  3goo  forintot  folyósított,  a választ- 
mány köszönettel  tudomásul  veszi.  Az  orsz. 
iparegyesület  köszönetét  fejezi  ki  a társu- 
latnak, hogy  sikeresen  intézte  oklevele  terv- 
rajzának pályázatát.  A társulat  karácsonyi 
kiállítása  alkalmából  kiosztandó  díjak  oda- 
ítélésével megbízott  bizottságnak  jelentését 
a választmány  helyesléssel  tudomásul  veszi. 
Ugyanez  a bizottság  a kapott  fölhatalmazás 
alapján  ezernegyven  forintért  harminchét 
nyereményt  vásárlott  a sorsolásra,  mely 
március  hó  7-én  volt  politikai  biztos  jelen- 
létében. A sorsolás  eredményét  a választ- 
mány szintén  tudomásul  veszi.  Elnök  jelenti, 
hogy  a pesti  hazai  takarékpénztár-egyesület 
újabban  száz  forinttal  gyarapította  a társulat 
alaptőkéjét,  továbbá,  hogy  Beschorner  A.  M. 
csász.  és  kir.  udvari  műércöntő  két  értékes 
bronzszobrot  ajándékozott  a társulatnak  s 
ezzel  a társulat  alapító  tagja  lett.  Örven- 
detes tudomásul  szolgál.  A társulat  bronz- 
szobrainak sokszorosítására,  illetőleg  azok- 
nak forgalomba  hozatalára  vonatkozólag  a 
budapesti  Beschorner  A.  M.-féle  műérc- 
öntőde  ajánlatot  tett.  A választmány  fel- 
hatalmazza az  elnököt,  hogy  az  erre  vonat- 
kozó szerződést  az  öntöde  igazgatóságával 
megkösse,  általában  pedig,  hogy  a szobrok 
sokszorosítását  és  forgalomba  hozatalát  ellen- 
őriztesse. Egyben  megbízza  a választmány 
dr.  K.  Lippich  Elek  vál.  tagot  és  Györgyi 
K.  titkárt,  hogy  az  eddig  elkészült  mell- 
szobroknak fémmintáit  megtekintsék.  Elnök 
jelenti,  hogy  az  „Iparművészet  Könyvé“-r\ek 
anyaga  jórészt  már  együtt  van,  annyira, 
hogy  a mű  mindkét  első  kötetét  még 
az  év  folyamán  közrebocsátani  lehet.  A két 
kötetnek  terjedelme  meg  fogja  haladni  a 
60  ívet.  Számos  becses  melléklet  fogja 
díszíteni  a művet,  melyek  az  újabb  mű- 
vészi sokszorosító  eljárásokkal  készültek. 
Az  Athenaeummal  a könyv  kiadása  iránt  kö- 
tött szerződés  következtében  társulat  a mű- 


ből 300  példányt  kap;  ezenkívül  meg  lett 
állapítva,  hogy  a társulati  tagok  a bolti 
árnak  feléért  kaphatják  a művet.  A választ- 
mány a bejelentést  helyesléssel  tudomásul 
veszi.  A 1900.  évi  párisi  nemzetközi  kiállí- 
tásra vonatkozólag  az  elnök  bejelenti,  hogy 
a kapott  megbízás  alapján,  mint  a XII.  és 
XV.  főcsoportoknak  elnöke,  az  ügykörébe 
tartozó  összes  alcsoportoknál  az  előkészü- 
leteket jóformán  már  befejezte.  Neveze- 
tesen a szükségelt  tervrajzok  és  minták 
elkészítésére  kiváló  művészek  közreműkö- 
dését tudta  megnyerni  s így  remélhető, 
hogy  a művészeti  koncepció  eredetisége 
dolgában  nem  fogunk  mögöttébb  állni 
más  nemzeteknél.  Nagyban  fogja  emelni  a 
párisi  kiállítás  magyar  iparművészeti  cso- 
portjainak előkelő  színvonalát  az  a körül- 
mény, hogy  Ő Felsége  a király  legkegyel- 
mesebben megengedte,  hogy  a budai  palota 
számára  készülő  kiválóbb  iparművészeti 
tárgyak,  illetőleg  kész  intérieurök  (szt.  István 
terem,  magyar  szoba)  kiállíttassanak,  továbbá, 
hogy  az  országháznak  egy  díszesebb  terme, 
a sz.  főv.  polgármesterének  e célból  meg- 
rendelt fogadó  szobája,  az  erzsébetvárosi 
templom  belső  berendezésének  egy  része, 
stb.  szintén  a magyar  iparművészeti  cso- 
portban kiállítva  lesz.  Szóval,  immár  ala- 
posan remélhetjük,  hogy  a magyar  ipar- 
művészet méltó  módon  lesz  bemutatva  a 
párisi  kiállításon.  A választmány  ezt  a 
jelentést  örvendetes  tudomásul  veszi.  A köz- 
gyűlés idejét  a választmány  f.  évi  április 
hó  g-dikére,  d.  e.  11  órára  tűzi  ki.  A f. 
évi  kiadásokat  és  bevételeket  a választmány 
úgy  irányozza  elő,  hogy  15.050  frt  kiadás- 
sal szemben  15.586  frt  53  kr  bevétel  áll, 
és  egyszersmind  kimondja,  hogy  a mennyi- 
ben a folyó  kiadások  s bevételek  az  elő- 
irányzatnál kedvezőbben  alakulnának,  a feles- 
leg a kiadások  7.  sz.  tételének  [tervek,  meg- 
rendelések, vételek  a tagok  között  való 
sorsolásra]  felemelésére  fordítassék.  Tekin- 
tettel arra,  hogy  a Magyar  Iparművészetnek 
legközelebbi  száma  csak  május  havában  fog 
megjelenni,  az  elnök  indítványára  a választ- 
mány elhatározza,  hogy  a közgyűlés  elé 
terjesztendő  jelentését  külön  füzetben  közre- 

bocsátja,  a melyben  a tagoknak  névsora 
és  egyéb  hivatalos  közlemények  is  lesznek. 
Ezt  a füzetet  mint  a Magyar  Iparművészei- 
nek rendkívüli  számát  valamennyi  tagnak 
és  előfizetőnek  meg  fogják  küldeni,  annél- 
kül,  hogy  annak  költségei  a lap  budgetjét 
terhelnék.  Titkár  Radisics  Jenő,  az  orsz. 
iparművészeti  múzeum  igazgatójának  meg- 
bízásából bejelenti,  hogy  az  igazgató  fölhatal- 
mazást fog  kérni  a kultuszminisztertől,  hogy 
a kiállítások  rendezésére  előirányzott  ezer  fo- 
rintnyi dotációját  ez  évben  a karácsonyi  kiállí- 
tás céljaira  fordíthassa.  A választmány  a beje- 
lentést örömmel  tudomásul  veszi,  és  ennek 
kapcsán  megbízza  Radisics  Jenő  vál.  tagot 
S a titkárt,  hogy  a karácsonyi  kiállítás  elő- 
készítésére s sikerének  biztosítására  szük- 
séges összes  intézkedéseket  megtegyék  s e 
célra  az  előirányzat  7.  pontjában  fölvett 
összegnek  egy  részét  fölhasználhassák.  Beck 
Ö.  Fülöp  medailleur  azzal  az  ajánlattal 
fordul  a társulathoz,  hogy  készíttesse  el  vele 
a szt.  Erzsébet  érmet,  melyet  azután  mint 
bijout  és  különböző  ékszereken  lehet  alkal- 
mazni. Ajánlatához  részletes  költségvetést 
csatolt.  Mielőtt  a választmány  Beck  aján- 
latára nézve  érdemlegesen  határozna,  meg- 
bízza b.  Pauer  Leót  és  a titkárt  azzal,  hogy 
egyik-másik  tekintélyes  ékszerész  meghall- 
gatása után,  véleményes  jelentést  tegyenek 
a fölött:  miként  lehetne  a szóban  levő  érmet 
legcélszerűbben  értékesíteni,  illetőleg  kelen- 
dőségét biztosítani,  anélkül  hogy  a társulatra 
a vállalkozás  nagyobb  kockázattal  járjna.  Horti 
Pál  tanár  hatszáz  forint  kölcsönt  kér  a tár- 
sulattól, hogy  már  bejelentett  találmánya 
érdekében  magának  megfelelő  zománc- 
égető kemencét  állíthasson  s nemes  zománc 
színeket  vásárolhasson.  Miután  a választ- 
mány Horti  eddigi  munkásságából  elég  biz- 
tosítékot lát  arra,  hogy  ő a kért  kölcsönt 
célszerűen  fel  fogja  használni,  a 600  frtnyi 
kölcsönt  neki  megszavazza  a szokásos  föl- 
tételek mellett.  Az  elnök  jelenti,  hogy  mi- 
után tudomására  jutott,  hogy  ifj.  Vastagh 
György  a budai  kir.  palota  számára  egy 
igen  sikerült  szoborcsoportot  készít,  mely 
egy  ágaskodó  lovat  zabolázó  csikóst  ábrázol : 
a művészszel  tárgyalásba  bocsátkozott  a szo- 


bornak kisebb  méretben  való  sokszorosí- 
tása ügyében.  Vastagh  kijelentette,  hogy 
300  frtnyi  áron  átengedi  a szobornak  kis- 
méretű mintáját,  ha  annak  minden  eladott 
példánya  után  30°/„  jutalékot  kap.  Miután 
a választmány  a művész  feltételeit  méltá- 
nyosoknak tartja,  felhatalmazza  az  elnököt, 
hogy  egyfelől  Vastaghot  a kisméretű  minta 
elkészítésével  megbízza,  másfelől,  hogy  a 
Beschorner-féle  öntődével  szerződést  kös- 
sön a sokszorosításra  és  a szobornak 
forgalomba  hozatalára  nézve.  Végre  a 
titkár  jelenti,  hogy  az  utolsó  választmányi 
ülés  óta  hatvanhat  új  tag  lépett  a társulat 
kötelékébe,  ami  örvendetes  tudomásul  véte- 
tett. Erre  az  elnök  az  ülést  berekeszti. 

A magyar  iparművészeti  társulat 
i8gg.  évi  április  hó  g-én  délelőtt  11  óra- 
kor az  orsz.  iparművészeti  múzeumban 
tartotta  XIV.  rendes  évi  közgyűlését.  Az 
elnöki  széket  Szalay  Imre,  a társulat  másod- 
elnöke foglalja  el,  jegyző  Györgyi  Kálmán 
titkár. 

Jelen  vannak:  Czigler  Győző  alelnök, 
Kiss  István,  Radisics  Jenő,  Beck  Dénes, 
Gerlóczy  Károly,  budahegyi  Pauer  Leó, 
Forster  Gyula,  dr.  Czobor  Béla  választ- 
mányi tagok  s a társulatnak  számos  tagja. 

Az  elnök  megnyitja  az  ülést  s konsta- 
tálja, hogy  annak  napja  és  tárgysorozata 
az  alapszabályokban  megkívánt  módon  ki 
volt  hirdetve.  Jelenti  továbbá,  hogy  Ráth 
György,  a társulat  elnöke,  egészségi  okok 
miatt  távol  lévén  a fővárostól,  nem  jelen- 
hetik meg  a közgyűlésen.  A közgyűlés 
jegyzőkönyvnek  hitelesítésére  az  elnök  fel- 
kéri dr.  Matlekovics  Sándor  v.  b.  t.  t.  és 
Gerlóczy  Károly  ny.  alpolgármestert,  társu- 
lati tagokat. 

A választmánynak  jelentését  a társulat 
i8g8.  évi  működéséről  a közgyűlés  felolva- 
sottnak tekinti  s tudomásul  veszi,  miután 
ez  nyomtatásban  megjelent  s előzetesen  a 
tagoknak  meg  lett  küldve. 

A titkár  felolvassa  az  i8g8.  évi  szám- 
adások megvizsgálására  a múlt  közgyűlés 
által  kiküldött  számvizsgálóknak  jelentését, 
s ennek  alapján  a közgyűlés  megadja  a 
választmánynak  a felmentést. 

Az  idei  számadások  megvizsgálására 
a közgyűlés  közfelkiáltással  megválasztja 
Benke  Gyula  orsz.  képviselői  és  Hoffmann 
Alfréd  társulati  tagokat. 

Mielőtt  a közgyűlés  a napirend  követ- 
kező pontja,  a vezértitkári  tisztség  betöltése 
felett  határozna,  az  elnök  felolvassa  az  1898. 
november  hó  22-én  tartott  választmányi 
ülés  jegyzőkönyvének  azt  a pontját,  a mely- 
ben a választmány  elhatározta,  hogy  a 
vezértitkári  tisztségre  Györgyi  Kálmán  tanárt 
jelöli,  ki  több  mint  négy  év  óta  ideiglenes 
minőségben,  buzgón  és  lelkiismeretesen 
végzi  a titkári  teendőket,  s egyúttal  javasolja, 
hogy  tiszteletdíja  is  felemeltessék.  Ennek 
alapján  a közgyűlés  elfogadván  a választ- 
mánynak javaslatát,  egyhangúlag  megvá- 
lasztja Györgyi  Kálmánt  a társulat  vezér- 
titkárává  s évi  tiszteletdíját  800  írtban  álla- 
pítja meg.  Györgyi  Kálmán  - ki  e pont 
tárgyalása  előtt  a teremből  távozott  - vissza- 
hivatván, háláját  fejezi  ki  a közgyűlésnek  a 
benne  helyezett  bizalomért  s ígéri,  hogy 
tőle  telhetőleg  azon  lesz,  hogy  hatáskörét 
sikerrel  betöltse. 

Az  i8gg.  évi  költségvetésre  nézve  a köz- 
gyűlés elfogadja  a választmány  javaslatát,  a 
mely  szerint  15.050  frt  kiadással  szemben 
15-586,53  frí  bevétel  áll. 

Az  alapszabályok  26.  §-a  értelmében  a 
választmányból  kilép  az  1896.  évben  meg- 
választott kilenc  tag.  Betöltendő  ezeken  kívül  • 
Ruprich  Károly  helye,  ki  a f.  évben  leköszönt 
a választmányi  tagságról.  Ennek  következ- 
tében az  elnök  felhívja  a közgyűlést,  hogy 
titkos  szavazással  válaszszon  tíz  tagot  s fel- 
kéri Kiss  István,  Dr.  Majovszky  Pál  és 
Almády  Géza  társulati  tagokat,  hogy  a 
szavazatokat  összeszámlálják.  A szavazás 
megejtetvén,  a szavazatok  összeszámlálása 
után  az  elnök  kihirdeti  az  eredményi,  a 
mely  szerint  a közgyűlés  megválasztotta 
választmányi  tagokká  : Alpár  Ignácot,  Gaul 
Károlyt,  Gelléri  Mórt,  Jungfer  Gyulát, 
Kiss  Istvánt,  Kriesch  Aladárt,  Dr.  Mat- 
lekovics  Sándort,  budahegyi  Paaer  Leót, 
Rauscher  Lajost,  Szterényi  Józsefet  és  Thék 
Endrét.  Erre  az  elnök  a közgyűlést  bere- 
kesztette. 


A m.  iparművészet  társulat  vá- 
lasztmánya. i8gg.  április  hó  29-én  Ráth 
György  elnöklése  mellett  ülést  tartott,  a 
mely  jelen  volt  Szalay  Imre  másodelnök, 
Fischer  Ignác,  Fittler  Kamill,  Gaul  Károly, 
Gelléri  Mór,  Gerlóczy  Károly,  Kriesch  Ala- 
dár, Matlekovics  Sándor,  Paaer  Leó,  Radi- 
sics  Jenő  és  Zsolnay  Miklós  választmányi 
tagok,  jegyző : Györgyi  Kálmán  titkár. 

Az  elnök  megnyitja  az  ülést  s bejelenti, 
hogy  Beck  Dénes  választmányi  tag  kimen- 
tette távolmaradását.  Melegen  üdvözli  a 
közgyűlésen  megválasztott  új  vál.  tagokat 
s a vezértitkárt,  a kiknek  buzgó  közre- 
működését kéri.  A jelen  ülés  jegyzőkönyvé- 
nek hitelesítésére  Radisics  Jenő  választmányi 
tagot  kéri  fel. 

A szakosztályokat  a választmány  a követ- 
kezőképpen alakítja  meg: 

I.  szakosztály  (fa-,  fém-  és  csontípar). 
Elnök : Radisics  Jenő,  helyettes  elnök : Thék 
Endre.  Tagok : Bánffy  György  gróf,  Gaul 
Károly,  Gelléri  Mór,  Györgyi  Géza,  Jung- 
fer Gyula  és  Ruprich  Károly. 

II.  szakosztály  (agyag-,  üveg-  és  kőipar). 
Elnök : Fittler  Kamill,  helyettes  elnök : Fischer 
Ignácz.  Tagok:  Gerlóczy  Károly,  Giergl 
Ernő,  Jakabjfy  Ferenc,  Keleti  Gusztáv, 
Lippick  Elek  dr,,  Lipthay  Béla  báró  és 
Zsolnay  Miklós. 

III.  szakosztály  (bőr-,  papír- és  szövőipar.) 
Elnök : Forster  Gyula,  helyettes  elnök : dr. 
Matlekovics  Sándor.  Tagok:  Beck  Dénes, 
Benczúr  Gyula,  Jakabjfy  Ferenc  és  dr. 
Kammerer  Ernő. 

IV.  szakosztály  (tervező  művészek).  Elnök : 
Czigler  Győző,  helyettes  elnök : jakabjfy 
Ferenc.  Tagok:  Alpár  Ignác,  Benczúr 
Béla,  Gsizik  Gyula,  Fadrusz  János,  Faragó 
Ödön,  Feichtinger  Gy.,  Förk  Ernő,  Györgyi 
Géza,  Györgyi  Kálmán,  Hauszmann  Alajos, 
Hollós  Károly,  Horti  Pál,  Hiiltl  Dezső, 
Kiss  István,  Kriesch  Aladár,  Lechner  Ödön, 
Loránfi  Antal,  Mátrai  Lajos  Gy\,  Nádler 
Róbert,  Nagy  Lázár,  Palóczi  Antal,  Pap 
Henrik,  Rauscher  Lajos,  Schickedanz  Albert, 
Stróbl  Alajos,  Székely  Árpád. 

A választmány  megtekinti  Zala  György- 
nek Ő felségét  a királyt  s Ő felségét  dicső- 

ült  Erzsébet  királynét  ábrázoló  szobrainak 
kisméretű  redukcióit,  a melyeknek  sokszoro- 
sítási jogának  megvételére  nézve  a társulat 
már  előzetesen  tárgyalt  Zalával.  Miután 
Zala,  hivatkozva  a redukció  alkalmával  föl- 
merült nagy  költségekre,  az  előleges  megálla- 
podásoktól eltérően  újabb  föltételeket  szab, 
a választmány,  figyelembe  véve  Zala  indo- 
kait újabb  szerződést  ajánl  föl  Zalának 
azzal,  hogy  neki  az  eredetileg  megállapított 
ezer  koronás  tiszteletdíjon  felül  még  meg- 
téríti a két  szobor  redukciójának  költségeit, 
azon  felül  biztosítja  neki  a szobrok  eladása 
után  elért  tiszta  nyereségnek  a felét  s végre 
a szobrokból  Zalának  gyári  áron  adja  a 
kívánt  példányokat. 

A Beck  V.  Fülöp  jeles  érmészünk  által 
készítendő  Erzsébet-érem  ügyében  a kikül- 
dött megbízottak  tárgyalásba  bocsátkoztak 
egy  budapesti  ékszerészszel,  az  érmeknek 
értékesítési  ügyében.  A választmány  az  erre 
vonatkozó  jelentést  tudomásul  veszi  s meg- 
bízza az  elnököt,  hogy  az  illető  ékszerész- 
szel a szerződést  megkösse. 

Az  elnök  indítványára  a választmány 
elhatározza,  hogy  tekintettel  az  „Iparmű- 
vészet Könyvéinek  tetemes  költségeire, 
melyekre  a társulat  költségvetésébe  a mint 
eddig  tett  kiadásokon  fölül  fölvett  2500 
forint  elégséges  födözetet  nem  nyújt,  föl- 
terjesztést  intézzen  a kultuszminiszterhez, 
hogy  a mű  kiadását  2000  írttal  segélyezze. 

Ezzel  kapcsolatosan  a választmány  rész- 
letesen indokolt  fölterjesztésben  kérni  fogja 
a kultuszminisztert,  hogy  iparművészeti 
célokra  a jövő  évi  budgetjében  az  eddigi 
10.000  forint  helyett  20.000  forintot  irá- 
nyozzon elő  s pedig:  iparművészeti  tár- 
gyak megrendelésére  és  vásárlására  6000 
frtot;  ösztöndíjakra  s utazási  segélyekre 
1700  frtot;  iparművészeti  termékek  díja- 
zására 1000  frtot;  iparművészeti  kiadványok 
segélyezésére  2000  frtot;  a Magyar  Ipar- 
művészet c.  folyóirat  segélyezésére  5300 
frtot;  a M.  Iparművészeti  Társulat  segélye- 
zésére 4000  frtot. 

Titkár  felolvassa  a kultuszminiszternek 
folyó  évi  november  és  december  hónapok- 
ban Sz.-Pétervárott  és  Moszkvában  rende- 


zendő képzőművészeti  és  iparművészeti 
kiállításra  vonatkozó  leiratát,  melyet  a képző- 
művészeti  társulathoz  intézett,  s a melyben 
a m.  iparművészeti  társulatot  jelöli  ki  a szó- 
ban levő  kiállítások  iparművészeti  csoportja 
magyar  részének  rendezésére.  A választ- 
mány, bár  eleve  utal  azokra  a nagy  nehéz- 
ségekre a melyekkel  az  orosz  kiállítás  ren- 
dezése a jelzett  időben  jár,  miután  az  össze- 
esik a társulat  karácsonyi  kiállításával,  de 
főleg,  mert  most  kiválóbb  művészi  iparo- 
sainkat a párisi  kiállításra  való  előkészületek 
teljesen  elfoglalják,  s nem  volna  kivánatos, 
ha  a Páris  számára  készülő  munkák  elő- 
zetesen másutt  közszemlére  jussanak:  meg- 
bízza az  elnökön  kívül  Radisics  Jenő  vál. 
tagot  s a titkárt,  hogy  a kiállítás  ügyében 
az  orsz.  képzőművészeti  társulat  részéről  ez 
ügyben  kiküldendő  bizottsággal  érintkezésbe 
lépjenek  s az  esetleg  szükségelt  intézkedé- 
seket megtegyék. 

Tekintettel  a tagok  és  előfizetők  állandó 
szaporulatára,  a választmány  elhatározta, 
hogy  a „Magyar  Iparművészedet  ezentúl 
1600  példányban  nyomatja. 

Végül  a titkár  bejelenti,  hogy  az  utolsó 
vál.  ülés  óta  harminckét  új  rendes  tag 
lépett  a társulat  kötelékébe,  mit  a választ- 
mány örvendetes  tudomásul  vesz.  Erre  az 
elnök  az  ülést  berekeszti. 

Uj  tagok.  Folyó  évi  február  hó 

elseje  óta  e füzet  megjelenéséig  hetvenkilenc 
új  tag  lépett  a társulat  kötelékébe,  kiknek 
egy  részét  már  fölvehettük  a közgyűlés 
alkalmából  kibocsátott  pótfüzetben  közzétett 
taglajstromban.  Azóta  beléptek  a következő 
új  tagok:  Gr.  Csáky  Károly  v.  püspök 
(Esztergom),  Daitsch  Ede  városi  orvos 
(Felka),  Eördögh  István  asztalos  (Budapest), 
Győri  áll.  főreáliskola,  Győri  áll.  főreál- 
iskola ifjúsági  önképző  köre,  Győri  kath. 
főgymnázium  önképzőköre,  Jankovics  Besán 
Ilka  (Terezovác),  Jobst  Béláné  (Pécs),  A flr- 
kovány  Ákos  műegy.  tanársegéd  (Buda- 
pest), Kolozsvári  áll.  tanítóképző  tanári 
könyvtára,  Kolozsvári  áll.  tanítóképző  ön- 
képző köre,  Leitersdorfer  Béla  (Budapest), 
Lőcsei  áll.  főreáliskola  önképző  köre,  Már- 
tonfy  Béla,  MÁV.  főmérnök  (Budapest), 

Paulay  Gyula  főmérnök  (Temesvár),  Pécsi 
rám.  kath.  főgymnasium  önképző  köre, 
Dr.  Rada  István  kanonok  (Veszprém), 
Dr.  Ranschburg  Pál  idegorvos  (Budapest), 
Tarján  W.  Gyula  áll.  képzőint.  kézimunka- 
tanító (Kolozsvár),  Versényi  Gábor  áll. 
képzőint.  tanár  (Kolozsvár),  Veszprémi  rám. 
kath.  főgymnasium,  Zombori  áll.  főgymna- 
sium tanári  könyvtára. 

Képzőművészeti  pályázat.  A hazai 

képzőművészet  érdekeinek  egy  nagylelkű 
pártfogója  által  alapított,  s jelenleg  2100  — 
2100  irtot  képező  két  festőművészeti  ösztön- 
díjra, a m.  orsz.  képzőművészeti  tanács,  a 
vallás-  és  közoktatásügyi  m.  kir.  minister 
úr  megbízásából  ezennel  pályázatot  hirdet, 
az  alapító  szándékainak  megfelelő  követ- 
kező feltételek  mellett: 

Pályázhatnak  a művészeti  iskolai  képzé- 
sen már  túl  lévő  oly  fiatal  festőművészek, 
és  pedig  csak  férfiak,  kik  magyar  állam- 
polgárok, s főleg  az  állat-  és  illetőleg  a 
tájfestésben  kívánják  sikerekkel  igazolt  ké- 
pességűket tökéletesíteni. 

A folyamodók  kérvényében  okmányok- 
kal igazolandó : 

a)  a folyamodó  életkora, 

b)  magyar  honossága, 

c)  iskolai  előképzettsége, 

d)  művészi  haladottsága,  — mire  nézve 
mutatványművek  (befejezett  festmény,  tanul- 
mányok, rajzok,  színvázlatok)  oly  számban 
melléklendők,  hogy  tudásáról  és  tehetsé- 
géről teljes  tájékozást  nyújthassanak.  Ezeken 
túl  hivatkozás  történhetik  esetleg  kiállított 
művekre  is. 

A folyamodónak  írásban  kell  kötelezett- 
séget vállalnia  arra  nézve,  hogy  amennyiben 
az  ösztöndíjat  elnyerné,  tanulmányait,  és 
pedig  a jelzett  irányban,  Münchenben 
vagy  Düsseldorfban  fogja  folytatni.  Má- 
sutt — Páris  kivételével  — szintén  felhasz- 
nálhatják ugyan  továbbképzésökre  a nyert 
összeget  az  ösztöndíjasok,  de  ez  csak  kellő- 
kép megokolt  esetekben,  a m.  orsz.  képző- 
művészeti  tanács  hozzájárulása  alapján  tör- 
ténhetik. 

Az  ösztöndíj  csak  egy  évre  szól,  s 
második,  esetleg  harmadik  évre  egy  és 

ugyanaz  a művész  csak  oly  esetben  nyer- 
heti el,  ha  tanulmányainak  a m.  orsz.  képző- 
művészeti  tanács  előtt  igazolt  eredménye 
őt  érdemessé  teszi  rá. 

A sajátkezüleg  Írott  folyamodványok,  a 
vallás-  és  közoktatásügyi  m.  kir.  ministeri- 
umhoz  címezve  a m.  orsz.  képzőművészeti 
tanácsnál  (Budapesten,  Hold-utca  8.  sz.  a. 
vallás-  és  közokt.  ministerium  III.  ügyosz- 
tályában), a f.  évi  május  hó  í-éig,  déli 
12  és  2 óra  közt  nyújtandók  be. 

Elkésve  érkező  folyamodványok  a pályá- 
zatból feltétlenül  ki  vannak  zárva. 

A mutatványművek  elhelyezésére  nézve 
Dr.  K.  Lippich  Elek,  a m.  orsz.  képző- 
művészeti  tanács  előadója  ad  felvilágosítást. 

Budapesten,  1899.  évi  március  hó. 

A magyar  országos  képző- 
művészeti  tanács. 

Értesítés.  A nagy  méltóságú  vallás- 
os közoktatásügyi  m.  kir.  minister  urnák  a 
rajztanításra  képesítő  vizsgálatok  tárgyában 
1893.  évi  szeptember  hó  30-án  41.200.  szám 
alatt  kelt  rendeletével  kiadott  szabályzatnak 
1.  §-a  értelmében  nyilvános  középiskolánál, 
tanítóképző  intézetnél,  felsőbb  leányiskolá- 
nál és  ipariskolánál,  felső  nép-  és  polgári 
iskolánál  rajztanárul  vagy  rajztanítóul,  ille- 
tőleg rajztanítónőül  rendszeresített  minőség- 
ben csak  szabályszerűen  képesített  egyének 
lévén  alkalmazhatók : felhívom  az  érdekelt 
rajztanárjelölteket  és  ideiglenesen  alkalma- 
zott rajztanítókat,  kik  a folyó  1898/99.  tanév 
végén  megtartandó  képesítő  vizsgálatra  jelent- 
kezni óhajtanak,  hogy  ezen  vizsgálatra  bocsát- 
tatás  iránti  kérvényüket  kellően  felszerelve  és 
bélyeggel  ellátva  legkésőbb  f.  évi  március 
hó  15-éig  alulírotthoz  (Budapest  Andrássy-út 
71.  sz.)  küldjék  be. 

A folyamodványhoz  csatolandók : a)  a 
jelentkezőnek  rövid  életrajza,  melyben  külö- 
nösen kiképeztetésének  főirányát,  menetét 
és  az  arra  fordított  időt  kell  jeleznie; 

b)  a keresztlevél,  ill.  születési  bizonyít- 
vány, melylyel  igazolja,  hogy  legalább  21-ik 
életévét  betöltötte ; 

c)  a végzett  tanulmányokat  és  az  előirt 
általános  műveltségét  igazoló  egyéb  bizo- 
nyítványok; 


Magyar  Iparművészet. 

d)  a hatósági  orvos  által  kiállított  bizo- 
nyítvány, mely  a jelentkezőnek  a rajztanító- 
ságra testileg  alkalmas  voltát  igazolja; 

e)  a geometriai,  építészeti,  szabadkézi, 
esetleg  műipari  rajz  köréből  való  dolgozatok; 

f)  ha  a jelentkező  közszolgálatban  áll, 
elöljárósága,  különben  pedig  a közhatóság 
által  kiállított  erkölcsi  bizonyítvány; 

g)  esetleg  valamely  tanintézetnél  rajztaní- 
tói minőségben  folytatott  működésről  szóló 
bizonyítványok;  végül 

b)  a vizsgálati  díj  20  frt. 

A folyamodványban  a jelentkezőnek  vilá- 
gosan meg  kell  határoznia,  hogy  mely 
iskolára  kíván  képesítést  szerezni.  Képesítés 
szerezhető  ugyanis  az  alább  megnevezett 
iskolákra  az  ugyanott  megjelölt  előképzett- 
ség feltétele  mellett. 

1.  Középiskolák  és  középfokú  iskolák 
számára,  és  pedig: 

a)  a szabadkézi  rajzból  és  rajzoló  geo- 
metriából, vagy  b)  ezen  tárgyaknak  csak 
egyikéből. 

Ezen  vizsgálatra  bocsáttatás  feltétele:  a kö- 
zépiskolai érettségi  vizsgálat  sikeres  kiállása 
és  a rajztanárképző  tanfolyamának  elvégzése. 

2.  Tanítóképző  intézetek,  polgári  iskolák 
és  ipartanműhelyek  számára. 

Feltétel : Középiskolai  érettségi  bizonyít- 
vány, vagy  elemi  iskolai  tanítói  oklevél  és 
a rajztanárképző  elvégzése. 

3.  Iparos  tanonciskolákra. 

Feltétel : A m.  kir.  iparművészeti  iskola, 
a középiskola,  vagy  hasonló  irányú  szak- 
iskola jó  sikerű  elvégzése,  avagy  elemi  isko- 
lai tanítói  oklevél. 

4.  Rajztanítónői  képesítés  szerezhető : 
tanítónőképző  intézetek  polgári  és  felsőbb 
leányiskolák  számára. 

Feltétel : Elemi  iskolai  tanítónői  oklevél 
és  kellő  rajzi  szakképzettség  igazolása. 

Az  1.  fokú  képesítő  vizsgálathoz  kötött 
feltételek  alól  senki  sem  menthető  fel ; a 
többiekre  nézve  a minister  úr  fentartja 
magának  a jogot,  hogy  felötlő  tehetség 
mellett  és  a vizsgáló-bizottság  javaslatára 
egyik-másik  feltétellel  szemben  némi  enged- 
ményeket tegyen. 

Azok  a jelöltek,  kik  akár  előképzettség, 


akár  életkor  tekintetében  a megszabott  fel- 
tételeknek nem  felelnek  meg,  a vizsgáló- 
bizottság  elnökénél  benyújtandó  kérvényü- 
ket a vallás-  és  közoktatásügyi  minister 
úrhoz  tartoznak  címezni,  kérelmezvén  az 
illető  feltétel  hiányától  való  eltekintés  mellett 
a vizsgálatra  bocsáttatást. 

Megjegyeztetik,  hogy  hiányosan  felsze- 
relt, kellően  nem  bélyegzett,  vagy  a kitűzött 
határidőn  túl  beérkezett  kérvények  tárgya- 
lás nélkül  visszaküldetnek. 

Budapesten,  1899.  február  hó  í-én. 

Keleti  Gusztáv  s.  k. 
kir.  tanácsos, 

a ni.  kir.  rajztanár  vizsgáló- 
bizottság  elnöke. 

A vallás-  és  közoktatásügyi  m. 
kir.  ministerium  köréből  a következő  érte- 
sítéseket kaptuk:  A vallás-  és  közoktatás- 
ügyi  m.  kir.  minister  a szegedi  Képzőmű- 
vészeti Egyesület  kiállításán  vásárolt  két 
festményt.  Stein  János  „Salamon  Sári“  és 
Nyilassy  Sándor  ,, Réten " című  festményét 
megvásárolván,  a két  festményt  letétképen  a 
szegedi  múzeumnak  engedte  át;  továbbá 
Orosdy  Fülöp  budapesti  lakosnak,  amiért 
Liszt  Ferencnek  Munkácsy  Mihály  által 
festett  arcképét  a magy.  nemzeti  múzeum- 
nak felajánlotta  ajándékul ; elismerését  és 
köszönetét  fejezte  ki.  Gyalus  László  építészt 
a műemlékek  országos  bizottságához  tit- 
kárrá nevezte  ki;  végre  a tolna- vármegyei 
múzeumnak  az  állam  által  megvásárolt 
iparművészeti  tárgyakból  egy  1 1 drbból  álló 
sorozatot  letétképen  átengedett. 

$ 

Az  iparművészet  a tud.  Akadé- 
miában. Az  olasz  keramika  remekművei  a 
renaissance  korában  cím  alatt  dr.  Wartha 
Vince  május  hó  7-én  a tud.  Akadémia 
ünnepi  közgyűlésén  fölolvasást  tartott;  a 
mi  tudtunkkal  ez  az  első  eset,  hogy  e tudo- 
mányos testület  az  iparművészet  köréből  vett 
tárgyú  fölolvasást  hallott.  Ezt  mint  örven- 
detes eseményt  jegyezzük  föl  s ez  alkalom- 
ból melegen  üdvözöljük  érdemes  tudósun- 
kat, a kinek  a magyar  agyagművesség 
eddig  is  már  oly  sokat  köszön.  Az  előadás 

végén  dr.  Wartha  ismertette  a fémfényű 
mázoknak  előállítási  módját,  a melyeket 
tudvalévőén  az  ő eljárása  szerint  alkalmaz- 
zák a Zsolnay-gyárban,  a mely  fém-lüsz- 
teres  készítményeivel  világhírre  tett  szert. 

Rekeszzománc?  Folyóiratunk  leg- 
utóbb megjelent  (I  — II.  sz.)  füzetében  Diner 
Dénes  József  a M.  Iparművészeti  Társulat 
karácsonyi  kiállítását  ismertetve,  megemléke- 
zik a Rapoport-féle  zománcoló  társas  cég 
munkáiról,  melyeknek  egy  részét  rekesz- 
zománcosaknak  mond.  Erre  vonatkozólag 
kapjuk  Rapoport  úrtól  és  társaitól  következő 
sorokat,  amelyeket  szívesen  közre  bocsátunk : 

A kiállított  szelencék  tehnikájának  meg- 
jelölésére használt  „rekeszzománc''  elneve- 
zés a szó  szűkebb  értelmében  ugyan  helyes, 
mert  a zománc  rekeszekbe  van  olvasztva; 
ámde  a különböző  zománcnemek  osztályo- 
zásánál a tehnika,  az  előállítási  módszer 
mérvadó,  s nemcsak  a szó  jelentősége, 
hanem  a történetivé  vált  fogalom. 

„Rekeszzománc''  nemcsak  azt  jelenti, 
hogy  a zománc  „rekeszekében  fekszik, 
hanem  egyszersmind  a készítésének  módját 
is  meghatározza,  nevezetesen,  hogy  egy 
síkra  olvasztás  vagy  bármi  más  eljárás  utján 
fémszövet  lesz  erősítve,  mely  szövetnek  egyes 
szálai,  a síkra  (a  sík  fölé)  alkalmazott 
zománc  bizonyos  mezei  között  mehanikai 
válaszfalat  képeznek.  — A rekeszzománc 
hatását  elérendő,  de  a fémszövet  nehézkes 
és  körülményes  felerősítését  elkerülendő, 
sokan  a maratás  eljárását  alkalmazzák  és 
pedig,  hogy  a válaszfalakat  képezendő  felü- 
leteket fedő  alappal  (Deckgrund)  bevonják, 
míg  a zománccal  kitöltendő  síkokat  savak- 
kal mélyítik. 

Csakhogy  ez  az  eljárás  már  nem  „rekesz- 
zománc", ép  oly  kevéssé,  mint  a tömeges 


sokszorosítás  céljából  sík  felületekre  eszkö- 
zölt „préselés",  vagy  pedig  a galvanoplasz- 
tikái eljárás. 

Rapoport  úr  már  évekkel  ezelőtt  válasz- 
totta el  egymástól  a zománcmezőket  festés 
útján,  az  így  festett  válaszfalakat  pedig 
fémesítette;  ezen  eljárásnak  annyival  kevésbé 
lehetett  célja  a „ rekeszzománc"- ot  utánozni, 
mert  rendesen  oly  helyeken  használta,  a 
hol  — mint  minden  szakember  azonnal 
látta  — „rekeszzománc“-ot  nem  is  lehetett 
volna  alkalmazni;  pl.  egy  festés  közepette, 
festett  címereknél,  vagy  oly  gömbölyű 
tárgyaknál,  a melyeken  a rekeszzománc 
alkalmazása  (kivitele)  roppant  nehézségekbe 
ütközik. 

A kiállított  3 szelence  orosz  stílusban,  a 
2 kis  doboz  pedig  indus  stílusban  készült.  — 
Mindkét  stílfajta  megkívánja,  hogy  a vá- 
lasztó vonaloknak  vastagsága  egyenletes  le- 
gyen (Lienienstárke)  és  ezért  ugyanaz  a 
hatás  fémvonalakkal  is  elérhető;  de  festés 
által  a rekeszek  bármely  rajzban,  formában 
készíthetők. 

Egy  félig  ügyes  rajzoló  ecsettel  arány- 
talanúl  szebbet  mívelhet,  mint  a legügye- 
sebb rekeszzománcozó  (filigránmunkás) 
harapófogójával.  Ecsettel  rajzolhat  kénye- 
kedve  szerint  leveleket ; egy  nagyobb  pont- 
ból kiinduló  vonalat  mindinkább  finomít- 
hatja (vékonyíthatja),  sőt  formálhatja. 

A mi  végre  az  egyszínű  lustre-vázát 
illeti,  csak  annyit  kívánunk  megjegyezni, 
hogy  Rapoport  — anélkül,  hogy  elsőbb- 
ségi jogára  súlyt  fektetne  — már  e tehni- 
kában  kísérletezett,  még  mielőtt  az  eosin 
edények  forgalomba  kerültek,  de  ebbeli 
kísérleteivel  teljesen  felhagyott,  a midőn 
látta,  hogy  a zománccal  oly  nehezen  elér- 
hető hatást  a kerámiában  sokkal  könnyeb- 
ben s olcsóbban  lehet  elérni. 


Középkorból  való  magyar  vasalások. 

ábra.  A berethalmi  (Erdély— Biikhalom)  ágost.  evang.  templom  sekrestyéjének  zárja. 


ábra.  A berethalmi  (Erdély -Biikhalom)  ágost.  evang.  templom  sekrestye-ajtajának  zárjához  való  kulcs  s ugyancsak  ezen  az  ajtón  levő  fogantyúk  paizsa. 

Középkorból  való  magyar  vasalások. 


szekrénynek  egyik  zárpajzsa. 


q.  ábra.  Szent  Egyedről  nevezett  bártfai  templom  kórus-ajtajának  fogantyúja. 


Középkorból  való  magvar  vasalások. 

12.  ábra.  A nagydisznódi  (Erdély,  Heltau)  templom  sekrestyéjének  ajtaja. 

Magyar  Iparművészet.  1 8 


13-  ábra.  A nagyszebeni  ág.  evang.  templom  kapujának  pántja. 


14.  ábra  A.  Szent  Jakabról  nevezett  lőcsei  templom  egyik  kulcs-pajzsa.  Magassága  go  mm. 


A Lotz- Albumból ■ 

Tündér  Ilona  elválik  Argyrustól.  (Fővárosi  Vigadó.) 


Ámor  oroszlánoktól  vontatva.  (Ádám-féle  ház.) 


Hunyadi  János  halála.  (Ferencvárosi  templom.) 


i8! 


Mozaikkép  a lipótvárosi  templom  kupolájából : Két  evangélista. 

A Lotz- Albumból . 


A mester  leányai. 


Az  okmánybélyeg-pályázat  pályaművel. 

II.  150  koronás  díj. 


. 


Flescli  Miksa  rajza. 


Az  okmánybélyeg  pályázat  pályaművet. 

II.  iso  koronás 


díj. 


Obendorf  Gusztáv  rajzai. 


II.  150  koronás  díj.  Marsi  Ferenc  rajzai. 


Az  okmánybélyeg  pályázat  pályaművel. 


I.  300  koronás  díj.  I’etridesz  János. 


Az  orsz.  iparegyesület  oklevelére  kiirt  pályázatnak  pályaművel. 

Mezei  munkások  kitüntető  oklevele. 


Prenoszil  Sándor  rajza. 


II.  ÉVFOLYAM. 


1899.  JÚLIUS  HÓ. 


4.  SZÁM. 


A RÉGI  HAZAI  ORNAMENTIKA.* 

Válasz  Hampel  J.  hasonló  című,  a megelőző  számban 
megjelent  értekezésére. 


A „Magyar  Iparművészet"  ez  idei  3.  száma  a régi 
magyar  ornamentikáról  értekezik  a fenn  olvasható  cím 
alatt.  Mivel  a cikknek  címén  kívül  eszmemenete,  ki- 
vehető eredményei,  célzata  és  tanácsai  nagy  mértékben  kihívják  a közérdeklődést:  rövi- 
den szóvá  kell  tennünk,  bár  a cikk  végeredménye  az  a szokatlan  és  visszásnak  tetsző 
tény,  hogy  egy  hivatalos  archeológus  hozsannát  zeng  a modern  stilus  kísérletezéseihez. 

Nincs  új  a nap  alatt.  A Hampel  cikkének  tanácsai  sem  újak.  A magyar  királyság 
népeinek  ornamentikáját  csak  akkor  fogjuk  jelenében  ismerni  és  múltjára,  eredetére, 
meg  kialakulására  csak  akkor  tudunk  következtetni,  ha  előbb  összegyűjtöttük  hazánk 
népei  tárgyi  ethnografiájának  összes  bizonyítékát.  Azt  hiszem,  körülbelül  ez  a cikk  elejének 
az  értelme  és  erre  buzdít  bennünket  a cikk  írója.  Az  ethnografusok  réges-régen  tudják 
már  ezt.  Az  ethnografiai  társaság  szaktekintélyei  útján  többször  publikálta  is  már,  hogy 
mit  és  hogyan  kell  gyűjteni,  bár  nem  pusztán  ornamentális  célzattal.  Sőt,  hogy  az  össze- 
gyűjtött tárgyi  anyag  múltjának  és  eredetének  világossá  tételéhez  etimológia  is  szükséges, 
amiről  a Hampel  cikke  hallgat,  szintén  tudjuk  mindnyájan.  Ismerni  kell  ugyanis  a 
tárgyak  lelőhelyének  múltját  és  jelenét  a lakók  tekintetében,  s így  az  egyes  vidékek 
nemzetiségi  viszonyait,  ennek  kialakulását  a múltban,  a faji-,  nyelvi-,  vallási-,  költészeti 
hagyományokat  (babonák,  mondák,  népszokások),  továbbá  mindenféle  kapcsolatot  meg 
összeköttetést  és  a természeti  viszonyokat.  Mindezen  sokféle  körülménynek  ismerete, 

* A t.  cikkírónak  kifejezett  kívánságára  cikkét  egész  terjedelmében  közöljük,  de  ki  kell  jelen- 
tenünk, hogy  bár  tiszteljük  a szóban  levő  tárgy  iránt  való  nagy  lelkesedését,  fejtegetéseivel  min- 
denben egyet  nem  értünk.  A szerk. 


Magyar  Iparművészet. 

tanulmányozása  és  számbavétele  mellett,  az  összegyűjtött  ornamentális  anyagból  aztán 
megismerjük  majd  hazánk  jelenben  élő  nemzetiségeinek  ornamentikáját,  de  nem  a magyar 

nép  ősi  ízlésének  megnyilatkozását,  amint  Hampel  hirdeti. 
Ha  lehetne  rendszerbe  foglalni,  úgy  magyarországi  orna- 
mentika lenne  és  nem  magyar  ornamentika.  Ez  a gyűjtés 
egy  nagyon  szükéges  és  végtelen  becses,  sok-sok  pénzt 
és  időt  kívánó  fáradságos  munka,  amit  már  évtizedek  óta 
Magyarországon  az  ethnografai  társaság  és 
múzeum  kebelében  és  rajta  kívül. 

Ezt  az  egész  ország  tudja;  köztudomású 
dolgok  ismétlése  pedig,  úgy  vélem,  ha  nem 
is  káros,  de  alighanem  fölösleges.  Ezeket  a 
dolgokat  a M.  Iparművészet  olvasói  is  bizonyo- 
san régen  tudták,  hisz  mindnyájan  tudjuk. 
Azt  azonban  eddig  nem  tudtuk,  a sok  idegen 
gondolkodású,  Magyarországon  élő  tudós  kije- 
lentései dacára  sem,  hogy  a magyar  népnek 
nem  volt  egyénisége,  egyéni  ízlése,  s hogy  a 
„vitézi  gondok''-on  kívül  csak  a durva  nap- 
számos munkában  volt  jártas,  mert  egyebet 
mást  mindent  idegenek  csináltak  e hazában. 
Hampel  cikkéből  ez  irányban  sokat  okulha- 
tunk. Megtanulhatjuk,  hogy  amit  a honfog- 
lalók hoztak,  az  nem  volt  az  övék,  azt  idegen 
népek  munkásai  csinálták.  Itt  benn  szerinte 
longobárdok,  velencések  és  byzanciak  kezehék 
a kis  és  nagyművészeteket  és  mesterségeket  a 
X — XI.  századokban,  később  pedig  olaszok,  frankok,  németek.  A XVI.  század  céheiben 
a magyarság  ugyan  „kezdett  számbavehető  módon  tömörülni",  de  azért  Hampel  szerint 
nem  csinált  semmit,  mert  ettől  az  időtől  kezdve  az  ötvösség  velencei,  vagy  helyi  szláv, 
a fazekasság  cseh-német  „Habaner",  vagy  németalföldi,  francia  és  bécsi,  sőt  egyebekben 
a „törökvilág"  is  érvényesül  az  orthodox  byzanci  mellett. 

Ezeket  az  állításokat,  még  ha  föltételesen  mondattak  is,  kötelességünk  egészben  vissza- 
utasítva részleteiben  is  szemügyre  venni,  bár  a cikk  eszmemenete  kissé  határozatlan  és 
tárgyi  tartalmát  alig  lehet  megfogni,  úgy  szétfolyik  a kézben.  Mindamellett  kisértsük  meg 
a dolog  lényegére  tartozó  állításainak  igazát  kissé  szemügyre  venni. 

Azt  mondja  Hampel:  Egyébiránt  ez  idő  szerint  minden  hazai  ethnografus  tisztában 
van  már  az  iránt,  hogy  a hazai  népipar  produkcióiban  nincs 
közös  „magyar"  ízlés,  de  a mennyiben  a vidékek  saját  jellem- 
vonásaikat megtartották,  az  ízlés  vidékenkint  változik."  Alább 
pedig  így  folytatja  (101.  lap),  szólván  az  én  úgynevezett  „Képes 
album"-omról,  a „Magyar  Ornamentika"  című  könyvemről: 

„E  mustrák  gyűjteményében,  mivel  azok  a motívumok  magyar 
iparosoknak  évek  hosszú  során  át  folytatott  gyakorlatában  meg- 
állandósultak és  mivel  azok  a magyar  alföld  jelentékeny  részén 
vannak  érvényben,  joggal  ismerheti  föl  a kutató  a magyar  ízlés 
megnyilatkozását.  Ez  az  ornamentika,  ahogy  előttünk  van,  jelen 
századunkból  származó  subákon,  s egyéb  öltözeti  darabokon 
elüt  minden  egyéb  bel-  és  külföldi  ornamentikától  és  ebben  az 

Magyar  díszítmény.  Kohn  Sándor  rajza. 


értelemben  csakugyan  eredetinek  mondható."  Ezek  az  állítások  egymásnak  ellentmon- 
danak, mert  szerintök  nincs  is,  meg  van  is  magyar  ornamentika  és  ízlés.  Hampel  és  az 
ő fentebb  aposztrofált  ethnografusai  is  tudnak  tehát  „eredeti" 
minden  bel-  és  külföldi  ornamentikától  elütő,  a magyar  alföld- 
ről ismert,  a XVI.  század  táján  a céhekbe  is  behatolt  és  amint 
Hampel  mondja,  az  azonos  mustrakönyvek  révén  többféle  ipar- 
ágakban érvényesülő  magyar  ízlésről  — mindazonáltal  föntebbi 
mondása  szerint  még  sincs  „közös  magyar  ízlés".  Azt  hiszi  tán 
Hampel,  hogy  a céhek  magyarjai  nem  a magyar  nép-  ^ 
bői,  de  a zászlós  urakból  tellettek  ki  ? Avagy  a szűr- 
szabóság, a szűcsmesterség,  a fazekasság,  mivel  a XVIII, 
században  már  a céhekben  is  föllelhető,  a házi  fafara- 
gással, a házi  hímzéssel  együtt  talán  már  nem  nép- 
ipar ? A legszélesebb  körű  céhismeret  is  megtűri  talán 
még  azt  a kis  toldást,  hogy  a szűcs  céh  inkább  csak 
az  úgynevezett  német  szűcsökből  állott,  akik  nem 
hímeztek.  A subát  eredetileg  a juhászok  maguk  készí- 
tették ki  és  színezték,  mondhatni,  csupán  házi  vegy- 
szerekkel. A subára  reá  varrott  irhát  pedig  még  ma  is 
legnagyobb  részben  a nép  leánya  és  nem  csupán  a 
szűcsök  hímzik,  - éppen  úgy  mint  a szűrszabók  hím- 
zései is  főképeni  műhelyen  kívül  készülnek.  Ezért  ami 
eredetileg  népipar  volt,  a céhek  kebelében  is  az  maradt, 
az  még  ma  is.  így  aztán  meddő  dolog  céhes  ornamenti- 
káról beszélni  a népivel  szemben,  mikor  a kettő  egy.  Ha  az  egyik  eredeti,  a másik  sem 
lehet  más.  A Hampel  szavai  tehát  önmagukat  cáfolják.  Hát  még  ha  tudjuk  azt  is,  hogy 
céhbeli  mustrakönyv,  mint  Hampel  képzeli,  nem  volt.  Én  nem  ismerek;  Hampel  miért 
nem  mutatja  föl,  ha  volt  és  van  ? A mustrákat  eltanulták  az  ifjak  az  öregektől  s így 
szállott  nemzedékről  nemzedékre  az  a gyakorlat,  amely  könyvben  rögzítve  nem  volt  soha, 
mert  az  egyesek  tanulói  rajzfüzeteit,  szemben  a külföldi  mustrakönyvekkel,  a szavak 
értelmét  felfogni  tudó,  nem  nevezheti  soha  mustrakönyvnek.  Szabadon  és  nem  könyv- 
ből tanult  az  ifjú  és  dolgozott  a férfi.  Ezért  aztán  tartalmatlan  az  a kijelentés,  hogy : 

„különböző  céhekben  hasonló  mustrakönyve- 
ket használtak."  A mustrakönyvek  használata 
ellen  szólnak  maguk  a díszítések  is,  mert  a 
különböző  iparágak  mustrái,  az  azonos  jelleg 
mellett  is,  annyira  mások,  hogy  azokat  nem 
lehetett  egy  és  ugyanazon  közös  könyvből 
r w másolni.  Az  általános  azonos  vonások  mellett 

az  elrendezés  és  csoportosítás  is  változik  az 
\|I|7  * y Ps  egyes  elemekkel  együtt,  melyek  még  a teknika 
mmjSsh  követelményei  szerint  is  igazodnak.  A suba- 

V virágok  finomabbak,  mert  selyemmel  hímzik, 

mint  a szűrvirágok,  amelyek  csak  szőrben 
készülnek.  Nem  mustrakönyvek  másolatai  ezek, 
hanem  ugyanazon  szimbolikus  jelentőségű  ter- 
mészeti típusok  tudatos  alkalmazásai,  melyek- 
ben nem  az  alak  az  átöröklött,  de  főként  az 
Magyar  díszítmény.  Kertész  Ernő  rajza,  a gondolat,  az  a lélek,  amit  a természeti  alak 

valaha  kifejezett.  Minden  alak  pávatollat,  kryzanthémumot,  trifoliumot,  istenfát,  szarvast 
stb.  ábrázol  és  nem  a mustrakönyből  eltanult  értelmetlen  díszítő  elemet.  Ezért  végtelen 

az  alakok  száma.  Nem  volt  hát,  mivel  nem  lehetett 
mustrakönyv,  s így  céhes  ornamentikáról  sem  beszél- 
hetünk. 

Azt  írja  folytatólag  Hampel  a jelenkor  ornamentiká- 
járól, hogy:  „Óvatos  kutató  azonban  az  eredetiséget" 
— amit  t.  i.  Hampel  már  előbb  elismert  — „nem  fogja 
úgy  értelmezni,  hogy  ez  egyúttal  ősi  származást  is  jelent 
és  nagy  hiba  volna  ennek  az  ornamentikának  a szálait 
Lebediából  vagy  éppen  a magyarság  ősi  hazájából  szár- 
maztatni. Mert  egy  kevés  kritikával  és  a hazai  céhek  történetének  némi 
ismeretével  reá  jutunk,  hogy  a céheknek  ez  az  ornamentikája  nem  lehet 
régibb,  mint  maguk  a céhek  és  a díszítés  magyar  volta  is  csak  attól  az 
időponttól  kezdődik,  amikor  a céhekben  a magyarság  számbavehető 
erővel  tömörült.  — A valószínűség  tehát  a magyar  céhes  ornamentika 
tekintetében  az,  hogy  magyaros  jellegét,  melylyel  kétségkívül  bír,  csak  a 
XVÍ-XVI1I.  század  óta  öltötte,  azoknak  a magyar  iparosoknak  a kezén, 
akik  azokat  a mustrákat  mívelték." 

A mustrakönyvekkel  és  a céhes  ornamentikával  már  fentebb  végeztünk,  most  tehát  a 
Hampel  egyéb  állításait  veszszük  szemügyre.  Szerinte  a XVI-XVI1I.  századokban  a magyar 
iparosokat  is  befogadó  céhek  kebelében  keletkezett  mai  ornamentikánk,  s így  nem  lehet 
régibb  a céheknél  — igaz,  hogy  már  így  is  két,  háromszáz  éves.  Elhiszem,  hogy  igaza 
van,  ha  tud  felelni  nehány  kérdésemre  ! Mit  gondol  Hampel : a magyar  nyelv  csak  olyan 
régi,  mint  legrégibb  fenmaradt  emléke  a halotti  beszéd  ? Hát  azelőtt  a magyarok  talán, 
nem  is  beszéltek,  vagy  nem  magyarul  beszéltek  ? S ha  igen,  hát  csak  nem  hiszi  talán, 
hogy  a bevándorlóit  és  itt  zsíros  hivatalokban  duskálkodó  németektől  tanulták  nyelvüket  ? 
Vagy  talán  a XIV.  század  táján  keletkezett  a magyar  nyelv,  mert  a halotti  beszédtől  a 
Corvin  János  levelei  koráig  nem  maradt  magyar  nyelven  Írott  emlék  ? Ugyebár  ez  alatt 
az  idő  alatt  mindenki  latinul  beszélt,  mivel  csak  latin  irataink  maradtak ! Hát  a céhekbe 
nyomult  magyarság  nem  vitt  oda  semmit,  hanem  az  ott  találtból  fejlesztette  a máit? 
Hát  aztán  mit  talált  ott  és  amit  ott  talált,  abból  lett  a mai  magyar  ornamentika?  Hát 
váljon  lehetett-e  ? Aztán  a céheken  kívül  is  miért  művelte  a nép  ugyanazt  az  ornamen- 
tikát? Vagy  talán  be  tudja  bizonyítani,  hogy  a székely  kapukat  is  céhek  faragták?  Hát 
a kapuk  ősi,  asszyriáig  visszanyúló  istenfája  is  éppen  úgy  céhes  ornamentum,  mint  a 
kunsági  suba-tányérok  istenfája,  vagy  a somogyi  bicskák  és  tükrök  zománcolt  állatos 
istenfája?  Meg  aztán  a székely  faragások,  a felvidéki  fehér  hímzés,  a dunántúli  suba- 
tányér, az  oláh  bőrmellény  mell-virága,  a szerb  vidékek  hímzése,  s a tisza-dunamenti 
magyarság  szűrének,  subájának  és  egyéb  ruhadarabjainak  hímzett  foltjai,  melyek  mind  egy 
ornamentika  szülöttei,  csak  az  alföldön,  s csak  pár  céhben  honosak  s nem  az  egész 

országban  ? Mindezekről  nem  venni  tudo- 
mást struc  politika,  mert  az  igazság  olyan 
hegyes  szög,  hogy  a bivalybőrt  is  kiszúrja ! 
Az  ilyen  eljáráshoz  csakugyan  „kevés  kri- 
tika" kell.  Bizony  a formáknak  „némi  isme- 
retével" nem  tagadható  ki  a honfoglalók 
hagyatékából  a szarvas,  az  istenfa.  Van  itt  a 
legnaturalisztikusabbtól  az  agyon  stilizáltig 
egész  sorozat.  Látszik,  hogy  nem  formákat 


Magyar  Iparművészet.  1899. 


II.  ÉVFOLYAM.  III.  MELLÉKLET. 


NÉLKÜLÖZ  H£T£T  LEN 
HÁZISZÉR 

BRAZAY= 


ÁRA  ECY  NAGY  ÜVECNEK  - 2 KOR 
ÁRA  EGY  • KIS  • ÜVEGNEK  - I KOR. 

HASZNÁLATI  UTASÍTÁS  AINDEN  ■ 
ÜVEGHEZ  LE5Z  MELLÉKELVE: 


" WoTT  * Tz—  M 


A 200  koronás  I.  díj  nyertese. 


Pfeiffer  Helmann  műve. 


A BRÁZAY-FÉLE  PLAKÁTPÁLYÁZAT. 


Az  Athenaeum  nyomása 


A RÉGI  HAZAI  ORNAMENTIKA 


153 


másoltak  értelmetlenül,  de  tudatosan  a pávatollat  csinálták,  úgy  mint  ama  bizonyos 
céhekbe  nyomult  magyarság.  Az  istenfának  pedig  ezredéves  megrögzített,  a vallási 
gyakorlatban  szentesített  formáit  hozták  ide  Árpád  hadai, 
melyek  még  ma  is  élnek  a székely  kapukon  alakjukban, 
vallási  jelentőség  nélkül.  Vagy  talán  az  ősi  samánkodás 
istenfája  is  a német  céhekből  áradt  ki  a székely  kapukra, 
subákra,  zománcolt  fatárgyakra,  s az  Árpád  hadainak 
huszár  tarsolyára?  Avagy  talán  a magyarok  soha  sem 
ismerték  a sámánizmust  és  az  istenfát,  éppen  úgy,  mint 
a samankodás  ma  is  élő  maradványát,  a regős  énekeket 
német  vendégeiktől  tanulták  mindenféle  elmúlt  és  új- 
módi céhek  révén  ? A samánkodásnak  alig  fedezhető  fel  halvány  emlékei 
is  a németeknél,  de  igen  a magyarokkal  részben  társult  ruthénségnél. 

Az  ősi  istenfa  is  csak  némi  késő  arab  dolgokon  került  nyugotra,  ahol 
nem  értették ; holott  a székely  kapuk  istenfája  tiszta,  ősi  alakjában  él  még 
ma  is  és  mivel  mindig  ugyanazon  a helyen  alkalmazták,  jelentése  is  volt. 

Hát  az  sem  mond  semmit  Hampelnek,  hogy  a páva  régebbi  költé- 
szetünkben mint  a sötétség  ellentéte  szerepel  ? A nap  világosság,  s így  a 
páva  mint  jelképe  talán  csak  nem  a céhek  szülötte,  mert  magyar  költő- 
céhről eddig,  legalább  nekem,  nincs  tudomásom. 

Ha  valaki  ennyi  összejátszó  körülményt  le  tud  tagadni,  vagy  az  európai  magas 
nívóról  nem  létezőnek  tud  tekinteni,  annak  már  hiába  említem  azt  is,  hogy  a legrégibb 
(német  kézen)  fenmaradt  magyar  címeren  (rajzát  közli  Bárcai  Heraldikája  384.  lapján) 
sisakdísz  a pávatoll,  a mit  a címerpólyákkal  együtt,  mint  elengedhetetlen  tartozékot,  hivatali 
címerként  használtak  főuraink,  mint  például  Lőrinc  vajda  1304.  évben  (rajzát  lásd 
Bárcai  Heraldikájának  493.  ábrájában).  II.  András  1223  arany  pecsétén  (Bárcai  „Heral- 
dika Kézikönyvbe  32.  lap)  a paizsocskának  nevezett  középrész  is  a pávatoll  közepe, 
azonos  a lószerszám-csüngőkkel  (lásd  Magyar  Ornamentika  V.  kép  3.  sz.),  mert  felső 
széle  kerek  és  nem  egyenes,  mint  a háromszögű  paizsoké.  Ez  az  adat,  magában  véve, 
csakugyan  kétes  értékű,  azonban  a többi,  összevágó  argumentum  mellett  jól  érthető 
annak,  aki  feltétlenül  nem  tagad. 

Végre  visszatérve  a Hampel  szavaihoz,  melyek  szerint  „hogy  az  alföldi  szűrszabók 
mustrái  már  a középkorban  a XVI.  század  megelőző  öt  században  is  léteztek,  ez  nyilván- 
való lehetetlenség,  mert  köztudomású  tény,  hogy  az  iparos  céhekben  a magyarság 
csak  a XVI.  század  óta  kezdett  számba  vehető  módon  tömörülni",  s alább  még  „több 
világosság  fog  abból  a forrásból"  t.  i.  Smirnov,  orosz  tudós  készülő  munkájából  „az 
ősők  hagyatékára  óvadni,  mintha  megpróbáljuk  egyik-másik  még  meg  nem  fejthető  ősi 
idomnak  értelmét  XIX.  századi  szűrszabók  mustráiból  értelmezni,  a mi  véleményünk 
szerint  hiba  a helyes  módszer  ellen.  Mert  össze  akarni  kötni  hazai  ornamentikánknak  elejét, 
annak  XIX.  századi  fejleményeivel,  a nélkül,  hogy  a kilenc  század  alatt  bekövetkezett 
változásokra  tekintettel  volnánk,  ez  ellenkezik  a műtörténeti  kutatás  elemi  törvényeivel. 

A céheskedésre  már  fönnebb  feleltem. 

A Smirnov  munkáját  meg  nem  várni 
pedig  a mi  szemünkben  nem  bűn,  mert 
mi  is  látunk  és  gondolkodunk.  Az  ösz- 
szekötésre  nézve  mint  már  fennebb  is 
mondám,  azért  mert  egy  bizonyos  idő- 
ről nincsen  emlékünk,  ha  egyébként 
minden  teljesen  érthető,  s a fejlődés 

másként  szinte  lehetetlen  - a megsemmisült,  vagy  még  meg  nem  talált  lánc-szem  miatt 
a felismert  igazságot  elhalgatni,  nem  lehet.  Erre  semmiféle  „módszer"  nem  kötelezhet. 
Nemzeti  ornamentikánk  szempontjából  annyival  inkább  nem,  mert  a láncszem  hiánya  is 
szerves  fejlődés  eredménye ■ Honfoglaláskori  ornamentikánknak  ugyanis  vallási,  jelképes 
jelentősége  volt,  s így  a kereszténységre  tért  magyarság  elhagyta  azt,  mint  az  ősi  pogány- 
ság jelképét.  Az  úri  osztály  lehetőleg  gyorsan  szakított  vele,  mint  mindennel,  ami  régi 
pogányságára  emlékeztetett.  A sokkal  műveletlenebb  népnél  azonban  az  ősi  vallás  a 
keresztény  mellett  meséink,  babonáink,  szollásformáink,  regősénekeink  s egyéb  dalaink 
tanúságaként  soká  tartotta  magát  és  csak  lassan  enyésztek  el,  midőn  már  kifogytak 

műveltebb  magyarázói.  A hitből  babona,  a szertartásból 
játék  lett  s hozzásímult  a keresztény  életnek  már  sokkal 
inkább  ismert,  folyton  tanított  jelenségeihez.  Az  ornamen- 
tika azonban,  mint-  a nélkülözhetetlen  ruházat  szépészeti 
része,  nem  tudott  elsatnyulni,  mert  a kereszténységnek 
nem  volt  külön  ornamentikája,  amelylyel  pótolni  lehetett 
volna,  a melyet  a régi  helyére  lehetett  volna  csempészni 
vagy  erőszakolni. 

Nem  történt  az  az  eset,  ami  sok  vallási  szokással  és 
fogalommal,  hogy  a hittérítők  az  ősi  pogány  fogalmaknak 
és  szokásoknak  keresztény  tartalmat  adtak,  és  a keresztény 
magyarázattal  lassanként  elfeledtették  a régi  pogányt.  így 
foglalta  el  Szűz-Mária  az  ősi  Természettündérének,  a Kis- 
asszonynak, a Nagyboldogasszonynak  helyét,  kinek  ősi 
nevei  ma,  Máriának,  Magyarország  védőasszonyának,  ma- 
gyar jelzői,  (Lásd : Barna  Férd.  Ősvallásunk  főistenei. 
Akadémiai  Értekezések  1881.  VI.  30  — 31.  lap.) 

Ez  az  eset  nem  történhetett  meg  az  ornamentikával, 
mert  nem  volt  mit  helyére  tenni.  Csak  a nyugoti  ruházat 
behozatalával  lehetett  volna  célt'  érni,  de  a természeti  viszo- 
nyoknak és  a magyarság  életszükségletének  egészen  meg- 
felelő ruhát  nem  lehetett  a primitívebb  nyugotival  kiszorí- 
tani és  mivel  ruházatát  a magyar  nép  teljesen  maga 
készítette,  az  ősi  ruha  megmentette  járulékát,  az  ornamen- 
tikát is.  De  mint  „Magyar  Ornamentikáimban  kimutattam, 
s feljebb  is  elsoroltam,  nem  is  halt  ki  egészen,  például  a 
pávának  vallási  jelentése  sem,  s hogy  még  sokáig  szerepel 
országos  jelvényül  a kereszténykorban  is. 

Az  Árpádház  kihaltával  az  idegen  áramlat  erősödik  s a 
nemzeti  tradíciók  homályosodnak,  s így  a felső  rétegek 
emlékeiről  aligha  egészen  el  nem  tűnik  az  ősi  nemzeti ; 
de  a népnél  tovább  kellett  élnie,  mert  amikor  újra  látjuk,  éppen  olyan,  mintha  közbűi 
mi  sem  hiányzanék,  mert  szerves  fejlődés  az  egész.  Minthogy  pedig  az  a „helyes  mód- 
szer", a mi  az  igazsághoz  vezet,  azért  a világosság  véka  alá  rejtése,  bátran  kimondhatjuk 
mi  is,  hogy  „ellenkezik  a műtörténeti  kutatás  elemi  törvényeivel".  Nem  a sablon  a fő, 
de  az  igazság ! 

Minthogy  minden  azt  bizonyítja,  hogy  ma  is  élő  népies  ornamentikánk,  melynek 
több  százados  létét  Hampel  is  eltűri,  szimbolikus  jelentőségű,  aminthogy  a honfoglalók 
korában  is  élt  nem  pusztán  népies,  de  valódi  magyar  nemzeti  ornamentika. 

A középkor  századaiból  ismert  hazai  ornamentika  pedig  eredetben  idegen,  módosulá- 

sában  magyarországi,  a népiessel  szemben  talán  úri,  de  teljességében  egyáltalán  nem 
magyar.  Hogy  azonban  ez  a jövevény  ne  hasonult  volna  át  gyorsan  a hazaihoz,  azt 
Hampel  sem  tagadja,  ami  ismét  csak  azért  volt  lehetséges,  hogy  a hazai  elég  erős  volt 
a felszívására. 

A XVI.  századtól  kezdve  az  úgynevezett  úri  ízlésnek  elég  emléke  maradt  reánk. 
Magyar  Ornamentika  című  könyvemben  több  lapot  szentelek  a gránátalmás  virágala- 
koknak. Hogy  a gránátalma  élt  volna  nálunk  ősidők  óta,  az  nem  valószínű,  s magam 
is  azt  tartom,  hogy  olaszországi  szövetekkel  (és  nem  mustrakönyvekkel)  költözött  hoz- 
zánk, noha  Italiába  is  Persiából,  vagy  még  messzebb  keletről  került.  A gránátalma  leg- 
régibb alakja  az  asszyr-babiloni  emlékekből  ismeretes.  Később  keleti  szövetek  dísze,  hon- 
nan a középkor  szöveteire  vándorol,  s valószínűleg  róluk  a mi  hímzéseinkre.  Csakhogy 
ez  a gránátalma  lépten-nyomon  áthasonul  magyar  pávatollá.  Felveszi  a pávatoll  gyűrű- 
zetét  és  alig-alig  mutatja  a gránátalma  magvait.  Különben  az  arabok  kezén  is  ez  történt 
vele,  úgy  hogy  a mohammedán  keleti  szőnyegek  gránátalmája  is  a szkytháktól  a szasz- 
szánidákhoz  került  pávatollnak  és  gránátalmának  kombinációja.  Már  szasszánidáknál 
felötlik  ez  az  összeolvasztás,  mert  már  a pávatoll  szívközepét  a gyűrűzetben  magszerűen 
körítik  apróbb  osztások. 

Ez  a gránátalmás,  úgynevezett  úri  divat  tehát,  mely  a XVI.  századtól  kezdve  nálunk 
kimutatható,  alkalmazkodik  ugyan  a nemzetihez,  de  eredetben  nem  magyar,  hanem  jöve- 
vény. Mivel  azonban  a nemzet  egy  részének  tagadhatatlanul  kedvelt  díszítése,  átalakulásá- 
ban méltán  tarthat  számot  a magyar  névre  is. 

A keleti  kereskedelem  révén  Olaszországba  került  ornamentika  úgy  elemeiben,  mint 
elrendezésében  és  kissé  naturalisztikus  felfogásában  egészen  talált  a magyarság  ízlésével, 
nem  csuda  hát,  ha  elterjedt,  kivált  mivel  még  meg  is  tudott  magyarosodni.  Mindamellett 
nem  képviseli  a nemzeti  ízlést,  mert  azt  ma  csak  a népnél  találjuk,  melyet  a „módszer" 
ellenére  bátorkodtunk  felismerni  már  a honfoglalóknál.  S mivel  ősi,  vallási  jelentése  a 
látszólagos  megszakítást  is  megmagyarázza,  s mivel  a XVI.  század  táján  feltett  keletke- 
zését lehetetlen  érthetővé  tenni : a még  hiányzó  lánc-szemek  dacára  folytonosan  élő,  ősi, 
nemzetinek  kell  tartanunk  és  ismernünk. 

Volt,  van  és  lesz  is  mindig  eredeti,  valódi  nemzeti  magyar  ornamentika,  amelyre  nézve 
tiltakozunk  az  ellen,  hogy  az  az  egész  világé  volna,  csak  éppen  a miénk  nem,  mint  Hampel 
állítja,  s a melynek  megismeréséhez  nem  Magyarország  nemzetiségeinek  ornamentikája 
vezetett,  mint  Hampel  tanácsolja,  és  végre,  amely  reméljük,  hogy  fejlődésében  is  magyar 
nemzeti  marad,  s nem  fajul  el  kozmopolitává,  mint  ahogy  Hampel  baljoslatúan  várja. 

Mindezek  után  szabadjon  még  néhány  szóval  kitérni  a cikkíró  úrnak  a Magyar  Ipar- 
művészeten kívül  megjelent  egyéb,  e tárgyra  vonatkozó  véleménynyilvánításaira  is.  Az 
Akadémián  belül  megjelent  „Honfoglaláskor  emlékei"  című  könyvében  egyáltalán  nem 
mond  semmi  pozitívumot  őseink  hagyatékáról.  Az  egész  nagy  könyv  eredménye  az, 
hogy  a jövőtől  várja  a megfejtést.  Az  ezután  megjelent  könyve  „A  régibb  középkor 
emlékei  Magyarhonban"  (Budapest,  1897.  Akadémia  kiadása)  ,500  lapos  szövegben  sok- 
sok mindent  tárgyal,  a honfoglalókat  is,  de  szintén  eredménytelenül. 

Három  fejezeten  át  (184.  laptól— 251-ig)  mind  az  ornamentikáról  beszél,  de  a hon- 
foglaláskor ornamentális  alakjait  nem  ismeri  föl.  Igazolásul  álljanak  itt  saját  szavai : 
„Egy  sajátszerű  idomot  függélyesen  ketté  metszett  tulipánhoz  lehet  talán  hasonlítani  stb." 

Ha  képes  Hampel  elmetszeni  a tulipánt  függőlegesen  valami  híres  műtő-virtuóz  köz- 
bejötté nélkül,  akkor  elhiszszük  neki,  hogy  csakugyan  olyan  alak,  ámbár  ketté  metszett 
virágokat  soha  és  sehol  nem  ábrázoltak  ornamentumul.  Ezek  a „metszett  tulipánok" 
(a  szegedi  és  győrvidéki  csüngök)  a valóságban  pávatoll-utánzatok. 

Egy  másik,  szintén  szegedi  csüngő-alakot  (Lásd  „Magyar  Ornamentika"  V.  kép.  4.  ábra), 

amely  gyűrűzetével  és  lengőszálacskáinak  utánzatával  a legtermészetesebb,  valóságos 
fémben  kivitt  pávatoll  — Hampel  sörényes  madárnak  képes  látni.  Saját  szavai : „az  áttört 
csüngő  csupa  keret,  melynek  két  idomtalanul  fölnyúló  karját  állatfőkhöz  lehetne  hason- 
lítani, melyeknek  tompa  szögben,  a pityke  fülében  összeérő  részét  talán  hegyes  csőröknek 
képzelte  az  ötvös,  míg  az  alsó  hegyes  csúcsból  kiinduló  részeket,  a külső  oldalon  jelzett 
sörény  miatt,  nyaknak  gondolhatta."  (218.  lap.) 

A továbbiakban  aztán  a tulipánt  állattá  és  „felső  nézetben  stilizált  madár  csőr“-ré 
változtatja  okulására,  minden  orthologusnak  és  ornamentikusnak. 

Ilyen  alakismerettel,  az  ornamentális  formáknak  ilyen  fantasztikus  származtatásával 
aztán  nem  csuda,  ha  köteteken  át  sem  tud  semmi  eredményt  elérni.  Mindazonáltal  ez 
nem  tartoznék  reánk,  ha  nem  az  Akadémia  kiadványa  volna,  s ha  kiadójának  tekintélye 
nem  volna  alkalmas  az  igazság  elhomályosítására.  Ugyanis  éppen  ezek  a szegedi  csüngök 
a legtermészetesebb  pávatoll- utánzatok,  ezek  segítenek  felismerni  a többi  honfoglaláskori 
alakokat  is,  melyekből  bizony  még  nehány  átmenet  hiányzik.  Ha  valaki  ezeket  jobban 
megtudja  magyarázni  és  eltudja  róluk  hitetni,  hogy  nem  pávatoll  alakok : úgy  talán 
őseink  hagyatéka  nem  függ  össze  mai  ornamentikánkkal,  de  a Hampel-féle  kalandos 
megfejtés  és  magyarázat  erre  nem  képes.  Ezt  érzi  ő maga  is  és  a Magyar  Iparművé- 
szeiben megjelent  cikkében  már  meg  sem  kisérli  az  én  magyarázataimat  megdönteni, 
hanem  egy  tömegben  eheti  az  egészet  és  széles  látkört  sejtető  tanácsokat  oszt  arra  nézve, 
hogy  miként  kell  azt  majdan  megcsinálni.  Szerinte  eddig  még  mi  sem  történt,  kivéve 
az  „ötvösök  ornamentikájá"-t,  amit,  hite  szerint,  már  ő megcsinált.  Emberi  gyöngeség 
kívánságainkat  megtörtént  valóságnak  hinni ! Az  eddig  mondottak  összege  a következő : 

1.  Az  ország  minden  vidékének,  Hampel  tanácsa  szerint,  összegyűjtött  ornamentális 
anyagából  nem  lesz  soha  magyar  ornamentika,  hanem  talán  magyarországi  tót,  német, 
ruthén,  rác,  sváb,  oláh,  örmény,  cigány,  horvát,  bolgár,  ha  lehet  valami  úton-módon 
egységesen  tárgyalni. 

2.  A honfoglalók  pávatolla  és  istenfája  vallási  jellegénél  fogva  homályosult  el,  de  ki 
nem  halhatott,  mert  amidőn  a népnél  újra  meglátjuk,  az  ősinek  meg  nem  szakított 
folytatását  tünteti  fel. 

3.  A XVI -XVIII.  századok  ezen  újra  előtűnő  diszítésmodora  nem  céhes  ornamentika, 
mert  a német  céhek  kebelében  nem  volt  miből  kialakulnia  és  mert  a céheken  kívül  élt 
mindig  és  él  ma  is. 

4.  Ma  is  élő  ornamentikánk  nem  egyes  vidékek  speciálítása,  hanem  az  egész  ország 
területén  minden  magyar  vidéken  honos,  sőt  még  a nemzetiségek  díszein  is  uralgó 
egyetemes  nemzeti  magyar  ornamentika,  amely  éppen  históriai  múltjánál  fogva  volt  elég 
erős  az  egész  ország  behódítására. 

Végezetül  az  én  „Magyar  Ornamentika"  című  könyvem  születésére  nézve  vagyok 
még  kénytelen  a Hampel  véleményének  ellent  mondani.  Szerinte  ugyanis : „Vannak, 
akik  e probléma  megoldását"  (t.  i.  az  ornamentikáét)  „meglehetős  könnyű  és  elég  egy- 
szerűnek vélik.  Csak  be  kell  járni  az  országot  és  meg  kell  figyelni  a nép  munkáját, 
híven  le  kell  rajzolni  a díszítményeket,  melyekkel  a suba-,  szűr-  és  bundaszabók"  (talán 
szűcsöket  akart  mondani)  „gazdáink  ruháját  ékítik,  be  kell  hatolni  a szorgalmas  magyar 
menyecskék  otthonába  és  össze  kell  gyűjteni  a varrottas  és  egyébb  mustrákat  a cihákról, 
a térítőkről  és  egyébb  fehérneműekről,  ezt  évek  hosszú  során  át  folytatni  kell  és  a 
szorgalmas  gyűjtő  fáradozásából  oly  gazdag  képes-album  keletkezik,  melyet  bátran  el 
lehet  nevezni  „magyar  ornamentiká"-nak."  Aztán  nem  vonja  kétségbe,  hogy  ez  hasznos 
munka,  de  felfogása  szerint  „módszeresen  kell  gyűjteni".  És  tovább  „A  nép  ízlését  für- 
késző, kutató...  nem  áll  meg  ott,  hogy  egyszerűen  mustrákat  másol...  stb."  „A  nyers 
anyag,  melyet  gondos  rajzolók  összegyűjtenek  stb." 

Ezek  és  még  számos  újólag  nem  idézett  kicsinylő  mondásai  egyenesen  nekem  szólnak, 
mert  én  Írtam  „magyar  ornamentikát"  hosszú  éveken  át  folytatott  gyűjtés  és  tanulmá- 
nyozás után.  Munkámat  Hampel  következetesen  és  tudományos  lenézéssel  csak  albumnak 
kegyeskedik  nevezni  és  a Pulszky  — Fischbach-féle  „quodlibet"  mellé  sorolja. 

Hogy  mindezekre  nem  szolgáltam  reá,  azt  az  elért  eredmény  bizonyítja,  amely  mégis 
csak  valami  a Hampel-féle  kötetek  eredménytelensége  mellett.  A vállveregetéshez  bizony 
nincs  jussa!  Én  eléggé  tudatosan  és  eléggé  módszeresen  csináltam  a gyűjtést,  mert 
amíg  a típusokkal  tisztába  nem  jöttem,  csak  a legmagyarabb  vidékeket  kerestem  fel,  s csak 
azt  rajzoltam  le,  amit  már  nem  tudtam  semmiféle  ismert  stílusba  beosztani.  Ez  nem 
volt  csupán  „gondos  rajzoló"  egyszerű  mustra  másolása.  Módszeremben  egy  kis  tájé- 
kozottság és  egy  kis  magyar  fajbeli  érzés  mellett,  a céltudatos  és  helyes  eljárást  bárki 
megláthatja.  Az  eredmény  csak  egy  vékony  kötet,  szó-  és  klisé  áradat  nélkül. 

Mindezeket  pedig  csak  azért  mondtam  el,  hogy  „legyen  igazság!"  Minden  tudományos 
kutatásnak  ez  a célja.  Az  igazság  keresésének  azonban,  azt  tartom,  nem  szabad  bennünket 
kis  hitűekké  tenni  és  az  esetleges  tévedésektől  való  félelemből  nem  szabad  sajátunkat 
odadobni  és  letagadni  azért,  hogy  a nagy  világ  talán  azonnal  nem  lesz  velünk  egy 
véleményen.  Nekünk  magyaroknak  pedig  kétszeresen  nem  szabad  ezt  tennünk,  mert 
úgy  is  van  elég  ellenségünk,  aki  mindenünkből  ki  akar  forgatni.  Ezeknek  szövetségesei 
azok  a hazai  tudós  férfiak,  kik  előtt  nincs  tudomány,  ha  nem  német ; s akik,  félő,  hogy 
elvagdossák  lassankint  a magyar  fajbeliség  életgyökereit  azáltal,  hogy  ferde  szempon- 
tokból, „módszeres"  okoskodásokkal  megtámadják  a nemzeti  önérzetet.  A magyar  ma 
már  nem  tud  vagy  nem  mer  örülni  annak,  hogy  „magyar";  nemzetiségeink  pedig  való- 
ságos meggyalázásnak  veszik  a magyar  nevet.  (Lásd  a „Budapesti  Hírlap"  1899.  év 
jun.  9.  száma  3 old.)  A nemzeti  önérzet  minden  emeltyűje  felhasználandó,  kivált  ha  az 
még  szent  igazság  is.  Önérzetet  ma,  inkább  mint  valaha,  csak  műveltség  adhat.  És  csak 
a nemzeti  jellegű  műveltség  konzervál ; csak  ez  óvhat  meg  bennünket  is  az  elpusz- 
tulástól. Nekünk  a kozmopolita  irányú  művelődés  halál.  Hát  váljon  mik  akkor  az 
apostolai  ? 


Húsz  ka  József. 


Horti  P.  rajza. 


Magyar  Iparművészet. 

München,  június  hó. 

Mi  annak  a mozgalomnak  a célja,  mely  néhány  év  óta  törhetetlen  buzgalommal  teret 
és  alkalmazást  keres  az  iparban  a művészetnek  ? És  vájjon  életerős-e  ez  a mozgalom  ? 

A felelet  még  általánosságban  is  kielégítő,  ha  csak  azzal  felelünk  is,  a mivel  minden 
új  irányú  mozgalom  életrevalóságát  lehet  tagadni  vagy  megokolni : ha  szolgálatában  áll 
a kor  tendenciáinak,  akkor  igen,  ha  nem,  akkor  nem.  És  vájjon  mi  a mi  korunk 
legjellemzőbb  tendenciája?  A sociális  egyenlőség  után  való  törekvés  s az  ebből  folyó  lehető 
humanizmus. 

Ebből  a tendenciából  önkényt  folyik  az  az  elv,  hogy  minden  mozgalomnak  — s így 
az  iparművészetinek  is  ! - nemcsak  a felső  tízezernek  exclusiv  és  drága  kívánságait  kell 
figyelembe  vennie,  hanem  áldásait : a szépséget,  ízlés  és  kényelmet  nagyobb,  és  lehetőleg 
mindig  nagyobb  és  nagyobb  körben  kell  szétosztania. 

Az  iparművészet  legnagyobb  ereje  abban  rejlik,  hogy  ezeket  a tendenciákat  a lehető 
legkönnyebben  megvalósíthatja.  Könnyű  szerrel  behatolhat  ugyanis  oda,  mely  leginkább 
milieuje  életünknek:  az  otthonba;  oda,  a hol  munka  és  örömök,  családi  élet  és  az  egyes 
ember  tevékenységének  epizódjai  lejátszódnak.  Ezt  a milieut  szebbé,  kényelmesebbé, 
művészivé  tenni  egyik  legelső  feladata  az  iparművészetnek  s a modern  iparművészet 
sikereinek  legnagyobb  részét  akkor  aratta,  mikor  ezen  az  úton  indult  el.  Mikor  házakat 
épített  az  egyszerű,  munkás  embernek,  mikor  teremtett  házi  felszerelést,  mely  praktikus 
és  ízléses  is  egyszersmind,  a mellett  pedig  szerény  anyagi  eszközökkel  is  megszerezhető. 

Praktikus,  egyszerű  és  ízléses  legyen,  a mi  körülvesz  bennünket ! — ez  a modern 
iparművészet  jelszava.  És  ezzel  a jelszóval  zászlóján  arra  törekszik,  hogy  ellensúlyozza 
azt  az  egészségtelen  áramlatot,  mely  az  összes  társadalmi  osztályokat  megmételyezte  s 
melynek  köszönhetjük,  hogy  mindenki  olyan  dolgokra  vágyott,  a melyek  többet  mutatnak, 
melyek  ezer  ízléstelen,  de  feltűnő  díszszel  ellátvák,  de  a melyek  éppen  ama  valódi- 

ságot  nélkülözik,  a mit  a német  „Echtcheit"-nek  nevez  s a mire  pedig  e szerencsétlen 
stiltelenség  áldozatai  annyira  vágyódtak.  Itt  van  tág  tere  az  iparban  a művészetnek  s 
ennek  a feladatnak  magaslatán  tán  leginkább  a német  iparművészet  áll.* 

Itt  Münchenben  például  a ,,  Vereinigte  Werkstelkn  für  Kunst  int  Handwerk“  alig  egy 
évi  fennállása  óta  bámulatos  eredményeket  ért  el.  Szinte  hihetetlenül  sokoldalú  tevékeny- 
séget fejtenek  itt  ki  használati  tárgyaink  átalakításában  és  semmi  sem  elég  jelentéktelen 
előttük,  hogy  meg  ne  kisérlenék  legalább : nem-e  adhatnának  neki  valami  művészi  bájt, 
vagy  új,  célszerűbb  alakot?  A ki  meglátogatja  ezeket  az  atelier-keí,  ei bámul  azon  a sok- 
oldalúságon, a mit  ott  tapasztal.  Míg  egyik  szobában  órások  dolgoznak,  hogy  a leg- 
különbözőbb órákat  összhangzásba  hozzák,  a másikban  mintázókat  és  faszobrászokat 
találunk,  a harmadikban  ércet  patináinak,  a negyedikben  asszonyok  készítenek  olcsó 
hímzés-munkákat,  hogy  ezt  az  ezideig  oly  méltatlanul  mellőzött  iparágai  is  használhatóvá 
tegyék  művészi  célokra.  A rajzteremben  fiatal  emberek  dolgoznak  különféle  terveken : 
szoba-berendezéseken  épp  úgy,  mint  gőzmotorokon.  Mindenfelé  hevernek  vázlatok ; az 
iparművészet  minden  ágát  felkarolják  itt,  a bronz,  vas,  üveg,  fa  egyaránt  alkalmazást 
nyer.  Ügyes  aranyművesek  ékszereket  foglalnak  be,  vagy  cizellálnak  újból  - szóval, 
olyan  színes  kép  tárul  .a  néző  szemei  elé,  a milyenben  ritkán  lehet  valakinek  része. 
És  ezt  a sokoldalú,  változatos  üzemet  mégis  egy  egységes  gondolat  hatja  át : célszerű, 
olcsó  és  a mellett  művészi  dolgokat  produkálni  ! 

Nézzük  például  a bútor-ipart.  Ezek  az  iparművészeti  műhelyek  pl.  legutóbb  készí- 
tettek egy  lakásberendezést  — háló-,  étkező-  és  lakószobát ! - 3300  márkáért,  vagyis 
körülbelül  1980  — 2000  írtért.  Ez  a berendezés  igazán  megfelelt  a fenti  milliónak! 
A matt  tölgyfából  készült  ebédlőt  Pánkok  tervezte,  (a  ki  egyik  legnagyobb  erőssége  a 
műhelyeknek !)  van  benne  egy  nagy  pohárszék,  egy  étkező-asztal,  egy  kipárnázott  karos- 
szék és  hat  közönséges  szék.  A lakó-  és  hálószobák  Schultze-Naamburg  rajzai  után 
készültek.  Egy  hosszú,  nyitott,  alul  zárt  könyvesszekrény,  egy  sarok-diván  könyvespolccal, 
egy  női  íróasztal  és  hat  pompás  szék  — ennyiből  áll  a szalon  bútorzata,  mely  szintén 
tölgyfából  készült.  A hálószoba  zölddel  vagy  pirossal  étetett  vagy  polírozott  fából  van 
tervezve,  csinosan,  szinte  vidáman  ható  acélveretekkel  s valósággal  mosolyog  a háló- 
szobákban különösen  kívánatos  tisztaságtól.  Ez  a példa  maga  eléggé  mutatja : milyen 
irányban  dolgoznak  a müncheniek  s mit  lehet  ezen  az  úton  elérni  ? 

Már  inkább  fényűzésre  számítanak  Oeder  tanárnak  munkái.  A művész  ugyanis  inkább 
a festői  hatás  kivívására  törekszik  és  a düsseldorfi  műhelyben  divó  fa-praeperálási  eljárás 
még  a kezére  is  játszik.  De  a festői  hatás  mellett  ezek  a bútorok  nyugtalanná  is  teszik 
a tért,  a hol  elhelyezvék.  Sikerültebb  Berlepsch- Valendas  casettája,  valóságos  mestermű 
pedig  Pánkok  sarok-álványa.  Ez  a fiatal  művész  napról-napra  eredetibb  és  művészibb 
munkákkal  lepi  meg  amúgyis  nagy  számmal  levő  bámulóit.  Az  ő bútorainak  kissé  nehéz 
szolidságában,  finoman  gyengéd  díszítésében  van  valami  népies,  — erre  emlékeztet  a 
színek  iránt  való  előszeretete,  a mit  különböző  fák  alkalmazásával  ér  el. 

Bájos  és  előkelő  hatású  a Riemerschmied  bútora  is.  Kerül  minden  felesleges  orna- 
mentikát, a lakás  céljául  a kényelmet  és  otthoniasságot  tartja.  Különösen  egy  vasból  és 
acélból  kovácsolt  virágtartója  és  álló  lámpája  sikerültek. 

Riemerschmied  különben  reformálta  az  evőeszközöket  is.  Ez  pedig  veszedelmes  és 
nehéz  kísérlet,  mert  az  ember  konzervatív  hajlamokkal  bir  és  a régi  evőeszközöket  már 
nagyon  megszoktuk.  A forma,  melyet  nekik  ad,  arányaiban  nemes,  jobban  a kezünk 
ügyébe  is  esik  s a mai  divatos  étkezési  módhoz  jobban  illik,  mint  a régi.  Mennyi  olyan 
.ételünk  van,  melynek  folyékony  nedve  a villa  ágain  keresztül  lecsurog,  de  a melyeket 

* Még  nem  ! De  megfeszített  erővel  oda  törekszik.  A szerk. 

mégsem  illik  kanállal,  vagy  plane  késsel  enni.  A Riemerschmied  megoldása  éppen  olyan 
praktikus,  mint  eredeti ; számol  azzal  a szokással,  hogy  a kést  és  villát  felső  végénél 
kinyújtott  mutató-ujjunkkal  fogjuk,  e szerint  alakítja  át  a kés  fogantyúját,  mely  a tenyér- 
hez simul  s a villát  is  kényelmes  nyugvó  ponttal  látja  el  a mutató-ujj  számára.  így  új 
formákat  is  nyer  egyszersmind,  melyeket  finom  stilérzékével  egységessé  is  tud  tenni. 

Kényelmes  és  tetszetős  karosszék-modellt  készített  Bertsch  is,  mely  csudálatosképpen 
teljesen  hasonlít  a belga  Van  de  Velde  egy  székéhez,  bár  Bertsch  akkor,  mikor  tervét 
készítette,  Van  de  Velde  modelljét  még  nem  láthatta.  Mindenesetre  érdekes,  hogy  a szükség 
érzete  miként  vitt  két  embert  ugyanazon  gondolatra  éppen  ezen  a téren,  hol  pedig  a 
variációknak  igen  szűk  a határa. 

Ezt  bizonyítja  Bruno  Pálnak,  a Simpllcissimus  geniális  rajzolójának  bútora  is. 
A művész  is  kényelmes  formákat  keresett  s e közben  ugyanazokra  a konstrukciókra, 
ideákra  és  stílusra  bukkant,  melyeket  Van  de  Velde  csinált  meg  először. 

Teljesen  eredeti  azonban  Endell,  a ki  olyan  sajátságos  úton  halad  s olyan  formákat 
konstruál,  melyek  nemcsak  a múltban  nem  voltak,  de  a jelen  emberei  előtt  is  tökéletesen 
idegenek.  Gondolkozó  és  gondolatait  finoman  nüanszirozott  vonalakban  kifejező  művész 
ez,  a vonalaknak  és  formáknak  szinte  analizáló  psychologusa  .s  bár  műveiből  hiányzik 
az  intim  melegség,  a művészi  báj  kárpótol  bőven  értök.  Egy  paddal  ellátott  könyves- 
szekrénye praktikussága  és  arányos  formája  mellett  erősen,  szinte  impozánsan  hat. 

Finom  bronzmunkáiért  említést  érdemel  különösen  Habich,  ez  a hajlékony,  életeleven 
és  kifejező  alakokkal  dolgozó  művész  s Kuschel,  a ki  graciózus  vonalai-  és  szín- 
kombinációival  hat.* 

De  ki  győzné  elsorolni  valamennyit  ? Csak  példákkal  akartam  illusztrálni,  hogy  a 
német  iparművészet  mennyire  közel  áll  máris  céljához  s hogy  e cél  elérésében  milyen 
erők  támogatják.  Az  a nevetséges  előítélet,  hogy  a dekoratív  művészet  nem  művészet,  itt 
már  régen  megdőlt  s a legelső  művész  is  büszke  rá,  ha  neve  mellett  ott  ragyog  az 
m iparművész"  jó  hangzású  címe.  Csak  legutóbb  mondta  ki  egyik  munkája  előszavában 
Rieth  Ottó,  Wallot  geniális  asszistense  és  a berlini  polytehnikum  tudós  tanára,  hogy:  nem 
ismer  különbségét  művészet  között,  de  a nagy  szellemek  csatlakozása  az  iparművészeti 
mozgalomhoz  nyíltan  mellette  szól  emez  egészséges  theoriának.  Az  a mozgalom,  melyhez 
egy  Stuck,  Rieth,  Bruno  Pál,  Tiffany,  sőt  Böcklin  és  Carries  csatlakoznak,  bizonyára 
művészi  mozgalom.  A renaissance  korához  hasonló  időket  élünk,  mikor  Brunellesi, 
Ghiberti,  Leonardo  de  Vinci  és  Michelangelo  a művészet  és  iparművészet  minden 
terrénumán  egyaránt  mozogtak.  E mozgalomhoz  való  csatlakozás  csak  hasznára  válhatik 
a mi  művészeinknek  is,  mert  megnyerik  általa  azt  a sokoldalúságot,  eleven  szellemi 
erőt  és  éles  megfigyelő  képességet,  mely  az  olasz  mestereket  a világ  csudáivá  avatta  s 
termékenynyé  tette  a renaissance  korát. 

Rózsa  Miklós. 

* Az  itt  felsorolt  munkákból  néhányat  a Dekorative  Runst  révén  a 179.  és  a 180.  sz.  lapon 
közlünk.  A szerk. 


Szabó  István  rajza. 


MAGYAR  ZSINÓRDÍSZÍTÉS. 

— Kabók  Imre  műve.  — 


Egy  eddig  még  csak  kéziratban  meglevő,  felette  érdekes  és  tanulságos  munkában 
lapozgathattunk  nemrégiben,  a melyből  néhány  jellegzetes  rajzot  e számunkban  muta- 
tunk be  olvasóinknak. 

Kabók  Imre,  szegedi  s.  levéltáros  gyűjtötte  s részben  maga  is  tervezte  azokat  a 
változatos  zsinórozási  mintákat,  a melyek  művének  hatvankét  lapját  megtöltik. 

Hazafias  lelkesedés  volt  a rúgója  Kabók  fáradozásának : az  utókor  számára  meg 
akarta  örökíteni  a ma  már  mindinkább  hanyatló  magyaros  zsinórdíszítésnek  fonásos 
mustráit  s egyben  buzdítani 
a magyar  tervező  művé- 
szeket, hogy  azokat  föl- 
használva munkájuknak  ma- 
gyar zamatot  adjanak. 

Érdekes  a rajzokhoz  írt 
magyarázó  szöveg  is.  Kabók 
szerint  a magyar  zsinór- 
díszítés  fénykorát  az  1 859  — 

1868  évek  közé  eső  kor- 
szakban érte  el.  Az  1859. 
évben  Kazinczy  Ferenc  szü- 
letésének 100  éves  évfor- 
duló ünnepével  kezdődött, 
az  elnyomatás  korszakában 
leszorult  nemzeti  ruha  vise- 
letén a zsinór  díszítés  újra 
ékeskedni.  Mintha  a főne- 
mességek őrségi  képtárai 
elevenedtek  volna  meg : a 
sastollas  kapagok,  a sarkan- 
tyús  csizmák  és  a buzogány, 
fokos  átalánossá  váltak,  mert 

jól  illettek  a mindenfelé  fel-  magyar  sujtás  díszítés. 

karolt  magyar  viselethez.  Nemzeti  nyelvünknek  akkori  őrei  és  hirdetői,  a magyar  színé- 
szek, a jogászok,  hírlapírók,  és  egyes  tanárok  voltak  a kik  kezdték.  A nemzeti  viseletben 
való  megjelenésük  az  ifjakra  és  a férfiakra  egyaránt  lelkesítő  hatással  volt.  Megtette  akkori- 
ban egyik-másik  úr,  hogy  borjúszájú  ingujjban,  virágos  szűrben,  árvalányhajas  süveg- 
ben, hosszú,  bunkos  végű  bottal  járt  az  utcán,  csakhogy  magyar  voltát  minél  szembe- 
ötlőbben  feltüntesse. 

Akkor  tömegesen  sereglettek  fel  a vidékről  a haza  fővárosába,  a nemzeti  mozgalom 
legfőbb  színhelyére,  a zsinórvarrásban  jártas  legények.  Nem  jöttek  hiába,  akadt  meg- 
rendelő elég  s a hazafiak 
szívesen  megadták  a fá- 
radságos munkának  az 
árát. 

A nemzeti  felbuzdu- 
lás szertelenségekre  ösz- 
tökélte a szabómestereket, 
a kik,  csakhogy  meg- 
rendelőik kívánságát  ki- 
elégítsék, telistele  varrták 
a ruhát  zsinór-  és  sujiás- 
díszitéssel. 

Nem  sokáig  tartott  az 
Ízlésnek  ez  az  elfajulása. 

Megjelent  Jámbor  Pál 
pesti  szabómesternek  egy 
magyar  divatlapja,  a me- 
lyet a magyar  szabók 
nesztora,  a nemzeti  szín- 
ház szabó  maecenása,  az 
öreg  Kostyál  Ádám  látott 
el  jó  tanácscsal  s helyes 
útmutatással  s így  helyes 
irányban  terelte  a pol- 
gári és  úri  viseletét.  Nem 
kellett  az  úrnak  többé 
parasztos  ruhába  járni, 
hogy  magyarnak  lássék; 
egymásután  keletkeztek 
az  „Attila",  utána  az  „Ár- 
pád", „Buda",  „Zrínyi", 

„Istvánka",  a bekecs, 
mente,  dolmány,  stb.  És  az  ügyesen  szerkesztett  divatlapnak  megvolt  az  a hatása,  hogy 
a nemzeti  viselet  szalonképes  lett  s minden  idegen  divatot  kiszorított. 

A koronázás  ünnepe  véget  vetett  a magyar  viseletnek.  A hazának  megvolt  a rég 
óhajtott  alkotmánya  s így  aztán  nem  volt  ok  többé  a további  tüntetésre. 

Ebből  a nevezetes  korszakból  reánk  maradt  ruhákról,  képekről  stb.-ről  rajzolgatta 
Kabók  Imre  mustráit,  a melyekből  művének  első  és  második  részét  állította  össze. 

Az  első  rész  a zsinórdíszítés-  és  a vitézkötésekről  szól.  A zsinór  anyagának  és  alak- 
jának ismertetése  után  a szerző  fölsorolja  az  egyes  típusokat,  u.  m.  a bakakötést,  a huszár- 
kötést, a tulipánkötést,  a karikás  dupla  szívet,  a rostélyos  vagy  boszorkánykötést,  a köríve 

végű  gombházat,  a szarkalábat,  stb.-t,  a melyeket  különbözőféleségeivel  együtt  bemutat. 
A második  részben  Kabók  a sujtás-díszítést  ismerteti.  Sorra  veszi  az  itt  alkalmazásban 
levő  különböző  „desent"-eket  (dessin),  a melyeknek  tősgyökeres  magyar  elnevezései  közűi 
felemlítjük  a vízfolyásos,  lencsekarikásos,  rozmaring,  sasköröm,  bajusz,  dohánylevél 
„desent“-et,  a kápolna-  és  a topánka  díszt,  a tulipánvirágosat,  a szarufásat  és  a csuka- 
fejet, stb-t. 

Művének  harmadik  részében  Kabók  kifejti  eszméit,  hogy  miként  véli  ő a fonásos 
mustrákat,  illetőleg  a magyar  díszítő  stílust  a hazai  összes  iparágakra  átvinni. 

Ennek  feltüntetésére  a szerző  bemutatja  eredeti  terveit,  a melyeket  művének  első  és 
második  részében  közölt  180  motívumból  alakított.  Véleménye  szerint  a zsinórdíszítés 
mustrái  kiválóan  alkalmasak  arra,  hogy  azokat  csekély  módosítással  a különböző  ipari 
tehnikákban  feldolgozzuk.  Ezzel  azt  akarja  a szerző  elérni,  hogy  a magyar  iparművészet 
termékei  könnyen  fölismerhető  és  a külföldi  munkáktól  teljesen  eltérő  sajátos  magyaros 
jelleggel  bírjanak. 

Bár  nem  érthetünk  együtt  mindenben  a szerzőnek  munkája  e részében  nyilvánított 
óhajtásaival  s véleményünk  szerint  a zsinórdíszítés  motívumait  más  anyagnál  csakis 
helyenkint  s bizonyos  megszorítással  szabad  felhasználni : tisztelettel  hajiunk  meg  Kabók 
Imrének  lángoló  fajszeretete  s önzetlen  szorgalma  előtt. 

Midőn  minden  magyar  ornamentikus  számára  oly  nagy  becscsel  bíró  munkáját  ismer- 
tetjük, egyben  melegen  ajánljuk  azt  az  illetékes  köröknek  figyelmébe  oly  célból,  hogy 
annak  megfelelő  sokszorosítását  s szélesb  körben  való  elterjedését  lehetővé  tegyék. 

Gy.  K 


HÁROM  PÁLYÁZAT. 

Három  érdekes  pályázatnak  sorsa  dőlt  el  f.  évi  július  hó  3-án.  Mind  a háromra  vonat- 
kozó pályázati  fölhivást  a Magyar  Iparművészet  májusi  száma  közölte  s ennek  révén 
tudomást  vettek  róluk  a napi  sajtó  s az  érdekelt  körök. 

A fölhívásnak  meglepő  eredménye  volt,  mert  nem  kevesebb  mint  122  pályamű  érke- 
zett be  a kitűzött  határidőre  s ezek  között  számos  figyelemre  méltó  munka  volt  s több 
eddig  ismeretlen  művésznek  e pályázatok  útján  nyílt  alkalma,  hogy  tehetségéről  tanúságot 
tegyen. 

A magyar  fém-  és  lámpaárúgyár  r.-t.  igazgatóságának  egy  plakáttervre  kitűzött  hatszáz 
koronás  díjáért  negyvennyolc  pályamű  versenyzett.  Itt  a rajzoknak  mintegy  fele  nyilván 
művészkezektől  eredt,  s nem  volt  könnyű  a jury  feladata,  hogy  a sok  számbavehető 
munka  között  a legmegfelelőbbet  kijelölje. 

A jury  Czigler  Győző  m.  e.  tanárnak  elnöklése  mellett  Roskovics  Ignác,  Horti  Pál, 
Györgyi  Kálmán  és  Dietrich  Károly  (a  lámpagyár  igazgatója)  tagokból  állott.  A bírá- 
latnál, illetve  a díjnak  odaítélésénél  a jury  mindenek  előtt  szem  előtt  tartotta  a 
kívánt  plakátnak  sajátos  célját.  Azt  ugyanis,  hogy  a néző  már  távolról  lássa  és  tisz- 
tában legyen  azzal,  hogy  mit  hirdet  az  illető  plakát.  De  figyelembe  vette  azt  is,  hogy  a 
díjazandó  mű,  színhatás  dolgában  más  plakátokkal  szemben  is  megállja  helyét.  E szem- 
pontoknak hangsúlyozása  mellett  a jury  a díjat  szótöbbséggel  (egy  szavazat  a „Jó  estét" 
jeligés  plakátra  esett)  a Vázlat  jeligés  műnek  ítélte  oda.  A jeligés  levélnek  fölbontásánál 
kitűnt,  hogy  szerzője  Reichl  Kálmán,  műegyetemi  hallgató.  A jury  egyes  kisebb  jelentőségű 

módosításokat  kötött  ki,  a melyeket  az  illető  művész  plakátjának  átdolgozásnál  máris 
figyelembe  vett. 

E mellett  a jury  dicséretre  méltatta  első  sorban  a „Jó  estét"  jeligés  művet,  a mely- 
ben kiváló  művészi  tudás  s ízlés  nyilvánul,  mely  azonban  nem  eléggé  hatásos  s nem 
fejezi  ki  eléggé  föltűnően  a plakát  célját.  Dicséretben  részesült  még  modern  fölfogása 
s szerencsés  kompozíciója  miatt  a Fiat  Lux  és  Árny  és  Fény  jeligés  művek,  továbbá  a 
jó  rajzáért  s előkelő  színhatásáért  a Vöröshajú  jeligés  mű.  Végűi  elismerését  fejezte  ki 
a jury  a Kulis  jeligés  művek  szerzőjének,  a ki  hét  rajzzal  pályázott,  melyek  azonban 
igen  halványan  voltak  színezve  s azért  a többi  mellett  hatásukat  egészen  elvesztették. 

Ugyancsak  plakátra  hirdetett  pályázatot  Brázay  Zoltán,  a ki  e célra  egy  kétszáz  és 
egy  száz  koronás  díjat  tűzött  ki.  A beérkezett  harminchat  pályamű  felett  hattagú  jury 
ítélt  Fittler  Kamill  elnöklése  mellett.  Tagjai  voltak:  Nádler  Róbert,  Ujváry  Ignác,  Ros- 
kovics  Ignác  (Spányi  Béla  helyett),  Stetka  Gyula  (Pap  Henrik  helyett)  és  Brázay  Zol- 
tán. Az  első  díjat  a jury  egyhangúlag  Pfeiffer  Helmann  „Muzeum"  jeligés  művének  ítélte 
oda,  a másodikat  pedig  Égalité  jeligés  művéért  Sándor  Bélának,  kik  kiváló  sikerrel 
oldották  meg  a kitűzött  feladatot. 

Ezek  mellett  dicséretet  nyertek  a Migrén,  (Ft),  Hygenia,  Alfa  17.,  Liliom  és  Törekvés 
jeligés  művek,  a melyekre  nézve  Brázay  Zoltán  úr  kijelentette,  hogy  azokat  meg  akarja 
vásárolni.  Ennélfogva  ezen  az  úton  felhívjuk  az  illető  szerzőket,  hogy  Brázay  urat  föl- 
keressék. 

A harmadik  pályázat,  melyet  ó-budai  Goldberger  Sám.  és  fia  kartongyár  tulaj- 
donosai írtak  ki,  egy  címke  (etikett)  rajzára  szólt.  Az  első  díj  kétszáz,  a második 
száz  korona  volt.  A jury  a következőképpen  alakult:  elnök  Radisics  Jenő,  tagok  vol- 
tak Rauscher  Lajos,  Nádler  Róbert,  Horti  Pál  (Pap  Henrik  helyett)  és  dr.  Goldberger 
Lajos.  Itt  is  az  első  díjat  (szótöbbséggel)  Pfeiffer  Helmann  nyerte  el  a Kék  kendő  jel- 
igés rajzával.  A második  díj  Helbing  Ferencznek  jutott  i8gg  jeligés  rajzáért.  Ezen  felül 
dicséretet  nyertek  a (Ft),  Éspérance  és  Június  jeligés  művek.  Utóbbira  nézve  Goldberger 
úr  kijelentette,  hogy  meg  akarja  vásárolni.  Valamennyi  pályamű  tíz  napig  ki  volt  állítva 
az  orsz.  iparművészeti  múzeumban  s így  nemcsak  a művészeknek,  hanem  a nagy  közön- 
ségnek is  alkalma  nyílt  arra,  hogy  összehasonlító  megfigyeléseket  tegyen. 

A pályadijjal  kitüntetett  s a dicséretben  részesült  pályaműveket  a jelen  számunkban 
közöljük. 

gk. 


Magyar  díszítmény.  Fleischer  Izidor  rajza. 

Magyar  díszítmények.  Több  ere- 

deti  magyar  díszítményt  közlünk  a 150,  151, 
161.  sz.  lapokon,  a melyeket  Dékáni  Árpád 
halasi  gymnasiumi  rajztanárnak  tanítványai 
rajzoltak.  Dékáni  tanár  ugyanis  a lélekölő 
örökös  másolgatás  helyett  tervezgetésre 
sarkalja  ügyesebb  tanítványait.  Miután  ezzel 
főleg  a magyaros  ízlést  akarja  bennük  fej- 
leszteni, magyar  motívumokat  dolgoztak  fel, 
melyeket  tanítványai  jó  részben  maguk 
gyűjtenek,  a kezük  ügyébe  eső  hímzésekről, 
cserepekről,  festett  ládákról,  stb.-ről.  Muto- 
gatta nekik  a Magyar  Iparművészeiben  közölt 
magyaros  rajzokat,  a melyekből  látták,  hogy 
miként  lehet  a primitív  formákat  bizonyos 
fokig  fejleszteni  és  nemesíteni  annélkül,  hogy 
eredeti  jellegüket  veszítették  volna. 

A közölt  rajzokból  látszik,  hogy  Dékáni 
tanárnak  fáradsága  nem  volt  meddő,  mert 
elég  biztató  eredményt  tudott  elérni.  Csak 
az  a megjegyzésünk  van,  hogy  ne  érje 
be  a kész,  stilizált  motívumokból  való 
tervezgetéssel.  A motívumok  természeti 
formákból  lettek : levelekből,  virágokból, 
állatokból  stb.-ből.  Ezekből  csinálták  a 
magyar  hímzőnők,  szűrszabók,  fazekasok, 
stb.  mustráikat,  a melyek  megfeleltek  annak 
az  anyagnak,  a melylyel  dolgoztak.  A ter- 
mészetes formáknak  diszítménynyé  való 
alakítása-,  a stilizálás  közben,  kaptak  azok 
bizonyos  egyéniséget,  a mely  azután  az 
egy  nemzetségből  valóknál,  megint  közös 
vonással  bírt : a nemzeti  jelleggel.  Ha  tehát 


Dékáni  tanár  eddigi  módszere  mellett  ezt 
az  eljárást  is  követi,  s rábírja  tehetségesb 
tanítványait,  hogy  közbe-közbe  a természet- 
ből vett  friss  formákból  csináljanak  díszít- 
ményeket, így  is  eléri  a célját.  Sőt  vélemé- 
nyünk szerint  ez  a helyesebb  út,  mert 
ezáltal  a munkákban  még  inkább  meglesz 
az  eredetiség  és  a változatosság,  a mi  az 
eddig  követett  eljárásnál,  a mikor  csakis 
többé-kevésbé  élettelen  elemeket  használ- 
tak fel,  bizonyos  szűk  korlátok  közé  volt 
szorítva.  — i. 

A király  és  a királyné  kisméretű 

mellszobrai  Zala  Györgytől.  Megemlékez- 
tünk annak  idején  arról,  hogy  a m.  ipar- 
művészeti  társulat  választmánya  Erzsébet 
királynénak  megrendítő  halála  alkalmával 
elhatározta,  hogy  elkészítteti  a dicsőült 
királyné  kisméretű  mellszobrát.  Miután 
pedig  tudomására  jutott  a választmánynak, 
hogy  Zala  György  jeles  szobrászunk  a 
„Park  klub"  megbizásából  megmintázta  a 
király  és  királyné  életnagyságú  mellszob- 
rait s pedig  ő felségét  a királyt  közvetlenül 
természet  után,  Erzsébet  királynét  pedig  a 
király  kifejezett  kívánságára  az  általa  meg- 
jelölt 1867.  évben  készült  arcképek  után : 
a társulat  tárgyalásba  bocsátkozott  a mű- 
vészszel mindkét  szobornak  kisebb  méret- 
ben való  sokszorosítása  s a sokszorosítási 
jog  átengedése  végett.  A tárgyalások  sikerre 
vezettek,  a mennyiben  a társulat  tényleg 
megszerezte  a két  kisméretű  (mintegy  30 

cm.  magas)  szobornak  mintáját  és  sokszo- 
rosítási jogát.  Ennek  nyomán  a társulat  gon- 
doskodott a két  mellszobornak  művészi 
becsű  sokszorosításáról  s így  remélhető, 
hogy  azokat  már  nemsokára  bárki  is  mél- 
tányos áron  megszerezheti. 

A székes  főváros  iparművészeti 
megrendelései.  A sz.  főváros  az  1900.  évi 
párisi  világkiállítás  alkalmából  húszezer 
forintot  szavazott  meg  oly  célból,  hogy  ezen 
az  összegen  egyes  iparművészeti  tárgyak 
rendeltessenek  meg,  melyeket  a kiállítás 
után  a főváros  használhat.  A megrende- 
lendő tárgyakra  nézve  több  eszme  merült 
föl,  így  a többi  között  ajánlották  egy  anya- 
könyvi hivatalnak  a berendezését,  a polgár- 
mesterek  számára  díszes  nyakláncokat  (mint 
a milyeneket  a külföldi  nagyobb  városok 
polgármesterei  ünnepi  alkalmakkor  viselnek) 
s végre  abban  állapodtak  meg,  hogy  oly 
tárgyakat  készíttetnek,  a melyeket  majdan 
a polgármesteri  fogadószobának  bebútoro- 
zásánál s díszítésénél  föl  lehet  használni. 

A szükséges  rajzoknak  és  mintáknak  be- 
szerzését a m.  iparművészeti  társulat  elnöke 
vállalta  magára,  a ki  több  kiváló  szakértőt 
kért  föl,  hogy  az  illető  munkákat  megbírálják. 
Ezeknek  a rajzoknak  illetőleg  modelleknek 
alapján  tette  meg  a sz.  főváros  a megren- 
deléseket, a melyek  szerint  a következő 
tárgyakat  készítteti  el : 

1.  Könyvesszekrény  mahagóni  fából,  ter- 
vezte Faragó  Ö.,  készíti  Lukácsovics  J. 

2.  Iratszekrény  mahagóni  fából,  tervezte 
Nádler  Róbert,  készíti  Thurnherr].  (a  rajta 
levő  három  plaquettet  Beck  Ö.  Fülöp  készíti). 

3.  Szalon  garnitúra  (pamlag,  4 karosszék, 
asztal)  tervezte  Faragó  Ödön,  az  asztalos 
munkát  készíti  Thurnherr  J.,  a kárpitos 
munkát  Kpzilek  J. ; a szöveteket  a nagy- 
becskereki  szőnyeggyár  r.  t.  szállítja. 

4.  Két  bőrrel  bevont  karosszék,  tervezte 
Faragó  Ö.,  készíti  Kpzilek  J. 

5.  Egy  kisebb  asztalka  mahagóni  fából, 
a dohányzó  készlet  számára,  tervezte  Faragó 
Ödön,  készíti  Lukácsovics  j. 

6.  Egy  nagy  csomózott  szőnyeg.  Tervezte 
Kricsch  Aladár,  készíti  a pozsonyi  áll.  segély- 
zett  szövőiskola. 


7.  Egy  nagy  kandalló  bronzból,  zománcos 
díszítéssel.  Tervezte  s a zománcmunkát  készíti 
Horti  Pál,  a bronzmunkát  a Beschorner-féle 
ércöntőde  szállítja. 

8.  A kandalló  fölé  helyezendő  faragott 
keretes  nagy  tükör,  tervezte  Florti  Pál, 
készíti  Balogh  János. 

9.  Kandalló  óra  bronzból,  részben  zo- 
máncos díszítéssel.  Tervezte  Teltcs  Ede,  a 
bronzmunkát  szállítja  a Beschorner-féle  érc- 
öntőde. 

1 0.  Két  villamos  girandole,  tervezte  Führer 
Rikárd,  a bronzmunkát  a Beschorner-féle 
ércöntőde  szállítja. 

11.  Dohányzó  készlet  (szivar  és  szivarka 
tartó,  gyufatartó,  hamutálca,)  ezüstből,  ter- 
vezte Beck  Ö.  Fülöp,  a fémmunkát  Rubin 
A.  és  fia  szállítja. 

12.  „ Csikós11 , ifj.  Vastagh  György  lovas- 
szoborművé.  A bronzöntvényt  készíti  a 
Beschorner-féle  ércöntőde. 

Mindezek  a tárgyak,  a tervező  művészek 
díját  is  beleértve,  mintegy  17.000  forintba 
kerülnek.  A fenmaradó  3000  forintnyi 
összeg  a párisi  kiállításon  felállítandó  inté- 
rieur  falainak  és  menyezetének  díszítésére, 
nem  különben  a benne  elhelyezendő  s 
Budapest  madártávlati  képét  ábrázoló 
Rauscher  Lajos-féle  nagy  aquarell-kép  ke- 
retének költségeire  lesz  fordítható.  A ter- 
vező művészek  és  az  iparosok  munkáinak 
ellenőrzésére  a székes  főváros  párisi  világ- 
kiállítási  bizottsága  szűkebb  bizottságot 
küldött  ki,  a melynek  tagjai  Halmos  János 
polgármesteren  és  Almády  Géza  tanács- 
jegyzőn kívül  Thék  Endre,  Glück  Frigyes, 
Csepreghy  János  sz.  főv.  törvényhatósági 
bizottsági  tagok  és  Györgyi  Kálmán  főv. 
tanár. 

Az  1QOO.  évi  párisi  nemzetközi 

kiállítás  már  április  hó  első  felében  nyílván 
meg,  figyelmeztetjük  a magyarországi  kiál- 
lítókat, hogy  a kiállítási  tárgyaknak  a sza- 
bályzat értelmében  legkésőbb  igoo.  évi 
február  hó  derekáig  a helyszínén  kell  len- 
niük és  hogy  ennélfogva  a tetemes  időt 
igénylő  szállítások  már  a folyó  év  decem- 
ber havában  fognak  megindulni. 

A kiállítóknak  tehát  saját  érdekükben 

igyekezniük  kell,  hogy  a kiállításra  kül- 
dendő tárgyaikkal  minél  előbb  elkészül- 
jenek, illetve,  hogy  azokat  a f.  évi  november 
hó  15-től  december  hó  15-ig  terjedő  idő- 
közben, — a mennyiben  a szállításról  nem 
gondoskodnak  közvetlenül,  — am.  kir. 
kormánybiztosságnak  rendelkezésére  bocsát- 
hassák. 

A szállítás,  csomagolás  stb.  részleteiről 
az  egyes  kiállítók  külön  szabályzat  utján 
kellő  időben  tájékozást  fognak  nyerni. 

Qiergl  Ernő  f.  Ismét  egy  meg- 
döbbentő halálesetet  kell  feljegyeznünk. 
Giergl  Ernő  üvegnagykereskedő,  a m.  ipar- 
művészeti  társulat  választmányának  tagja, 
június  hó  4-én  egy  heves  idegroham  be- 
hatása alatt  véget  vetett  életének.  A bol- 
dogult évek  hosszú  során  át  tevékeny  részt 
vett  társulatunk  működésében.  Az  üveg- 
finomítás, illetőleg  díszítés  terén  jeles  kép- 


zettséget s finom  ízlést  tanúsított  s munkái- 
val még  a külföldön  is  szép  sikereket  ért  el. 
A magán  érintkezésben  mindenki  szerette  s 
tisztelte,  előzékeny  modora  és  kiváló  művelt- 
sége miatt. 

A székely -udvarhelyi  millénniumi 
emlékoszlopnak  két  címerét  a 192.  oldalon 
mutatjuk  be,  melyeket  az  oszlop  alkotója 
Hargita  Nándor,  sz.-udvarhelyi  ipar-szak- 
iskolai igazgató  készített.  Az  emlékoszlop 
8’4  méter  magas.  A szóban  levő  címerek 
sóskúti  homokkőből  vannak  faragva. 

Helyreigazítás.  A legutóbb  meg- 
fent májusi  füzetünkbe  két  sajtóhiba 
csúszott  be,  a mit  ezennel  helyreigazítunk. 
E szerint  a 132.  oldalon  levő  3.  sz.  kép 
aláírásában  nyitra-deréki  helyett  nyitra-di- 
véki,  a 133.  és  a 134.  oldalon  levő  képek 
aláírásában  Bükhalom  helyett  Birthelm 
teendő. 

Külföldi  műkiállítások.  Általános 

a panasz,  hogy  az  ez  idén  rendezett  kül- 
földi nagy  tavaszi  műtárlatok,  a melyek  leg- 
többje őszig  marad  nyitva,  alig  emelked- 
nek felül  a középszerűség  színvonalán. 
Európa  művészeti  főhelyeinek  e kiállításain 
a résztvevők  és  az  általuk  kiállított  tárgyak 
száma  ez  idén  is  rengeteg;  a kiállítók 
között  a képzőművészet  és  iparművészet 
terén  egyaránt  találkozunk  nagy  nevekkel, 
ám  ezek  viselői  sem  erőltették  meg  magu- 
kat ezúttal.  Hirtelen  természetű  kritikusok 
e körülményt  már-már  úgy  fogják  föl, 
mintha  ez  a modern  művészet  csődjét  jelen- 
tené; pedig  e közepes  művészi  színvona- 
lon álló  műtárlatok  is  a modern  művészi 
élet  eleven  pezsgéséről  tesznek  bizonysá- 
got, s ha  a bennük  kiállított  tárgyak  nagy 
tömegének  az  áttekintése  fárasztó,  ennek 
oka  abban  rejlik,  hogy  nagyszabású  kon- 
cepciók, szenzációra  pályázó  vagy  a mű- 
értők csodálatára  is  méltó  művészi  alkotá- 
sokkal ezidén  nem  igen  találkozunk  s így 
a közepes  munkák  sorában  kevés  a válto- 
zatosság. 


A képzőművészet  és  iparművészet  euró- 
pai hirű  mestereinek  ezúttal  kevésbbé  ki- 
váló szereplését  a műtárlatokban  azonban 
csak  az  tarthatja  az  elernyedés  jelének,  a 
ki  a művészet  jelenségeit  az  élettől  mere- 
ven elszigetelten  figyeli  meg.  Küszöbön  a 
századunk  vívmányainak  a versenyző  szín- 
helyéül szánt  párisi  világkiállítás  megnyitása 
s az  ennek  keretében  rendezendő  műkiállí- 
tásra készül  most  java  erejével  az  egész  mű- 
vészvilág. Ez  az  oka,  hogy  ez  idén  : a világ- 
kiállítást  megelőző  esztendőben,  a művészek 
kevésbbé  erőltették  meg  magukat  s ha  a nyil- 
vánosság bámulatára  méltó  alkotásuk  van  is, 
ennek  kiállítását  a jövő  évre,  a párisi  világ- 
kiállításra  halasztották,  a hol  műveik  nem 
csupán  egy  ország  vagy  főváros  népe  előtt 
kerülnek  közszemlére,  mint  az  évenkint 
rendezett  nemzetközi  műtárlatok  legtöbb- 
jén, hanem  az  egész  földkerekségről  össze- 
csődülő emberek  elismerésére  számíthatnak. 
Ha  a külföldi  műtárlatok  színvonala  köze- 
pes is,  ha  jelentősebb  uj  momentumokkal 
sem  igen  találkozhatunk,  ezekben  iparmű- 
vészeti szempontból  a legtöbb  helyütt  ez- 

úttal  is  elég  a figyelemre  méltó  vonás. 
A következőkben,  múlt  számunkban 
tett  ígéretünkhöz  képest,  folytatjuk  az 
ez  idei  nevezetesebb  külföldi  műtár- 
latok rövid  ösmertetését,  a mennyiben 
ezt  a rendelkezésünkre  álló  szűk  tér 
megengedi. 

A párisi  Salon  i8gg-ben. 

A franciák  minden  év  tavaszán  meg- 
nyíló világhírű  nemzetközi  műtárla- 
tán ez  idén  az  iparművészeti  osztály 
valamivel  kisebb,  mint  rendesen  ; mű- 
vészeti színvonalával  azonban  a képző- 
művészeti  részszel  egyenlő  rangú,  sőt, 
a mint  némely  kritikusok  állítják,  ezt 
e tekintetben  felül  is  múlja.  Új  tehet- 
ségekkel, újabb,  föltűnő  jelenségekkel 
itt  sem  találkozunk  a különböző  tek- 
nikájú  s szerfölött  változatos  célokra 
szolgáló  műtárgyak  Ízléses  volta,  a 
kiállító  mesterek  kifogyhatatlan  lele- 
ményessége és  ötletessége  azonban 
most  is  arról  tanúskodik,  hogy  a pozí- 
ción, a melyet  magának  francia  mű- 
ipar kivívott,  szilárdul  áll  s ezen  — 
hála  nagy  képzőművészeinek  s ezek 
közűi  különösen  a szobrászoknak,  a 


kik  ügyét  fölkarolni  soha  sem  szűn- 
nek meg,  - új  irányokat  keresve,  az 
új  problémák  megoldását  Ígérve,  bi- 
zonyára meg  is  marad.  A plasztikus 
elemmel  szemben,  a mely  eddigelé 
a francia  műiparban  dominált,  a festői 
is  mind  nagyobb  mértékben  kezdi 
kivívni  jogát.  Az  ötvösmunkák  közűi, 
a melyek  a párisi  Salonban  ez  idén 
szokatlanul  nagy  számban  láthatók, 
Laliqae  művei  tükröztetik  vissza  e 
törekvést  leginkább,  a kit  a franciák 
az  ötvösség  reformátorának  tartanak. 
Színpompás  alkotásainak  a hatása  igen 
szép,  ha  motívumait  nem  is  válogatja 
meg  mindenkor  szerencsésen.  A zo- 
máncfestésű ékszerek  száma  az  ötvös- 
művek sorában  általában  igen  nagy, 
motívumaik  jórészt  naturalisztikusak, 
alkalmazásuk  egyszerű  és  ízléses;  a 
stilizált  elemeké  is,  a melyek  ilynemű 
munkákon  előfordulnak  s a melyek 
mentek  a stilizálásnak  a természeti 
formákat  oly  szárazzá  tevő  szertelen- 
ségétől, a mely  újabban  félreértett 
angol  hatás  alatt  az  iparművészei- 
ben lábra  kezd  kapni.  A zománcos 


A párisi  Szalonból. 

ékszerek  között  Fouquet- Derossier  szív- 
alakú násfája  levéldiszítményének  bájos  egy- 
szerűségével és  frissességével  válik  ki ; a 
Bing  által  kiállított  gyűjteményben  René 
Foy  ékszerei  tűnnek  föl,  a melyeket  a kül- 
földi folyóiratok,  — többek  közt  a Deko- 
rative  Kunst  s a Studio  júniusi  számában 
sorra  reprodukálnak. 

Az  agyagművesség  a párisi  Salonban 
szintén  gazdagon  van  képviselve.  Dela- 
cherche,  a legkiválóbb  mester  e téren,  a 
a ki  méltó  társaival : Bigottal  ismét  a 
festői  hatás  fokozására  tör.  Ez  utóbbinak 
a színes  edényei  közűi  egy  egyszerű  for- 
májú apró  csésze  kelt  föltünést,  leheletszerű 
vörhenyes  tónusával.  Színeinek  a skálája 
tekintetében  még  nagyobb  változatosságot 
tanúsít  Cazin.  E mesterek  mind  az  egy- 
szerű és  ízléses  formákra  is  súlyt  fektetnek, 
a mit  az  üvegedényei  színpompája  révén 
híressé  vált  Tifany,  a Salonban  levő  művei 
bizonysága  szerint  újabban  a túlságig  elha- 
nyagol. Általános  dicséretet  aratott  Koeping, 
akinek  üvegedényein  a forma  és  színezés 
pompás  harmóniába  olvad  s a ki  lehetetlen 
alakú  poharainak  az  előállításával,  a melyek 
bravúros  tehnikájukkal  s bizarr  voltukkal 
sok  szenzációt  keltettek,  egészen  fölhagyott. 

A bőrkötések  sorában  Benedictas  művei 
a legszebbek,  a melyek  berakott  díszítésük- 
ben naturalisztikus  motívumokat  tüntetnek 
föl ; a szövetek  gyűjteményében  Evenpoel 
és  Maltembourgh  stílszerű  szőnyege  s 
Auberts  színes  csipkéi.  Itt  említhetjük  föl 
Ory-Robin  asszony  legyezőit,  amelyek  sajá- 
tos módon  preperált  selyemre  festve  pompás 
hatású  modern  diszítményt  tüntetnek  föl. 
A gondos  tehnikájú  festés  az  alapba  el- 
mosódhatatlanul  beszívódva,  híjával  van 
annak  a pasztőz  kezelésnek,  a mely  a fes- 
tett legyezőket  oly  kellemetlenekké  és  gyor- 
san romlandókká  teszi.  Ory-Robin  a párisi 
Salonban  kiállított  ízléses  legyezőiből  a 
müncheni  Dekorative  Kunst  júliusi  számá- 
ban mutat  be  egy  sorozatot.  Bútor  kevés 
volt  az  ezidei  párisi  Salonban  s ezek  között 
Dampt  masszív  struktúrájú  ágya  vált  ki 
diskrét  díszítésével,  külső  felületein  lapos 
fadomború  művű,  alakos  díszítő  lapjaival ; 


hasonlóképpen  nemes  egyszerűsége  által  ki- 
tűnik Sauvage  zeneszobája,  a melynek  egy 
részletét  a művész  szívességéből  e füze- 
tünkben bemutathatjuk;  továbbá  Carabin- 
nak,  a táncosnők  pompás  apró  szobraival 
híressé  vált  szobrásznak  kissé  bizarr  író- 
asztala s a Nancybeli  Majorette  két  japán 
modorú  lakkművű  szalon  szekrénye,  a 
mely  a csalódásig  híven  utánozza  a szélső 
kelet  e tehnikáját,  azonban  kérdés,  lesz-e 
oly  tartós,  mint  a minők  mintaképei. 

A berlini  „Secession".  Páris  min- 

tájára  München  festői,  ezeket  utánozva  a 
bécsiek  s a kisebb  szabású  secessiókat 
mellőzve,  legújabban  a berlini  művészek 
váltak  ketté.  A nagy  közönség  a secessió 
hívei  alatt  általában  a modern  művészet 
képviselőit  érti ; ebből  a szempontból  a 
berlini  secessionisták  nem  viselik  jogosan 
ez  elnevezést.  Kiválásukat  a Glaspalastból 
nem  elvi  okok  idézték  elő,  hanem  egyszerű 
érdekösszeütközés  a bentmaradottakkal.  Mo- 
dern vonást  most  rendezett  műtárlatuknak 
csak  Uhde,  Stuck,  Thoma  s még  néhány 
szintén  csupán  vendégként  szereplő  művész 
kölcsönöz ; a tagok  zömének  a művei  sorá- 
ban sok  a jó,  a tárlat  művészi  színvonala 
általában  előkelő,  de  nem  modern.  Hogy 
a berlini  secessionisták  nem  az  art  nouveau 
előharcosai,  annak  az  is  élénk  jele,  hogy 
néhány  apró  dekoratív  szoborművön  kívül 
az  iparművészet  alig  szerepel  tárlatukon. 
Modern  csupán  kiállítási  palotájuk ; de  ezen 
viszont  művészi  vonást  nem  láthatunk. 
A maga  egészében  végtelenül  sivár  épület 
bejárata  román  stílű  templomportálé,  a mely 
fölött  a kiugró  előcsarnok  barokkszerű, 
kopára  oromfallal  bír;  az  épület  oldal- 
homlokzatán  a porosz  katonák  sisakjára, 
a pickelhaubéra  emlékeztető  kupolával  fedett 
zörpök  torony  ugrik  ki.  A jelen  év  május 
havában  befejezett  épület  képét,  a benne 
megnyílt  kiállítás  ösmertetésével  együtt  a 
Berliner  Architekturvelt  4.  füzete  közli. 

A drezdai  mukiállítás.  A ber- 

lininél  jóval  jelentősebb  a német  nemzeti 
műkiállítás,  a mely  Drezdában  nyilt  meg 
s az  ezzel  kapcsolatos  Kranach  kiállítással 
őszig  marad  nyitva.  Drezda  műkiállítások 

rendezésében  mind  sikeresebben  versenyez 
Münchennel  s mostani  nagyszabású  mű- 
tárlatán az  art  nouveau  szelleméhez  híven, 
a díszítő  művészetnek,  az  iparművészeinek 
oly  nagy  teret  nyitott,  mint  a minőre  eddig 
példa  a műtárlatok  történetében  nem  igen 
fordult  elő. 

A német  műipar  mai  állásának  tiszta 
képét  tükrözted  vissza  a kiállítás,  a melynek 
épületét  a díszítőművészet  minél  közvetet- 
lenebb  bemutatása  végett  a bécsi  secessio- 
nistákhoz  hasonlóan  új,  efemer  jellegű 
architektonikus  kiképzéssel  és  imitációs 
dekorációval  látták  el.  E föladattal  Grabner 
építészt  és  Kühlt  bízták  meg,  a kik  ezt 
modern  szellemben,  a polichromia  gazdag 
alkalmazásával,  nagy  sikerrel  oldották  meg, 
harmonikus  keretet  hozván  létre  a kiállított 
szobrok  és  festmények  számára  s szín- 
pompás díszítése  ellenére  is  diskrét  hatású 
hátteret,  a mely  nemcsak  hogy  nem  zavarja 
a nézőt,  de  a kiállított  műtárgyak  hatását 
még  emeli  is. 

A drezdai  kiállítás  iparművészeti  osztá- 
lyába modern  szellemben  stilizált,  stucco- 
lombdíszes  kerettel  ellátott  portálé  vezet, 
melyet  szintén  Grabner  tervezett.  Maguk 
az  iparművészeti  alkotások  a legváltoza- 
tosabb rendeltetésű  és  teljesen  fölszerelt 
interieurök  keretében  vannak  kiállítva. 
Az  egyes  interieurök  tervezői  javarészt 
müncheni  művészek,  a kivitellel  megbízott 
mesterek  túlnyomó  részben  szintén. 

Riemerschmied  tervezte  s a müncheni 
egyesült  iparművészeti  műhelyek  rendezték 
be  a drezdai  kiállítás  zenetermét,  a melynek 
hatalmas  boltozatos  fülkéjében  zongora  van 
elhelyezve,  puritán  egyszerűséggel  tervezett 
kottatartók  s könnyed,  de  nem  törékeny, 
angol  szabású  székek,  a melyekhez  hasonlóan 
modern  és  ízléses  az  egész  terem  bútor- 
zata : asztalai  kovácsoltvas  virágtartói,  áll- 
ványai, az  egyszerű  formájú  láncszerűen 
összefűzött  bronzrudakból  álló  villamos 
csillár  s a terem  falainak  a festése  is. 

A müncheni  Übbelodes  tervezte  a gyer- 
mekszobát, a melynek  legvonzóbb  dísze  a 
festett  friz.  A keresetlen  egyszerűséggel 
megalkotott  kompoziciók  német  gyermek- 


mesékből merített  jeleneteket  ábrázolnak 
sok  közvetetlenséggel,  a gyermekek  lelki- 
világához fölötte  sikeresen  alkalmazkodó 
naivitással. 

A drezdai  művészek  és  műiparosok  a 
szintén  drezdai  Karl  Gross  tervezte  nagy 
teremben  állították  ki  műveiket,  a melyek 
az  előbbi  interieurökben  levőkhöz  hasonló 
szellemben  vannak  elrendezve.  Fényes  szalon 
képében  tárul  elénk  a drezdai  iparmű- 
vészetet bemutató  gyűjtemény,  a melyben 
az  iparművészeinek  csaknem  összes  ágai 
szerepelnek.  A míg  a Drezdában  szereplő 
müncheniek  modernizáló  kedvüktől  egészen 
elragadtatják  magukat,  a drezdai  művészek 
temperamentuma  mérsékeltebb  alkotásaiban 
nem  ritkán  érvényesülnek  a történelmi 
stílusok  reminiscenciái,  mindazonáltal  a jó 
ízlés  szempontjából  ezek  jórészt  szintén 
kifogástalanok  s távol  állnak  attól  a sivár, 
száraz  hatástól,  a melyet  egy-két  müncheni 
bútor,  de  főleg  az  északi  német  műiparosok, 
angol  befolyás  alatt  készült  alkotása  gyakorol. 

A III.  velencei  nemzetközi  mü- 

tárlat  iparművészeti  szempontból  figyelemre 
méltót  alig  nyújt.  Ha  akad  is  olasz  művész, 
a ki  párisi  példa  után  indulva  sok  kedvvel 
próbálkozik  meg  a művészi  iparral,  maga 
az  olasz  iparművészet,  a mint  ez  Olasz- 
ország különböző  városaiban  produktivitás 
tekintetében  elég  virágzó  módon  az  utazó 
előtt  mutatkozik,  csaknem  kizárólag  a múlt 
vívmányain  élősködik  s legfeljebb  a tehnikai 
bravúr  kifejtésében  leli  kedvét,  mely  utóbbi 
téren  aztán  néha  a jó  ízlés  szempontjából 
igazán  hajmeresztő  dolgokat  alkot.  Az  ellen- 
állhatatlan hatáson  kívül,  a melyet  a renais- 
sance emlékeinek  a nagy  tömege  az  Itáliában 
élő  emberekre  gyakorol,  az  ide  csődülő 
idegenek  leginkább  okai  annak,  hogy  az 
olasz  iparművészet  a régi  műtárgyak  után- 
zásán nem  tud  felül  emelkedni.  A kereslet 
legnagyobb  kontingensét  az  idegenek  szol- 
gáltatják itt,  s a műiparosnak  az  ő ízlésükhöz 
kell  alkalmazkodnia  s mivel  az  idegen  a 
kuriózumokon  is  kapva-kap,  nem  tud  le- 
szokni a szemfényvesztéssel  határos  bravúr 
fitogtatásától.  Ha  régi  minták  után  készült 
tárgyai  ízlésesek  is,  a legtöbb  velencei  üveg- 

gyár  java  erejét  a bravúr  fitogtatása  emészti 
föl,  épp  úgy  a szintén  itt  legprodukíivabb 
csipke  s a filigrán  műiparét.  A velencei 
mozaik  művesek,  ha  nem  külföldi  mesterek 
kartonjai  után  dolgoznak,  az  olajfestménynyel 
kelnek  versenyre ; a festészettel  a firenzei 
intarzia  mesterek,  az  ugyanitt  levő  állami 
kő  mozaik  gyár,  a mely  csiszolt  színes 
márványdarabkákból  egész  figurális  kom- 
pozíciókat rak  össze,  mesés  türelemmel 
arra  igyekszik,  hogy  a fény  és  árnyék  ha- 
tását is  a csalódásig  híven  utánozza.  Kellő 


vezetés  nélkül  hiába  való  s művészi  szem- 
pontból értéktelen  az  olasz  műipar  műkö- 
dése. Olaszország  művészei  is  jól  érzik  ezt. 
s ez  év  tavaszán  egyesületet  alakítottak, 
a melynek  céljául  képzőművészetük  ügyének 
modern  szellemben  való  ápolását  tűzték  ki, 
figyelmüket  az  iparművészeire  is  kiter- 
jesztvén. Bizonyára  évek  fognak  még  el- 
múlni, a míg  fáradozásuk  sikere  esetén 
az  olasz  iparművészet  a modern  művészet 
szempontjából  jelentősebb  szerephez  jut. 


DÍSZEDÉNYEK  A PÁrtISI  SZALONBÓL. 


Horti  P.  rajza. 

A vallás-  és  közoktatásügyi  mi- 

nisterium  köréből  a következő  értesítéseket 
vettük : 

A)  A vallás-  és  közoktatásügyi  m.  kir. 
minister  a magyar  művészek  kitüntetésére 
1 886-ban  alapított  képzőművészeti  állami 
nagy  arany-érmet  helyettesítő  két  kis  arany- 
érem egyikét  Róna  József  szobrásznak, 
másikát  pedig  Szlányi  Lajos  festőművész- 
nek, — a külföldi  művészek  kitüntetésére 
ugyanakkor  alapított  állami  nagy  arany- 
érmet pedig  Stuck  Franznak  adományozta. 

B)  A vallás-  és  közoktatásügyi  m.  kir. 
minister,  egy,  magát  megnevezni  nem  akaró 
nagylelkű  alapító  1 11.500  frtos  képzőművé- 
szeti ösztöndíj  alapítványának  kamataiból  a 
f.  évre  Mendlik  Oszkár  és  Zombori  Lajos 
Mihály  festőművészeknek  2100-2100  frtnyi 
ösztöndíjat  adományozott. 

C)  A vallás-  és  közoktatásügyi  m.  kir. 
minister  a rajztanításra  képesítő  vizsgálatok 
orsz.  bizottságának  elnökévé  Keleti  Gusz- 
távot, az  orsz.  m.  kir.  mintarajziskola  és 
rajztanár-képző  igazgatóját,  alelnökeivé  Föl- 
ser István  műegyetemi  nyilvános  rendes 
tanárt  és  Schulek  Frigyes  kir.  tanácsos,  mű- 
építészt és  rajztanár-képző  intézeti  tanárt, 
tagjaivá  pedig  dr.  Lippich  Eleket,  mint  a 
ministerium  művészeti  ügyosztályának  veze- 
tőjét, továbbá  a m.  tud.  egyetem,  a József 
műegyetem,  a mintarajz-iskola  és  rajztanár- 
képző, a polgári  iskolai  tanító-,  valamint 


tanítónő-  és  óvónő-képző,  az  iparművészeti 
iskola,  az  állami  középiskolák  és  felsőbb 
leányiskolák  képviseletéül  Pasteiner  Gyulát, 
Rauscher  Lajost,  Balló  Edét,  Gyulai  Lászlót, 
Kovács  Gézát,  Nád  le r Róbertét,  Porszász 
Józsefet,  Székely  Bertalant,  Hollós  Károlyt, 
Péterjfy  Sándort,  Benczúr  Bélát,  Lóránfy 
Antalt,  dr.  Badics  Ferencet,  Szuppán  Vil- 
most, Kolbenheyer  Gyulát,  Kurlovszky  Ber- 
talan és  br.  Mednyánszky  László  festőmű- 
vészeket, Huszka  József  IV.  kér.  főgym- 
nasiumi  rajztanárt,  továbbá  dr.  Radnay 
Rezsőt,  minta  bizottság  jegyzőjét  nevezte  ki. 

D)  A vallás-  és  közoktatásügyi  m.  kir. 
minister  Lipcsey  József  iparművészeti  mú- 
zeumi titkárt  jelen  állásában  a IX.  fizetési 
osztályból  a VIII.  fizetési  osztály  3-ik  foko- 
zatába nevezte  ki. 

E)  A vallás-  és  közoktatásügyi  m.  kir. 
minister  Groh  Istvánt,  az  országos  m.  kir. 
iparművészeti  iskola  tanárát,  jelen  állásában 
a Vili.  fiz.  osztály  harmadik  fokozatába 
nevezte  ki. 

F)  A vallás-  és  közoktatásügyi  m.  kir. 
minister  Gyalus  Lászlót,  a műemlékek  orsz. 
bizottságának  titkárát,  az  orsz.  m.  kir.  ipar- 
művészeti  iskolához  rendes  tanárrá  ne- 
vezte ki. 

G)  A vallás  és  közoktatásügyi  m.  kir. 
minister  Emericzy  Andor,  Fábián  Béla, 
Basa  fenő,  Coulin  Arthur,  Damkó  József, 
Groh  Béla,  Károlyi  Lajos,  Reinhard  Károly 

és  Richter  Aurél  festők,  Ifj.  Mátrai  Lajos 
és  Markup  Béla  szobrászok  s végül  Major 
Jenő  részére  300  — 300  frt  ösztöndíjat  enge- 
délyezett. 

H)  A vallás-  és  közoktatásügyi  m.  kir. 
minister  Mihálik  Józsefet  az  iparművészeti 
múzeum  őrét,  jelen  állásában  a Vili.  fizetési 
osztály  2-ik  fokozatába  léptette  elő. 

Az  iparművészeti  iskola  f év  j ú- 
nius  20-ikán  fejezte  be  a ig-ik  iskolai  évét. 
Ebben  az  esztendőben  az  intézetnek  az 
első  félévben  140,  (76  rendes,  64  vendég- 
látogató),  a második  félévben  124  (54  ren- 
des, 70  vendéglátogató)  tanulója  volt.  E szá- 
mok az  iskola  látogatottságának  folytonos 
gyarapodását  bizonyítják.  A tanulmányaikat 
befejezett  tanulók  közül  öten  kaptak  vég- 
bizonyítványt: két  díszítő  festő,  két  kis- 
plasztikus  és  egy  ötvös,  akik  mindannyian 
foglalkozást  kaptak,  avagy  - egy  növen- 
dék - állami  ösztöndíjjal  tanulmányait 
külföldön  folytatja.  A tanulók  közül  17-en 
állami  ösztöndíjban,  g-en  hatóságok  és  ma- 
gánosok által  nyújtott  segélyben  részesültek. 
A segélyezéseknek  és  ösztöndíjaknak  összege 
3850  frtot  tesz  ki,  amely  összeghez  a vallás- 
és  közoktatásügyi  ministerium  2000  írttal 
járult.  Ezenkívül  az  iskolai  év  végén  27  szor- 
galmas tanuló  részesült  pénzbeli  jutalomban. 
A tandíj  fizetése  alul  az  első  félévben  32, 
a második  félévben  40  tanuló  mentetett  föl. 

Már  a múlt  számunkban  megemlékez- 
tünk a vallás-  és  közoktatásügyi  minister 
úrnak  arról  a nevezetes  intézkedéséről,  hogy 
ebben  az  iskolai  évben  rendszeresítette  a 
lakásberendezési  tanfolyamot  és  az  ipar- 
művészeti rajzolás  szakosztályát.  Ugyancsak 
jóváhagyta  a Minister  úr  az  iskola  új  „ szer- 
vezeti szabályzatát11  is,  amelyet  e folyóirat- 
nak tavalyi  6-7.  számaiban  már  ismer- 
tettünk. Az  új  szervezeti  szabályzat  egész 
liberális  alapokon  épül  föl;  gondoskodik 
egy  tág  mederben  mozgó  esti  tanfolyamról 
(kenyérkereső  iparosoknak  tovább  képzé- 
sére) — amely  ugyan  költségvetésileg  még 
nincs  szervezve;  meghonosítja  az  oly  kitű- 
nőnek bizonyult  pályázati  eljárást  a tanulók 
munkaképességének  megítélésekor  stb.  stb. 


Szóval  életrevalóbbá,  aktióképesebbé  teszi 
az  iskolát  és  növendékeit. 

Az  intézet  kebelében  eddig  fennállott 
zománcozási  tanfolyam  gyökeresen  átala- 
kulva fog  a jövő  tanévben  működhetni. 
E tanfolyam  ugyanis  eddig  kísérletképpen 
az  ötvös-szakosztály  mellé  volt  rendelve,  a 
hol  azonban  nem  nyílt  neki  kellő  mű- 
ködési köre,  mert  a nevezett  szakosztály 
tanulói  sokkal  jobban  el  vannak  egyébb 
szaktantárgyakkal  foglalva,  hogysem  a zo- 
máncozás tökéletes  elsajátításának  hosszabb 
időt  szentelhetnének.  A tanári  kar  tehát 
önállósította  a zománcozási  tanfolyamot  úgy, 
hogy  arra  vendéglátóul  bárki  beiratkoz- 
hassék.  Hogy  módjában  legyen  annak  is 
a zománcozást  a többi  szakosztályok  ide- 
jének tartama  alatt  teljesen  elsajátítania,  a 
ki  minden  előző  gyakorlat  nélkül  kezdi  meg 
a tanfolyamot,  és  tökéletesíthesse  a tanfo- 
lyamon magát  az  is,  a ki  már  a gyakorlatból 
jőve,  csak  bizonyos  ágban  akar  nagyobb 
tökélyt  elsajátítani.  És  miután  a zománcozás 
szoros  összefüggésben  van  az  ékszerészedéi, 
a tanfolyamnak  szükségképpen  ez  utóbbira 
is  figyelemmel  kell  lennie;  a tapasztalás 
fogja  megmutatni,  hogy  az  ékszerészet  ok- 
tatása mily  mérvben  karoltassék  föl. 

Ebben  az  esztendőben  szabályozta  a 
vallás-  és  közoktatásügyi  minister  úr,  a 
kereskedelemügyi  minister  úrral  egyetértő- 
ig, az  ipari  szakiskolák  növendékeinek  az 
orsz.  m.  kir.  iparművészeti  iskolába  való 
fölvételét.  Az  ipari  szakiskoláknak  azok  a 
növendékei,  a kik  határozott  művészi  haj- 
lamról tesznek  tanúságot  azáltal,  hogy  szak- 
iskolájuknak első  két  évfolyamát  jelesen 
végezték,  az  orsz.  m.  kir.  iparművészeti 
iskola  első  évfolyamába  mint  rendes  növen- 
dékek léphetnek  be.  Még  pedig  a kőipari, 
fafaragó  és  agyagipari  szakiskolai  növendék 
a díszítő  szobrászati  szakosztályba,  a fém- 
vasipari és  gépészeti  szakiskolai  növendék  a 
lakásberendezési  szakosztályba. 

Az  iskolai  év  elején,  a tanulók  munkáiból 
rendezett  kiállítás  szép  eredményéről  be- 
számoltunk folyóiratunk  m.  évi  g-ik  szá- 
mában. Az  ifjúság  folytatta  a sajtó  és  a 
szakkörök  által  helyeselt  irányban  való 

továbbműködést  és  mindig  többet  és  többet 
foglalkozott  a természet  utáni  tanulmá- 
nyokkal, az  önálló  stilizálással  és  a magya- 
ros ornament  elemzésével.  (Három  diszítő 
szobrászati  munkát  a 191.  és  192.  lapon 
képben  is  bemutatunk.) 

A lakásberendezési  szakosztály  számára 
a vallás-  és  közoktatásügyi  minister  úr 
Gyalus  László  építészt,  az  intézet  rendes 
tanárává  nevezte  ki.  A tanári  karnak  egyik 
kiváló  művész  tagja,  Morelli  Gusztáv  fa- 
metsző, a f.  évben  fejezvén  be  tanári  műkö- 
désének 25  éves  évfordulóját,  úgy  kartársai, 
mint  a tanuló  ifjúság  részéről  a legmele- 
gebb ovációkban  részesült.  A tanárok  közül 
külföldi  tanulmányútat  tett  Mátrai  Lajos, 
Herpka  Károly,  Morelli  Gusztáv  és  Groh 
István,  mig  Fittler  Kamill  igazgató,  a brüsz- 
szeli  nemzetközi  művészeti  kongresszuson 
(congrés  de  l'art  public)  a magyar  kormányt 
képviselte. 

Az  iskolának  most  megjelent  » Értesítője " 
10  szép  fametszetben  (Morelli  G.  vésőjéből) 
mutatja  be  a szakosztályok  működését  és 
fölszerelését. 

A beiratások  a jövő  i8gg—  igoo-iki  iskolai 
évre  f.  évi  szeptember  hó  6.  és  7.  napjain 
d.  e.  9—11  és  d.  u.  3 — 6 óra  között  fognak 
az  intézetnek  Kinizsy-utca  31.  sz.  a.  igazga- 
tósági irodájában  megejtetni.  Beiratási  díj 
2 frt,  félévi  tandíj  rendes  tanulónak  5 írt, 
vendéglátogatónak  10  frt.  Az  előadások 
szeptember  hó  11-ikén  kezdődnek. 

A m.  iparművészeti  társulatnak 

ez  idei  karácsonyi  kiállításra  vonatkozó  s 
f.  évi  májusi  számunkban  közzé  tett  föl- 
hívás nyomán  eddig  számos  nevezetesb 
bejelentés  történt,  a mely  után  ítélve,  a 
kiállításnak  sikere  biztosítottnak  vehető. 
A modern  polgári  lakás,  a mely  a kiállításon 
látható  lesz,  s a melyről  már  a múlt  szá- 
munkban is  megemlékeztünk,  hat  teljesen 
berendezett  szobából  fog  állni.  Mint  ter- 
vezők közreműködnek  Horti  Pál  (előszoba 
és  úri  szoba),  Spiegel  Frigyes  (szalon),  Förk 
Ernő  (ebédlő),  Huszár  Ilona  bárónő  (háló- 
szoba) és  Pauly  Erik  (gyermek-  és  fürdő- 
szoba). A lakásnak  beosztása  Györgyi  Géza 
terve  szerint  lesz. 


/ 

(Jj  tagok.  F.  évi  május  hó  20-dika 

óta  e füzet  megjelenéséig  a következők 
beléptek  a m.  iparművészeti  társulat  rendes 
tagjainak  a sorába : Dicenty  Ernő  műlakatos 
(Deés),  Hohenberg  Ferenc  (Budapest),  Dr. 
Kohl  Medárd  pápai  praelatus  (Esztergom), 
özv.  Kövér  Paulina  (Martfű),  Mánál  Jenő 
(Budapest),  Messinger  Alajos,  műépítész 
(Budapest),  Reviczky  Pál  megyei  főjegyző 
(Temesvár)  és  Steinschneider  Károly  gyáros 
(Budapest).  Az  újonnan  belépett  tagokkal 
együtt  a társulatnak  jelenleg  780  rendes 
tagja  van.  Az  alapítók  száma  199,  az  összes 
tagok  létszáma  tehát  979. 

Értesítés.  A hirdető  közönséget 

ezennel  értesítjük,  hogy  f.  évi  június  hó  óta 
kizárólagosan  az  Athenaeum  hirdetési  osz- 
tálya van  följogosítva  arra,  hogy  a „ Magyar 
Iparművészet " számára  hirdetéseket  elfo- 
gadjon. Felkérjük  ennélfogva  mindazokat, 
a kik  a ,, Magyar  Iparművészet “ hirdetési 
rovatát  igénybe  venni  akarják,  hogy  közvet- 
lenül az  Athenaeum  hirdetési  osztályához 
(Budapest,  VI I.,  Kerepesi-út  54.  sz.)  fordulni 
szíveskedjenek. 

A magyar  iparművészet  Orosz- 
országban. Az  orosz  művészeti  egyesület 
életrevaló  módon  gondoskodik  arról,  hogy 
az  orosz  közönség  a jelenkor  kiválóbb  mű- 
vészeti alkotásait  közvetlenül  láthassa  és 
tanulmányozhassa.  Ez  által  egyben  hatha- 
tósan buzdítja  az  orosz  művészeket,  hogy 
fokozott  ambícióval  oda  törekedjenek,  hogy 
a külföldi  versenynyel  sikerrel  síkra  száll- 
hasssanak. 

Két  év  előtt  meghívták  a francia  művész- 
világot, tavaly  az  angolokat,  ez  évben  pedig 
nagykövetségünk  útján  a magyar  és  az 
osztrák  művészekhez  és  műiparosokhoz 
fordultak,  hogy  november  és  december  hó- 
napokban Szent-Pétervárott,  illetve  Moszkvá- 
ban képzőművészeti  és  iparművészeti  kiál- 
lítást rendezzenek. 

A szóban  levő  kiállítás  Olenburgi 
Eugenia  hercegnő  védnöksége  alatt  áll,  a ki 
maga  megkereste  monarkiánk  szent-péter- 
vári  képviselőjét,  hogy  ez  ügyben  a hazai 
köröknél  közbenjárjon. 

A kiállítás  magyar  részének  rendezésével 
a magyar  kultuszminister  az  orsz.  képző- 
művészeti  és  a m.  iparművészeti  társulatot 
bízta  meg.  Mindkét  társulat  nyomban  meg- 
tette a szükséges  intézkedéseket,  hogy  az  érde- 
kelt köröknek  figyelmét  a kiállításra  fölhívja  s 
általában,  hogy  a kiállítás  sikerét  biztosítsa. 

De  mindkét  társulat  a közreműködésére 
vonatkozó  fölterjesztésében  erősen  hangsú- 
lyozta, hogy  a kiállításon  a magyar  művé- 
szet csak  akkor  vehet  részt,  ha  a magyar  osz- 
tálynak magyar  jellege,  illetőleg  benne 
Magyarországnak  állami  önállósága  min- 
den tekintetben  kifejezésre  fog  jutni,  s ha 
annak  rendezése  az  osztrákokétól  függetle- 
nül történik,  továbbá  pedig,  ha  a kiállításra 
szánt  magyar  munkákat  nem  Bécsben, 
mint  azt  eredetileg  tervezték,  hanem  Buda- 
pesten gyűjtik  össze  s innen  közvetlenül 
küldik  Oroszországba. 

A mi  magát  a rendezést  illeti,  erre  nézve 
a két  társulat  karöltve  fog  eljárni,  a mi 
abból  az  okból  is  szükséges,  mert  az  ipar- 
művészeti  tárgyak  kisebb-nagyobb  csopor- 

tokban  a képzőművészeti  tárgyak  közé  lesz- 
nek elhelyezve. 

A kiállítás  érdekében  a magyar  ipar- 
művészeti  társulat  elnöke,  Ráth  György 
főrendiházi  tag,  június  hó  5-én  értekezletet 
hivott  egybe,  a melyen  az  érdekelt  ipar- 
testületek képviselői,  a kereskedelmi  mú- 
zeum igazgatósága  s kiválóbb  műiparosaink 
közül  számosán  résztvettek. 

Miután  az  elnök  a kiállítás  célját  ismer- 
tette s kiemelte,  hogy  ilyen  kedvező  alkalom 
nem  igen  fog  többé  kínálkozni  arra,  hogy 
művészi  iparosaink  készítményeiket  az  orosz 
közönséggel  minden  anyagi  kockázat  nélkül 
megismertethetik,  miután  a szállítás  költ- 
ségeit oda  és  vissza  az  orosz  művészeti 
egyesület  födözi,  felhívta  a megjelenteket, 
hogy  a kiállításon  részt  vegyenek.  Az  érte- 
kezlet tagjai  élénk  rokonszenvvel  fogadták 
a kiállítás  eszméjét,  s kijelentették,  hogy 
tőlük  telhetőleg  elő  fogják  mozdítani  az 
orosz  kiállítás  magyar  osztályának  sikerét. 

A társulatnak  az  orosz  kiállításra  vonat- 
kozó fölhívása  a következőképpen  szól: 

Folyó  évi  november  és  december  hónapokban  az  orosz  művészeti  egyesület  Szent- 
Pétervárott,  illetve  Moszkvában  osztrák  és  magyar  képzőművészeti  és  iparművészeti 
alkotásokból  kiállítást  rendez. 

Ezen  a kiállításon  kiválóan  kedvező  alkalom  kínálkozik  arra,  hogy  az  orosz  közönség 
a magyar  iparművészetet  megismerje  s annak  fejlettségéről  beható  tudomást  szerezzen. 

Kedvező  alkalom  ez  a kiállítás  arra  is,  hogy  a hazai  művészi  iparosok  kiválóbb 
munkáikat  eladhassák  s az  orosz  vevő  közönséggel  állandó  összeköttetésbe  lépjenek. 

Nem  kételkedünk  tehát  abban,  hogy  az  érdekelt  körök  felismerik  a kiállításnak  nagy 
fontosságát  és  egész  erejökkel  oda  fognak  hatni,  hogy  a kiállítás  magyar  részének  sikerét 
biztosítsák.  Megjegyezzük,  hogy  a kiállítás  semmiféle  költséget  nem  okoz  a kiállítóknak, 
a mennyiben  a kiállított  tárgyak  szállítási  költségeit  — oda  és  vissza  — az  orosz  rendező- 
ség fedezi  s a kiállított  tárgyak  után  díj  nem  fizetendő. 

Társulatunkat  érte  az  a megtisztelő  megbízás,  hogy  a magyar  csoport  iparművészeti 
részét  előkészítse  s rendezze,  s ezzel  az  orsz.  magyar  képzőművészeti  társulat  által  rende- 
zendő képzőművészeti  csoportot  kiegészítse.  Erre  a nagyjelentőségű  feladatra  készséggel 
vállalkoztunk,  mert  reméltük,  hogy  ennek  a megoldásában  a hazai  iparművészet  jelesei 
támogatni  fognak. 

Felkérjük  tehát  T.  Címedet,  hogy  a szóban  levő  kiállításon  részt  venni,  s az  erre 
vonatkozó  szándékát  s a kiállításra  szánt  tárgyak  jegyzékét  társulatunk  titkári  hivatalával 
f.  évi  augusztus  hó  15-éig  közölni  szíveskedjék. 

A Magyar  Iparművészeti  Társulat  képviseletében: 

Ráth  György,  Györgyi  Kálmán, 

elnök.  vezértitkár. 


A müncheni  kiállításból. 

Mosdó  egy  ebédlő  számára,  Pánkok  B-től. 


Könyvszekrény  ülőhelyiyel,  Endell  A-tói. 


Pálmatartó,  Riemerschmid  R-től. 


Varróasztal  karosszékkel  mahagóni  fából,  Riemerschmid  R-től. 


A Dekorative  Kunst-ból.  (Törv.  védve.) 

A müncheni  kiállításból. 


Ezüst  evőkészlet,  Riemerschmid  R-től. 


A Dekorative  Kunst-ból.  (Törv.  védve). 

Bronz  szobrocska  G.  Englandtól. 


Aranyozott  bronzlámpa 

J.  Joindy-től, 

és  két  festett  majolika  edény 

H.  Robalbhen-től. 


Sándor  Béla  eredeti  fölvételei. 


Magyar  Iparművészet. 

A Párisi  Szalon-ból.  Bútorok  egy  zeneterem  számára.  H.  Sauvage. 

A lámpaárugyár  plak átp á ly á zata. 

A 600  koronás  pályadíj  nyertese.  Reiclil  Kálmán  müve.  uÁrny  és  fény."  Dicséretet  nyert. 

A lámpaárugyár  plakátpályázata. 


A lámpaárugyár  plakátpályázata. 

iVöroshaju.  Dicséretet  nyert.  „Plakát." 


A Brázay-féle  plakátpályázat. 


BKHZHY  Féle- 

!j  ftésználali  ulásilás 
( 1 minden  üvepbez lesz 

\\J  mellékelve* 


A 100  koronás  II.  díj  nyertese. 


Sándor  Béla. 


A Brázay-féle  plakátpályázat. 

Dicséretet  nyert.  „Alfa  :7„  Dicséretet  nyert. 


A Brázay-fele  plakátpályázat. 


A Gold berger-féle  címkepályázat. 

A Goldberger-féle  címkepályázat. 


(H.) 


Dicséretet  nyert. 


„Junius." 


Dicséretet  nyert. 


Éspérance." 


Dicséretet  nyert. 


„Tubarózsa." 


Goldberger  É? 

M SÁJA  . F.  es  FIAI.  H 

(Képszék  díszítés.  (Domború  mű.) 

Tervezte  Bnncsek  Rezső,  az  iparművészeti  iskola  III.  éves  növendéke. 
(Díszítő  szobrászati  osztály.) 


Díszedény. 

Tervezte  Raáb  Ferencz,  az  iparművészeti  iskola  II.  éves  növendéke. 
(Díszítő  szobrászati  osztály.) 

Térkitöltés.  (Domború  mű.) 

Tervezte  Kopits  Jenő,  az  iparművészeti  iskola  III.  éves  növendéke. 
(Díszítő  szobrászati  osztály.) 


Székely-Udvarhely  vármegye  címere. 

A székely-udvarhelyi  ezredéves  emlékoszlopról 
Hargita  Nándor  műve. 


Székely-Udvarhely  város  címere. 

A székely-udvarhelyi  ezredéves  emlékoszlopról. 
Hargita  Nándor  műve. 


II.  ÉVFOLYAM. 

MODERN  VAGY  MAGYAR  STILUS? 


Mióta  a képzőművészet  történelmi  korszakainak  a 
vívmányaiból  való  szolgai  merítgetést  a közönség  s az 
alkotó  mesterek  egyaránt  megunták,  a művészettel  elmé- 
letileg foglalkozó  irodalom,  a mely  a múlt  században, 
a művészet  kárára  oly  nagy  mértékben  hatalmasodott 
el,  fejtegetéseinek  özönével  ismét  elárasztotta  az  egész  világot.  A különféle  művészeti 
elméletek,  , a melyeket  könyvekben,  folyóiratokban,  sőt  az  időszaki  sajtónak  a művészettel 
egyébként  vajmi  keveset  törődő  termékeiben  is  közzétettek,  a melyek  a művészi  for- 
rongásból való  kibontakozás  módját  ígérték,  a nyomtatott  betű  többé-kevésbbé  szuggesztív 
erejéhez  képest  szereztek  is  maguknak  híveket;  azonban  újabb  és  újabb  elméletektől 
háttérbe  szoríttatva,  mind  a művészet  iránt  érdeklődő  közönséget,  mind  az  alkotó  művé- 
szeket is  elkedvetlenítették.  A kontinensen  a szaporán  termő  művészeti  elméletek  okozta 
fogalomzavar  javában  dúlt,  a kik  a művészet  érdekében  tollal  szállottak  síkra,  irányát  hol 
induktív,  hol  deduktív  módon  jelölték  ki  s hatásuk  alatt  az  alkotó  mesterek  ide-oda 
kapkodtak,  a nélkül,  hogy  csak  egy  lépéssel  is  előbbre  vitték  volna  korunk  művészetét. 

A praktikus  angol  nép  ezalatt  szellemi  és  anyagi  föllendülésével  kapcsolatosan,  nem 
sokat  törődött  a tudós  elméletekkel  s a nélkül,  hogy  régi  művészetének  a motívumait 
programmszerűen  tovább  fejleszteni  igyekezett  volna,  ennek  csupán  logikusan  gondol- 
kodó művészei  által  levont  tanúlságait  ellesve,  lépett  rá  arra  az  útra,  a melyen  haladva 
ma  odáig  ért,  hogy  a modern  művészet  problémájának  a megoldása  immár  megvaló- 
súltnak  tekinthető  s a melyre  épp  azért  művészetükkel  Európa  többi  népei  is  egymás- 
után rátértek.  Az  angolok  által  megindított  modern  művészet  bélyegét  viselik  magukon 
a műtárlatok  külföldön  s nálunk  egyaránt.  A modern  művészet  mivoltáról,  törekvéseiről 
e lapok  hasábjain  mi  is  hűségesen  be  szoktunk  számolni.  A kézzelfogható  példák,  a 


Magyar  Iparművészet. 

melyekkel  fejtegetéseinket  illusztráljuk,  fölöslegessé  tennék,  hogy  ezeknek  eredményét  most 
általánosságban  összefoglaljuk,  ha  a Magyar  Iparművészet  legutóbbi  számában  megjelent 
s a régi  hazai  ornamentikáról  szóló  polemikus  irányú  cikk  szembe  nem  állítja  a modern 
stílust  a magyarral,  mely  utóbbi  fölött,  legalább  abban  a mesterkélt  mivoltában,  a mely- 
ben jelentkezett,  pár  évig  tartó  s többé-kevésbbé  meddő  kísérletezés  után  a közönség  és 
csekély  kivétellel,  a művészek  is  egyaránt  napirendre  tértek. 

Érdemes  kutatónknak : Huszka  Józsefnek,  az  „audiatur  et  altera  pars"  elvénél  fogva 
lojálisán  közzétett  cikkére  vonatkozólag  már  múlt  számunkban  megjegyeztük,  hogy 
mindenben  nem  egyezik  fölfogásunkkal. 

Az  ő kutatásainak  nem  kis  részük  volt  a magyar  stílusnak  induktív  elméletekből 
kiinduló  megteremtésében  s így  nem  csoda,  ha  anatémát  mond  a modern  stílusra,  a 
mely  e fejlődésre  képtelennek  bizonyúlt  csinált  virág  iránt,  a közérdeklődést  a háttérbe 
szorította.  A szemrehányás,  a melylyel  a modern  stilus  híveit  illeti,  bennünket  is  érint 
s így  nem  veheti  rossz  néven,  ha  fejtegetései  e részével  szemben  állást  foglalunk  s őt 
és  a vele  egyformán  gondolkozókat  a modern  stílusnak  nálunk  való  létjogosúltságáról 
tárgyilagos  érvekkel  meggyőzni  igyekezünk. 

Közel  másfél  évtized  múlt  el  a hazafias  fölbuzdulásunkban  általánosan  elfogadott  s 
csak  egy-két  kritikus  által  kárhoztatott  elmélet  keletkezése  óta,  a mely  népies  költészet 
s az  általa  fölfrissült  műköltészet  közti  viszonyt  mesterségesen  analógiába  hozta  a 
művészettel,  s ennek  népies  motívumai  fölhasználásából  vélte  megvalósíthatónak  az  új 
s a nemzeti  ízlésünknek  megfelelő  stílust. 

Népies  ornamentikánk,  motívumainak  a szorgalmas  gyűjtése  ellenére  sem  mutatott 
nagy  változatosságot,  maguk  a motívumok  is  jórészt  konvencionálisakká  merevedtek  s 
így  már  eleve  alkalmatlanoknak  mutatkoztak  a tovább  fejlesztésre ; a magyar  stilus 
alkalmazásukkal  való  megteremtésének  a kísérlete  azonban  szerfölött  érdekesnek  Ígérke- 
zett s ezért  az  iparművészeti  palotának  ily  szellemben  való  fölépítése  ellen  művészi 
közvéleményünk  nem  gördített  akadályokat.  A tudós  elméleteket  jóhiszeműleg  követő  s 
a rendelkezésükre  álló  eszközöket  tagad h atatl an úl  mesteri  módon  fölhasználó  építészeink 
iparművészeti  palotánkon  nyilvánúló  magyar  stílusában  nem  volt  rendszer,  a szerkezet 
s az  ékítmények,  az  anyag  és  a forma  között  nem  volt  harmónia,  a mi  nélkül  kifogástalan 
művészi  alkotás  nem  képzelhető;  a szárazzá  vált  népies  motívumok  alkalmazásában 
bizonyos  nyerseség  s merő  szeszélyesség  nyilvánúlt.  Szóval  a tudós  teóriák  nyomán 
megalkotott  magyar  stilus  nélkülözte  mindazokat  a sajátságokat,  a mélyeket  az  egyes 
korok  szellemét  és  ízlését  jellemző  stílusokban  föltalálunk.  Az  újdonság  varázsa  azonban, 
a mely  talán  sohasem  volt  oly  széles  körökre  kiható,  mint  manapság,  lekötötte  az 
érdeklődést  az  első  föltűnőbb  virág  iránt,  a melyet  a jóhiszemű  szószólóktól  annak 
elhíresztelt  új  magyar  stilus  fakasztott.  Az  ily  módon  mondvacsinált  magyar  stilus 
bizonyos  népszerűségre  tett  szert  s a határozott  cél  nélkül  szűkölködő  mesterek,  a ter- 
vező művészek,  közönségünknek  a művészet  iránt  érdeklődő,  de  a túlnyomó  számban 
Ítéletében  nem  önálló  része  fölkarolta.  És  megindúlt  a népies  motívumok  alkalmazása 
az  iparművészet  minden  ágában,  ennek  mindennemű  anyagára,  a nélkül,  hogy  az  anyag 
és  forma  harmóniájára,  a szerkezeti  követelményekre  csak  ügyet  is  vetettek  volna.  Ez 
utóbbi  körülmény  volt  legfőbb  oka  korunk  művészete  stiltelenségének  s annak,  hogy 
ez  közönségünk  fogyatékos  ízlésének  a fejlesztésére  alkalmatlannak  bizonyúlt 

A magyar  stilus  kérdésébe  belevonták  a hazafiság  szempontját  s vajmi  kevesen 
gondoltak  arra,  hogy  ha  a polgári  életben  a hazafiság  egyike  az  első  erényeknek  is,  a 
művészetben,  a nemzeti  vonásoknak  a jó  ízlés  rovására  való  erőszakolása  nincs  helyén, 
ízléstelenség,  mely  homlokegyenest  ellenkezik  a művészet  fogalmával,  lényegével. 
A népies  motívumoknak  derűre-borúra  való  alkalmazása  a jó  ízlés  szempontjából  gyak- 

ran  hajmeresztő  dolgokat  produkált  s ha  a textil  eredetű  ékítmények  szárazságát  hivatott 
művésznek  itt-ott  sikerült  is  enyhítenie,  más  anyaggal  való  harmonikus  összeolvasztá- 
sukkal vajmi  ritkán  találkozhattunk.  Az  esztétikai  szempontból  kifogástalan  magyar 
stilű  iparművészeti  tárgyainkon  pedig  csakhamar  fárasztó  egyhangúság  harapódzott  el : 
az  új  stílus  helytelen  kiinduló  pontja,  motívumai  elégtelensége  miatt  a fejlődésre  kép- 
telennek bizonyúlt,  a modern  élet  s a közönség  követelményeihez  nem  alkalmazkodhatott 
s így  nem  csoda,  hogy  hívei  azok  között  is  egyre  fogytak,  a kik  kezdetben  lelkesen 
fölkarolták  ügyét. 

Közben  megkezdte  világhódító  körútját  az  Angliából  kiindúló  modern  stilus,  a 
melynek  alkotásai,  az  induktív  elméletektől  elkábúlt  művészeknek  kézzel  fogható  példákul 
szolgáltak  ahhoz,  hogy  mi  az  igazság  keresésnek  a módja  s a mely  logikus  voltával 
sorra  híveivé  tette  Európának  a művészet  terén  eddig  vezérszerepet  játszó  nemzeteit  is. 
A díszítésben  való  dúskálás,  a melytől  korunknak  az  egyszerűség  felé  hajló  tisztúlt 
ízlésű  közönsége  szinte  megcsömörlött,  a díszítésnek  minden  áron  nemzeti  jellegűvé 
való  erőszakolása  helyett,  az  angolok  szerkezeti  princípiumokból  indultak  ki,  a melyek 
nélkül  új  stilus,  a régi  vívmányok  helyes  volta  ellenére  sem  keletkezhetik.  A régi 
mesterek  s különösen  az  egyszerűségükkel  szellemüknek  leginkább  megfelelő  quattro- 
centisták  alkotásainak  a tanúlmányozása  közben  tisztúlt  ízlésükkel,  ennek  a legszélesebb 
körökig  ható  terjesztése  közben,  az  anyagnak,  a formának  s alkotásaik  céljának  a harmóniáját 
keresték  csak.  S mível  mellőzve  a reminiszcenciák  fölösleges  sallangját,  a szerkezetet 
modern  céljának  megfelelően  alkották  meg  s az  anyagot  sem  rendelték  alá  a formának, 
hanem  ezt,  tisztába  jővén  az  anyag  természetével,  ennek  megfelelően  alakították : sikerűit 
létrehozniok  a modern  stílust,  a melyben  nincs  hazugság,  a mely  az  ő sajátjuk  lévén, 
nemzeti  stílusuk,  a melyet  azonban  épp  oly  joggal  vehetnek  át,  tehetnek  magukévá  más 
nemzetek,  mint  az  a Franciaországban  keletkezett  csúcsíves  stílussal,  vagy  az  olaszoktól 
átvett  renaissance-szal  történt ; mert  megfelel  a kor  szellemének,  egyszerűségével  ízlésének 
s az  egyedüli  útja  a kibontakozásnak,  a mely  a praktikus  célokat  szolgáló  iparművé- 
szethez s ízlését  fejlesztvén,  a művészet  szeretetéhez  általában  közelebb  hozza  a közön- 
séget. A modern  stilus  ugyanis  nem  kényszeríti  a közönséget  arra  az  áldozatra,  a 
melyre  az  iparművészeti  tárgyak  kölcsönzött  s derüre-borúra  alkalmazott  díszítésükkel 
eddigelé  kényszerítették,  hogy  a művészet  kedvéért,  kényelméről  lemondjon,  lehetetlenné 
tevén,  hogy  a rajtuk  túlhalmozott  cifraságok  miatt  praktikus  céljainak  megfeleljenek. 
Az  angol  iparművészet  alkotásai  megfelelnek  a praktikus  céloknak,  megvan  bennük  az 
anyag,  a forma  és  rendeltetésüknek  a harmóniája  s így  művészi  szempontból  kifogásta- 
lanok; koncepciójuk,  Ízlésük  megfelel  korunk  szellemének  s azért  modernek.  Ha  formáik 
ma  még  itt-ott  túlhajtottak  is,  idővel  e túlzások  is  elmaradnak.  A művészetek  fejlődé- 
sének a természetéből  következik,  hogy  a hol  a kor  színvonalán  álló,  szellemének  meg- 
felelő művészet  nincsen,  ott  nemzeti  művészet  sem  keletkezhetik.  Hogy  művészetünk 
eddigelé  nem  állott  korunk  színvonalán,  azt  a franciák  és  németek  után  mi  is  nemzeti 
büszkeségünk  sérelme  nélkül  beismerhetjük.  És  így  nem  maradt  más  hátra,  mint  hogy 
egyelőre  mi  is  idegen  példákat  kövessünk;  mindaddig,  míg  mestereink,  közönségünk 
ízlése  meg  nem  izmosodik,  míg  alkotásaink  a kor  szellemének  meg  nem  felelnek,  művészi 
színvonalán  nem  állnak. 

Csak  azután  gondolhatunk  arra,  hogy  nemzeti  stílusra  tegyünk  szert.  Hogy  mily 
irányban  fog  ez  fejlődni,  váljon  ornamentikájának  motívumait  a természetből  merítve,  mint 
a csúcsíves  stilus,  a vagy  műtörténelmi  alapból  kiindúlva,  mint  a renaissance : azt  a 
kritikának  megjósolni  föladata  nem  lehet,  annál  kevésbbé,  mivel  ez  utóbbira  nézve,  a 
mint  az  iratunkban  közölt  s a hazai  ornamentikáról  szóló  polémiából  kitűnik,  sem  ennek 
teljes  anyaga  összegyűjtve,  sem  műtörténelmünk  összes  kérdései  megoldva  nincsenek. 

Mestereink  ne  hallgassanak  a nekik  tetszetős  elméletekkel  utat  szabni  akaró  kritikára. 
Kövessék  egyedül  a maguk  ízlését  s meg  lesz  a modern  követelményeknek  megfelelő 
magyar  stilus.  ízlésüknek  a modern  szellemnek  megfelelő  pallérozása  végett  válaszszák 
az  angolok  alkotásait  mintaképeikül,  amint  azt  a németek  és  franciák  tették.  Az  angol 
stilus  legyen  iskolájuk;  a mihez  a külföldi  mesterek  értenek,  azt  tanúlják  el  ők  is. 
Ez  nem  zárja  ki  azt,  hogy  ne  használjuk  fel  népies  ornamentikánknak  motívumait  ott, 
a hol  helyén  valók.  Sőt  ezt  kívánjuk.  De  ne  higyje  és  ne  hirdesse  senki,  hogy  a magyar 
érzést,  a magyar  ízlést  csakis  azoknak  a fölhasználásával  lehet  kimutatni.  Ezért  ne  is 
követeljük  ezt  tervező  művészeinktől.  A művészet  nem  tűri  a korlátozást,  mert  hiszen 
első  sorban  arra  való,  hogy  művészi  tudásunk  segélyével  visszatükröztessük  azt  a mit 
érzünk,  a mit  szépnek  találunk.  Törekedjünk  tehát  arra,  hogy  ki-ki  a maga  módja  szerint 
szabadon  fejezhesse  ki  érzéseit  s meglesz  sajátos  stílusunk  és  a mennyiben  lelkünk, 
egy  nemzethez  tartozván,  rokon,  meg  lesz  a magyar  stílus.  Hiába  való  fáradság  azzal 
kínlódni,  hogy  új  stilust  teremtsünk;  mert  ha  mestereink  a régieknek  példáját  követve, 
egyedül  a maguk  fölfogásának,  érzéseinek  adnak  kifejezést  a kor  színvonalán  álló 
tudásukkal,  magától  keletkezik  majd  a magyar  stilus,  a minthogy  minden  korszaknak 
és  nemzetnek  a stílusa  is  így  keletkezett.  X. 


Tervezte  Halama  Bertalan. 

Esett  már  szó  arról  a kérdésről,  észszerű-e  az  iparművészetben  magyarságra  töre- 
kedni, vájjon  egyáltalán  van-e  remény,  hogy  megőrizhetjük  önállóságunkat  oly  ízléssel 
szemben,  melynek  eddigelé  megállapítható  jellemvonásai  merőben  ellentétei  mindannak, 
a mit  mi  magyarnak  mondunk.  Nézetem  szerint  igen,  ha  idején  és  módjával  hozzá- 
látunk. 

Az  új  stilus  még  nem  állapodott  meg  egészen.  Egy  csomó  furcsaság,  kígyózó  vona- 
lak, egynéhány  szokatlan,  de  annál  kevésbbé  sikerűit  forma,  melyet  a gyengébb  lelkek 
már  az  unalomig  kezdenek  ismételni,  ez  az  egész,  a mit  közönségünk  legnagyobb  része 
modernnek  tart.  De  Anglián  kivűl  külföldön  is  alig  lehet  szó  megállapodásról.  Az  igazi 
alkotó  elmék  még  kutatnak,  töprengenek.  Szakaszokba  foglalt  törvény  még  nincs,  hál’ 
Istennek,  boldog,  több  mint  négy  század  óta  nem  érzett  ihlet  és  várakozás  fogja  el  az 
elméket,  s minden  új  ötlet  tetszésre  talál.  Immáron  a kultur-nemzetek  egész  sora  nagy- 
jából ugyanazon  elveket  vallva,  munkálódik  az  új  díszítési  mód  megteremtésén,  ép 
azért  természetes,  hogy  a jelenben  és  a közel  jövőben  készülő,  szóval  modern  alkotások 
között  erős  formai  rokonság  lesz  mindenkép,  akár  Amerikában,  akár  Német-  vagy  Orosz- 
földön készültek  is.  A mai  emberek  a sajtó,  a meglehetősen  internacionális  művészi 
nevelés,  az  olcsó,  minden  messze  fekvő  műalkotást  közel  hozó  reprodukáló  módok  által 
annyira  össze  vannak  fűzve,  hogy  a nemzetközitől  teljesen  elütő  egészséges  stílust  létre- 
hozni lehetetlenség. 

Erről  nekünk  is  le  kell  mondanunk,  de  megalkudhatunk  becsülettel.  Kívülről  elfo- 
gadjuk a szabadság"  elvét,  felszabadítjuk  tervezőinket  minden  régi  nyűg  alól,  megen- 
gedjük nekik,  hogy  teleszivják  magukat  a modern  szellemmel,  de  a mit  csinálnak,  még 
se  legyen  teljesen  internacionális.  Legyenek  modernek,  de  elvárjuk  tőlük,  hogy  minden 
modern  látszat  mellett,  lelkűk  legmélyén  a magyarságnak  jelentékeny  tartalékja  lakoz- 
zék, mely  az  alkotás  percében  érvényre  kellene,  hogy  jusson.  Ennyit  feltétlenül  megkö- 
vetelhetünk. 

Tervezte  Gáal  István. 


Valaha,  a mikor  minden  új  eszme  sokkal  lassabban 
terjedt,  s nem  kellett  attól  félni,  hogy  az  új  áradat 
mindent  elöl,  ez  a békességes  alku  a helyi  és  jövevény 
ízlés  között  önmagától  létrejött,  ma  azonban  vigyáz- 
nunk kell  magyarságunkra,  mert  könnyen  kiforgathat- 
nak belőle.  Bizonyos  tartalékalapot  kell  teremtenünk  a 
művészi  nevelésben  azoknak  a lelkében,  a kiket  tanítani 
hivatásunk.  Ily  módon  lesz  elérhető,  hogy  a modern 
ízlés  csak  oly  mértékben  éreztesse  hatását,  mint  ez  a 
múltban  történt. 

Eddig  még  alig  foglalkoztak  azzal  a kérdéssel,  mi- 
képpen érvényesült  az  idegen  díszítő  stílusokban  a 
magyaros  felfogás  a középkor  legkorábbi  idejétől  kezdve 
végig.  Pedig,  ha  az  építészetben  nem  is  annyira,  a dí- 
szítőművészetben egész  határozottan  szólhatunk  róla. 
Hogy  jó  messze  kezdjem,  a tizennegyedik  századból 
származó  gömörmegyei  falképeket  olyan  díszítés  kere- 
tek', mely  a külföldi  gótikában  ismeretlen.  Az,  hogy  a 
renaissance-nak  több  magyaros  változata  van,  a korvi- 
náktól kezdve  az  erdélyi  hímzésekig,  már  ismertebb 
dolog.  Azt  azonban  alighanem  kevesen  figyelték  még 
meg,  hogy  a felvidéki  rokoko-  és  barokk-kastélyokon 
és  templomokon  sajátságos,  csak  nálunk  található  díszí- 
tési mód  fejlődött  ki. 

Viszont  az,  a mit  mi  magyarosnak  mondunk,  lépten- 
nyomon  érezteti  a külföldi  hatást.  A bögözi  templom 
festett  mennyezetén  szépen  összefér  a magyaros  virág- 
forma XV.  Lajos  ízlésének  ornamantikájával.  A hisnyói 
karzatdíszeken  ott  látjuk  a XVI.  Lajos,  sőt  az  empire 
hatását.  Ennyit,  sőt  jóval  többet  bátran  megengedhetünk 
mi  is  tervezőinknek. 

Be  kell  vallanunk,  hogy  a régebben,  mintegy  másfél 
évtized  előtt  megindult  magyar  stilű  kísérletezések  nem 
sok  eredményre  vezettek.  Egyik  része  a tervezőknek 
igen  népiesnek,  tömörnek  s nehézkesnek  csinálta,  mások 
úgy  vélték  finomabbá  tehetni,  hogy  az  olasz  renais- 
sance-diszítmények  elosztását,  sőt  indázatát  megtartva, 
a rozetták  helyébe  magyar  virágokat  helyeztek  s tele- 
akgatták  az  egészet  magyar  motívumokkal,  mint  a hogy 
a karácsonyfát  szokás.  Sőt  egyesek  görög  rendbe  állí- 
tották a mi  szűrvirágainkat,  kegyetlen  disciplina  alá 
fogva  a kevésbbé  civilizált  formákat.  Mindezekre  nem 
mondhatjuk,  hogy  igen  tetszettek  volna. 

Erős  a meggyőződésem,  hogy  a jövő  magyar  stílus- 
nak megalkotása  csak  a modern  stilmozgalom  kereten 
belül  lehetséges. 

Nem  volna  alapos  ellenvetés,  hogy  az  új  ízlés,  mivel- 
hogy elsősorban  a természet  tanulmányozásán  alapszik, 
nem  veheti  fel  magába  a magyar  elemeket.  Maguk  a 

naturalisztikus  formák  még  nem  teszik  ki  az  új  stílust.  Nem 
először  történik,  hogy  valamely  új  irány  formáinak  szaporí- 
tása céljából  a természethez  fordúl ; így  tett  a gótika  is,  hogy 
megszabadúljon  a román-kor  nehéz  húsos  növényzetétől,  így 
az  olasz  renaissance,  hogy  az  antiktól  átvett  anyagot  szapo- 
rítsa. De  a növényi  csendélet,  ha  még  oly  hű  is,  még  nem 
díszítmény,  s csak  az  elváltoztatott,  szigorított,  egyszerűsített 
formák  válnak  azzá.  Igaz  ugyan,  hogy  ez  az  egyszerűsítés 
immáron  teljesen  új  módon  történik,  mindazonáltal  az  új  irány 
szükségét  érzi  primitívebb,  eddigelé  elhanyagolt  stílusoknak 
és  alig  fölhasznált  népies  formáknak,  hogy  kisegítsék  a hét- 
köznapisággal  vívott  küzdelemben.  És,  ha  az  angol  művészet 
a Rafael  előtti  kor  alakjain  buzdúl,  hogy  visszazökkenjen  az 
affektálatlan  őszinteségbe,  ha  többen  megbecsülik  az  assyrt, 
egyptomit  stb.  csak  azért,  mert  elütnek  az  eddig  megszokot- 
tól, s új  gondolatokat  keltenek,  miért  mellőzzük  mi  a még 
meglevő  népies  formáinkat? 

Ha  azonban  a folytonosságot  meg  akarjuk  tartani,  sietnünk 
kell.  Népünk  régi  diszítésmódja  napról-napra  tért  veszít; 
egy-két  évtized  múlva  a nép  is  lemond  róluk,  az  új  irány 
pedig  nagy  erővel  közeledik.  Ifjú  iparművészetünk  még  ala- 
kítható, csak  lágy,  porcogó  még  a gerince  s bár  ép,  még 
erőtlen. 

Fontos  az  is,  hogy  iskoláink  tudomást  vegyenek  az  új 
stílusbeli  mozgalmakról.  Van  már  jó  csomó  szakiskolánk,  és 
temérdek,  a rajzot  tanuló  növendék  a középiskolákban.  Ter- 
mészetesen az  előbbieknek  kellene  megmozdulni  legelőbb  és 
hirdetni  teljes  meggyőződéssel,  hogy  nem  a másolás,  hanem 
csak  a stúdiummal  parallel  haladó  terveztetés  nevelhet  olyan 
embereket,  a kik  egykor  saját  eszméiket  merik  papírra  tenni, 
mivelhogy  a műtörténelem  tanúsága  szerint  az  igazi  művészi 
tevékenység  már  a legalsóbb  fokon  nem  stúdiummal,  nem 
másolással,  hanem  tervezéssel  kezdődött. 

Talán  az  előtt,  a ki  ismeri  pl.  vidéki  nőipariskoláink  tevé- 
kenységét, szinte  merészségnek  tűnik  fel  azt  kívánni,  hogy  a 
rajz-  és  kézimunka  tanítónők  ne  küldjék  fel  ezentúl  a kihime- 
zendő  darabot  Budapestre  „előnyomás"  céljából  s ne  a legsab- 
lonosabb minták  mellett  tartsák  fogva  a minden  szép  után 
sóvárgó  ifjúságot.  De  hiába,  evvel  nem  lehet  megelégednünk. 
Tapasztalatból  tudom,  hogy  nem  a buzgalomhiány,  nem  is 
a képesség  hiánya,  hanem  bizonyos  tartózkodás,  bátortalan- 
ság okozza  azt,  hogy  a legtöbb  szakiskola  kiállításán  az  óriási 
fáradságba  kerülő  munkák  százai  között  sem  találni  egyetlen 
új  gondolatot.  Eszébe  sem  hagyják  jutni  a növendéknek,  hogy 
ép  olyan,  sőt  nagyobb  érdem  valamit  kigondolni,  mint  másét 
megcsinálni. 

Középiskoláink  is,  dacára  a csekély  óraszámnak,  többet 
merhetnének.  Az  a növendék,  a ki  végig  rajzolt  három-négy 
éven  át  egy  csomó  ékítményt,  tud  már  annyit  rajzolni,  hogy 


Tervezte  Qerstnér  Ödön. 


200 


Tervezte  Vessely  Vilmos. 


Tervezte  Bittlingmeyer  János. 

A M.  K1R.  IPARMŰVÉSZETI  ISKOLA  NÖVENDÉKEINEK  TERVEZETEI. 


201 


Tervezte  Halama  Bertalan. 


Magyar  Iparművészet. 

Tervezte  Langsfeld  Zoltán. 

Tervezte  Schöner  Lipót. 

gondolatait  (ha  vannak)  rajzban  kifejezhesse.  Pedig  vol- 
nának (legalább  a növendékek  azon  harmadának,  melynek 
a rajzhoz  talentuma  van),  és  ha  a negyedik  osztályban  fel 

merik  adni  a magyar 
nyelvben  az  ősz,  ta- 
vasz stb.  önálló  leírá- 
sát, tarthatnának  any- 
nyit  a felsőbb  osztá- 
lyok növendékeiről,  hogy  kisebb  tervezési  feladatokat 
maguk  is  képesek  megoldani. 

Vethetik  ugyan  ellenem,  hogy  az  irodalmi  dol- 
gozatokban a növendék  anyanyelvén  fejezi  ki  gon- 
dolatait, oly  nyelven,  melyet  gyermeksége  óta  beszél, 
holott  a formák  nyelvét  tanulni  kell  nagy  fáradsággal. 

Ép  ez  vezet  tárgyamhoz.  Adjunk  a növendéknek 
anyanyelvet  a díszítő  művészetben.  Első  mintáit  ké- 
pezzék tisztán  magyar  motívumok  s csak  mikor  egy- 
két éven  át  ezek  mellett  rajzolni  megtanult,  térjünk 
át  (csak  úgy,  mint  a nyelvtanításnál)  az  idegen  stílu- 
sokra és  a természetre.  Készítsen  a rajztanár  magyar 
díszítő  elemek  után  nagy  arányú  falimintákat  növen- 
dékei első  oktatásához,  s szerezzen  be  a környéken 
népiesen  díszített  tárgyakat:  hímzéseket,  agyagárúkat 
(mely  táj  az,  a hol  ilyenek  ne  lennének)  a haladók 
számára.  Egy  ilyen  rajzoktatásra  alkalmas  népies 
gyűjtemény  olcsó  áron  és  nem  is  túlságos  nagy 
fáradsággal  majd  mindenütt  összeállítható.  A legfelső 
két  osztályban  aztán  az  idegen  stílusok  mellett  az 
élő  természet  is  bátran  tanulmányozható.  A fődolog 
pedig : a tervezés,  képezze  az  oktatás  csúcspontját ; 
ez  legyen  a végcél  s ennek  érdekében  ne  zárjuk  el 
a növendéket  egy  stílustól  sem.  Egy  ideális  rajztermet 
úgy  képzelek  felszerelve,  hogy  ott  meglelheti  a nö- 
vendék a külföldi  és  hazai  művészi  és  iparművészeti 
alkotások  reprodukciói  mellett  a modern  művészi 
folyóiratokat  (legalább  egyet  mindenütt  tarthatnak) 
Tervezte  stiasny  Aladár.  tudomást  vesz  a kor  áramlatairól,  s majd  meglátjuk 

a tervezésnél,  hogy  a legkülönbözőbb  hatásokat  felszíva,  mily  életrevalók  lesznek  gon- 
dolatai. 

Próbáltam  ezt  az  eljárást,  s az  eredménnyel  nem  vagyok  elégedetlen.  Megengedem,  hogy 
a bemutatott  egynéhány  növendékterv  nem  „tisztavizű"  magyar,  egy  ilyen,  más  olyan 
felfogásra,  stílre  emlékeztet,  de  viszont  nem  is  internationalis  modern.  Meggyőződésem, 
hogy  ha  a közönség  ízlését  ki  akarjuk  elégíteni  (s  ez  szakiskolánál  igen  fontos),  a népies 
díszítményt  csak  jelentékeny  változtatással  alkalmazhatjuk.  Az  újabb  népies  hímzések 
tömöttségét  pl.  kell,  hogy  lazább,  a hátteret  inkább  üresen  hagyó  szerkesztés  váltsa  fel. 
Azok  a sűrű,  a fűzre  emlékeztető  levelek,  melyek  a népies  munkákon  oly  sűrűén  sora- 
koznak a szár  két  oldalán,  szintén  alig  találnak  helyet  a modern  díszítményen.  A ten- 
gelyes szimmetria  sem  utánozható  mindenütt  szigorúan,  nem  is  szólva  a színekről, 
melyeket  okvetlenül  mérsékelni,  egyszerűsíteni  kell,  s melyeknek  megválasztásában  a 
teljes  szabadságot  tartom  a legjobbnak.  A régibb  erdélyi  hímzések  pompás  anyagát 
képezhetik  a modern  magyar  ornamentikának.  Említsük  fel  végre  Kabók  Imre  sujtásait, 
melyeket  épp  a múlt  számban  ismertetett  e folyóirat,  mint  igen  hasznavehető  gyűj- 
teményt. 

De  kétségtelen,  hogy  a természet  tanulmányozása  is  igen  jól  beleilleszthető  a ma- 
gyaros irányú  oktatásba,  s erre  nézve  is  e folyóirat  révén  számos  példát  láttunk. 

Elvégre  is  az  a végső  célja  a díszítő  művészetnek,  hogy  olyat  nyújtson  a közönségnek 
(az  ízlés  arisztokráciáját  értem),  a mi  tetszik.  Jogtalanság  és  esztelenség  volna  nem  számolni 
a művészi  divattal.  De  a művészettörténet  is  arra  tanít,  hogy  a díszítő  stílus  folyton 
változik,  folyton  módosul.  Olyan  mint  a vörös  fényű;  minden  esztendőben  elszárad 
egy  pár  galyja  alól,  de  a csúcs  tovább  zöldéi  s új  ágakat  hajt. 

Gróh  István. 

A ki  Párisban,  mely  a világ  legkiválóbb  s számra  nézve  is  a legtöbb  amateurjével 
dicsekedhetik,  a magángyűjtemények  jelentősebbjeit  meg  nem  tekintette,  nem  is  szerezhet 
magának  tiszta  fogalmat  Franciaország  fővárosának  muzeális  jelentőségéről.  A modern 
művészet  főemporiumának  magán  múzeumai  sok  tekintetben  igen  szerencsésen  egészítik 
ki  az  ilynemű  nagy  és  nyilvános  intézeteket,  gyakran  gyülekező  helyei  a francia  művészi 
élet  iránytszabó  köreinek  s kiapadhatatlan  forrásai  a finomabb  műizlés  szűkebb  körben, 
egy-egy  család  és  annak  ösmerősei  körében  való,  de  annál  intenzivebb  terjesztésének. 
S mivel  Franciaországban,  de  különösen  ennek  a fővárosában,  alig  van  műveltebb  család, 
a melynek  egy-egy  tagja  a maga  módja  szerint  nem  engedné  át  magát  a szerzési  ösztön 
e legideálisabb,  legtisztultabb  nemének,  mivel  alig  van  ház,  ahol  még  az  egyszerűbb 
emberek  is  nem  törekednének  arra,  hogy  lakásukat,  intim  környezetüket  művészi  becsű 
tárgyakkal  tegyék  vonzóbbá,  otthonosabbá,  nyilatkozik  meg  ott  oly  fényesen  a társadalom 
összes  rétegeiben  a képzőművészet  iránt  való  érdeklődés,  mely  nemzeti  ünneppé  avatja 
a Salon  megnyitását,  elsőrangú  társadalmi  eseménynyé  minden  műtárlatot,  középület, 
vagy  szoboravatást. 

Nálunk  a képzőművészetnek  közönsége  még  alig  van,  amateurjeink  száma  vajmi 
kevés.  Pedig,  ha  valahol,  úgy  nálunk  lehetne  fontos,  hogy  a gyűjtési  kedv  minél  szélesebb 
körre  terjeszkedjék,  nemcsak  a műizlés  fejlesztése  szempontjából,  hanem  azért  is,  mivel 
értelmes  gyűjtők  intenzivebb  buzgólkodása  esetén  sok  ingó  műemléket  menthetnénk 
meg  az  elkallódástól,  a vandal  megsemmisítéstől,  amit,  fogalma  sem  lévén  sok  helyütt 
közönségünknek  műbecsükről,  ma  is  sűrűn  sinylenek  meg  művészi  alkotások  hazánkban. 
Magyarországon  még  óriási  területek  vannak,  a melyeket  arheologiai  vagy  műtörténelmi 
szempontból  behatóbban  még  alig  kutattak  át.  Pusztuló  udvarházak  elhagyatott  termeiben 
rég  letűnt  korok  többé-kevésbbé  értékes,  de  műtörténelmünkre  nem  egyszer  élénk  fényt 
vető  emlékeire  lépten-nyomon  akadhat  az  ember,  ha  egyes,  a főbb  közlekedési  vonalaktól 
félreeső  vidékeket  keresztül-kasul  jár.  Határszéli  régi  kis  városainkban  a zsibvásáron 
nem  egyszer  kerülnek  kótya-vetyére  értékes  könyvek,  művészi  becsű  ércmunkák,  régi 
hímzések,  mit  százasokkal  fizetne  meg  a szakértő  amateur.  Seitz  Keresztély  dr.  Simplicissi- 
mus  könyvének  egyetlen  megmaradt  példányát  egy  határszéli  városka  piacán  fedezte  föl 
s megmentésével,  publikálásával  Magyarország  XVII.  századbeli  magánéletét,  kultúráját 

megkapó  közvetlenséggel  világította  meg.  Konrády  zborói  plébános  az  ottani  templom 
kincstárának  két  legbecsesebb  darabját : pompás  reneszánsz  bronzgyertyatartókat,  egy 
parasztasszonytól  vásárolta  meg,  a ki  ezeket  egyéb  ócska  vasakkal  egyetemben  a bártfai 
vásáron  akarta  eladni. 

Amateurjeink  száma  különösen  a vidéken  kevés  s meglevő  magángyűjteményeink  közül 
is  nem  egy  teljesen  ismeretlen,  ami  főleg  a szakirodalom  szempontjából  káros,  mely,  hogy 
mily  hézagpótló  anyagot  talál  gyakran  az  ilyen  magán-múzeumokban,  annak  a példájával 
nemcsak  a külföldön  találkozunk,  de  immár  minálunk  is  egyes  főuraink  és  műbarátaink 
magángyűjteményéből  nem  egyszer  merítettek  tudósaink  témát,  történelmünk  és  művé- 
szetünk múltját  egyaránt  megvilágító  példákat.  Hogy  magángyűjteményeink  művészi  és 
műtörténelmi  szempontból  véve  mily  becses  anyaggal  dicsekedhetnek,  ennek  fényes 
bizonysága  volt  az  évekkel  ezelőtt  rendezett  ötvösműkiállítás,  ezredéves  kiállításunk 
történelmi  osztálya,  a mely  gazdagságát  és  változatosságát  jórészt  azok,  továbbá  főpapi  s 
főúri  kincstáraink  tulajdonosai  részvételének  köszönhette.  Hogy  e nyilvános  kiállításainkon 
gyűjtőink  nem  mind  vettek  részt,  azt  jól  tudják  szakembereink;  sokféle  körülmények 
játszanak  közre,  a melyek  egyeseket  minden  nyilvános  szerepléstől  visszatartanak,  azon- 
kívül nálunk,  ahol  a társadalmi  érintkezés  még  az  egyforma  kedvteléseknek  hódoló, 
rokon-lelkülettel  biró  emberek  között  is  nehézkes,  ahol  nincs  Hotel  Drouot,  mint 
Párisban,  sem  találkozó-helyül  szolgáló  jelentős  műkereskedés,  a mely  a gyűjtés  szenve- 
délyének élőket  összehozná,  bizonyára  nem  egy  magángyűjtemény  van,  a melyről 
tulajdonosának  bizalmas  ismerősein  kivid  senkinek  tudomása  nincsen,  legkevésbbé  a 
szakirodalomnak. 


paris  ítélete. 

Öntött  ezüst  plakett.  Kaczvinszky  Lajos  gyűjteményéből. 

ÉKSZERTARTÓ-SZEKRÉNY. 

Lapis  Iazulival  burkolva,  zománc  szobrocskákkal  s hegyi  kristály  oszlopokkal.  Kaczvinszky  Lajos  gyűjteményéből. 


Ilyen  a szakemberek  előtt  eddigelé  teljességgel  ismeretlen  magángyűjtemény  jelentősebb 
műtárgyainak  a reprodukciói  gazdagítják  jelen  füzetünket.  Tulajdonosa  Kaczvinszky  Lajos 
lovag,  a „Magyar  Szemle"  című  hetilap  főszerkesztője,  a ki  kipróbált  finom  ízlésének 
nemrégiben  adta  először  nyilvánosan  bizonyságát  azzal  a fényes  kiállítású  albummal, 
a melyet  lapja  tízéves  fönnállása  alkalmából  adott  ki,  s a melyet  a sokszorosító  műipar 
remekeként  egy  régebbi  füzetünkben  mi  is  ismertettünk.  E gyűjtemény,  mely  gazdag- 
ságát és  változatosságát  tekintve  méltán  sorakozhatik  kiválóbb  magán-múzeumaink  mellé, 
vagy  másfélszáz  külömböző  régi  iskolákból  való  festményt  tartalmaz,  a melynél  számra 
és  művészi  értékre  nézve  azonban  jóval  jelentősebb  az  iparművészet  különböző  ágainak 
remekeit  feltűntető  apróbb  műtárgyainak  a kollekciója.  A festmények  között  a miniatűr- 
képek  is  ide  sorozhatok  s ezek  között  nem  egy  műtörténelmi  jelentőségű  is  van,  mint 
például  Kovachich  történettudósunk  kitünően  karakterizált  s egykorú  filigrán  érckeretbe 
foglalt  tenyérnyi  mellképe,  a melyet  Krafft,  a budapesti  egyetemi  templom  falképeinek 
a mestere  festett. 

Leggazdagabb  e magángyűjteményünk  ötvösmű-tárgyakban,  a melyek  javarészt  a 
XVI  — XV11I.  századokból  valók.  Egy  fölötte  változatos  gyűrű  és  eredeti  alkotásokban 
gazdag  melltűkből  áll  a gyűjtemény  e része,  továbbá  vert  művű  ezüst  munkákból, 

a melyek  sorában  szinten  nem  egy  a figyelemre  méltó  s magyarorszagi  eredetű 
műtárgy;  ilyen  azonban  a legtöbb  a zománcmunkák  között  van,  a melyek  a zománc- 
tehnika  csaknem  valamennyi  nemét  képviselik  s a francia-,  német-  és  olasz  mesterek 
modorán  kívül,  a magyar,  különösen  pedig  az  erdélyi  festett  zománc-művességet  tűntetik 
föl  mintaszerű  példákban. 

Az  apró  plasztikát  nehány  elefántcsont-munka  képviseli  és  egy  válogatott  darabokból 
álló  metszettkő-gyűjtemény.  Ismét  a díszítő  festés  lép  előtérbe  a művészi  kivitelű 
burnót-szelencék  fölötte  gazdag  sorozatán,  a mely  a múlt  század  miniatűr  festésének 
s műipara  e téren  kifejtett  pazar  tevékenységének  fölötte  érdekes  képét  s csaknem 
egész  fejlődését  tükrözted  vissza. 

Kaczvinszky  Lajos  gyűjtési  kedvét  élénken  jellemzi,  hogy  csak  hibátlan  s harmonikus 
egészet  alkotó  műtárgyakban  telik  kedve.  Ha  kitűnő  tehnikájánál  vagy  más  kiváló 
tulajdonságánál  fogva  valami  csonka  műtárgyat  be  is  kebelez  múzeumába,  a franciákéhoz 
hasonló  amateur-természetének  engedve,  rögtön  annak  kiegészítésére  tör.  Tudvalevő 
dolog,  hogy  a régiségtudósok  fölötte  kárhoztatják  az  ilyen  restaurálási  kedvet,  mivel,  ha 
útat  engednek  neki,  a mint  ezt  a párisi  Louvrenek  is  nem  egy  kiegészített  antik  szobra 


bizonyítja,  a restauráló  művész  egyé- 
nisége gyakran  annyira  előtérbe  tola- 
kodik, hogy  miatta  a mű  eredeti 
kvalitásai  alig  érvényesülhetnek.  Ha 
arheologiai  szempontból  mindennemű 
helyreállítás  káros  is,  tagadhatatlan, 
hogy  esztétikai,  sőt  gyakran  művészi 
szempontból  véve  is  nagy  haszonnal 
jár.  A sok  restaurálás,  a melylyel  a 
francia  szobrászoknak  antik  remek- 
művekkel kapcsolatban  foglalkozni 
alkalmuk  nyílt,  bizonyára  nem  volt 
minden  hatás  nélkül  a modern  fran- 
cia szobrászat  fejlődésére,  különösen 
ennek  tehnikáját  és  elegáns  formáit 
illetőleg. 

Ehhez  hasonló  példát  iparművé- 
szetünkre vonatkozólag  is  említhe- 
tünk. Ipolyi  Arnold,  a ki  ötvöseinknek 
múlt  idők  remekműveivel  behatóan 
foglalkozni  alkalmat  nyújtott,  ezzel 
valóságos  megújhodást  idézett  elő, 
sokáig  vásári  portékán  kívül  mitsem 
nyújtó  ötvösművességünk  terén. 

Első  sorban  ötvöseinket  foglalkoz- 
tatja Kaczvinszky  Lajos  is,  midőn 
egy-egy  apróbb  műtárgyból,  töredék- 
ből harmonikus  dísztárgyat  készít- 
tetni kíván. 


Egy  gyűjteményében  levő  csonka 
borostyánkő  szobrocskát,  a mely,  teh- 
nikáját tekintve,  XVII.  századbeli  firen- 
zei munka  lehet,  a minővel  akkoriban 


ÉRCKANCSÓ. 

Lapis  lazulival  burkolt  zománcfestésii  diszítéssel. 
Kaczvinszky  Lajos  gyűjteményéből. 


KRISZTUS  SIRBATÉTELE. 

Hegyi  kristály  Kámea,  triptichon  formájú  ötvösművti  keretben.  Kaczvinszky  Lajos  gyűjteményéből. 

a Mediciek  városában  a Bargello  ily  tárgyakban  gazdag  gyűjteményének  a bizonysága 
szerint  is  sűrűn  és  nagy  sikerrel  foglalkozott  a kis  plasztika : e santa  concezionet  ábrá- 
zoló Mária  szobrocska  hiányzó  fejét  és  kezét  Herpka  tanár  készítette  trébelt  aranyból, 
s gazdag  művű  talapzatát  is,  a melylyel  a mű  így  kiegészítve  fölötte  sajátos  és  pompás 
hatást  tesz,  miként  egy  másik  hasonló  módon  oltárszerű  talapzatra  állított  s körülbelül 
tíz  centiméternyi  magas  korai-szobrocska  is,  a melyen  az  ötvösmunkát  Dorn  Jenő,  e 
fiatal,  tehetséges  mesterünk  végezte. 

Valósággal  remeke  az  ötvöstehnikának  a gyönyörű  triptichon,  melyet  nyitott  és  zárt 
állapotában  csaknem  természetes  nagyságban  képen  is  bemutatunk.  A díszes  oltár- 
szekrényke gazdag  tagozásu  keretének  négy  sarkán  trébelt  kerub-fejek  láthatók  odafor- 
rasztva, a közbül  sorakozó  külömböző  ékkövek  színei  az  arany  alappal  pompás  harmó- 
niába olvadnak.  A triptichon  ajtószárnyainak  külsejére  vésett  ékítményes  alapon  smaragdot 
magábafoglaló,  gombban  összefutó  groteszk  öntött  arany-ékítmény  van  forrasztva;  az 
oltárszekrényke  belsejében  domború  művü,  drágaköves  lombdiszítménynyel  övezve,  apró 
brilliánsokból  tömötten  összerakott  szemkápráztató  keretben  foglaltatik  a Krisztus  sírba 
tételét  ábrázoló  s hegyi  kristályba  domboruan  metszett  kő,  a melyet  reflexei  miatt  nem 
sikerült  élesen  lefotografálni  s azért  képünkön  is  elmosódnak  kompozíciójának  valójában 
hajszálnyi  finoman  pontos  körvonalai.  Ez  Olaszországból  való  s alighanem  a XVI. 
század  végén  vagy  a következő  elején  készült  metszett-kő  egyike  e csak  nagyjában 
ismertetett  magángyűjteményünk  legremekebb  műtárgyainak.  Kerete,  a kis  triptichon, 
magának  Kaczvinszky  Lajosnak  a terve  után,  a budapesti  Roger  ötvösműhelyében 
készült  s a mi  művészi  szempontból  első  sorban  figyelemre  méltóvá  teszi,  ez  a pazarul 
reáhalmozott  drágakövek  finom  ízléssel  véghez  vitt  megválogatása,  csoportosítása.  Valami 
bűbájos  színharmónia  ömlik  végig  e műalkotáson,  a mely  pompájának  jelentős  művészi 
tartalmat  kölcsönöz  s a mely  legfőképp  azért  emelendő  ki,  mivel  műtárlataink  tanúsága 
szerint,  ötvöseink  még  mindig  nem  fordítanak  elegendő  gondot  a színek  harmóniájára 
az  ékkövek  elrendezésénél  s a színakkordok,  a melyekbe  ezek  olvadnak,  gyakran 
hamisak,  rikítók,  sok  esetben  pedig  a színharmónia  követelményeinek  figyelmen  kívül 
hagyása  miatt  unalmasak,  erőtlenek. 


T G. 


GYÖNGYÖS  NÁSFA. 

Petri des  J.  rajza. 


MŰVÉSZI  CÍMLAPOK. 


A művészeti  pályázatok  nem  mindig  biztatók  minálunk.  Legtöbbjük  — főképp,  ha 
monumentális  alkotásról  van  szó  — balul  üt  ki,  erre  emlékezetes  példával  szolgál  a 
magyar  főváros  néhány  szobordíszes  tere.  De  a kisebbszerű  műalkotásokra  hirdetett 
pályázatok  sem  sokkal  szerencsésebbek.  Az  ily  versenyeknél  mindenekelőtt  feltűnő,  hogy 
a dilettánsok  és  szárnypróbálgatók  egész  özöne  kacérkodik  a kitűzött  pályadíjjal,  holott 
a művészek  legjava  elegánsan  tartózkodik  a részvételtől.  Nem  hinnők,  hogy  valamely 
arisztrokrata-hajlandóság  tartaná  vissza  a java  tervelőket  a tömeg  közé  való  vegyüléstől, 
mert  ily  hajlandóságot  eddig  nem  födöztünk  föl  művészeink  képein  és  szobrain.  Higy- 
jük  el,  hogy  ők  is  legalább  oly  jó  demokraták,  mint  az  átlagos  vezércikkírók.  Ez  tehát 
bizonyára  nem  tarthatja  vissza  őket  attól,  hogy  a par  excellence  demokrata  pályázatokon 
résztvegyenek,  ahol  a személyi  szempont  egészen  háttérbe  szőrül  és  a munka  beszél 
mesteréért.  Azt  sem  mondhatja  senki,  hogy  nem  fizeti  ki  magát  az  ilyfajta  fáradozás. 
Az  a pályázat  például,  amelyről  e sorok  szólanak,  egy  13x18  cmter  kis  címlapot  kiván 
és  500  koronát  igér  az  első  díj  nyerőjének,  250-et  a második  és  150-et  a harmadik 
helyen  megdicsértnek.  Hát  ez  jól,  becsületesen  meg  van  fizetve.  A munka  maga  nem 
kiván  tőkebefektetést,  anyagi  kockázatot.  Egy  sikerült  ötletre  van  mindössze  szükség, 
amely  hozzásimul  a pályázat  kívánalmaihoz.  Az  igazi  művészkéz  aztán  kisebb  fárad- 
sággal, elég  rövidesen  elkészül  vele. 

És  mégsem  vesznek  részt  ezeken  a pályázatokon  mindazok,  akiknek  jelenléte  ott 
kívánatos  volna.  Még  akkor  sem,  amidőn  arról  van  szó,  hogy  előkelő  művészi  díszszel 
ékesítsük  föl  a párisi  világkiállítás  magyar  osztályának  katalógusát,  tehát  oly  könyvet, 
amelyet  sok  ezer  példányban  fognak  megvenni  a legkülönfélébb  nemzetiségű  látogatók 
s amely  már  külsejével  is  kell,  hogy  reprezentálja  a magyar  ízlést.  A kiállítás  magyar 
osztályának  kormánybiztosa,  nagyon  helyesen,  az  összes  magyar  művészekre  appellált, 
hogy  igazi  modern  és  magyaros  munkát  kapjon  s az  összes  magyar  művészek  közül  alig 
méltatta  figyelemre  e felhívást  egynéhány.  Úgy  érezzük,  hogy  ez  nincsen  egészen  rend- 
jén s hogy  nagyobb  figyeleníre  és  több  szeretetre  számíthatott  volna  ez  a csekélynek 
látszó,  de  hatását  el  nem  tévesztő  párisi  címlap.  Nem  mindegy  az,  hogy  minő  névjegy- 
gyei kopogtatunk  be  ama  finom  nemzetközi  társaság  portáján,  nem  mindegy,  főképp 
miután  tudjuk,  hogy  versenytársaink  igen  fényesen  nekiöltözködtek  e bemutatóhoz. 

A pályázatra  beérkezett  művek  szerzőit  nem  ismerjük,  de  aki  sok  rajzot  néz  figyel- 
mesen éveken  át,  meg-megismeri  egy-egy  művész  faktúráját,  messziről  fölfedezi  keze- 
járása  nyomait,  egyéniségét.  Egészen  titkosnak  épp  azért  nem  mondható  soha  ilyen 
pályázat.  Nos,  sok  ismert  és  tegyük  hozzá,  előnyösen  ismert  faktúra  hiányzik  e versenyző 
művekből  s csak  néhány  derék  munkán  múlt,  hogy  a pályázat  nem  végződött  alapos 
fiaszkóval. 

Természetes,  hogy  ezúttal  is  a középszerűség  uralkodik  és  a dilettantizmus  köve- 
telőzik a pályamunkák  sorában.  Vannak  az  ilyen  művészi  versenyeknek  állandó  hiénái, 
akik  pontosan  megjelennek  minden  pályázat  alkalmával,  noha  életük  összes  rajzoló- 
munkája csak  éppen  ezeknek  a « pályaműveknek''  összerovására  szorítkozik.  Ezek  az 
urak  más  alakban  folytatják  a törvénynyel  már  eltiltott  lutrijátékot  és  számítanak  a 
jótékony  véletlenre.  Megdöbbentő  szívósságuk  előtt  kalapot  emelünk  s odébb  sietünk. 
A közepes  tehetségüek  átlagos  iskolamunkát  szoktak  küldeni,  jól  ismert  formák  és  színek 
utánzását,  karakter,  eredetiség  híjján.  A kezdők  rendesen  célt  tévesztenek:  nem  gondol- 
ják meg,  könyveim  kell-e,  vagy  falragasz,  vagy  tapéta,  vagy  szőnyegminta.  Ugyanazt  a 
formát,  ugyanazt  a dekorációt  fűre-fára  alkalmazzák.  Van  ezen  a pályázaton  is  egy  sor 
munka,  amely  valamely  olcsó  kalendáriomról,  vagy  egy  vászonvég  címkéjéről  vette 
motívumait  és  néhány  sor  felírással  egy-kettőre  átváltoztatta  könyvcímlapra.  A kalendá- 
riom-stilust  — a szó  kevésbé  hízelgő  értelmében  — mutatja  az  Én,  Te,  Ő jeligéjű 
sorozat.  Ma  non  ragioniam  di  lor:  van  itt  derék  munka  is. 

Valamennyi  közt  az  igoo  jeligéjű  szép  munka  az,  amelyet  legméltóbbnak  tartunk  arra, 
hogy  Párisban  kiállításunk  katalógusát  díszítse.  A szerző  finom  Ízlésű,  egyszerű  elegán- 
ciát,  derűit  méltóságot  szerető  ember  lehet.  Kevés  eszközzel  látott  munkához.  Kék  vászonra 
aranynyal  festett  egy  magyaros  ízű  ornamentumot,  a lap  négy  szögleténél  diszkréten  jelzi 
néhány  szimbolikus  forma  a kiállítás  tartalmát.  Dicsérjük  eszközei  és  formái  nemes  egysze- 
rűségét. Jó  ízléssel  távol  tartotta  magát  a nálunk  felkapott  rikító  szinek  és  kétségbeejtően 
nyugtalan  vonalak  előrántásától.  Az  aranyornámentum  néhány  vonala  s főkép  a két  szin 
mégis  mulatóssá  teszi  a lapot,  ami  az  adott  esetben  határozottan  kellék.  Egy  másik,  igen 
ízléses,  sok  tekintetben  kiváló  pályamunka,  az  Előmenetel  cimű,  éppen  ebből  a szem- 
pontból esik  kifogás  alá.  Halovány-fréz  és  halovány  kék  színei,  amelyek  keskeny  szala- 
gokban fogják  át  a lapot,  bágyadtak,  erőtlenek  az  ilyen  célra.  A minta  azonban  kiváló 
és  élvezetes,  remélhetőleg  találkozunk  vele  még  valahol.  A diszkrét  izlésűek  sorából  való 
a le  ... ? jeligéjű;  modern  izű  munka  ez  is,  lendületes,  meg-megtörő  vonalakkal,  de 
haragosan  tompa  színei,  amelyek  egy  felvonuló  zivatar  hangulatképére  emlékeztetnek, 
némi  komorságot  adnak  a lapnak.  Egyik  hátránya,  hogy  a magyar  koronás  címer  elhelye- 
zése megoldatlan  maradt,  a lendületes  vonalak  közt  úgy  hat  a színes  paizs,  mintha  valaki 
egy  cimkét  ragasztott  volna  a kép  közepébe.  Különben  ez  is,  mint  az  előbbiek,  komoly 
gondolkodás  és  kész  művész  munkája.  Egy  kicsit  a falragasz  süljéhez  közeledik  az  Egy 
ezredév  után  cimű,  ez  a tulajdonsága  fokozott  mértékben  megvan  a Böske  jeligéjű  lap- 
nak, amely  már  egészen  plakát.  Mosolygó,  piros  viganós  lány  szórja  kötényéből  a füze- 
teket, a háttérben  a világvárost  egy  ködbevesző  torony  jelzi.  Alkalmas  minta  egy  újság 
vagy  folyóirat  reklámcéljaira.  Mindezekben  van  önállóság  is,  eredetiség  is,  ami  nem 
mondható  teljes  mértékben  a Korona  cimű,  különben  gondos  lapról.  Ennek  különösen 
figurális  része  megszokott,  sok  helyütt  látott  attitüdökban  mutat  be  egy-egy  alakot. 
A Vértes  jeligéjű  mű  szerzője  jó  ízlésű,  diszkréten  színező  rajzoló,  ezt  a munkáját 
még  felhasználhatja  rokon  célokra.  Kevéssé  karekteres  a Piros,  fehér,  zöld  cimű, 
ugyanezt  a fogyatkozást  érezzük  a Péntek  jeligéjű  rajznál,  a melynek  szerzője  nem  hozza 
témáját  a kiállítással  kapcsolatba  s így  bátran  szerepeltetheti  munkáját  ott,  ahol  nem 
kívánnak  a könyv  betütartalma  és  címlapjának  dekorációja  közt  szerves  vonatkozást. 


>iigoo"  jeligés.  Rintel  Géza  rajza. 

Az  500  koronás  I.  díj  nyertese. 


11  Péntek"  jeligés. 


Weisz  Gyula  rajza. 

A 250  koronás  II.  díj  nyertese. 


■1  Korona"  jeligés.  Helbing  Ferenc  rajza. 

A 150  koronás  III.  díj  nyertese. 


iiLe"  jeligés. 


Dicséretet  nyert. 

„Gallia"  jeligés. 


Dicséretet  nyert. 


„Böske"  jeligés. 


„Piros,  fehér,  zöld"  jeligés. 


.Vértes"  jeligés. 

Erősen  festői  értékű  művészkéz  rajzolta  a „37“  jeligéjűt,  egy  ily  kicsiny  rétű  könyvhöz 
azonban  nem  eléggé  finom,  kissé  vaskos,  erőtől  túltengő  a műve.  Talán  inkább  vala- 
mely rögtönzött  röpiratra  való  az,  olyan  hevenyészettnek  látszik  külömben  dicséretes 
erejű  előadása.  Egy  tizenkét  számból  álló  érdekes  sorozatot  küldött  a Faastine  jelige 
mögött  rejtőző  művész.  Magyaros  temperamentum,  modern  Ízlésű  ember,  karakteres 
munka,  de  úgy  érezzük,  hogy  felette  nyugtalan,  néhol  majdnem  kuszáit.  Elismerést 
érdemel  törekvése  és  szorgalma.  Épp  oly  érdeklődéssel  néztük  a Qallia  jeligéjű  rajzot, 
a melynek  elefántcsontszinű  alapjához  a halványzöld,  kissé  szakadozott  magyaros  orná- 
mentum  igen  előkelőén  illik.  De  éppen  szakadozottsága,  felaprózott  volta  csökkenti 
hatását.  Reméljük,  hogy  ezt  a munkát  is  viszontlátjuk  még  egy  kis  korrektúra  után. 
Túlságosan  a népiesbe  csap  át  a Háromszinű-tríkolór  jeligéjű  rajz,  azt  hisszük,  hogy 
inkább  valami  olcsó  népies  füzetre  való,  mint  egy  előkelő  világkiállítás  katalógusára. 
A java  munkák  sorát  befejezzük  a nyilas  kereszt  jelrajzú  munkával,  a melyen  feltűnt  az 
önálló  magyaros  formák  diszkrét  alkalmazása. 

E percben  nem  tudjuk,  hogy  a pályázatban  résztvevő  nyolcvanhét  mű  közül  melynek 
a javára  dönt  a pályabiróság : érdeklődésünk  azonban  teljesen  az  igoo  jeligés  műre 
összpontosul,  a melyet  nyereségnek  tartunk  s a melynek  szerzőjétől  még  sok  hasonló 
derék  munkát  várunk.  A kérdést  azonban,  hogy  mért  nem  vesz  részt  az  ily  szép  célú 
és  jól  dotált  pályázaton  a magyar  művészek  zöme,  kénytelenek  vagyunk  ez  elemző 
munka  után  is  eldöntetlenül  hagyni.  Pedig  égető  szükség  volna  arra,  hogy  minden  igazi 
rajzoló  tehetség  sorompóba  álljon  ily  alkalommal.  Csak  így  várhatjuk,  hogy  a művé- 


'37"  jeligés. 


„Egy  ezer  év  után'1  jeligés. 

szelnek  ez  az  ága  nálunk  változatosságban,  eleganciában  meggyarapodjék.  Ha  mindig 
csak  ugyanaz  a néhány  művész  buzgólkodik  az  ily  díszítő  feladatok  megoldása  körül, 
félő,  hogy  rövid  idő  múlva  nagyon  egyhangúvá  lesz,  sőt  formákban,  előadásban,  inven- 
cióban szegénynyé,  kimerültté  válik  a művészetnek  e nálunk  oly  fiatal  és  szeretetteljes 
művelésre  méltó  ága. 

Budapest,  1899.  szeptember  hó  17-én.  Lyka  Károly. 

* 

A fenti  cikkely  nyomán  közöljük,  hogy  a szóban  levő  pályázatnak  bíráló  bizottsága, 
szeptember  hó  21-én  döntött  annak  sorsa  fölött.  A bíráló  bizottságnak  elnöke  Miklós 
Ödön  kormánybiztos-helyettes  volt,  — tagjai : Balló  Ede,  Fittler  Kamill,  Karlovszky 
Bertalan,  Pap  Henrik  és  Györgyi  Kálmán.  Utóbbi  az  elnök  meghívására  a távollevő 
Radisics  Jenő  jury-tagot  helyettesítette.  Az  500  koronás  I.  díjat  a jury  a „1900“  jeligés 
műnek  ítélte  oda,  melynek  szerzője  Rintel  Géza,  a 250  koronás  II.  díjat  a „ Péntek" 
jeligés  műnek  szerzője  Weisz  Gyula  (Herend),  végre  a 150  koronás  dijat  Helbing  Ferenc 
kapta  „Korona  II"  jeligés  pályaművéért.  Dicséretben  részesítette  a jury  a Gallia  s Le  . . 
jeligés  rajzokat. 

Mind  a három,  díjjal  kitüntetett  művész  még  nem  régiben  a m.  kir.  iparművészeti 
iskolának  növendéke  volt.  Mostani  sikerük  bizonyítja,  hogy  a tőkét,  a mit  az  iskolában 
gyűjtöttek,  nemcsak  kamatoztatni,  de  szaporítani  is  tudják. 


FELVIDÉKI  PARASZTCSATTOK. 


Néhány  év  előtt  többször  fordultam  meg  Privigye  (Nyitramegye)  tájékán  s azt  tapasz- 
taltam, hogy  a Privigye  körüli  községek  lakosai,  úgy  mint  Keselökő,  Novák,  Ros,  Lehota, 
Poruba  stb  , nemkülönben  a rudnói  völgyet  lakó  nép,  ingeiket  a mellükön  sajátságos 
fibulaszerű  csattal  fűzik  össze.  Vagy  15  darabot  szereztem  meg,  s ezek  közül  három 
főbb  típust  van  szerencsém  bemutatni  (1.  2.  és  3.  ábra.)  Tudakozódva  ezeknek  szárma- 
zása után,  azt  hallottam,  hogy  azokat  a morvaországi  házalók  hozzák  a privigyei  vásárokra. 

Midőn  múlt  évben  Gömörmegyében  jártam,  Dobsina  városka  környékén  szintén  ily 
nemű  csattokat  láttam,  azzal  a különbséggel  azonban,  hogy  ezekkel  a nép  nem  a mellük 
közepén  fűzi  össze  az  inget,  hanem  a nyakán,  s hogy  ezek  sokkal  nagyobbak  a Nyitra- 
megyeieknél. 

A dolog  után  járva  megtudtam,  hogy  ezeket  csak  a Telgár  és  Sumiácz  község  szláv 
görög  katholikus  vallású  népe  viseli,  s hogy  Galiciából  hozzák  vásárra  a kereskedők.  (4. 
5.  6.  7.  sz.)  Ezeket  Zapotoczky  Endre  görög  kath.  esperes-plébános  úr  szívességének 
köszönhetem,  mert  a parasztok  jó  áron  sem  akartak  nekem  ilyeneket  eladni. 

Ha  formájukat  tekintjük,  azt  látjuk,  hogy  az  szembeötlően  a román  korra  vezethető 
vissza,  és  igy  föltehető  hogy  e népeknél  az  ilynemű  csattok,  a román-kor  óta  szokásban 
maradtak.  Anyaguk  sárga  réz.  A közölt  ábrák  természet  nagyságúak. 


Könyöki  József. 

Könyöki  József 
gyűjteményéből. 


Nagy  Lázár  rajza. 

Még  egyszer  a régi  hazai  orna- 
mentikáról. E folyóirat  3.  számában  a régi 
hazai  ornamentikáról  tettem  közzé  egy  cikket, 
melynek  egyrészt  az  volt  a célja,  hogy  a 
magam  álláspontját  e fontos  műtörténeti 
kérdésben  röviden  jelezzem,  másrészt  pedig, 
hogy  megindítsak  róla  egy  kis  irodalmi 
eszmecserét.  Örvendek,  hogy  utóbbi  célom 
sikerült  — Cikkemben  természetesen  a leg- 
terjedelmesebb hazai  ornamentikái  albumról 
is  szóltam.  Véleményem  e műről  a szerzőnek 
nem  tetszett,  miatta  rossz  kedve  támadt  és 
e folyóirat  4.  számában  reám  öntötte  mérgét. 
E föllépésének  dacára  most  is  szívesen  elis- 
merem az  érdekes  Album  szerzőjének  nagy 
érdemeit ; bár  azt  tartom,  hogy  a régi  hazai 
ornamentikának  problémája  nem  oldható 
meg  az  ő módszertelen  eljárásával.  Az  érde- 
mes mű  bírálatát  most  nem  kívánom  foly- 
tatni ; reményiem,  hogy  lesz  még  szó  a hazai 
ornamentikáról,  lehet  tehát  még  az  említett 
Albumra  máskor  is  visszatérni. 

Cikkemben  vázlatosan  elmondtam,  hogy 
a hazai  ornamentikát  a különböző  korsza- 
kokban milyennek  képzelem.  Föltételeztem, 
hogy  nem  szükséges  irodalmunkból  köz- 
ismeretü  adatokat  idézni.  Tévedtem.  Más 


alkalommal  tehát  bővebben  fogom  a fontos 
témát  tárgyalni.  Most  csak  azt  jelentem 
ki,  hogy  főntartom  állításaimat,  melyek  sok 
tekintetben  eltérnek  a „Magyar  Ornamen- 
tika'' szerzőjének  hitvallásától.  A honfog- 
lalók ékszerein  nincs  „pávától!",  az  ott 
előforduló  szasszanida  származású  díszí- 
téseknek népünknél  nem  volt  szimbolikus 
értelme,  ép  a hogy  az  utóbbi  háromszáz  év 
alatt  használt . díszítéseknek  sem  volt  más, 
mint  ornamentális  értelmük.  A hazai  házi 
ipar  díszítményeinek  középkori  előzményeit 
még  nem  ismerjük,  sőt  az  érdemes  Album 
dacára  az  egyes  vidékeken  ma  élő  házi 
ipari  motívumok  különböző  csoportjait  sem 
ismerjük  elég  szabatosan,  tehát  már  alap- 
jaikban is  hiányosak  a föltevések  és  még 
hiányosabbak  a több  századot  átugró  merész 
következtetések.  A nyelv  folytonosságára 
kár  hivatkozni,  nem  volt,  a mióta  emberek 
vannak,  oly  nép,  a mely  ne  beszélt  volna, 
de  olyan  sok  van,  mely  nem  teremtett 
sajátos  háziipari  ornamentikát.  Ha  mai  nap 
valahol  hímeznek  vagy  szőnek,  mintás 
lapok  vagy  mintaszalagok  után  teszik ; 
céheknél  pedig  mintakönyvek  használa- 
tosak. A régi  ötvösökről  bizton  tudjuk, 

hogy  voltak  mintakönyveik,  tessék  Ballagi 
Aladár  vagy  Mihalik  József  ur  dolgoza- 
taiban utána  nézni  az  adatoknak,  ha  szavam 
nem  elég  nyomós. 

Cikkem  elején  türelemre  intettem  a mű- 
birálókat  hazai  művészeinkkel  szemben,  a 
kik  a hazai  ornamentikának  régi  mustráit 
műveikben  értékesítik;  a végén  pedig  azt 
a nézetet  vallom,  hogy  életre  való  új  stílust 
a művészek  csak  saját  képzelmükből  és  a 
természet  megfigyeléséből  teremthetnek. 
Alighanem  ezekért  a nyilatkozatokért  vádol 
a „Magyar  Ornamentika"  szerzője  hazafiat- 
lansággal.  Fölöslegesnek  vélem  ily  váddal 
szembeszállani,  amint  műveimet  sem  védem, 
védjék  azok  önmagukat. 

Budapest,  1899.  szeptember  21. 

Hampel  József. 

Két ,,  sziikebb  “ pályázatnak  pálya- 
műveibői  mutatunk  be  néhányat  ebben  a 
számunkban.  Az  egyik  pályázatot  az  Athe- 
naeum r.  t.  hirdette  Petőfi  költeményei  dísz- 
kiadásának a könyvtáblájára.  A pályázatban 
négy  művész  (Horti,  Beck,  Nagy  és  Pre- 
noszil)  vett  részt,  a kik  közül  Horti  Pál 
nyerte  el  a kitűzött  kétszáz  koronás  díjat, 
míg  a többi  művész,  egy-egy  rajzáért,  az  eleve 
biztosított  60  — 60  koronát  kapta.  A másik  szü- 
kebb  pályázat  egy  plakátra  szólt,  melyet  a 
Merkúr  pénz-  és  váltó  üzlet  r.  t.  igazgatósága 
ezen  az  utón  akart  beszerezni.  Itt  három 
művész  (Helbing,  Prenoszil,  Pfeiffer)  ver- 
senyzett s ezek  között  Helbing  Ferenc  volt 
a győztes,  miután  a jury  egyhangúlag  neki 
ítélte  a 100  forintos  díjat. 

Néhai  Kcimmermayer  Károlynak, 
a székes  főváros  volt  érdemes  polgármesteré- 
nek síremlékének  mintájára  a sz.  fővárosi 
képzőművészeti  bizottság  szűkebb  pályázatot 
hirdetett,  a mely  szeptember  hó  19-én  járt 
le.  Nyolc  szobrászt  és  öt  építészt  szólított 
föl  a bizottság,  — de  mindössze  csak  hár- 
man: Datnkó  József,  Donáth  Gyula  és  id. 
Mátrai  Lajos  vettek  részt  a pályázatban. 
A pályázóknak  csekély  száma  arra  engedne 
következtetni,  hogy  művészeink  busásan  el 
vannak  látva  munkával,  a mi  pedig  nyilván 


nem  felel  meg  a valóságnak.  A feladat 
maga  vonzónak  mondható  s a szoborműre 
előirányzott  összeg  (12.000  frt)  is,  viszo- 
nyainkhoz mérten,  elég  tekintélyes  volt,  így 
tehát  a művészek  közönyét  más  okokban 
kell  keresni.  A pályázat  sorsa  egyébként 
szeptember  hó  26-án  dőlt  el,  a midőn  a 
bizottság  Donáth  Gyula  művét  fogadta  el  a 
megvalósításra.  Mind  a három  pályaművet 
e számunkban  közöljük. 

A pozsonyi  kiállítás,  mely  augusz- 
tus hó  27-én  nyílt  meg,  alig  mutatott  örven- 
detes jelenséget  az  iparművészet  köréből. 
Az  Izabella  főhercegnő  védnöksége  alatt 
levő  nőegyesület  műhelyeiből  kikerült  s 
lapunkban  már  többször  kellően  méltányolt 
munkákon  s a pozsonyi  áll.  segélyzett  szövő- 
iskolának haladásról  tanúskodó  szőnyegein, 
Marton  Lajosnak  kissé  elavult  formájú,  de 
jeles  kidolgozású  kovácsolt  vasmunkáin  s 
végre  Kreibich  Károlynak  empire  ízlésű 
szobaberendezésén  kívül  alig  volt  iparmű- 
vészeti munka,  mely  ne  hívta  volna  ki  az 
erős  gáncsot.  Különösen  a bútoripar  cso- 
portjában igazán  elszomorító  munkákat 
láttunk.  Elszomorítók  azért,  mert  bennök 
majdnem  kifogástalan  jeles  munka,  szinte 
hihetetlen  ízléstelen  formával  párosult.  Külö- 
nösen visszataszítók  voltak  azok  a mun- 
kák, a melyek  — a mint  most  mondani 
szokás,  — szecessziósak  akartak  lenni. 
Voltaképpen  értelmetlen  tákolmányai,  angol, 
rokokó  és  empire  bútorformáknak  s mind- 
annyi bizonyítékai  annak  az  igazságnak, 
hogy  alapos  tudás  és  fejlett  ízlés  nélkül  igen 
veszedelmes  dolog,  ha  iparosaink  eredetit 
akarnak  csinálni.  Ehhez  művészi  invenció 
kell.  Ezért  bizony  célszerűbb,  ha  jó  mintákat 
szereznek  be,  az  azok  után  indulnak,  mintha 
kellő  készültség  nélkül  tervezésre  adják 
magukat.  Hiszen  kívánatos,  hogy  oda  jus- 
sanak, — de  ehhez  sok  évi  szorgalmas  tanu- 
lás szükséges.  Erre  pedig  éppen  nem  vall 
a pozsonyi  kiállításon  levő  bútoroknak  a 
koncepciója. 

Az  orsz.  m.  képzőművészeti  tár- 
sulat újabban  évenkint  pályázatot  hirdet  a 
társulat  téli  kiállításának  a plakátjára.  Az 

idei  plakát  sorsa  szeptember  hó  22-én  dűlt 
el,  a mikor  a társulat  bíráló  bizottsága 
döntött  a beérkezett  pályaművek  fölött. 
Ezek  között  az  500  koronás  pályadíjat  az 
„Ébredés"  jeligével  ellátott  pályamű  nyerte 
el;  a társulat  azonkívül  egyenkint  100  ko- 
ronáért megvásárolta  az  „1900"  és  „Kará- 
csony" jeligés  pályaműveket  s Meissl 
Ágoston  egy  tervezetét.  A pályanyertes  mű 
szerzője  Ipoly  Sándor,  a három  megvásárolt 
mű  szerzői  Pfeiffer  Helmann,  Mannheimer 
Gusztáv  és  Meissl  Ágoston. 

Újabb  magyar  bronzszobrocskák. 

Több  érdekes  kisplasztikái  bronzöntvény- 
nek a reprodukcióját  mutatjuk  be  ebben  a 
füzetben,  a melyeket  a Beschorner-  féle 
műércöntő  műhelyekben  készítettek  Buda- 


pesten. Örvendeni  való,  hogy  valahára  már 
nálunk  is  fölkarolják  az  iparművészetnek 
ezt  az  oly  fontos  ágát,  a melyet  eddig  majd- 
nem kizárólagosan  csak  az  iparművészeti 
társulat  támogatott.  Hogy  ezek  a tárgyak 
újabban  kelendőbbek,  az  főleg  annak  kö- 
szönhető, mert  az  úgynevezett  mübronz  önt- 
vények, a melyeket  a nevezett  műhelyekben 
újabban  készítenek,  lényegesen  olcsóbbak, 
mint  a tulajdonképpeni  bronzöntvények, 
noha  külsejük  miben  sem  különbözik  ama- 
zokétól.  Különösen  felhivjuk  t.  olvasóink- 
nak figyelmét  Zala  Györgynek,  ő felségét 
a királyt  s Erzsébet  királynét  ábrázoló 
mellszobraira,  a melyek  már  legközelebb 
forgalomba  kerülnek  s melyek  igen  alkal- 
masak arra,  hogy  minden  úri  lakásnak  méltó 
díszét  képezzék. 

A külföld  művészeti  folyóiratai,  a melyek- 
ből e rovatunk  anyagának  a nagy  részét 
merítjük,  legutóbbi  számaikban  folytatóla- 
gosan s az  iparművészet  egyes  ágairól 
összefoglalóan  megemlékezve,  ismertetik 
az  imént  lezajlott  vagy  a kapuzárás  küszö- 
bén álló  jelentősebb  műkiállításokat.  A párisi 
Salon  díszítő  művészetének  szenteli  utolsó 
négy  füzetét  a Revue  des  Arts  Décoratifs, 
erről  szól  az  Art  et  Décoration,  ktilön- 
ktilön  cikkben  számolva  be  az  iparművészet 
egyes  ágainak  a szerepléséről.  Ez  az  utóbbi 
folyóirat,  augusztusi  számában,  a díszítő 
szobrászat  ismertetése  kapcsán,  a francia 
művészek  kifogyhatatlan  leleményességéről 
s páratlan  jó  Ízléséről  tanúskodó  dekoratív 
szobrok  egész  sorozatát  mutatja  be  illusz- 
trációkban : Barrias  színes  márványból  fara- 
gott szobrát,  a mely  a bájait  föltáró  termé- 
szetet ábrázolja,  testét  leleplező  fiatal  lány 
képében,  Larche  a vihart,  Octobre  a lelki- 
ismeretfurdalását  ábrázoló,  festői  koncep- 
ciójú, hatásos  művét,  Dérré  oszlopfejezetét. 
Ez  utóbbi  a historizáló  oszlopfejek  szelle- 
mében sok  eredetiséggel  és  bravúrral  van 
megmintázva  s a négyoldalú  oszlopfő  négy 
sarkán  lombok  fonadékából  mellig  előtűnő 
két-két  csókolózó  alakot  ábrázol,  a mely  a 
csók  négy  nemét:  az  anyai,  a szerelmi,  a 
béke-  és  a búcsúcsókot  szimbolizálja.  „Mai- 
son du  peuple"  név  alatt  a franciák  uj 
intézményt  terveznek,  nagy  központi  épü- 


letet, a hol  a nép  találkozhatnék  s üres 
óráit  eltölthetné ; a terv  még  nem  lépett  a 
megvalósulás  stádiumába  s máris  élénken 
foglalkoztatja  a francia  művészek  fantáziá- 
ját. Érdeklődésüknek  ad  kifejezést  Dérré 
a „Maison  du  peuple"-be  szánt  oszlopfeje- 
zetével, a mely  ha  kissé  merész  is,  bravú- 
ros kivitelén  kívül  főleg  azért  keltett  álta- 
lános elismerést,  mivel  szívhez  szóló  kon- 
cepciójával hallgatag  programmot  nyújt,  a 
mely  szerint  a népnek  szánt  épület  a szívet 
nemesítő  s lelket  fölemelő  művészet  összes 
ágainak  a művelői  közreműködésével  eme  - 
lendő.  Külön  cikkben  ismerteti  az  Art  et 
Décoration  augusztusi  száma  a párisi  Salon 
bútorait,  a melyek  javáról  múlt  számunk- 
ban már  szólottunk;  továbbá  a medaillon- 
művességnek  e kiállításon  való  szereplését, 
a melynek  terén  Franciaország  legjelesebb 
szobrászai  most  is  versenyre  keltek  egy- 
mással. Charpentier,  Cazin,  Dupré  medail- 
lonjai  voltak  a legtökéletesebbek  ezúttal. 
Az  első  e nembeli  működését  nálunk  is 
jól  ismerik,  Cazin  pompásan  jellemzett 
finom  arcképekkel  szerepelt,  Dupré  egy 
„Üdvözlet"  című,  bensőséggel  teljes  pla- 
kettel, a mely  mezőn  imádkozó  öreg  embert 
ábrázol,  oldalán  szintén  térdeplő  s áhítatba 
merült  ökölnyi  gyermekekkel. 

Szeptemberi  számában  az  Art  et  Déco- 
ration még  egyszer  visszatér  a Salonra  s 
Théodore  Riviére,  arany,  elefántcsont,  bronz, 

I.  FERENC  JÓZSEF  KIRÁLY  MELLSZOBRA. 

Zala  Györgytől. 

II.  ÉVFOLYAM.  V.  MELLÉKLET. 


ERZSÉBET  KIRÁLYNÉ  MELLSZOBRA. 

Zala  Györgytől. 

márvány  s ezek  egymással  kevert  tehni- 
káival  készült  remek  szobrocskáinak  a be- 
mutatása után,  különböző,  mintaszerű  ipar- 
művészeti  alkotásokat  ismertet  írásban  és 
képben,  a melyek  között  Feuillatre  zomán- 
cozott arany-  és  ezüst-edényei,  Morísset 
tapétái,  Robert  kovácsolt  vas  lift-ajtaja,  Le- 
févre  majolika  fríze  válik  ki  művészi  töké- 
letességével s a benne  visszatükröződő  mo- 
dern szellemmel. 

* 

The  Art  of  i8gg.  Ily  cím  alatt  számol 
be  az  ezidén  rendezett  nemzetközi  műtár- 
latok nevezetesebb  jelenségeiről  a Studio, 
az  angolok  s mondhatjuk  egész  Európa 
legjelesebb  művészeti  folyóirata,  a mely  a 
magyar  művészet  fejlődését  is  sok  rokon- 
szenvvel  kiséri,  csaknem  minden  számában 
megemlékezvén  egy-egy  mozzanatáról,  mi- 
ként az  augusztusiban  is  Zala  György 
ezredévi  emlékéről,  a melynek  Gábor 
arkangyal  szobrát  képben  is  bemutatja. 
A londoni  nemzetközi  kiállításban,  mint 
a minő  most  az  Alexandra  Palaceban  ren- 
dezett s október  végéig  nyitva  levő  mű- 
tárlat, az  iparművészet  nem  szerepel  annyira 
domináló  módon,  mint  a párisi  Salonban; 
annál  gyakoriabbak  a különböző  egyesü- 
letek állal  rendezett  exhibitionok,  a melyek 
a művészi  szellemnek  az  iparban  való  ter- 
jesztésén fáradnak  vagyis  az  iparművészeti 
kiállítások.  A The  Home  Arts  and  Indu- 
stries Association  évenként  rendezett  mű- 
tárlatát ismerteti  a Studio  júliusi  füzetében, 
a melyet  különösen  azok  figyelmébe  aján- 
lunk, a kik  az  angol  stílust  túlnyomórész- 
ben csak  német  közvetítés  utján  ismerik 
s így  többé-kevésbbé  ellenségei.  Az  ango- 
lokat követő  mesterek  közül  ugyanis  a 
németek  sorában  vannak  a legtöbben,  a kik 
a szerkezeti  princípiumok  minél  alaposabb 
hangsúlyozása  kedvéért  a művészi  dísztől 
egészen  elzárkóznak  s puritanizmusukat 
a szárazságig  viszik.  A linearisták  ezek,  a 
kiket  a Dekorative  Kunst  épp  augusztusi 
számában  állít  szembe  a floralistákkal,  egész 
sorozat  modern  műtárgyat  bírálván  meg  a 
szerint,  amint  ékítményes  formái  pusztán 
a szerkezetnek  megfelelően,  szinte  absztrakt 


módon  vannak  alakítva  avagy  a természetet 
is  utánozzák.  E fejtegetések,  a melyek  célja 
a két  tábor  között  való  kompromisszum, 
ismét  programmot  szabnak  a mesterek  elé, 
amely  az  egyéni  ízlés  szabad  érvényesülését 
korlátozván,  nem  sokat  ér,  mivel  e nélkül 
a modern  stilus  csakhamar  elcsépeltté  válnék. 
Az  angol  mesterek  kivétel  nélkül  a modern 
stilus  szellemében  dolgoznak,  a praktikus 
céloknak  megfelelő  szerkezet  ékítő  motívu- 
mait az  anyag  természetének  megfelelően 
alkalmazzák,  a motívumok  kiválasztásában  és 
stilizálásuk  mértékét  illetőleg  egyéniségük 
korlátlanul  érvényesül  s a nélkül,  hogy  a 
floralizmus  vagy  linearizmus  zászlaját  lobog- 
tatnák, vagy  az  ornamentika  terén  minden- 
áron újat  teremteni  igyekeznének,  mégis 
minduntalan  új  és  új  dologgal  lepik  meg  a 
világot. 

A feljebb  említett  londoni  társulat  által 
rendezett  műtárlaton,  az  iparművészet 
ugyanegy  ágának  az  alkotásai  között  is, 
bámulatraméltó  a változatosság.  így  a 
Waterhouse  Williams  és  Stabler  rajzai  után 
készült  vert  ércmintákon,  a melyek  mind 
modern  stilusban  készültek  s a melyek 
mindegyikének  fölötte  sajátos  bájt  kölcsö- 
nöz tervezőjének  az  egyénisége.  Hogy  a 
modern  stilus  az  egyéni  Ízlés  érvényesülé- 
sének mily  korlátlan  szabadságot  nyújt, 
annak  szerfölött  érdekes  példája  Mackmurdo 
angol  építésznek  a kísérlete,  aki  egy  modern 
stilű  londoni  ház  interieurjeit  mind  japán 
ékítményekkel  díszítette.  A Studio  augusz- 
tusi számában  mutatja  be  ez  épületet,  egész 
sorozat  illusztrációban.  Japán  motívumokkal 
találkozunk  a Mortimer  Menpes  részére 
s nyilván  Ízlése  szerint  is  épített  názban  az 
ajtókon,  a falak  díszítésében,  a modern 
koncepciójú  bútorokon  s e sok  ízléssel 
kiválogatott,  pompás  változatossággal  alkal- 
mazott ékítmények  fölötte  derűs  hatást  köl- 
csönöznek a ház  összes  belsőségének,  a 
nélkül,  hogy  megfosztanák  modern  karak- 
terétől, a melyet  az  épület  külsején  is  vissza- 
tükröztek 

* 

A modern  hollandiai  ipar  művészetről 
közöl  alapos  tanulmányt  a Deutsche  Kunst 

und  Dekoration  szeptemberi  számában. 
A forrongás  a művészetben  az  utóbbi  évek- 
ben talán  sehol  sem  volt  oly  heves,  mint 
a fényes  művészeti  múlttal  dicsekedő  s a 
művészet  terén  ma  vezérszerepet  játszó 
nagy  nemzetek  közé  ékelt  Belgiumban  és 
Németalföldön.  Hollandiában,  1880-ig  a 
festészet  terén  a romantikusok  uralkodtak 
s a képzőművészet  egyéb  ágaiban  is  a múlt 
hagyományait  követték  a mesterek.  Az  Art 
nouveau  felé  való  közeledést  itt  az  egyebütt 
legkonzervativebb  építészek  kezdték  meg, 
Cuypers  építészszel  az  élükön,  a ki  egészen 
sajátos  szerepet  töltött  be  a modern  művé- 
szet mozgalmaiban.  Mint  Viollet-le-Duc  a 
híres  párisi  építész  barátja  és  munkatársa 
a csúcsíves  stilus  szellemében  dolgozott  s 
Hollandiába  visszatérve,  ebből  kiindulva 
üzent  harcot  a renaissance  tradícióinak,  a 
melyek  ott  kizárólag  uralkodtak.  A modern 
tehnikai  vívmányoknak  megfelelően  igyeke- 
zett fejleszteni  a középkornak  ezt  a stílusát 
s az  angolok  példájára,  szigorúan  a praktikus 
követelményeknek  megfelelően  és  az  épület 
szerkezetét  visszatükröztető  külső  kiképzéssel 
tervezte  alkotásait.  Új  irányú  működésének 
kezdetben  alig  akadt  híve,  annál  több  ellen- 
zője; mind  nagyobb  számban  létesült  épületei 
hatása  alatt  azonban  a fiatalabb  építészek 
közül  egyre  többen  csatlakoztak  hozzá. 
Cuypers  már  maga  is  keresett  érintkezési 
pontokat  az  építészet  és  a képzőművészet 
egyéb  ágai  között,  ilyeneket  azonban  csak 
tanítványainak  sikerült  találniok,  Dysselhoff 
volt  az  első,  a ki  bútorokat  tervezett  s pél- 
dáját számos  más  építész  követte.  Műkö- 
désükben a mindinkább  tértfoglaló  angol 
stilus  hatása  alól  nem  zárkózhattak  el,  erő- 
teljes művészi  egyéniségük  azonban,  mint 
minő  Cacheté  Lauweritesé,  megóvta  őket 
attól,  hogy  puszta  másolók  legyenek.  Az  első 
tekintetre  a hollandi  bútorok  nem  igen  kü- 
lönrböznek  angol  mintaképeiktől;  behatóbb 
vizsgálatnál  azonban  csakhamar  szembe- 
tűnnek koncepcióiknak  a hollandi  viszonyok- 
nak megfelelő  mivolta;  ékítményeiknek  a 
hazai  milieuből  merített  motivumai,  a me- 
lyek ha  eddig  még  nem  is  erőteljes,  de 
elvitázhatatlan  nemzeti  karaktert  kölcsönöz- 


nek a hollandiai  iparművészetnek.  Ez  utóbbi 
jellemvonásuknál  fogva  váltak  a modern 
bútorok  Hollandiában  oly  népszerűekké, 
hogy  a nagyobb  városokban  már  alig  van 
ház,  a melyekben  ilyenekkel  nem  találkoz- 
hatnánk. Az  építészek  példájára  némi  tar- 
tózkodás után  a hollandiai  festők  is  föl- 
karolták az  iparművészet  ügyét  s első  sor- 
ban a grafikai  művészet  terén  fejtettek  ki 
nagyobb  tevékenységet.  Az  agyagműves- 
séget  és  ércmunkákat  legújabban  a szob- 
rászok terelték  modern  irányba  s a képző- 
művészet másik  két  ágával  foglalkozó 
művésztársaikkal  vállvetve,  immár  egészen 
elhanyagolt  iparművészeti  tehnikákba  is  új 
életet  leheltek,  úgy,  hogy  bízvást  el  lehet 
mondani,  miszerint  Hollandia  egész  művé- 
szetén diadalmaskodott  az  Art  nouveau 
eszméje.  S ha  a németalföldi  képzőművészet 
oda  törekvő  útjában  nem  is  ért  célhoz, 
közel  van  hozzá,  hogy  a kor  színvonalán 
állva  nemzetivé  válljon. 

* 

Külföldi  pályázatok.  Újabban  az  ijoar- 
művészeti  tervezetekre  kitűzött-pályázatok 
nálunk  is  gyakoriak,  a hivatalos  körök  által 
kitűzőiteken  kívül  azonban  magánosok 
eddigelé  jóformán  csak  plakát-tervezetek 
iránt  érdeklődnek.  Hogy  mily  változatos 
tárgyúak  külföldön  az  ilynemű  pályázatok 
s mily  széleskörű  a törekvés,  hogy  minden 
közhasználatra  szánt  tárgya  modern  szellem- 
nek megfelelő  művészi  formához  jusson, 
arra  nézve  élénk  fényt  vet  az  alábbi  kimu- 
tatás, a melyet  a különféle  külföldi  folyó- 
iratok legutóbbi  számában  ismertetett  pá- 
lyázatokról közlünk.  Az  Art  et  Décoration 
teaasztalkára  kitűzött  verseny-pályázatról 
számol  be,  a melynek  első  díját  Caillet 
modern  koncepciójú,  diskret  díszítési  műve 
nyerte  el  s a melyre  még  vagy  féltucat 
asztal-tervezetet  küldtek  be;  ez  is  mind 
művészi  színvonalon  áll  s maholnap  alig- 
hanem a párisi  díszműárúsok  kirakataiba 
kerül,  hogy  megkezdje  hódítását.  Ugyan- 
csak az  Art  et  Décorationban  olvashatunk 
ékszer-pályázatról,  esernyő  és  napernyő 
fogantyúkra  kitűzött  versenyről;  a szep- 
temberi számban  bútorszövet  pályázatról, 

a mely  különösen  sikerült  s a melyen  a 
modern  szellemben  készült,  pompás  hatású 
tervezetek  egész  sorozata  gyűlt  össze. 
A Revue  des  Arts  Décoratifs  júliusi  száma 
egy  szalon-órára  kitűzött  pályázat  ered- 
ményét ismerteti,  a Deutsche  Kunst  und 
Dekoration  utolsó  száma  modern  stílű, 
művészi  formájú  pianinokat  mutat  be,  a 
melyeket  egymással  versenyezve,  jelesnél 
jelesebb  német  mesterek  terveztek.  Ezeken 
kívül  se  szeri  se  száma  az  apróbb  dolgokra 
kitűzött  pályázatoknak,  mint  a minők  a 
könyv-  és  naptárdíszre  vonatkozók.  Szó- 
val a művészet  külföldön  minden  téren 
kivívja  jogát,  kelendőbbé  tevén  varázsával 
mindennemű  tárgyat,  sorra  meghódítja  az 
ottani  kereskedőket,  gyárosokat,  a kiktől 
tanulni  a mieinknek  a maguk  érdekében  is 
ajánlatos  volna. 

Művészeti  mozgalmak  Darmstadt- 

ban.  Hevesi  L.  kiváló  hazánkfia  nemrégi- 
ben érdekes  tárcát  írt  a Pester  Lloydnak 
az  újabb  művészi  mozgalmakról,  a melyből 
közöljük  a következő  részletet : Ernő  Lajos 
hesszeni  nagyherceg  újabban  azt  a dicsé- 
rendő célt  tűzte  ki  maga  elé,  hogy  szék- 
városát, Darmstadtot,  elsőrangú  művészi 
emporiummá  teszi.  Ezzel  hálás  foglalkozást 
akar  nyújtani  népének  s fölébreszteni  a 
művelt  világnak  érdeklődését  országának 
fővárosa  iránt.  Karlsruheban  a badeni 
nagyherceg  hasonló  törekvéseit  már  évek 
óta  meglepő  siker  koronázza ; más  városok 
pedig,  melyek  eddig  meglehetősen  távol 
állottak  a művészi  mozgalmaktól  (Hamburg, 
Krefeld),  hatalmasan  föllendültek,  a mióta 
a művészeteket  pártfogásba  vették ; egyesek 
(mint  pl.  Drezda)  már  komoly  verseny- 
társai lettek  Münchennek  s magukhoz  csalo- 
gatják az  utazó  idegeneket,  vagy  legalább 
megfeszített  erővel  oda  törekszenek  (Berlin, 
Stuttgart),  hogy  helyrehozzák  eddigi  mulasz- 
tásaikat. Mindenfelé  azon  vannak,  hogy  a 
közönségnek  ébredő  érdeklődését  fokozzák 
s lehetőleg  kihasználják.  A művészet  nincsen 
többé  a hamúpipőke  szerepére  utalva,  a 
mióta  annak  közgazdasági  jelentőségét  fel- 
ismerték s méltányolják.  Darmstadtban  Koch 


Sándor,  az  ismert  kiadó  és  maecenás,  indí- 
totta meg  a mozgalmat,  mely  immár  a 
főhercegnek  lelkes  vezetése  alatt  s hathatós 
pártolása  mellett,  nagyjelentőségűnek  Ígér- 
kezik. Mindenekelőtt  súlyt  helyez  arra,  hogy 
a művészek  egyénisége  semmi  által  ne 
feszélyeztessék.  Tehát  nem  szaporítja  a már 
meglevő  akadémiákat,  hanem  egy  szabad 
s független  művész-telepet  alapít.  Műter- 
meket, lakóházakat  épít  s ezeket  odaadja 
a művészeknek,  hogy  egymással  karöltve, 
a modern  művészetnek  élhessenek  s az 
iparosságot  inspirálják.  Az  illető  művészek 
fiatalságuk  dacára  ma  már  világhírűek. 
Hans  Christiansent  Párisból,  Paul  Behrens-et 
Münchenből,  Josef  M.  Olbrichot,  az  osztrák 
Szecessziónak  agilis  tagját,  pedig  Bécsből 
hívta  maga  mellé.  Utóbbi  tervezi  a művész- 
telep épületeit  s belső  berendezését.  Érdekes 
megbízatás,  a melynél  erős  egyéniségét  és 
merész  ötleteit  jól  érvényesítheti.  Érdekesek 
a föltételek,  a melyek  mellett  Olbrichot 
rábírták  az  átköltözésre.  Évi  fizetést  kap, 
a mely  még  egyszer  akkora,  mint  a bécsi 
akadémia  professzorjainak  illetménye  s ennek 
fejében  egyéb  kötelezettsége  nincs,  mint  az, 
hogy  Darmstadtban  lakjék.  Minden  rajzát, 
tervét,  szóval  mindazt,  amit  csinál,  külön 
díjazzák.  A főherceg  csak  az  ő jelenlétét 
akarta  biztosítani.  E mellett  szabadságot 
annyit  kap,  a mennyit  akar,  azzal  a kikö- 
téssel, hogy  csak  a hesszeni  nagyherceg- 
ségnek más  városaiban  építhessen.  Tehát 
a gazdag  és  előkelő  frankfurti  Mainz, 
Wiesbaden,  Baden-Baden,  a Rajna  vidéke 
egész  Kölnig:  ez  lesz  jövőben  Olbrich  műkö- 
désének terrénuma.  Bécsben,  ahol  Olbrich 
eddig  tartózkodott,  az  ujjúkat  sem  mozdí- 
tották, hogy  ezt  a zseniális  művészt  maguk- 
nál tartsák. 

Az  első  modern  bécsi  síremlék 

Olbrichnak,  az  Ottó  Wagner-iskola  leg- 
kimagaslóbb tagjának,  terve  után  épült  a 
döblingi  temetőn.  A síremlék  majdnem 
fehér,  érdes  felületű  gránitkőből  és  zölde- 
sen patinázott  bronzból  készült.  Főrésze 
egy  6000  kiló  súlyú  hatalmas  pylon  (pillér). 
Kétfelől  szelíd  hajlású  ívek  nyúlnak  előre, 

a melyek  alul  oroszlán-  vagy  sfinxkörmökre 
emlékeztető  lábazatban  végződnek.  Ezek 
között  az  ívek  között  nyugszik  a sírbolt 
födő-lapja.  Az  építmény  maga  megkapóan 
egyszerű,  csak  a bronzrészek  díszítik,  de 
nagyon  eredeti  módon.  Képzeljük  csak  a 
pylon  tetején  egy  puszpángfának  zöld 
koronáját,  mely  azon  félgömbalakú  élő 
kupolát  képez.  A fa  tartója  egy  kékmázos 
edény,  a melyet  három  bronzgyűrű  övez. 
Ezek  a bronzgyűrűk  voltaképpen  kígyók, 
a melyek  a pylon  tetején  összefonódnak. 
A mellső  részen  lapos  relieft  látunk,  mely 
profilban  egy  antik  ruházatú  életnagyságú 
leányalakot  ábrázol,  kezében  a mákvirág, 
az  örök  álom  szymboluma.  A relief  alatt 


Dóczynak  egy  verse  olvasható,  az  alapzaton 
pedig  a halottnak  neve,  „von  Klarwill"  van. 
A pylon  melletti  két  íves  rész  felül  két 
antik  lámpában  végződik,  a mely  alatt 
egy-egy  nagy  bronzlevélből  az  omega  betű 
(vége !)  nyúlik  ki,  a mely  a koszorúk  fel- 
akasztására szolgál.  íme,  az  első  modern 
bécsi  síremlék,  mely  méltán  sorozható  a 
város  kiválóbb  nevezetességei  közé. 

Van  de  Veldenek,  a hírneves 
belga  művésznek  tervezetei  után  készült 
több  eredeti  alakú  világító  tárgyat,  továbbá 
a párisi  L.  Fagner-wtY  s Dampt-mk  egy- 
egy  érdekes  bútorát,  e számunkban  mutat- 
juk be  a t.  olvasóinknak. 


Horti  Pál  rajza. 


HIVATALOS  TUDÓSÍTÁSOK. 


Az  iparművészeti  múzeum  leg- 
újabban kiállított  műtárgyai.  A magyar  tör- 
vényhozás áldozatkészsége  folytán  az  orsz. 
magy.  Iparművészeti  Múzeum  javadalma- 
zására a folyó  évben  a multinál  nagyobb 
összeg  állíttatván  be  annak  költségvetésébe, 
az  intézetnek  módjában  állott  idáig  szek- 
rények híján  még  ki  nem  állított  műtárgyai 
közű!  20  szekrényre  valót  nyilvános  köz: 
szemlére  bocsátani  s ezáltal  a múzeum  gyűj- 
teményes tárlataiban  a látnivalókat  sok  becses 
tárgy gyal  gyarapítani. 

A kiállított  műtárgyak  sorozatában  egy- 
egy  új  szekrényt  nyertek  a gótikus  művé- 
szet emlékei,  a delfti  fayenceok,  a német 
kőedények,  a művészi  ipar  legújabb  kül-  s 
belföldi  termékei,  a chinai  és  japáni  zo- 
máncos  művek,  a Zsolnay-féle  kerámiái 
gyár  legfrissebb  készítményei,  a sévresi  por- 
cellánok,  a magyar  ötvösművek  eredeti  da- 
rabjai és  galvanoplasztikai  másolatai  és  a 
különféle  vidékekről  származó  magyar  és 
külföldi  hímzések  és  szövetek.  Berendezte- 
tett  egy  új  terem  is,  mely  antik  görög  s 
római  tárgyak  mellett  főképen  renaissance- 
kori  műemlékeket  tartalmaz. 

A csúcsíves  műstilus  emlékei,  a delfti 


fayenceok,  a német  kőedények  s a sévresi 
porcéi  ián  ok  a múzeum  földszinti  oldalter- 
mében állíttattak  ki.  A gótikus  emléktár- 
gyak csoportjában  a néhai  Spitzer-féle 
világhírű  párisi  gyűjteményből  származó 
metszett  bőrtárgyak  bírnak  kiváló  becscsel. 
Ezek  közt  nevezetes  két  utazáshoz  való, 
evő-eszközök  és  írókészletek  tartójául  szol- 
gáló XV.  századbeli  tok,  egy  ugyanilyen 
korú  francia  ládika  és  egy  harmadik,  bur- 
gundi vagy  hollandus  XVI.  századbeli  Iá- 
dácska.  Ugyanitt  van  kiállítva  egy  remek- 
művű márvány  Madonna-szobor,  egy  már- 
vány-fri esnek  részlete,  egy  metszett  bőrrel 
díszített  pompás  fűszertartó-doboz,  egy 
spanyol  metszett  könyvtok  bőrből,  egy  érté- 
kes kovácsolt-vas  ajtóhúzó  karika-lemezével 
együtt,  két  pergamen  graduale  stb. 

A delfti  fayenceok  csoportjában  a híres 
gyár  termékeinek  legjavából  használati  és 
díszedényeket,  a németországi  kőedények 
sorozatában  pedig  siegburgi,  kreusseni, 
kölni  s egyéb  különböző  provenientiájú 
gyártmányokat  látunk.  Igen  szép  példányok 
ezek  között  a Hans  Büttnert,  feleségét  s 
gyermekeit  portraitekben  feltüntető  kreus- 
seni fedeles  kupa  1630-ból,  két  apostol-kupa 

1660-ból  s két  más  edény,  mely  a többi 
között  a magyar  címer  relief-képével  is 
ékeskedik. 

A sévresi  világhírű  porcellángyár  ter- 
mékei 32  darabból  álló  kiváló  kollectióban 
mutatvák  be  a földszinti  folyosó  egyik 
szekrényében.  E rendkívül  becses,  a kon- 
tinensen egymagukban  álló  s nagy  pénz- 
értéket képviselő  darabokat  Radisics  Jenő 
múzeumi  igazgató  közbenjárására  a francia 
kormány  ajándékozta  a múzeumnak.  Érté- 
kük 40,000  írtra  tehető. 

A modern  tárgyak  szekrénye  azokat  a 
francia,  hollandi,  német  és  magyar  termé- 
keket öleli  fel,  amiket  a művészet  és  ipar 
vállvetett  együttműködésével  a legutolsó 
idők  ízlésében  létrehozott.  Itt  találjuk  kiál- 
lítva a rörstrandi,  kopenhágai  porcellánokat, 
Schneider  krisztiániai,  Kaehler  nestwadi, 
Lauger  karlsruhei,  Bigot , Dalpayrat, 
Lesbros  és  Massier  párisi  művészek  kerá- 
miái alkotásait,  Tiffany  csodás  üvegeit, 
Charpentier  és  Chéret  plasztikus  fémmun- 
káit, a hollandi  könyvkötéseket,  Loránfi 
Antal  terrakotta  szobrocskáit,  Beck  Ő.  F. 
bronzöntvényeit,  a Horti  Pál  tervezetei  után 
készült  műtárgyakat,  Rippl- Rónai  üvegeit, 
Hibján  Samu  karperecét  és  zománcozott 
tárgyait  stb. 

A múzeum  első  emeleti  vesztibüljében 
az  intézet  gazdag  himzés-gyűjteményéből 
64  darab  magyar,  bolgár  és  dalmát  kézi 
hímzés  van  kiállítva,  a jobboldali  teremben 
pedig  díszített  japáni  bőröket  s chinai  és 
japáni  zománcos  műveket  szemlélhetünk. 
Ez  utóbbiak  között  képviselve  vannak  a 
régi  s modern  technikák,  nevezetesen  a 
cloisonné,  az  á jour  zománc,  a filigrán-  és 
festőzománc,  a modern  japáni  cloisonné- 
technika  feltüntetésére  pedig  egy  8 darab- 
ból álló  sorozat  szolgál,  mely  az  eljárást 
kezdetétől  végéig  teszi  tanulmányozhatóvá. 
E sorozatot  Flesch  Aladár  yokohámai  kon- 
zul hazánkfia  ajándékozta  az  intézetnek. 

A magyar  teremben  nagyobb  méretű 
külön  szekrényben  vannak  kiállítva  a régi 
magyar  ötvösmunkák  részint  eredeti,  részint 
galvanoplasztikai  másolat  útján  készült  pél- 
dányai. Az  eredeti  művek  sorában  Rácz 


Ambrus  kassai  ötvösmester  (1598-1622.) 
1606-ban  készített  fedeles  kupája,  egy  lőcsei 
származású  serleg  s egy  forgós-pohár  ké- 
pezik a kiválóbb  darabokat  az  újabb  szer- 
zemények közül.  Itt  foglalnak  helyet  a 
nagyszentmiklósi  aranykincs  másolatai  is  s 
mindama  műtárgyak,  a melyeknek  keletke- 
zése a hazai  ötvösséggel  hozható  kapcso- 
latba. Az  ékszerek  tárlójában  a gyarapodást 
a küküllővári  sírlelet  bogiárai  s pompás 
aranykarperece  képezik,  miket  egy  XVII. 
századbeli,  „erdélyi"  zománccal  ékesített  öv 
s egy  ugyanilyen  díszítésű  nagy  övcsatt 
egészít  ki. 

Mindezeken  kívül  az  intézet  gyűjtemé- 
nyes termei  is  az  u.  n.  renaissance-terem- 
mel  szaporíttattak  meg,  melyben  kiállítást 
talált  a Nápoly  melletti  Sutából  származó, 
kézzel  festett  XV.  századi  famennyezet  s 
három  ugyaninnét  eredő  eredeti  freskó,  a 
melyeknek  mestere  gyanánt  Pinturicchio 
egyik  tanítványát  sejtjük.  A freskók  Borgia 
VI.  Sándor  pápa  címerével  vannak  ékesítve 
s a XV.  századbeli  legnemesebb  olasz  re- 
naissance figurális  motívumait  s ornamen- 
tikáját mutatják.  Itt  van  kiállítva  a XV.  szá- 
zadból származó  veronai  góthikus  faragott 
fapárkányzat  is,  mely  a Veronában  eszkö- 
zölt lebontások  alkalmából  került  eladásra. 

A renaissancekori  műemlékek  csoport- 
jából ezenkívül  Robbia  egy  remek  plaszti- 
kus műve,  több  madonna  szobormű,  néhány 
olasz  fafaragás,  bútor  stb.  foglal  helyet  e 
teremben.  Itt  van  kiállítva  a XVI.  és  XVII. 
századbeli  olasz  majolikagyűjtemény  is,  közte 
Giorgio  Andreoli  gubbiói  mesternek  1529- 
ben  készített  bíborszinű  liiszterben  ragyogó 
talpas  csészéje,  mely  ritkasága-  és  teh- 
nikai  sajátosságánál  fogva  a legbecsesebb 
emléktárgyak  sorába  tartozik.  A sorozatban 
látjuk  Orazio  Fontana  egy  tányérját  is 
1544-ből. 

Az  olasz  majolikák  csoportja  előtt 
Palissy  Bernát  francia  keramikusnak  egy 
domborműves  tála  van  kiállítva. 

Az  olasz,  nevezetesen  a velencei  bronz- 
művészet emlékeit  két  nagyobbszabású,  gaz- 
dag figurális  díszítéssel  ellátott  s értékes 
tűzszertartó  képviseli  a XVI.  század  végéről, 

az  apró  művészeti  tárgyakat  pedig  kések, 
villák,  figurális  plakettek  s egyébfajta  mű- 
szerek alkotják  a gyűjteményben,  melynek 
legbecsesebb  példányai  ismét  azok,  a melyek 
a Spitzer-féle  kollekcióból  kerültek  a 
múzeumba.  Mindezeket  a teremben  kisebb 
méretű,  de  műérték  tekintetében  becses 
olasz  és  francia  szoborművek  egészítik  ki. 

Ebben  a teremben  talált  egyelőre  el- 
helyezést az  antik-gyűjtemény  is,  mely 
terrakottákból,  kerámiái  és  fémtárgyakból 
áll.  Ennek  sorozatában  képviselve  vannak 
a klasszikus  görög  vázák,  lekythosok, 
aryballosok,  kylixek,  kráterek  és  amphorák, 
az  etruszk  és  cyprusi  cserép-készítmények  : 
antifexumok,  akroteriák,  kisebb  szobormű- 
vek és  római  agyagmécsesek;  itt  látható  a 
hires  Grimani-féle  oinoche,  egy  jeles 
Bachus-szobrocska,  a Csepel-szigetnél  a 
Dunából  kikotort  ezüst  nyele  sbögre,  mely 
aranylemezzel  tausált  kivitelében  a legszebb 
példányok  egyike,  továbbá  egy  a régi 
Pannónia  területén  talált  díszes  terrasigi- 
llata  edény  és  számos  más  használati  tárgy : 
bronz-rúdvég,  edényfül,  díszítmény  stb. 

Mihalik  József. 

Az  országos  magy.  iparművészeti 

múzeum,  és  iskola  könyvtárához  könyv- 
tárosnak a vallás-  és  közokt.  minister  úr 
f.  évi  július  hó  22-én  kelt  rendeletével 
Czakó  Elemért  nevezte  ki,  a ki  két  éven  át 
a tudományegyetem  könyvtárában  mint  gya- 
kornok működött. 

Iparművészeti  szakkönyvtár  Az 
orsz.  magy.  iparművészeti  múzeum  és  iskola 
könyvtára  nyitva  van  egyelőre  — vasárnap 
és  hétfő  kivételével  — este  1 /27-től  — V^-ig- 
Azonban  a könyvtár  délelőtt  9—  í-ig  is  az 
érdeklődők  rendelkezésére  áll,  esetről-esetre 
kért  engedély  mellett.  Könyvek  délelőtt 
10  — 12-ig  kölcsönöztetnek  ki.  Állandó  láto- 
gatójegy váltásához  igazolvány  felmutatása 
szükséges.  Bejárat  a könyvtárba  nappal  az 
iparművészeti  múzeum  üllői-úti  kapuján, 
este  pedig  az  iparművészeti  iskola  kapuján 
a Kinizsy-utczáról. 

Tanulmányát.  Mihalik  József  or- 

szágos  magyar  iparművészeti  múzeumi  őr, 


a vallás-  és  közoktatásügyi  m.  kir.  minister 
úr  megbízásából,  a folyó  év  nyarán  Ausztria 
és  Németország  nevezetesebb  múzeumait 
tanulmányozta.  Mihalik  30  napra  terjedő 
tanulmányútjában  megfordúlt  Bécsben, 
Brünnben,  Prágában,  Drezdában,  Berlinben, 
Lipcsében,  Nürnbergben,  Stuttgartban, 
Ulmban,  Augsburgban,  Münchenben,  Salz- 
burgban és  Linzben,  a hol  főkép  az  ipar- 
művészeti  múzeumokat  s ezzel  kapcsolatosan 
a modern  iparművészet  haladását  és  állását 
tette  tanulmánya  tárgyaivá. 

Az  iparművészeti  iskolába,  a 
folyó  iskolai  évre  155  tanuló  iratkozott  be, 
még  pedig  g2  rendes  tanuló  és  63  vendég- 
látogató. Számra  nézve  tehát  a folyó  iskolai 
év  a leglátogatottabb  az  eddigiek  között, 
úgy,  hogy  a hiányosabb  előkészültségű 
vendéglátogatókat  az  igazgatóság  kénytelen 
volt  visszautasítani.  A díszítő  festészeti  és 
díszítő  szobrászati  osztályok  zsúfolva  van- 
nak és  kedvező  számú  tanulóval  indul  meg 
az  idén  szervezett  lakásberendezési  szak- 
osztály is.  Örvendetes,  hogy  az  ipari  szak- 
iskoláknak jelesebb  végzett  tanulói,  művészi 
nevelésük  tökéletesítése  céljából  mind  sűrűb- 
ben kezdik  az  iparművészeti  iskolát  fölke- 
resni. Az  idén  12  jelentkezett  ez  i-ső  szak- 
osztályba képesítő  fölvételi  vizsgára.  Közülök 
egy  visszalépett,  1 1 levizsgázott.  Három 
(két  szegedi  és  egy  zalathnai  ipariskolai 
tanuló)  minden  tantárgyból  jól  megfelelt, 
a többi  azonban  — különösen  a géometriai 
szakokból  - gyöngének  bizonyulván,  csak 
azzal  a föltétellel  vétettek  föl  az  első  szak- 
osztályba, hogy  ebbeli  hiányos  előkészült- 
ségüket  az  év  folyamán  az  iskolának  idevágó 
kurzusán  pótolják.  Igen  kedvező  jel  az  is, 
hogy  a rendes  tanulóknak  száma,  a vendég- 
látogatóknak rovására  az  idén  rendkívül 
megszaporodott,  nemkülönben,  hogy  a be- 
iratkozottak között  számos  mesternek  és 
iparosnak  a gyermeke  van. 

A m.  iparművészeti  társulat  kará- 
csonyi kiállítására  az  előkészületek  serényen 
folynak.  A modern  lakásmk  vászonnal  borí- 
tott gerendafalai  már  felépültek  s ma-holnap 
hozzáfognak  a falak  festéséhez.  Tudvalévőén 

e hat  szobás  lakás  bútorzatának  és  díszí- 
tésének minden  részlete,  elismert  művészek 
terve  után  készül  s így  közönségünknek 
nemsokára  módjában  lesz  az  első  magyar- 
országi  modern  lakást  megtekinteni. 

Az  oroszországi  kiállítás  ügyében 

a lapunk  legutóbbi  számában  közzétett  föl- 
hívásra számos  bejelentés  érkezett  be  a 
m.  iparművészeti  társulat  titkári  hivatalába. 
Kiválóbb  műiparosaink  egész  sora  részt  fog 
venni  ezen  a nagyfontosságú  kiállításon, 
dacára  annak,  hogy  a párisi  kiállításra  való 
előkészületek  is  igénybe  veszik  őket.  A m. 
iparművészeti  társulat  elnöksége  még  arról 
is  gondoskodott,  hogy  a legutóbbi  években 
a társulat  aegise  alatt  készült  nevezetesb 
tárgyakat  is  megszerezze.  Ezért  a többi 
között  megtette  illetékes  helyen  a szükséges 
lépéseket,  hogy  ő felsége  által  a társulat 
kiállításain  újabban  vásárolt  iparművészeti 
tárgyak,  továbbá  a székes  főváros  és  az  orsz. 
iparművészeti  múzeum  tulajdonában  levők, 
a kiállításra  átengedtessenek.  Ezutttal  ismé- 
telten felkérjük  a t.  kiállítókat,  hogy  az  orosz 
kiállításra  szánt  munkáikat  legkésőbben/,  évi 
október  hó  10-ig  szállítsák  az  orsz.  iparművé- 
szeti múzeumba,  a honnan  azokat  külön  bú- 
torszállító kocsikon  közvetlenül  rendeltetési 
helyükre  viszik.  A szállítás  és  a csomagolás 


költségeit  — oda  és  vissza  tudvalevőén  az 
orosz  császári  művészeti  egyesület  fedezi. 
A mennyiben  a t.  kiállítók  külön  kiállítási 
szekrényeket,  állványokat,  stb.  kívánnának, 
ezekről  maguknak  kell  gondoskodniok.  Ok- 
tóber hó  közepe  táján  egyébként  Budapestre 
érkezik  az  orosz  művészeti  egyesületnek 
megbízottja,  Mauriér  ur,  a ki  a netán  kívánt 
bővebb  fölvilágosítással  fog  szolgálni  a t. 
kiállítóknak. 

Uj  tagok.  F.  évi  augusztus  hó 

i-je  óta  e füzet  megjelenéséig  a következők 
léptek  be  a m.  iparművészeti  társulat  rendes 
tagjainak  sorába:  Czakó  Elemér  az  orsz. 
iparműv.  múzeum  és  iskola  könytárosa 
(Budapest),  Duchon  Ödön  ügyvéd  (Sziget- 
vár), Freyler  Berta  (Mezőtúr),  Heinzelmann 
Alfréd  gyártulajdonos  (Hisnyőviz),  Ho- 
rátiszky  Lajos  az  agrárbank  főpénztárnoka 
(Budapest),  Kéméndy  Jenő  festőművész 
(Búdapest),  Dr.  Lintner  Sándor  közjegyző- 
helyettes (Budapest),  Rakssányi  Árpád 
kórházi  főorvos  (Szigetvár),  Rintel  Géza 
szobrász  (Budapest),  Stegmüllerné  Gerster 
Mária  (Elek),  Temesi  agrár  takarékpénztár 
részvénytársaság  (Temesvár),  Thoma  Teréz 
(Temesvár),  Török  Kornél  a „Merkúr"  bank- 
és  váltóüzlet  r.  t.  igazgatója  (Budapest). 
Összesen  tizenhárom  új  tag. 

A Ka  mm  erm  ay  er-sí remi  ék 

o o Előszoba-pad  ruha- 
o o akgatóval.  o o o o o 

(A  Dekorative  Kunstból.) 

Nincsen  a műtörténelemnek  sivárabb  korszaka,  mint  századunk  eleje  és  közepe  a nagy 
napóleoni  harcok  lezajlása  óta.  Mintha  ezek  a harcok  kimerítették  volna  az  emberiség 
minden  szellemi  tevékenységét,  mintha  megszűnt  volna  a művészetnek  még  legcsekélyebb 
érverése  is!  És  ha  festők  és  szobrászok  között  találunk  is  néha  számottevő  egyént,  az 
építészet  és  iparművészet  mintha  teljesen  kihalt  volna. 

Alig  három  évtizede  annak,  hogy  a lakásberendezés  művészete  ismét  ébredezni  kezdett. 
A múzeumok  összegyűjtötték  a nagy  históriai  korszakoknak  megmaradt  iparművészeti 
remekeit,  megjelentek  Lübke,  Semper,  Falke  korszakalkotó  művei,  és  az  emberek  kezdték 
lassankint  belátni,  hogy  életünket  legelső  sorban  annak  a helynek  ízléses  berendezése 
teszi  kellemessé,  melyben  időnknek  legnagyobb  részét  töltjük.  Természetszerű  dolog,  hogy 
a hosszú  álomból  felébredt  iparművész  legelső  sorban  azokat  a mintákat  használta  fel, 
melyeket  neki  a múzeumok  gazdag  tárháza  nyújtott,  és  abban  a formakörben  mozgott, 
melyhez  ismereteivel  legkönnyebben  hozzáférhetett.  Ennek  a körnek  a határait  az  építészeti 
stilus  szabta  meg  és  így  mindenekelőtt  építészeti  formák  voltak  azok,  melyek  legelső 
sorban  használtattak  föl  az  iparművészet  mindenféle  termékeihez,  különösen  pedig 
a bútorhoz.  Ez  utóbbi  semmiben  sem  különbözött  egy  háztól ; meg  volt  benne  a lábazat, 
oszlopzat  és  főpárkány,  ugyanazokkal  a tagokkal  és  díszítésekkel,  mint  a ház  homlokzatán. 
És  úgy,  a mint  az  építészek  gyors  egymásutánban  idézték  fel  a históriai  stílusok  összes 
válfajait,  úgy  követte  őket  hűségesen  az  iparművészet  is,  a gótikától  a barokkig, 
a renaissancetól  az  empirig,  mindig  keresve,  de  soha  sem  találva  meg  azt  az  irányt,  mely 
a mai  kor  emberének  legjobban  megfelel.  Hozzájárult  a zűrzavarhoz  még  egy  művészi 
irány,  melyet  főképen  Makart,  a híres  bécsi  festőművész  alkotott  meg,  a ki  műtermének 
pompás  és  kortársainak  szemében  példátlanul  zseniális  berendezésével  megteremtette 
az  úgynevezett  atelier-stilust.  Ez  nem  egyéb,  mint  festői  összeállítása  a minden  korszakból 
és  különböző  exotikus  nemzetektől  összeszedett-vedett  műtárgyaknak,  mely  összeállítás, 
ha  művész  lehel  belé  ihletet,  hatását  el  nem  téveszti,  de,  hogy  mivé  fajulhat  a hozzá 
nem  értő  kezében,  azt  eléggé  bizonyítják  a közelmúlt  korszaknak  szörnyű  Makart-csokrai 
és  pléhből  készült  páncélos  vitézei. 

Mivel  a históriai  korokból  legtöbbnyire  az  iparművészeinek  csak  elsőrangú  termékei 
maradtak  fenn,  a követők  ezeket  utánozták  legelső  sorban.  Ezeknek  a tárgyaknak  pontos 

és  szakszerű  kivitele  igen  nehéz  és  azért  drága  is  volt;  másfelől  azonban  még  a legsze- 
rényebb hivatalnok  is  ilyen  divatos  bútort  akart,  minélfogva  az  iparos  és  főképen  gyáros, 
kénytelen  volt  a mutatós  külső  formát  a belső  érték,  szerkezet  és  célszerűség  rovására 
megalkotni.  így  keletkeztek  a gipszből  készült  fafaragások,  gyapotból  gyártott  selyem- 
szövetek,  papirosból  préselt  fayence-ok  és  egyéb  szörnyszülöttei  a szurrogátumokkal 
dolgozó  iparművészetnek. 


A „Dekorative  Kunst"-ból. 


NŐI  PIPERE  ASZTAL  ÉS  SZÉK. 


Ch.  Plumetlől. 


A „Dekorative  Kunst"-bó!. 

J.  Hoffmanntól. 

Az  angolok  föllépésével  egyszerre  roskadozni  kezdett  a nagy  erőfeszítéssel  összetákolt 
alkotmány.  Ők  látták  be  legelőször,  hogy  a modern  polgárember  nem  ugyanaz,  mint 
a einquecento  nobilija,  vagy  XV.  Lajosnak  udvaroncai.  Ma  sokkal  kisebb  területen,  sokkal 
kényelmesebben  akarunk  lakni,  mint  előbb,  azonkívül  bérlakásokban  élvén,  kénytelenek 
vagyunk  azokat  gyakrabban  változtatni ; más  az  életmódunk,  más  a munkánk,  más 
a nyugalmunk,  tehát  másnak  kell  lenni  otthonunknak  is.  És  ha  keressük,  hogy  mily  tulaj- 
donokkal bírjon  az  a bútor,  mely  igényeinknek  megfelel,  csak  azt  kell  tekintetbe  vennünk, 
hogy  miképen  élünk.  A modern  ember  lakását  gyakran  változtatja,  tehát  bútora  legyen 
könnyű  és  könnyen  szállítható;  sokkal  megfeszítettebb  erővel  dolgozván,  mint  előbb, 
lakásunkban,  hová  pihenni  térünk,  kényelmet,  bútorainkban  célszerűséget  keresünk; 
akarjuk,  hogy  székeink  simuljanak  az  ülő  test  alakjához,  hogy  szekrényeinkben,  író- 
asztalunkon, minden  a lehető  legkönnyebben  hozzáférhető  legyen.  Az  a körülmény, 
hogy  az  átlagos  vagyonosodás  csökkent,  a megélhetési  föltételek  nehezebbek  lettek, 
egyszerűséget  és  takarékosságot  parancsol ; a modern  higiénia,  melynek  a tisztaság  egyik 
főföltétele,  mindannak  kerülését  követeli,  a mi  a pornak  és  piszoknak  lerakodását  elősegíti, 
a mi  a világosság  és  levegő  akadálytalan  behatolását  megnehezíti.  Egészen  új  momen- 
tumokat hoz  előtérbe  azonkívül  a természettudományoknak  óriási  haladása  és  a szociális 


A „Dekorative  Kunst“-ból. 


HÁLÓSZOBA-BÚTOR. 


B.  Pánkoktól. 


A „Dekorative  Kunst“-ból.  H.  E.  Berlepsch-Valendastól. 

AJTÓ  FELSŐ  RÉSZE. 

A belső  mező  domborított  rézlemezekből  készült. 


A „Dekorative  Kunst“-ból. 

eszmék  hódítása.  Az  angol  praerafaelita  festők  voltak  azok,  kik  először  kezdték  meg 
a modern  elveket  a gyakorlatba  átvinni  és  az  ő kezdeményezésükkel  keletkeztek  azok  a 
könnyű,  minden  díszítés  nélküli,  de  a mellett  kecses  és  üde  bútorformák,  melyek  azóta 
meghódították  a világot. 

Az  angolok  példája  felrázta  tétlenségéből  a többi  nemzeteknek  művészeit  is,  a kik 
látván,  hogy  az  új  tanok  mennyire  hódítanak,  tömegesen  kezdettek  az  iparmű  vészette  1 
foglalkozni.  Igen  nagy  jelentőségű  tény  a modern  művészet  fejlődésére  az,  hogy 
a dekoratív  művészetek  művelése  az  építészek  kezéből  majdnem  kizárólag  festők  és 
szobrászokéba  megy  át,  kik  ha  nélkülözik  is  a felépítmény  iránti  konstruktív  érzéket, 
de  a helyett  szabadon  szárnyaló  fantáziájukkal  tömeges  új  formával  gazdagítják  a 
művészetet.  E mellett  előtérbe  kezdenek  lépni  a nemzeti  sajátságok  is;  a francia  nem 
tud  leszokni  a századokon  keresztül  belé  oltott  fényűzésről,  mely  minden  bútorból  „objet 
d’art"-t  csinál ; a belga  utolsó  konsequenciáit  vonja  le  a szerkezet  és  célszerűség 
követelte  szempontoknak,  míg  a német  romanticizmusát  igyekszik  bele  vinni  bútoraiba. 

Ha  végigtekintünk  ma  az  egyes  nemzetek  bútorművészein,  még  mindig  folytonos 
keresést,  sok  szellemességet,  de  kevés  megállapodást  látunk.  Egyedüli  kivétel  talán  Van 
de  Velde.  Ő,  a ki  előbb  festő  volt,  birt  azzal  a vas  erélylyel,  hogy  a dolog  prak- 
tikus oldalát  teljesen  elsajátítsa.  Ő a legutolsó  végletekig  hű  marad  ahhoz,  az  általa 
helyesnek  és  jónak  talált  elvhez,  mely  szerint  csak  a rendeltetésnek  megfelelő  szerkezet 
mennél  pregnánsabb  kitüntetésével  lehet  az  egyedül  helyes  és  ennélfogva  szép  bútor- 
formát elérni.  Ezt  az  elvet  viszi  keresztül  következetesen  minden  készítményén,  legyen  az 
bútor,  világító  test,  kárpit  vagy  ékszer,  és  ha  ez  az  elv  magában  véve  kissé  rideg  is,  ha 
teljes  helyességéhez  az  állapotok  megszilárdulása  után  szó  is  férhetne,  ma  Van  de  Velde 
szellemes  egyénisége  és  példátlanúl  álló  eredetisége  föltétlenül  uralja  a helyzetet. 

Sokkal  alacsonyabb  fokon  állnak  a franciák  készítményei.  Ők  még  mindig  a 
díszítményre  helyezik  a fősúlyt  és  ebben  keresik  a modernitást.  A Grasset,  Gallé  és 
Majorelle  bútorai  konstruktív  szempontból  gyöngék  és  még  azt  a csekély  szerkezetet 
is  elrontja  a teljesen  illogikusan  alkalmazott,  a felépítménynyel  semmiféle  összefüggésben 
nem  álló  díszítés.  Sokkal  külömbek  a Plumet-Selmersheim  csoport  bútorai,  tiszta 
konstruktív  alapokon  nyugvó,  szép  vonalakban  bővelkedő  és  minden  díszítést  nélkülöző 
tárgyak,  melyek  a mellett  teljes  mértékben  bírnak  azzal  a finomsággal,  kecsességgel  és 
bájjal,  mely  főtulajdonsága  a franciának  és  melyet  Van  de  Veidénél  eddig  oly  fájdalmasan 
nélkülözünk.  Nagy  hibája  e művészeknek  fogyatékos  eredetiségük  és  az  a körülmény, 
hogy  minden  egyszerűségük  mellett  raffinált  bútoraik  előállítása  túlságosan  nehéz. 

A németek  legkevesbbé  vannak  megállapodva.  Egy  részük,  mint  Pánkok,  Behrens, 
a belgák  befolyása  alatt  áll,  mások,  mint  Endell,  Obrist,  a vonal  szimbolizmusának 
problémájával  foglalkoznak;  ismét  mások,  mint  Berlepsch,  Werle,  a német  erő  kifejezését 
keresik,  de  mindannyian  még  keresnek,  és  dacára  a sok  eredeti  vonásnak,  befejezetlenül 
és  azért  nyersen  hatnak. 

Legújabb  iskola  a bécsi,  melynek  főképviselői  Olbrich  és  Hoffmann,  Wagner  Ottó 
tanítványai.  Bútoraik  minden  díszítés  nélkül,  majdnem  teljesen  deszkákból  vannak 
összeróva,  szellemesek  és  a mellett  megvan  bennük  a bécsiek  tagadhatatlan  Ízlése  és 
bája,  de  teljesen  inkonstruktivek,  a mellett  rossz  anyagból,  rosszul  megcsinálva,  lehetetlen 
színűre  pácolva,  a híres  bécsi  Gschnas  mintaképei. 

Hogy  mennyire  vagyunk  mi?  ezt  pregnánsán  ki  fogja  mutatni  karácsonyi  kiállításunk, 
mely  legérdekesebbnek  Ígérkezik  az  összes  eddigiek  közül,  mert  egy  egész  modern 
lakás  fog  bemutattatni  azzal  a határozottan  kifejezett  tendenciával,  hogy  az  egyes  bútor- 
darabok művészi  becsük  és  szolid  kivitelük,  dacára  a polgári  igényeknek,  megfelelően 
olcsók  is  legyenek ; oly  feladat,  melyet  csak  modern  művész  tud  megoldani  és  melynek 

nyos  festői  elrendezés  keletkezik,  mely  minden  díszítés  nélkül  is  elegendő  az  esztétikus 
hatás  elérésére.  A buffet  és  pohárszék  ugyanazon  elv  szerint  készítendő;  rendesen 
nyitott  és  dísz-  és 
használati  tárgyak 
felállítására  szol- 
gáló etagérekkel 
van  ellátva. 

Ha  iparosaink 
az  ilyen  bútor  elő- 
állításával fognak 
foglalkozni,  egy- 
szerre el  fog  tűnni 
a hamis  fényűzés 
és  a hamis  anyag. 

Mindkettőt  a mo- 
dern bútor  nem 
tűri.  Az  egyszerű 
bútor  készítése  nem 
oly  könnyű,  mint 
első  látásra  gondol- 
nék. Pontosságot, 
hibátlan  és  valódi 
anyagot  követel,  az 
elkövetett  hibákat 
eltakarni  nem  lehet 
és  a szerkezeti  ré- 
szek könnyedsége 
a furnérral  burkolt 
puhafa  alkalmazá- 
sát csak  ritkán  en- 
gedi meg.  Számí- 
tani kell  a fa  ösz- 
szeszáradására  és 
meg  kell  gátolni 
a keményfamunká- 
nál  oly  könnyen 
előálló  megvete- 
medést. 

Az  ily  bútort 

vásárolni  sem  ne-  Tervezte  Horfi  Pál. 

héz,  az  szoliditásá-  szivarszekrény. 

nak  bélyegét  min- 
denkitől láthatóan  hordja  magán.  S ha  közönségünk  majd  hozzászokott  az  ily  egyszerű, 
de  a célszerűségnek  és  minden  modern  igénynek  megfelelő  bútornak  előnyt  adni  a cifrán 
faragott,  de  rosszul  készített  és  kényelmetlen  bútor  fölött,  akkor,  de  csak  akkor  kez- 
denek majd  virradni  iparművészetünknek  fényes  napjai. 


Spiegel  Frigyes. 

A nép  ruházati  szükségleteinek  kielégítésével  az  őskortól  kezdve  maga  a népipar 
foglalkozott,  a naiv  gondolkozás,  az  ős  művészi  fölfogás  számos  becses  emléket  hagyott 
reánk,  melyeknek  ornamentális  forma-gazdagságából  még  ma  is  merítünk. 

Maga  a művészet  már  sok  századdal  ezelőtt  fölismerte  a kincset,  a mi  a nép  ilynemű 
alkotásaiban  rejlik  és  megnemesítve,  átalakítva  azokat,  míg  egyrészről  maga  is  tanult 
a néptől,  másrészt  művészies  formákat  adott  vissza  a népnek  mindennapi  szükségletet 
képező  házi  eszközein  és  ruházati  kellékein. 

Az  úgynevezett  kisebb  művészetek  közül  különösen  az  ötvösművesség  s az  agyag- 
in  űvesség  alkotásain  látunk  erre  példákat. 

A művészek  közül  pedig  csak  két  nevet  említek:  Lionardo  da  Vinci  és  Dürer  Albert,  a 
kik  hátrahagyott  irataikban  maguk  elismerik,  hogy  ornamentális  elemeket  a néptől  kölcsö- 
nöztek. Hogy  mennyi  ilyen  elem  van  a magyar  népies  és  házi  ipartermékein,  azt  e folyóirat 
olvasóinak  már  nem  kell  fejtegetni.  Legújabban  Dékáni  Árpád  mutatott  be  folyóiratunk 
múlt  évi  folyamában  Halas  vidékéről  való  paraszt-csattokat,  melyeknek  eredeti  ősi  formái  és 
ornamentikája  legnagyobb  mértékben  felhívta  volt  figyelmünket.  Már  a következő  számban 
Thomka  Gyula  tett  közzé  egy  érdekes  sorozatot  Zólyom-  és  Gömör-vármegye  területéről, 
idei  legutolsó  számunkban  pedig  Könyöki  József  hasonlókép  Felső-Magyarországról  ismer- 
tetett újabb  formákat,  melyekben  már  a vallásos  szimbólumok  is  jelentékeny  szerepet 
játszanak.  Már  az  első  közlemény  megjelenése  után  mutattam  be  még  az  év  elején 
a pozsony-széleskúti  buzgó  régiséggyűjtő : Spitzer  Mór  gyűjteményéből  az  országos  régé- 
szeti társulatban  egy  több  mint  kétszáz  darabból  álló  csatt-  és  ruhakapocs-gyűjteményt, 
melyben  az  őskortól  kezdve  napjainkig  vannak  népies  és  hazai  ötvösök  kezére  valló 
mívű  példányok  bronzból,  vasból,  sárgarézből,  ónból  és  ezüstből. 

A gyűjtemény  jelentékeny  része  Pozsonymegyéből,  többi  része  is  azonban  Felső- 
Magyarországról  való.  Csaknem  mindazok  a formák  megvannak  benne,  a melyeket  eddigi 
közleményeink  ismertettek. 

Az  í.  szám  alatt  bemutatott  csatt  formájára  nézve  még  a népies  sorozathoz  tartozik, 
de  a fején  látható  bevésett  aljú  díszítmény  már  művészi  kompozícióra  vall  s korát  is 
körülbelől  a század  elejére  teszi. 

Nagyon  tanulságos  és  épen  azért  becses  sorozata  a Spitzer-féle  gyűjteménynek  a 
ruhakapcsok,  nagyobbára  női  ingvállak  s pruszlikokról  szedett  példányai. 

A 2.  számú  félkapocs  egyike  a legrégibb  formáknak  a szív  alakjával  és  az  ebből 
kinövő  két  százszorszép-virággal.  Népies  alkotásokon  már  a XVII.  században  elő- 
forduló motívum. 


11.  sz. 

A 3.  számú  áttört  mívű  kapcson  ismét  a szívet  látjuk  díszítés  gyanánt,  levelektől 
körülvéve,  míg  a 4.  szám  alatti  félkapocs  virágzó  ágat  mutat,  végén  a stilizált 
százszorszép-virággal. 

Az  5.  szám  alatti  ugyanannak  az  eszmének  a kifejezése,  csakhogy  már  művészibb 
rajzban  kivive.  A kapocs  közepén  ott"  van  az  ág  s végén  a kapocs  kampóját  fedő  virág. 

Már  ötvösművészet  számba  megy  a 6.  számú  ingváll-kapocs,  melyben  ismét  a szívet 
s a két  galamb  által  tépdesett  százszorszép-virágot,  végződésén  pedig  tulipánt  és  stilizált 
bazsarózsát  látunk.  A szívet,  a virágot  tépdeső  két  galambot  XVII.  és  XV III.  századbeli 
jegygyűrűinken  teljesen  hasonló  előállításban  gyakran  látjuk. 

A 7.  szám  alatti  öntött  s vésett  mívű,  áttört  ezüst-kapocs  szintén  az  előző  motívumokat 
használja  föl,  hanem  még  művészibb  koncepcióban.  A barokkos  kagylódísz  mutatja 
rajta,  hogy  készítésének  korát  még  a múlt  század  közepére  tehetjük. 

Következő  számú  kis  kapcsunk  tulajdonképen  egy  áttört  mívű  boglár,  melyen  az 
epervirág  közepén  még  a befoglalt  ékkő  is  példázva  van,  úgy,  a mint  az  ötvöseinknél 
a múlt  század  elején  divatban  volt. 

A g.  szám  alatt  bemutatott  kapocspár,  mely  Magyarország  két  oroszlán  által  tartott 
címeréből  van  alkotva,  a felvidéken  leginkább  el  van  terjedve.  A címer  stilizálása  olyan, 
a minő  Rákóczy  korában  volt  divatos,  miért  is  kapcsunk  korát  is  a XVIII.  század 
elejére  tehetjük. 

De  az  egész  gyűjtemény  legérdekesebb  és  legbecsesebb  darabja  a 10.  szám  alatti 
öntött  és  vésett  mívű,  ezüstből  való  példány,  mely  középen  reneszánsz-modorú  angyalfőt 
mutat,  míg  a kapocs  egész  testét  szépen  font  s zsinórt  utánzó  vitézkötés  képezi. 

Már  magában  véve  rendkívül  érdekes  gondolat,  hogy  a magyar  ruhának  sok  századon 
át  eredeti  díszét  képező  szövet-zsinórzat  és  vitézkötés  nemes  fémből  elkészítve  alkalmaz- 
tassák a ruhán.  Maga  a kivitel  pedig  határozottan  művészi. 

1335-ben  a lengyel  trón  betöltésének  kérdése  s a cseh-magyar  szövetség  megkötése 
alkalmából  Kázmér  lengyel  király,  János  cseh  király,  Károly  morva  őrgróf,  Szilézia  és 
Szászország  hercegei  s hazánk  főméltóságai  nagyszámú  kísérettel  gyűltek  egybe  a fényes 
visegrádi  várba.  A zajos  udvari  ünnepélyek  ezen  idő  alatt,  melybe  Erzsébet  királyné 
nevenapja  is  beleesett,  egymást  érték.  A cseh  király  fiát,  Károly  morva  őrgrófot,  Róbert 
Károly  királyunk  ez  alkalommal  lovaggá  avatta,  ki  is  ezúttal  „drága  lovakat,  aranyos  szer- 
számokat, csótárral,  nyergekkel,  vitézkötést  és  puzdrát"  kapott  emlékül.  Aligha  csalódunk, 
ha  azt  hiszszük,  hogy  ez  a XIV.  századbeli  „vitézkötés"  is  ilyen  magyar  attillára  vagy 
mentére  való,  aranyból  készült  ötvös-mű  s bizonyára  a budai  ötvösök  remeke  volt. 

A 11.  szám  alatti  fiiigrános  mente-csatt  két  ilyen  részletből  állt,  melyet  középen 
lánc  kötött  össze.  Ez  maga  a század  elejéről  való,  de  divatban  voltak  még  a hatvanas 
évek  magyar  világában  is.  E példánynál  a stilizált  tulipán  érdekel  bennünket.  Ilyeneket 
a múlt  század  közepétől  kezdve  kerek  köpenyegeiken  leginkább  jobbmódú  iparosaink, 
főleg  pedig  a molnárok  viseltek.  Kék  posztóruhájuk  a szakolcai,  ma  már  szintén  megszűnt 
gyárban  készült.  A Spitzer-gyűjteményben  van  még  egy  tekintélyes  sorozat  régi  s szintén 
a népies  viselethez  tartozó  gombokból.  Ezek  közül  most  csak  egyet  mutatok  be  12.  szám 
alatt.  Ez  epervirágot  ábrázol  s szintén  régi  ötvös-tradició.  XV.  és  XVI.  századbeli  kelyheknél 
dúsan  találunk  ilyeneket  gyakran  hazánkban.  Gombnak  használva,  a szirmok  gyakran 
zománcozva  vannak  s középütt  gránát,  vagy  fél-ékkő  díszük.  Különösen  színes  női 
ruhához  oly  jól  festenek,  hogy  valóban  méltó  volna  a modern  iparban  feleleveníteni 
divatjukat.  Ez  az  itt  bemutatott  sok  apróság  is  mutatja,  hogy  milyen  parányokból  kell 
összehordanunk  iparművészetünk  nemzeti  eredetének  adalékait. 


Dr.  Szendrei  János. 


Horti  P.  rajza. 

Berlin,  október  végén. 

Az  iparművészetet  a képzőművészettől  szorosan  szétválasztani  nem  lehet.  Ezer  ponton 
érintkeznek  és  senki  sem  mondhatja  meg,  hogy  hol  kezdődik  az  iparművészet  és  hol 
végződik  a képzőművészet.  Éppen  ez  oknál  fogva  a legmodernebb  berlini  magánszalónok 
arra  törekednek,  hogy  összhangba  hozzák  a kettőt.  Még  a legrégibb  magánszalón  is, 
a híres  Schulte-fé\e,  a mely  eddig  kizárólag  a szó  szoros  értelmében  csak  a grand  art-nak 
adott  helyiséget,  most  kénytelen  a díszhelyet  eminenter  iparművészeti  remekműveknek, 
a Hubert  Herkomer- féle  email-festményeknek  átengedni. 

És  ez  nagyon  üdvös  eredmény.  Nagy  erkölcsi  haszon  háramlik  ebből  a legújabb 
berendezésből  a művészekre  és  a közönségre  egyaránt.  A művészeknek  alkalom  nyílik 
önmagukat  ellenőrizni,  vájjon  festményeik  vagy  szobruk  tényleg  úgy  hat-e  a berendezett 
szobában,  mint  a milyennek  ők  azt  elképzelték  és  festeni,  vagy  faragni  akarták?  Az 
iparművészeti  tervező  pedig  ugyancsak  meggyőződhetik  arról,  vájjon  a remek  képző- 
művészeti  művek  nem  szorítják-e  háttérbe  az  ő alkotását.  Mert  összhangban  kell  hogy 
álljon  az  elegáns  úri  lakásban  a két  testvér  mű  vészét.  A harmónia,  az  sohasem  változik, 
csak  a mi  Ízlésünk,  felfogásunk  szenved  átalakulást.  És  a mit  eddig  harmonikusnak 
tartottak,  az  ma  már  talán  nem  az,  mert  unalmasnak  tűnik  fel.  A mi  pedig  lelkűnknek 
unalmas,  nem  lehet  szemünkben  harmonikus. 

De  a legnagyobb  erkölcsi  haszon  abból,  hogy  a mai  magánszalónok  gyakorlati 
művészeti  kiállításokat  is  rendeznek,  a közönségre  háramlik.  A közönség  legnagyobb 
része  művészetileg  nem  eléggé  érett  ahhoz,  hogy  egy  szép  festménynek  a szemre  és 
lélekre  való  hatását  mérlegelni  tudja.  De  többnyire  még  arra  sem  eléggé  gyakorlott  az 
ízlése,  hogy  a bútorkereskedésekben  egymásra  rakott  bútordarabokról,  a melyek  neki 
bármi  igazolhatatlan  oknál  fogva  tetszenek,  megmondhassa,  vagy  csak  sejthesse  is, 
hogyan  fognak  azok  „hatni"  a lakásban.  És  ez  természetes  is,  mert  az  ízlés  nem  születik 
velünk,  azt  belénk  kell  nevelni.  A mi  pedig  velünk  születik,  az  nem  ízlés,  hanem  aktív, 
vagy  passiv  művészeti  tehetség. 

íme  tehát,  milyen  helyesen  cselekedett  a Keller  és  Reiner  cég,  a midőn  művészeti 
szalonját  úgy  rendezte  be,  hogy  a képzőművészet  és  iparművészet  mint  testvérek  egy 
födél  alatt  találjanak  hajlékra.  Ugyanígy  cselekedett  tavaly  a Ribera  magánszalón.  Itt  is 

készen  berendezett  lakásokat  látunk  három-háromhetenkint  váltakozni  és  a remek 
tapétákon,  fali  szőnyegeken  a legpompásabb  festményeket. 

Érdekes  és  tanulságos  tapasztalat,  hogy  Berlinben,  ebben  a milliós  városban,  alig 
három  év  óta  állanak  a művészeti  szalonok  fenn.  Igaz,  hogy  a Schulte  és  az 

elhanyagolt  Qurlitt  cég  magánszalónjai  már  régebb  idő  óta  létesültek,  de  három  év  óta 
egymásután  keletkeztek  a Keller  és  Reiner,  a Ribera,  a Cassierer  Bruno  és  Paul  szalonjai 
és  még  ezenkívül  vagy  huszonöt  jelentéktelen.  Ma  már  tulajdonképpen  minden  előkelőbb 
bútorkereskedés  művészeti  szalon  módjára  van  berendezve.  Többé  itt  sem  rakják 
egymásra  a bútordarabokat,  hanem  vászonfalak  segítségével  szép  szobákat  mutatnak  be. 
A közönség  megértette  a kereskedők  célját  és  tömegesen  jár  el  ezekre  a kiállításokra 
— tanulni.  Az  igaz,  hogy  öröm  belépni  ezekbe  a helyiségekbe.  Annyi  kényelem,  annyi 
nemes  Ízlés  párosul  a tulajdonosok  ritka  előzékenységével,  hogy  nemcsak  e sorok  írója, 
de  még  igen  sokan  örömmel  töltik  el  szabadidejöket  e műkereskedésnek  háromhetenként 
váltakozó  könyvtárhelyiségében  is,  a melyben  néhány  száz  kötet  népszerű  művészeti 
szakmunkán  kívül  a világ  összes  valamire  való  művészeti  folyóiratját  megtalálják. 

A ki  pedig  bútort  akar  vásárolni,  a lakását  akarja  berendezni,  az  ugyancsak  elmegy 
ezekre  a kiállításokra  és  jól  megnézi  magának  az  egy  márka  belépődíj  fejében  az  összes 
berendezéseket,  a halomszámra  heverő  fotográfiákat,  a pontos  költségvetéseket,  a melyeket 
az  irodában  ugyancsak  előzékenyen  tesznek  elébe.  A nagyközönség,  ha  nem  is  igen 
vásárol  a művészeti  szalonokból,  legalább  megtanulja,  hogy  mi  szép,  mi  divatos  és 
e szerint  válogat  a bútorkereskedőnél. 

A nagy  műkereskedések  kulturális  hatása,  mint  ezekből  önként  következik,  igen  nagy 
és  fontos.  Mert  hiszen  három  márka  évi  bérletet  szívesen  fizet  mindenki  és  ezért  tizen- 
nyolc-husz  különböző  lakásberendezést  és  egyöntetű,  leggyakrabban  csoportos  műtárlatot 
lát,  olvasgatja  a folyóiratokat  és  ha  egyebet  nem,  kellemetlen  időjárás  alkalmával  szóra- 
kozást talál  a kiállításokban.  A magánszalónok  most  a legmagasabb  tízezernek,  a gazdag 
kereskedőknek  és  polgárembereknek  egyformán  találkozó  helyei.  Nem  fog  sok  idő  eltelni 
és  a mi  eddig  divat,  szeszély  volt,  ezután  nélkülözhetetlen  szükségletté  fog  válni.  Az  évi 
nagy  műtárlatokat,  a melyeket  hivatalos  aparátussal  rendeznek,  bizony  a közönség 
legnagyobb  része  csak  azért  látogatja,  mert  divat.  Megérteni  amúgy  sem  tudják  a fest- 
mények és  szobrok  magasztos  szépségét.  Az  iparművészeti  múzeumot,  mint  olyat,  pedig 
ugyancsak  kevesen  nézegetik,  látogatják,  mert  hiszen  csak  az  iparművészeti  tervezőt  vagy 
a műtörténészt  érdeklik  a XV.  századbeli  ajtókilincsek  és  a XIV.  Lajos  korabeli  porcellán- 
csészék.  De  ha  a képzőművészetet  és  iparművészetet  egy  rendes  viszonyainknak,  élet- 
módunknak megfelelő  helyiségben  szépen  együtt  találhatjuk,  akkor  oda  szívesen 
elmegyünk. 

E cikknek  a célja  világos.  Kedvet  akarunk  csinálni  műkereskedőknek,  bútorgyárosok- 
nak, vagy  talán  más  vállalkozó  szellemű  uraknak,  hogy  a berlini  és  általában  a nyugat- 
európai műkereskedések  és  magánkiállítások  módjára,  Budapesten  is  létesítsenek  művészeti 
szalonokat.  E sorok  írója  meg  van  győződve  arról,  hogy  Budapesten  egy  célszerűen 
berendezett  művészeti  szalon  nagyon  rövid  idő  alatt  virágzásnak  indulna.  Persze  nagy 
műértelem,  finom  ízlés  és  mindenekelőtt  kellő  tőkére  van  szükség.  De  hiszen  Budapesten 
ez  a három  eszköz,  ha  nem  is  egy  személyben,  de  megtalálható. 

Sólyom  Gyula. 

Művészi  díszítést  alkalmazó,  tehát  e folyóiratban  való  ismertetést  megérdemlő  agyagipar 
Gömörben  csak  a Murány  völgyében  van.  A Rima  völgyén  ugyan  jobb  az  agyag  és 
műszaki  célra  fel  is  dolgozzák,  de  ennek  semmi  köze  az  iparművészethez. 

A vármegye  agyagipara  igen  régi.  Jolsva,  Rozsnyó  és  Rimaszombat  városokban 
virágzó  fazekas-céhek  állanak  fenn  a múlt  században,  s bizonyára  igen  sok  régi,  ma 
már  kihalt  ornamentikával  díszített  kancsó  és  tál,  a mit  oly  annyira  szeretnek  éppen 
szépségük  miatt  „habaner"  munkának  elkeresztelni,  ezeknek  a céheknek  műhelyeiből 
került  ki.  Évszámmal  ellátott  edények  mutatják,  hogy  a céhbeli  iparosok  még  e század 
harmincas  éveiben  is  — bár  időközben  változtattak  díszítési  és  előállítási  modorukon  — 
elég  tisztességes  munkát  produkáltak.  Csodálatos  és  szomorú  azonban,  hogy  ép  akkor, 
a mikor  a gyáripar  és  a külföldi  verseny  hatása  alatt  bizonyos  reformokat,  haladást 
várhatnánk,  a haldoklás  jeleit  veszszük  észre.  A hatvanas  évek  felé  a városi  ipar  egész 
eldurvúl,  s ma  már  az  a néhány  iparos,  a ki  az  említett  három  városban  dolgozik, 
semmivel  sem  csinál  külömb  dolgokat  a falusi  paraszt-fazekasnál. 

De  a szoros  értelemben  vett  népipar  sem  újabb  keletű.  Láttam  1720-ból  való  kancsót, 
tiszta  parasztmunkát,  a mi  azt  mutatja,  hogy  a városi  céhbeli  és  a falusi  házi  ipar 
igen  szépen  megfértek  egymás  mellett.  Az  előbbi  elpusztult,  de  az  utóbbi  él  s úgy 
látszik,  nem  fog  rajta  semmiféle  külföldi  verseny.  Életre  valóvá  teszi  végtelen  olcsósága 
és  ornamentikája,  mely  hiába,  csak  legközelebb  áll  a mi  népünk  szívéhez.  Nem  stil- 
virágnak,  hanem  komolyan  használom  ezt  a kifejezést.  Népünk  művészi  eredetiségének, 
önálló  felfogásának  első,  ámbár  negatív  megnyilatkozása  az,  hogy  nehezen  ért  meg 
idegen  stilű  dolgokat. 

Ezért  veszi  meg  szívesen  az  alföldi  ember  az  ő ismerős  virágaival  díszített  gömöri 
edényét,  kivált  ha  olcsó.  Olcsónak  pedig  olcsó.  Süvetén  magában  a faluban  egy  bányára 
való  edény  (bányának  hívják  az  égető-kemencét),  összesen  vagy  600-700  külömböző 
nagyságban,  25  — 28  forintért  kapható.  Ily  olcsóság  természetesen  csak  tömeges  és  a 
felületességig  gyors  előállítási  mód  mellett  érhető  el. 

Eljárásuk,  a mire  a fehér  színű  agyag  hiánya  is  kényszeríti  a fazekast,  az  engobe- 
teknika.  A szikkadt  edényt  t.  i.  más  színű,  természetes,  vagy  festett  agyagiszappal  vonják 
be,  mely  az  alsó  réteggel  szárításkor  és  tűzben  egyenlő  módon  viselkedik.  Palettájuk 
nem  valami  gazdag.  Egyik  főszínük:  a fehér  (fehér  agyag-engobe)  meglehetősen  tompa, 
a barna  ellenben  (barnakővel,  vagy  vasoxyddal  festett  agyagiszap)  tüzesebb,  élénkebb 

s oly  edényeknek,  melyeken  ez  az  alapszín,  meglehetős  szép  fényük  van.  A fehérrel 
együtt  ez  a legkedvesebb  színük.  Zöldjüket  fehér  agyag-engobenak  rézoxyddal  való 
keverésével  nyerik,  kék  színüket  pedig  a „smalte",  kobalttal  festett  üvegpor  adja  meg. 
Sárga  festékül  vagy  a természetes  agyagot,  vagy  annak  antimon-oxyddal  való  keverékét 
használják.  A vörös  színt  ugyancsak  a vidéken  található  vörös  agyag  szolgáltatja. 

Magának  a készítésnek  menete  a következő : A fazekas  a kikorongozott  tárgyat  szikkadt 
állapotban  engobe-bal  vonja  be  s ennek  bizonyos  fokú  száradását  bevárva,  írja  rá  a díszt. 
Ez  az  írás  (így  hívja  a rajzolva  való  festést,  a régi  magyar  nyelv  szellemében)  vagy 
ecsettel  történik,  melynek  szőre  gyapjú,  esetleg  nyúl  farkának  szőre,  vagy  szarvacskával. 
A szarvacska  ökörszarv  vége,  melybe  a csúcson  íollcsövecske  van  illesztve;  a szarvba 
öntik  a festéket  s a csövön  kifolyó  festék  hozza  létre  aztán  a vékonyabb  vonalakat. 
Megiratván  az  edény,  következik  a zsengélés,  vagyis  az  első  égetés.  Az  így  kiégetett 
edényt  mázzal  vonják  be,  melynek  egy  harmada  kvarc,  békasó,  a hogy  ők  nevezik, 
két  harmada  ólomoxyd.  így  kerül  a tárgy  a kemencébe  a második  és  utolsó  égetésre. 

Az  eljárás  nagyjában  mindenütt  ugyanaz,  a díszítésben  azonban  falunként  bizonyos 
különfélességek  vannak.  Csak  ecsettel  és  szarvacskával  dekorál  a licei  fazekas;  Süvetén  (itt 
tudnak  legtöbbet)  egynémelyik  papírból  vágja  ki  a rózsaformát,  patront  használ,  de  a 
növény  szárait  ecsettel  írja.  A dereskiek  már  metszenek,  t.  i.  az  edényre  kent  engobe-ot 
még  szikkadt  állapotban  kaparó-vésővel  kiemelik  s így  hozzák  létre  a rajzot.  Az  eljárás 
a morvaországi  kőedényeken  fordul  elő  s valószínű,  hogy  azokról  tanulták.  Leglelketlenebb 
mindenképen  az  a márványszerű  díszítés,  a mit  a festékbe  mártott  spongya  rányom- 
kodásával  hoznak  létre  az  edényen.  A rozsnyói,  jolsvai  és  murányi  fazekasok  dolgoznak 
így,  a falukon  nem  igen  gyakorolják. 

Számunkra  igen  érdekesek  a diszítő-formák  a gömöri  készítményeken.  Általában 
jellemző,  hogy  csak  olyan  ékítményeket  találunk,  melyeknek  előállítása  egynéhány 
ecsetvonással  lehetséges.  A levél  egyetlen  ecsetrántás  és  a leggazdagabb  virágforma  is, 
a több  színű  szirmokból  összetett,  magvakat  vagy  pávaszemet  tartalmazó  virág  is,  a hány 
szirom,  annyi  ecsetvonásból  áll.  A mellékelt  két  gyűrűformába  írott  tányérdísz  fogalmat 
nyújt  e motivumokról.  Az  egyiknek  virágja  nagy,  ecsettel  írott  lapos,  inkább  széles 
levélre  emlékeztető  virág,  a másik  öt  szirmú  rózsa.  Mindkettő  kelyhét  körforma  képezi, 
egyetlen  ecsettel  oda  tett  petty.  Az  ugyancsak  közölt,  Süvetén  divatos  két-két  futó  dísz 
levelei  és  virágszirmai  szint’  ilyen  egyszerű  módon  készültek.  Az  egyik  virág  szirmain 
egész  pontsor  van.  A virágot  hol  szélesebbre,  dúsabbra,  hol  vékonyabbra  csinálják, 
alakja  néha  levélre,  néha  makkra  emlékeztet,  de  a jelleg  az  előállítási  módnak  megfelelve 
közös.  Egyike  a legtetszősebb  virágformáknak  a szívek  által  körített,  mely  az  egyik 
rozsnyói  tálon  látható.  A gyors  eljárás  közben  legtöbbször  bizonyos  teknikai  érdekesség 
jön  a díszítménybe.  A teli  ecset  végig  rántva  az  edényen,  a húzás  vége  felé  vékonyabban 
adja  a festéket  s az  alsó  szín  átütődvén,  árnyalás  keletkezik. 

Az  ecsethúzással  ellentétben  a szarvacska  csurgatott  vonala  majd  mindenütt  egyenletes, 
de  dúsabban  ömlesztve  a festék,  a vonalak  végei  kerekdedekké,  puhákká  válnak. 

A mellett,  hogy  a tárgyak  olcsósága  folytán  a rajz  a legtöbbön  egész  a felületességig 
gyors,  meg  kel!  adnunk,  hogy  egyike-másika  ezeknek  a paraszt-iparosoknak  csinosan 
és  a mi  fő,  biztosan  rajzol.  Igaz  ugyan,  hogy  egy-egy  fazekas  csaknem  folyvást  ugyan- 
azokat a motívumokat  festi  ifjúsága  óta;  motivumokat,  melyek,  akár  a népdal,  nem  egy 
ember,  hanem  mondhatni  a falu  tervezetei. 

Régebben,  a mikor  a gondosabb  munkára  is  volt  vevőközönség,  nagyobb  szabású, 
érdekesebb  díszek  is  kerültek  a tálakra.  Ilyen  a közölt  ratkói  tál,  mely  rendkívül 
fantasztikus  keleti  építményt  ábrázol  magyaros  virágok  közepette.  Mostanság  már  nem 
fordítanak  a díszítésre  annyi  gondot,  de  azért  ornamentikájuk  elég  gazdag.  Érthetőbb, 

szigorúbban  stilizált,  magyarosabb  formákat  rajzolnak,  mint  pl.  a tordaiak,  de  nem  oly 
tisztán,  mint  a hódmezővásárhelyi  tálasok.  A díszítmények  körülhúzását  színes  vonallal 
vagy  karcolással,  a sgrafittót,  mely  ez  utóbbi  helyen  divatos,  Gömörben  nem  ismerik. 
Ugyancsak  nem  alkalmazzák  a hódmezővásárhelyiek  román  stílusra  emlékeztető  összetett 
leveleit  és  búzakalászformájú  virágdíszét. 

A geometrikus  díszt:  törött  vonalakból  szőtt  hálót,  paralell  és  hullámos  vonalakat 
stb.  ügyesen  alkalmazzák.  A mellékelt  rozsnyói  tál  mutatja,  hogy  csupán  pontok 
csoportosításával  milyen  ügyesen  díszítenek.  Figurát,  egy  pár  erősen  stilizált  madáron 
és  kezdetlegesen  mintázott,  vagy  festett  emberalakon  kívül,  alig  alkalmaznak. 

Ez  a népies  ipar  nemcsak  a készítőnek  ad  kenyeret.  Süvetén,  a fazekasság  közép- 
pontján és  a környező  falvakban  is  a lakosság  egy  része  azzal  foglalkozik,  hogy  a kész 
árút  elfuvarozza,  eladja.  A magasan  rakott  szekerek  messze  elmennek,  le  egész  Nagyváradig, 


DERESKI  TÁNYÉR. 


északkelet  felé  Mármarosig,  s nem  csupán  pénzt,  hanem  jelentékeny  gabonamennyiséget 
is  hoznak  haza.  Az  eladás  t.  i.  csere-kereskedés  útján  történik.  Nagyobb  edényt  annyi 
búzáért  adnak,  a mennyi  belefér,  kicsinyért  két  töltést  is  elkérnek.  A kereskedés  e módja 
igen  előnyös  az  eladóra  s bizonyára  emeli  az  ipar  versenyképességét.  Hatása  meg  is 
látszik  a falvakon,  melyeknek  népe  egyszersmind  földművelő  is.  Süvetén  aránylag  nagy 
árakat  fizetnek  a jobb  rétekért  és  földekért.  A paraszt  különben  sem  tekinti  és  nem  is 
vallja  magát  iparosnak,  még  ha  a legtöbb  időt  fazekassággal  tölti  is  el  és  bizalmatlan 
minden  úriforma  kérdezősködővei  szemben,  állandó  aggodalomban  élve,  hogy  meg- 
adóztatják az  ipara  után  is,  holott  ez  ideig  csak  a földje  után  fizet. 

Éppen  ez  a bizalmatlanság  az  egyik  oka,  hogy  ez  életre  való  ipar  emelésére, 
fejlesztésére  módot  javasolni  igen  nehéz.  Népipart  iskolával  fejleszteni  nálunk  még  alig 
sikerült.  Népünk  húzódozik  az  eféle  dolgoktól  s nem  is  éppen  ok  nélkül.  Jellemző, 
hogy  Székelyudvarhely  nagyszámú  agyagiparosa  közül  nincs  egy  is,  a ki  az  ott  fenálló 


A GÖMÖRMEGYEI  NÉPIES  AGYAGMŰVESSÉG 


2Ó1 


és  évenként  ezrekbe  kerülő  agyagipar-iskolához  fordulna  ismeretei  gyarapításáért,  de 
még  az  inasát  sem  küldi  oda.  Összesen  annyi  köze  van  az  intézetnek  hozzájuk,  hogy 
szolgája  egy  odavaló,  mesterségétől  megvált  fazekasember.  Másutt  sem  sikerült  szorosabb 
köteléket  teremteni.  Az  efféle  iskolák  nem  az  iparosok  közül  nőttek  ki,  vezetőik  rendesen 
lenézték  a helyi  ipart  s teljesen  új  teknikát,  új  formákat  hirdettek,  a magyaros  irány 
kultiválásának  ürügye  alatt  pedig  komplikált  himzésmintákat  vitettek  rá  az  agyagra  nagy 
fáradsággal,  mintha  a fazekas  napokig  foglalkozhatna  egy-egy  olcsó  edény  elkészítésével. 

Nem  is  igen  váltak  be  e kísérletek.  1883-ban  a gömöri  agyagipar  emelése  szempontjából 
az  akkori  tanfelügyelő  négy  ingyenes  helyet  eszközölt  ki  az  ungvári  agyagipar-iskolában 
gömörmegyei  ifjak  számára.  Fel  is  ment  két  süvetei  és  egy  pádári  legény  (a  negyedikre 
nem  lehetett  jelentkezőt  fogni),  de  eredménye  a dolognak  nem  volt.  A pádári  megvált 
mesterségétől,  az  egyik  süvetei  legény  pedig  nem  rég  Amerikába  költözött.  Süvetén  mint 
kuriózumot  mutogatnak  most  is  egy-egy  munkájukat,  többek  közt  olyan  paraszt  renais- 
sance-formájú,  hattyúnyakű  vázát,  a mit  az  egyik  tanúit  legény  gyártott,  a magával 
hozott  gipszminta  segítségével,  de  az  ilyen  fajta  dologról  a süvetei  parasztiparos  - igen 
helyesen  — nem  vett  tudomást.  Csak  nem  hagyhatja  ott  régi,  jól  kelendő  formáit,  gyors 
teknikáját,  szóval  kenyerét  az  efféle  dologért. 

Csak  igazi  művészi  tudással  és  nagy  tapintattal  lehetne  ezeknek  az  embereknek  elmé- 
jéhez férkőzni.  Oly  dolgot  bevesznek,  a minek  hasznát  rögtön  átlátják.  Az  eddig  próbált 
rendszerek  közül  még  legjobban  bevált  az,  melyet  a hódmezővásárhelyi  agyagipari  tan- 
műhelynél követtek.  Az  állam  műhelyt  állított  fel  egynéhány  koronggal,  adott  kemencét, 
tüzet,  agyagot,  festéket,  mázat  s az  ott  készült  edény  a készítő  legény  vagy  mester  tulaj- 
donába ment  át  igen  olcsó  áron.  A fazekas  az  üzletet  magára  igen  előnyösnek  találja,  de 
az  iskola  sem  panaszkodhatik.  Veszt  ugyan  minden  edényen  Va — 'U  krajcárt,  de  meg- 
tanítja munka  közben  a jobb  eljárást.  A fő  dolog  azonban,  különösen  kezdetben,  hogy 
ne  sokkal  többre  tanítsuk  őket,  mint  a mit  már  tudnak. 

Egy  ilyenféle  tanműhelyt  kívánnék  én  is  Süvetére.  Ennek  a népe  legélelmesebb, 
legügyesebb  s ide  küldik  fiaikat  tanulni  a szomszéd  községek  fazekasai.  Ez  fekszik  a 
fazekasság  középpontján ; tőle  alig  egy  pár  kilométernyire  vannak  Lice,  Miglész,  Gice, 
Periasz,  Deresk,  Kövi,  Mellété,  csupa  agyagiparos  községek.  Nem  rendszeres  iskolát 
gondolok,  csak  egy  olyan  fajta  nagyobb  arányú  jó  kemencét,  a hol  olcsóbban  égethetne 
a fazekas,  mint  otthon,  e mellett  egy  olyan  műhelyt,  a hol  olcsóbban  kapná,  szinte 
készen,  a jobb  fajta  engobe-ot,  mázat,  mint  a hogy  ő veszi  mostanság.  Egy  pár  garasnyi 
haszon  képes  odavinni  öregjét,  fiatalját,  ha  nem  rohanjuk  meg  őket  mindenféle  új 
dologgal  s hagyjuk  munkálkodni  a maga  szokása  szerint,  csupán  egy-egy  új  tanácscsal 
segítve  rajtuk.  Nem  is  az  egész  esztendőre  kellene  belé  vezető.  Két  egymástól  távol  eső 
nagy  tanműhelyt  is  vezethetne  egy  ilyen  hozzáértő,  praktikus  érzéssel  bíró  ember, 
felváltva  tartózkodván  mind  a két  helyen.  Ha  belátja  az  iparos,  hogy  haszna  van  belőle, 
nem  tér  vissza  a régi  rosszhoz.  Csak  túlságos  nagy  reformot  ne  kívánjunk  tőlük. 
Az  engobe-teknika,  mivelhogy  környékükön  fehér  agyag  nincs,  egyelőre  fentartandó 
lenne.  Egy  másik  fontos  dolog  lenne  a rajztanítás,  egy  kicsiny  téli  tanfolyam  keretében, 
különösen  a leányok  számára.  Ehhez  kellene  a legnagyobb  ügyesség.  Nem  ám  olyan 
rendszeres,  aggodalmas  gondosságú,  kicsinyes  rajzolásra  van  ezeknek  szükségük,  mint 
a milyet  az  iskolákban  szoktak  tanítani,  hanem  merész,  ecsettel  való  munkára,  mint 
a hogy  az  edényre  szoktak  rajzolni,  minden  előleges  vázolás  nélkül.  A mintákat  az  ő 
ismert  díszítő  motívumaik,  vagy  azoknak  szebbített,  nemesített  kiadásai  képezzék,  de 
mindenesetre  olyanok,  hogy  könnyen  és  gyorsan  legyenek  ráfesthetők  az  edényre. 
Egy  más  vidéknek,  pl.  a hódmezővásárhelyi  agyagiparnak  díszítményeit  megismertetve  a 
gömöriekkel,  jelentékenyen  gazdagítanánk  művészi  anyagkészletüket.  Egy-egy  minta 

(esetleg  mázatlan  égetett  tányéron)  addig  volna  gyakorlandó,  míg  az  illető  annak  elő- 
állításában teljes  biztosságra  nem  tesz  szert.  Igaz  ugyan,  hogy  ilyen  mintáknak  ez  idő 
szerint  híjjával  vagyunk;  de  vannak  művészi  tanintézeteink,  melyek  előállíthatnák. 
Ugyancsak  jó  patron-minták  előállításával  a díszítésnek  ezt  a nemét  is  művészibbé 
lehetne  tenni. 

Fent,  a völgy  felső  végén,  Murányban,  az  alsótól  teljesen  elütő,  de  igen  virágzó 
agyagipar  van.  Oda  szállított  fehér  agyagból  töméntelen  kályhát  készít  ott  egynéhány, 
kiilömben  jómódú  iparos.  Persze  a kályhafiókok,  párkányok  stb.  negatív  mintáit  hozatják 
s ezekhez  a lelketlen,  a közelmúltban  divatos  formákhoz  az  ő egyéni  felfogásuknak 
semmi  közük.  Egynéhány  ilyen  gipszminta,  szellemesen  megmintázva,  egyik-másik 
színezésre  számítva,  az  iparművészeti  múzeum  régi  kályháinak  motívumaival,  azt  hiszem, 
más  művészi  nívót  adna  az  egész  murányi  kályhásiparnak.  Nem  is  kerülne  sokba 
s ingyen  lehetne  kiosztani  az  iparosok  között  a negatív  formákat. 

Tudom,  hogy  a gömöri  agyagipar  fejlesztése  a vármegye  és  a kereskedelmi  kormány 
gondját  képezi,  de  nem  a Murány-völgyié,  hanem  a Rima-völgyié,  a hol  kőedény- gyártásra 
alkalmatos  agyag  található  Zaluzsány,  Susány,  Pongyelok  határában.  Rimaszombatban 
szándékoznak  az  internátusos  iskolát  felállítani  s a művészi  szempont  teljes  mellőzésével 
a kőedény-gyártást  tanítani  benne.  Hisz  ott  csakugyan  az  a fontos,  de  azért  igen  sajnálni 
való  lenne  iparművészetünk  szempontjából,  ha  a Süvete-környéki  fazekasságot,  a lassan 
mindinkább  háttérbe  szoruló  népies  díszítő-formáknak  egyik  otthonát,  gyakorló-műhelyét, 
a részvétlenség  pusztulni  engedné. 

Oróh  István. 

Horti  P.  rajza. 

A kassai  ötvös-céh. 

Képzőművészetünk  múltjáról  ösmereteink 
eddigelé  még  vajmi  hézagosak.  Jelentősebb 
műemlékeink  publikálásával  ugyan  az  utolsó 
évtizedekben  sokan  és  sok  lelkesedéssel 
foglalkoztak,  mindazonáltal  még  e téren  is 
nagy  a kiaknázatlan  anyag.  Eddig  ösmert 
jelentősebb  műemlékeink  nagyobbára  pusz- 
tán arheológiai  szempontból  lettek  leírva, 
csoportosításuk  oly  módon,  hogy  tárgya- 
lásuk kapcsán  a képzőművészetek  magyar- 
országi  múltjának  egy-egy  korszakát  kellő 
megvilágítással  kidomboríthatnók,  vajmi 
nehéz.  Ennek  oka  abban  rejlik,  hogy 
műemlékeink  fölkutatásában  igen  kevesen 
fejtenek  ki  rendszeres  munkásságot,  kevesen 
vállalkoznak  arra,  hogy  a kevésbbé  jelentős, 
eddig  nem  ösmertetett  vagy  lappangó  emlé- 
keket is  fölkeressék,  behatóbban  tanulmá- 
nyozzák s így  ezeket  a műemlékek  egy-egy 
jelentősebb  csoportjának  a tárgyalásánál 
összekötő  láncszemek  gyanánt  fölhasználják. 
Műtörténelmünk  egyes  korszakai  rendszeres 
tárgyalásának  a főakadálya  azonban  az, 
hogy  annak  Írott  forrásai  fölkeresésére, 
földolgozására  nálunk  még  csak  kisérletkép 
is  alig  vállalkozott  valaki.  Mihalik  József, 
az  iparművészeti  múzeum  őre,  lép  föl 


nálunk  először  a műtörténelmi  szempont- 
ból való  rendszeres  és  céltudatos  levéltári 
kutatás  terén  s az  eredmény,  a melyet  most 
megjelent  nagy  művében  elénk  tár,  valóban 
meglepő  s mindenkinek  a bámulatát  és 
elismerését  fölkelti,  a ki  a műtörténelmünkre 
vonatkozó  Írott  adatok  égető  hiányát  érezte 
s rendezetlen  levéltáraink  hihetetlenül  el- 
hanyagolt állapotát  ösmeri. 

„Kassa  város  ötvösségének  története “ cím 
alatt  350  nagy  negyedrét  alakú  lapon  s az 
„Archeológiái  Közlemények"  XXI.  kötetében 
teszi  közzé  Mihalik  kutatásainak  eredményét, 
a melyekkel  Felső-Magyarország  fővárosá- 
nak az  iparművészet  ez  egyik  legelőkelőbb 
ágában  betöltött  szerepét  igyekezett  meg- 
világítani. Műve  első  részében  a kassai 
levéltárból,  az  ottani  ötvös-céh  regesztái- 
ból  merített  adatai  alapján  oly  világos 
képét  rajzolja  e városunk  ötvössége  törté- 
netének, a minőhöz  foghatóval  képző- 
művészetünk  egyetlen  más  ágának  a múlt- 
járól sem  bírunk  még.  Az  adatok,  a melyek 
a kassai  ötvös-céhre  vonatkoznak,  1382-től 
kezdve,  56  év  híjával,  a melynek  1404  — 1460 
közé  eső  okmányai  elvesztek,  századunk 
derekáig,  a céhrendszer  megszűnéséig  szaka- 
datlanok. Bizonyságuk  szerint  az  ötvösség 
Kassán  már  a XIV.  században  nagy  szerepet 

tölt  be,  ennek  utolsó  tizedeiben  már  18-20 
mestert  mutathat  föl,  a kik  nagyobbára 
német  nevű  emberek.  Csak  a XV.  század 
folyamán  telepednek  le  a németek  lakta 
városban  magyar  mesterek,  a kik  a céhben 
csakhamar  túlsúlyra  vergődnek  s a követ- 
kező évszázadtól  kezdve  csaknem  kizárólag 
dominálnak,  a minek  egyik  érdekes  bizony- 
sága a céh  1584-ből  ránk  maradt  pompás 
vésetű  pecsétje.  Ezt  a magyarok  a német 
ötvösöknek  1476-ból  való  s lábánál  a 
művész-címerrel  Szent-  Eligiust  ábrázoló 
német  köriratú  pecsétlője  helyett  használták 
s latin  köriratú  új  pecsétlőj  ükbe,  mely 
Váradi  János  mester  műve,  műhelyében 
dolgozó  magyaros  arcú  és  magyar  viseletű 
ötvös  alakját  vésették  be. 

A kassai  ötvös-céh  megmagyarosodásának 
a fő  oka  a török  hódoltság  volt,  a mely  a 
békés  munkálkodásra  óriási  területeket  tett 
alkalmatlanná  hazánkban  s ezeknek  a kéz- 
művességben kiváló  lakosait  arra  késztette, 
hogy  jobban  védett  felvidéki  városainkba 
vándoroljanak  s itt  telepedjenek  le.  A XVII. 
században  csak  vándorútjában  ide  vetődő 
idegen  ötvössel  találkozunk  Kassán,  a mint- 
hogy a kassai  ötvösök  szintén  sűrűn  kere- 
kednek föl  külföldi  utazásra,  hogy  „valamivel 
többet  tanulván",  magukat  ott  művészetük- 
ben tökélyesbítsék.  Némelyik  közülük  kül- 
földön telepszik  le,  a mi  más  városbeli 
ötvöseinkkel,  többek  közt  Dürer  apjával  is 
megesett.  A kassai  Kürmeszszer  Péter 
Lyonban  állapodik  meg  vándorlója  végén 
s itt  Guise  hercegnek  udvari  ötvöse  lesz, 
1608-ban  pedig  Párisban  mint  királyi  ötvös 
IV.  Henrik  udvarában  működik,  a miről 
több,  öröksége  ügyében  szülővárosához 
intézett  leveléből  értesülünk. 

A kassai  ötvös-céh  története  a XVI.  és 
a XVII.  században  a legmozgalmasabb;  az 
előbbiből  írott  forrásaink  120,  az  utóbbiból 
114  mester  emlékét  őrizték  meg;  a XVIII. 
században  40  s a jelen  század  derekáig 
csupán  22  ötvös-mester  működött  Kassán, 
a hol  ma  a szó  művészi  értelmében  ötvös- 
ségről szó  sem  lehet.  A céh  külső  törté- 
netét, régi  magyar  ötvöseink  erkölcseit, 
szokásait,  életük  körülményeit,  a rendel- 


kezésére álló  bőséges  adatok  segítségével 
Mihalik  megkapó  elevenséggel  és  közvetet- 
lenséggel  rajzolja;  a kassai  ötvösség  művészi . 
fejlődésének  a képe  művében  már  sokkal 
vázlatosabb.  A kassai  ötvösök  produktív 
munkásságát  nem  is  méltathatta  behatób- 
ban, mivel  munkáik  részben  föl  sincsenek 
kutatva,  másrészt  a felvidék  különböző 
városaiban  szétszórtan  őriztetnek,  sőt  a 
mennyiben  a helyszínén  maradtak,  sem 
férhetők  hozzá  az  indolencia  miatt,  a mely- 
lyel  nálunk  kutató  vajmi  gyakran  találkoz- 
ható. 

Hogy  mennyire  nem  tartják  nálunk  köz- 
érdekűnek a múltunk  emlékeit  számonszedő, 
sok  önmegtagadásba  kerülő  kutatást,  az 
Mihalik  panaszából  is  kiviláglik,  a ki  évek 
hosszú  során  át  Kassán  lakott,  mint  ötvös- 
ségünk történetének  az  ösmerője,  rég  széles 
körökben  emlegetetté  tette  nevét,  a kinek 
még  sem  engedték  meg,  hogy  a kassai 
székesegyház  kincstárát  behatóbban  meg- 
vizsgálja s ötvösségünk  itt  rejlő  kincseit 
tudományos  szempontból  kiaknázza. 

„Szívesen  vállalkoztunk  volna  arra,  — 
olvassuk  többek  között  könyvének  76.  lapján 
— hogy  a kassai  Szent-Erzsébet  templom 
kincstárának  a tartalmát  az  1604.  és  1726.  évi 
leltárakéval  összehasonlítsuk,  ha  módunk- 
ban lett  volna  a kincseket  huzamosabb 
ideig  megtekinteni;  az  a nehány  perc, 
a melyet  ismételt  utánjárással  a kincstárban 
eltöltöttünk,  csak  arról  győzött  meg,  hogy 
a meglevő  értékek  kezelése,  a rendesnek 
és  szabályszerűnek  mondható  kezelési  mód- 
tól nagyon  távol  áll." 

A hozzáférhető  emlékek  kapcsán  Mihalik 
nem  jellemezhette  behatóbban  a kassai 
ötvösök  művészi  tevékenységét  s mivel 
a kevés  mestertől,  a kivel  egy-egy  emlék 
kapcsolatba  hozható,  alig  ösmeretes  eddig- 
elé  egy-két  munkánál  több,  azért  ezeknek 
is  inkább  emberi,  mint  művészi  jelleme 
domborodik  ki  munkánkban.  Az  emlékek- 
ről leolvasható  gyér  adatok  ellenére  is 
sikerült  szerzőnknek  megállapítania,  hogy 
„a  kassai  céhben  és  a kassai  mesterek 
között  a tehnikák  és  díszítési  motívumok 
közössége  szempontjából  bizonyos  tradiciók 

állottak  fenn,  melyek  mesterről  mesterre 
átöröklődve,  iskolát  állapítottak  meg".  Ez 
iskolának  korszakonként  irányt  adó  mesterei- 
ről eddigelé  inkább  csak  sejtjük,  hogy  ezek 
Hans  Barth  és  Rácz  Ambrus  voltak,  a kik- 
nek munkáin  még  a német  mintakönyvek 
hatása  érezhető,  továbbá  a jóval  eredetibb 
Antonius  mester  s a XVI.  század  vége  felé 
tevékeny  Lippai  János. 

Nemzeti  jellegűvé  az  ötvösség  Kassán 
a sodronyos  zománc  használatával  kapcso- 
latosan a XV.  század  derekán  kezd  válni 
s ezután  is  a zománc-diszítés  az,  a mely 
a kassai  ötvös-munkáknak  erőteljes  nemzeti 
vonásokat  kölcsönöz.  Hogy  mily  speciálisan 
magyar  volt  Kassán  a zománc-íehnika,  azt 
abból  is  következtethetjük,  hogy  az  idevágó 
terminus  tehnicusokat  a németek  is  csak 
magyar  néven  ösmerték.  Egy  1 598-ból 
ránk  maradt  német  okmányban  Melda  mester 
adósság  miatt  lefoglalt  szerszámainak  egyiket 
így  nevezik:  „ein  Merser,  zamanz  teörö 
mazsar  genandt". 

A sodrony-zománcon  kívül  Kassa  a 
hibásan  úgy  nevezett  erdélyi  zománc  műve- 
lésének is  korán  s egyideig  csaknem  kizáró- 
lagos főhelye  volt.  Kiváló  szerepet  e váro- 
sunknak a zománc-tehnika  történetében 
még  egy  körülmény  biztosított  s ez  az, 
hogy  a XVIII.  században  itt  működik 
Szilassy  György,  a ki  a nálánál  még  ügye- 
sebb s később  Lőcsén  letelepedett  fiával 
együtt  a maga  módja  szerint  való  „tűzben 
pikturáít"  zománc-képeivel,  a melyek  por- 
cellán - festményekre  emlékeztetnek,  tette 
halhatatlanná  nevét. 

Az  eddig  ösmert  emlékek  gyér  számából 
következik,  hogy,  szigorúan  véve,  Mihalik 
könyve  inkább  kulturhistóriai,  mint  mű- 
történelmi munka.  Merőben  új  és  rengeteg 
sok,  a letűnt  századok  magyar  társadalmára 
gyakran  káprázatos  fényt  vető  kulturhistóriai 
adatainál  fogva  e mű  valóságos  kincses 
bányája  művelődéstörténetünknek.  Hogy, 
speciális  körülményeinket  tekintve,  mű- 
történelmi jelentősége  sem  kisebb,  azt 
inkább  kitűnő  beosztásának,  pontos  lajstro- 
mainak, az  ezután  fölszínre  kerülő  emlékek 
meghatározását  rendkívül  megkönnyítő  s 


könnyen  hasznavehető  módon  csoportosí- 
tott egyéb  adatainak  köszönheti,  a melyeknél 
fogva  Mihalik  könyvének  a kalauzolása 
mellett  folytatott  rendszeres  kutatás  esetén, 
nemsokára  kilátásunk  lehet  rá,  hogy  Kassa 
s a vele  erős  szálakkal  összefűzött  egyéb 
felvidéki  városaink  ötvösségét  épp  úgy 
fogjuk  ösmerni,  minta  műtörténelmi  kutatás 
terén  nálunknál  előrehaladottabb  nemzetek 
a maguk  ötvösségének  a múltját.  Már  az 
eddigi  kutatásokból  is  nyilvánvaló,  hogy 
az  ötvösség  terén  sem  maradtunk  el  nagyon 
mögötte  a nálunknál  jóval  szerencsésebb 
körülmények  között  fejlődött  nemzeteknek 
s így  a behatóbb  kutatások  várható  ered- 
ménye vajmi  kívánatossá  teszi,  hogy  ille- 
tékes köreink  az  eddiginél  nagyobb  érdek- 
lődéssel karolják  föl  az  ötvösségre  vonatkozó 
s általában  a műtörténeti  kutatás  ügyét. 

Mindezeken  kívül  Mihalik  munkájának 
egyik  legnagyobb  érdeme  abban  rejlik, 
hogy  rácáfolt  azokra  a német  művészet- 
történet-írókra, a kik  azt  hirdetik,  hogy  ha 
Magyarországon  az  elmúlt  évszázadokban 
volt  is  iparművészet,  azt  kizárólag  a kül- 
földről betelepült  német  mestereknek  köszön- 
hetjük, a kik  itt  meghonosították  s elejétől 
fogva  mindvégig  a kezükben  tartották  a 
művészetek  gyakorlását.  Mihalik  könyvéből 
a legfényesebben  bebizonyul,  hogy  a kassai 
ötvösművesség  a XV.  század  közepe  óta 
magyar;  magyar  emberek  az  ötvös-mesterek, 
magyar  a céh  nyelve  s hogy  maga  a város 
is  éppen  az  ott  letelepedett  tősgyökeres 
magyar  mívesek  révén  válik  nyelvében  és 
szellemében  magyarrá. 

Bennünket,  kiket  művészettörténetünk 
régi  emlékei  első  sorban  nemzeti  szempont- 
ból érdekelnek,  ennek  a rendkívül  fontos 
ténynek  a konsíatálása  nagy  örömmel  tölt 
el,  mert  büszke  öntudattal  állíthatjuk,  a mit 
eddig  kellő  bizonyságok  híján  nem  mertünk 
megtenni,  hogy  igenis,  e vérrel  szentelt 
földön  a művészet  is  hazát  talált  s hogy 
ennek  a művészetnek  munkás  és  hírre 
vergődött  apostolai  magyar  emberek  voltak. 
A nagy  mű,  melynek  adatait  Mihalik  évek 
hosszú  során  át  bámulatos  kitartással  kutatta 
össze,  nemzeti  öntudatunkra  is  lelkesítő 

hatással  van  s már  ebből  a szempontból 
is  megbecsülhetetlen  nyeresége  szakirodal- 
munknak. C-s. 

* * 

A felsőmagyarországi  reneszánsz- 
építészet.  Irta  Díváid  Kornél.  3g  képpel. 
Budapest.  A Pátria  nyomása. 

„Művészettörténetünk,  — úgymond  a 
szerző  — a melynek  nem  egy  kérdése 
megoldatlan  még,  szélesebb  körök  érdek- 
lődésére számíthat;  tárgyánál  fogva  talán 
ennek  a nagy  részében  önálló  tanulmányok 
alapján  írott  monográfiának  is  akad  a 
szakembereken  kívül  olvasója."  A szerző 
e reményét  igazolva  látjuk,  ha  végiglapozzuk 
e gonddal  megírt,  érdekes  könyvet. 

Mátyás  király  halála,  az  ezután  következő 
zavaros  idők  s a mohácsi  vész  véget  vetet- 
tek a középmagyarországi  reneszánsz  virágzó 
fejlődésének.  Ám  a török  hódoltság  határán 
innen,  felsőmagyarországi  városainkban  a 
reneszánsz-építészet  tovább  él  s új  fejlődés- 
nek indul.  Fő  impulzusát  a direkt  olasz 
hatáson  kívül  Lengyelországból  nyerte,  hol 
nem  egy  jeles  mester  dolgozott.  A reneszánsz- 
stílus egy  külön  változata  fejlődik  itt  ki, 
a mely  leginkább  a belső  elrendezés,  a 
homlokzatok  tagozásában  tükröződik  vissza, 
díszítő  elemei  azonban  néha  romantikus 
jellemet,  helyenkint  pedig  egész  keleti 
vonásokat  egyesítenek  magukban. 

A lengyel  reneszánszban  a velencei  be- 
folyás volt  uralkodó,  mely  még  középkori 
hatásokat  is  tartogatott. 

Nálunk  a XVI.  század  az  építkezés  kora. 
Az  addig  divatban  volt  faépítkezések  (mint 
a szerző  forrásokkal  igazolja)  ez  időtájt 
tönkre  mennek.  A háborús  idők  üszőkbe 
borítják  a felvidék  városait,  hogy  aztán 
pompásabban  épüljenek  fel  újra,  mint 
hamvából  a Phönix.  A pusztulás  és  épít- 
kezés — erre  számos  példa  van  egymás 
sarkában  jár.  S a paloták,  kastélyok,  köz- 
épületek és  templomok  építői  az  egyetlen 
barátságos  szomszédtól,  a lengyeltől  kölcsö- 
nözték az  általános  új  divat  formáit,  cserébe 
építkezési  anyagot  szolgáltattak.  E század- 
ban volt  legnagyobb  kelete  a híres  magyar- 
országi  vörös  márványnak.  Felső-Magyar- 


ország  építkezési  stílusává  így  vált  a lengyel 
reneszánsz. 

Az  építkezésben  elől  Szepesmegye  jár, 
mint  a melynek  legtöbb  érintkezése  volt 
Lengyelországgal.  De  terjed  folyton  a Vág 
völgyétől  kezdve  Zemplénmegyéig.  Prak- 
tikussá vált  az  új  stílus  lapos  tetői,  bizto- 
sabbnak bizonyult  a középkori  magas  tetők- 
nél, művészeti  szempontból  pedig  nagyobb 
tért  engedett  az  oromfal  a — díszítésnek. 
Nagy  kár,  hogy  a nyomokat  ma  már  nem 
állapíthatjuk  meg  mindenütt,  barbár  dúlás, 
meszelés  és  vakolat  takarja  a műemlékeket. 
Besztercebányán,  Lőcsén,  Késmárkon,  Eper- 
jesen mégis  nem  egy  remeke  áll  a felső- 
magyarországi reneszánsznak. 

Szepes-  és  Sárosmegye  kastélyai  közt  is 
sok  a figyelemre  méltó.  Különösen  beható 
és  részletes  tanulmányozása  tárgyává  tette 
Divald  a nagyőri,  a késmárki  Thökölyi  és 
a fricsi  (Sárosmegyében)  kastélyokat.  Tör- 
ténelmi jelentőségük  emeli  művészeti  érde- 
kességüket. Legsértetlenebb  a fricsi  kastély, 
melynek  Sorger  Mihály  volt  építőmestere, 
sgraffittói  pedig  Axman  Márton  művész 
kezem  unkája. 

A világi  építkezésnek  nagyon  is  szórvá- 
nyosan fenmaradt  ereklyéin  kívül  Divald 
kiváló  gonddal  és  okos  szemmel  az  egy- 
házi épületek  klasszikusabb  maradványait 
veszi  sorra.  A késmárki  harangtorony  (cam- 
panile), a szepesváraljai  és  szinnyei  temp- 
lomok és  számos  más  falu  tornya  közül 
igen  sok  fölöttébb  sajátos  reneszánsz  stílu- 
sukban épült. 

Az  építtetők  túlnyomó  részben  mégis 
magánosok  voltak.  A főúr  és  a gazdag 
polgár  egyaránt  emelt  palotát.  A Thurzó- 
ház  Lőcsén,  Eperjesen  a Thrór-ház  stb. 
nemes  formáit  szerzőnk  is  eléggé  méltatja. 
A Galíoczik-ház  valaha  Rákóczy-ház  volt 
s utolsó  fejedelmi  gazdája  maga  II.  Rákóczy 
Ferenc  volt.  Jellemző,  hogy  mennyire 
szerették  a díszítéseket  azokon  az  épüle- 
teken, a melyek  a felsőmagyarországi  „rene- 
szánsznak dísz  nélkül  tenyérnyi  helyett  sem 
hagyó  stílusában  pompáztak". 

Az  olvasó  érdekes  anyagot  talál  a belső 
elrendezés  és  díszítésről  írott  fejezetben  is. 

A jellemzőbb,  a nemzetibb  vonások  itt 
jobban  érvényesülnek,  mint  az  épületek 
homlokzatán.  Épp  azért  a stuccó,  sgraffito  és 
más  díszítési  módok,  oszlopfejek  stb.  rész- 
letesebb összegyűjtése  — bár  elismerjük, 
nagy  fáradságba  kerül  — megérdemlik 
a munkát.  Gyönge  hulláma  ez  a reneszánsz- 
nak, ránk  nézve  mégis  becses,  mert  mennél 
inkább  elgyöngül  a klasszikus  formák 
szigorú  betartása,  annál  több  hazai  hatást 
szív  magába,  magyaros  zamat  és  keleties 
vonás  jelentkezik  bennök  s mindenesetre 
összefoglalásuk  jelentős  lapját  képezné  mű- 
történetünknek. 

Befejezi  Divald  művét  a bárok  és  a rokokó 
emlékek  ismertetésével,  hol  már  a tiszta 
stílus  hanyatlik. 

Ezekről  olvasunk  e tanulmányban ; de 
nem  hideg,  száraz  leírásban,  a szerző  tud 
lelket  is  önteni  belé.  A felsőmagyarországi 
reneszánsznak  virágzási  kora  viharos  kor 
volt,  harc  dúlta  egész  Magyarországot, 
tűzben  és  vérben  állt  annak  minden  talp- 
alatnyi helye.  íme  a latin  közmondásnak: 
Silent  Musae  inter  arma  — nincs  mindig 
igaza. 

A felvidéki  városokban  dús  és  büszke 
polgárság  lakott  erős  autonómiával;  a török 
vaskeze  idáig  nem  ért  s a császár  zsoldosai 
nem  rabolták  úgy  ki,  mint  a többi  váro- 
sokat. A reneszánsz  szabadon  fejlődött. 
Nagy  kár,  hogy  megszűnvén  a fejlődés 
támaszai : a városok  virágzása,  e stílus  is 
derékban  törve  maradt.  Nem  a háború 
ölte  meg,  hanem  a városok  hanyatlása. 
Ha  kedvez  neki  az  idő,  ha  hatalmasabb 
pártfogói  lettek  volna  a művészetnek,  .„a 
felsőmagyarországi  reneszánsz-építészet  is 
épp  oly  műtörténelmi  jelentőségre  juthatott 
volna,  mint  a minőt  például  a hatalmas 
uralkodók  és  hatalmas  nemzet  istápolta 
francia  reneszánsz-építészet  ért  el". 

Elismeréssel  adózunk  a szerző  buzgó- 
ságának.  Ismeri  a felvidéki  városokat  a szó 
szoros  értelmében.  Pedig  nálunk  nehéz  a 
lelkiismeretes  kutatás,  mert  a nem  rég  múlt 
idő  nem  őrizte  kegyelettel  a múlt  emlékeit. 
Egyenként  kell  a köveket  kiszedni  a romok 
alul,  sok  fáradsággal  és  temérdek  költséggel. 


Elevenen,  plasztikusan  tudja  leírni  a 
szerző  az  emlékeket,  a melyeket  művében 
fölsorol.  Divald  Kornél  ízlésesen  kiállított 
album  alakú  könyvének  az  ára  3 korona  s 
a szerző  címén  (VIII.,  Eszterházy-utca  11. 
szám)  megrendelhető.  Lapunknak  állandó 
munkatársa  lévén  szerzője,  a könyvet  olva- 
sóinknak fölösleges  külön  ajánlani. 

—m  — 

* * 

Művészeti  boncolástan.  Telly es- 

niczky  Kálmán  dr.,  a budapesti  kir.  magyar 
tudomány-egyetem  első  boncolástani  inté- 
zetének adjunktusa,  a ki  a múlt  év  óta  oly 
érdekes  művészeti-boncolástani  előadásokat 
tart  az  anatómiai  intézetben  (IX.,  tűzoltó- 
utca 58.),  előadásait  most  könyvalakban  is 
kiadja.  Az  érdekes  könyv  hét  füzetben  fog 
megjelenni  és  összesen  tizennégy-tizenhat 
előadást  tartalmaz.  Az  első  füzet  már  meg 
is  jelent  igen  szép  és  gazdag  kiállításban, 
az  Eggenberger-féle  könyvkereskedés  bizo- 
mányában.  A számos  eredeti  fametszettel 
és  fénynyomatos  táblával  díszített  mű  egy- 
egy  füzetének  az  ára  két  korona.  Ajánljuk 
a hézagpótló  munkát  úgy  a művészek, 
mint  a művészet  iránt  érdeklődők  figyel- 
mébe. 

* * 

A hiteles  magyar  címer.  A m.  kir. 

miniszterelnökség  kiadásában  megjelent 
„ Magyarország  külön  címerének  és  a magyar 
korona  országai  egyesített  címerének  leírása 
és  rajza“  c.  műre  felhívjuk  a párisi  kiállítás 
kiállítóinak  figyelmét  abból  az  okból,  mert 
kívánatos,  hogy  a párisi  kiállításon  látható 
országos  címerek  egyöntetűek  s minden 
tekintetben  helyesek  legyenek.  A mű  ára 
2 forint. 

* * 

Knnsiformen  dér  Natúr,  von  Ernst 

Haeckel.  Leipzig,  Wien,  Bibliographisches 
Institut,  1 Sgg. 

A mai  modern  irányzat  — a japánizmus 
csaknem  bevallott  kultuszából  kifolyólag  — 
mind  szélesebb  kört  von  be  a természet 
formáiból  művészeti  kívánalmai  kielégíté- 

sére.  Soha  figyelemre  sem  méltatott  termé- 
szeti alakzatok  jönnek  így  forgalomba, 
jelentős  és  igen  becses  anyagot  nyújtván 
a dekoráló  művésznek.  Már  a középkor 
gótikus  áramlatában  a miniátorok  kiváló 
szeretettel  tanulmányozták  a füveket,  virág- 
formákat s a legközönségesebb  növényeket 
a klasszikus  akantusz  rangjára  emelték. 
További  hódítást  a természetből  már  csak 
a XVI 11.  század  ornamentikája  tette  a kagylók 
és  virágok  előszeretettel  gyakorolt  fel- 
dolgozásával. De  leginkább  és  legszélesebb 
vonalon  érvényesül  a természet  tárgyainak 
felhasználása  napjainkban.  A mai  ipar- 
művész már  nem  csak  a szabad  szemmel 
látható  világ  formáit,  nem  csak  a tenger 
mélyéről  felkutatott  szerves  képződéseket 
vonja  működése  körébe,  hanem  mikroszkóp- 
pal fegyverkezik  s lencsén  át  figyeli  a 
természet  változatos  teremtményeit. 

Épp  ezekről  a nehezen  fellelhető  állatok 
és  növényekről  indított  meg  a tudós  Ernst 
Haeckel  Kunstformen  dér  Natúr  cím  alatt 
egy  füzetsorozatot.  Kiváló  szeretettel  és 
műízléssel  vannak  ebben  összegyűjtve  a 
közönséges  ember  szeme  elől  elrejtett  és 
kiaknázhatatlan  természet  szépségei.  A gyűjtő 
az  alakzatokat  úgy  adja,  a mint  maga  fel- 
kutatta, minden  stilizálás  nélkül.  Mégis 


bizonyos  művészi  beállítással,  úgy  hogy  a 
motívumokat  keresők  kész  anyagot  lelhet- 
nek. A hol  kell,  nagyít,  a hol  a szépség  a 
részletekben  van,  a részletet  festi  s mellőzi 
az  egészet,  néhol  pedig  a detailleokat 
hagyja  el. 

Egy  csodás  világ  tárúl  e lapokon  elénk. 
A természetben  egytized  milliméteres  medu- 
zetták  szinte  kész  formáit  nyújtják  itt  a 
pompás  lámpatervezeteknek.  A diatomeák 
s lagenák  szeszélyes  növései  pazar  dísz- 
tárgyak mintáiúl  szolgálhatnak.  Ékszerek, 
kancsók,  vázák,  arhitektónikus  megoldások, 
de  főleg  textil  és  dekoratív  festészethez 
alkalmas  formák  kínálják  magukat.  A ter- 
mészet maga  teremti  ime  a legszebb  díszeket 
s láthatjuk,  hogy  a legparányibb  őslények 
a legpontosabb  törvényszerűségeket  mutat- 
ják. Geometriai  szigorúsággal  vannak  kon- 
struálva s a mellett  megbecsülhetetlen 
előnyük,  hogy  nem  merevek  és  nem  eről- 
tetettek, sugárzik  róluk  az  élet  s mozgékony- 
ságuk állandó  formáik  dacára  csodálatra- 
méltó. 

A A 'unstformen  dér  Natúr  minden  lap- 
járól inspirálást  nyerhet  az  iparművész,  de 
a természetet  szerető  laikus  is  örömét  lel- 
heti e műben. 


VIRÁGVÁZA. 


Horti  Páltól. 


Horti  P.  rajza. 

Horti  Pál  rajzaihoz.  Külföldön 

mindgyakrabban  találkozunk  művészek- 
kel, kik  elhagyva  a Grand  Art  mezejét, 
az  iparművészeti  tárgyak  tervezésével,  sőt 
azoknak  előállításával  is  foglalkoznak.  A 
nagy  renaissance  korának  jelenségeit  lát- 
juk mindenfelé  : építészeket,  a kik  nem  érik 
be  azzal,  hogy  megtervezik  az  épületet 
magát,  hanem  a belső  berendezésnek  leg- 
apróbb, látszólag  lényegtelen  részeit  is  a 
maguk  érzése  szerint  alkottatják  meg  s ez 
által  az  egészet  hangulatossá  varázsolják ; 
festőművészeket,  kik  szőnyeget,  könyvfede- 
leket stb.  terveznek,  edényeket  díszítenek; 
szobrászokat,  kiknek  ambicióját  kielégíti,  ha 
egy  kilincsnek  vagy  evőeszköznek  művészi 
reliefet  adhatnak;  de  akadunk  oly  sokol- 
dalú művészekre,  kiknek  tevékenysége  ki- 
terjed az  iparművészeinek  majd  minden 
ágára  s egyenlő  szeretettel  és  bensőséggel 
tanulmányozzák  a különböző  ipari  tehnikát, 
hogy  azoknak  formáit  művészetükkel  meg- 
nemesítsék. Nálunk  — fájdalom  — ilyen 
művész  eddig  kevés  van.  Csak  lassan,  lépés- 
ről-lépésre  haladva  hódít  tért  az  egyedül 
helyes  felfogás,  mely  nem  ismer  korlátokat 
a művészetek  között.  Mely  csak  egy  végső 
célt  ismer:  szépet,  jót  alkotni,  mi  a szemet 
gyönyörködteti,  legyen  az  bár  a legigény- 
telenebb tárgynak  az  alkotása  vagy  díszítése. 

Egy  ilyen  magyar  művésznek  több  mun- 
káját a mostani  füzetünkben  együttesen 


közöljük,  példáját  követve  több  külföldi 
művész  folyóiratnak,  mely  újabban  egész 
számokat  kimagaslóbb  művészek  munkáinak 
szenteli.  Ez  által  az  olvasó  közönség  átte- 
kinthetőbb képet  kap  az  illetőnek  tudásáról 
s egyéniségéről,  mintha  csak  elszórva  lát 
egyet-mást  annak  műveiből. 

Horti  Pál,  a kiről  szólunk,  a sokoldalú- 
ságban ritkítja  párját.  Jeles  tájképfestő,  a ki 
erőteljesen  színezett  képeivel  a Műcsarnok 
nem  egy  kiállításán  feltűnést  keltett ; alapo- 
san képzett  ornamentikus  és  iparművészeti 
tervező,  a kinek  a Mintalapok  számos  sike- 
rült tervet  köszönnek  s a ki  az  iparművé- 
szet körébe  tartozó  pályázatokon  már  sok- 
szor diadalmaskodott  pályázó  társai  felett. 
Folyóiratunknak  eddig  is,  elég  gyakran 
alkalma  volt  erőteljes  egyéniségét  feltüntető 
műveiből  szemelvényeket  közölni  s alig  van 
füzetünk,  a melyben  Horti  nevével  ne  talál- 
koznánk. 

De  nem  csak  mint  tervező  művész,  hanem 
mint  jeles  keramikus  és  zománcoló,  a ki 
műveit  maga  korongozza,  mintázza,  maga 
elegyíti  a mázakat  s zománcfestékeit,  számot- 
tevő munkásságot  fejt  ki  Horti.  E mellett  már 
hosszabb  idő  óta,  a saját  találmányú  mű- 
vészi hatású  patinájával  látja  el  a Bescho- 
ner-féle  ércöntődének  nevezetesb  bronz- 
szobrait. A karácsonyi  kiállításunkon  pedig 
mint  bútortervező  fog  bemutatkozni,  a 
mennyiben  két  teljes  szobaberendezésnek 

minden  tárgya  az  ő terve  után  készült. 
A párisi  kiállítás  számára  munkában  lévő 
iparművészeti  tárgyak  nevezetesbjeit  (a  pol- 
gármester-szoba kandallóját,  nagy  fali  sző- 
nyegek színes  kartonjait,  stb.)  jó  részben 
ő tervezte.  Ha  még  figyelembe  vesszük, 
hogy  Horti  mindezekkel  csak  „szabad" 
óráiban  foglalkozható,  miután  ő,  mint  az 
iparrajziskolának  tanára,  idejének  java  részét 
tanítással  tölti,  lehetetlen,  hogy  elismeréssel 
ne  adózzunk  lelkes  munkásságának. 

Reméljük,  hogy  a Magyar  Iparmüvészet- 
nek  még  gyakran  lesz  alkalma  Horti  Pál- 
nak a munkásságáról  és  sikereiről  beszá- 
molni. ti. 

Művészet  a népiskolában.  Wlassics 

Gyula  dr.  vallás-  és  közoktatásügyi  miniszter, 
a ki  eddig  is  már  oly  sok  jelét  adta  a hazai 
művészet  ügyei  iránt  való  meleg  érdeklő- 
désének s helyes  gyakorlati  érzékének, 
a melylyel  a művészet  fellendítését  célzó 
eszközöket  megválasztja:  újabb,  az  eddigiek- 
nél is  mélyrehatóbb  intézkedéseknek  meg- 
valósítását határozta  el. 

Ugyanis  a nép  Ízlését  s a művészet  remek 
alkotásai  iránt  való  érzékét  akarja  fejleszteni 
az  által,  hogy  az  iskolák  számára  kiváló  mű- 
vészekkel abszolút  művészi  becsű  olyan 
szemléltető  képeket  készíttet,  melyek  egyfelől 
a gyermekben  az  esztétikai  érzést  fölkeltik, 
másfelől  pedig  a hazafias  érzést  emelik. 

A miniszternek  kifejezett  intenciója  szerint 
„beviszszük  a szépérzék  fejlesztését  a nép- 
iskolától kezdve  a felső  oktatásig  és  gon- 
dosan megválasztott  eszközökkel  iparkodunk 
a jövő  nemzedékek  világnézletének  kincsét 
az  igaz  aranyértékkel,  a szép  ideálizmusá- 
nak nemes  kultuszával  gazdagítani.  A szép- 
nek kifejlett  érzékével  fölfrissített,  széles- 
körű magyar  társadalom  lesz  azután  az  az 
igazi  magyar  fekete  föld,  a mely  dúsan 
termő  talaja  lesz  a magyar  fajban  lakó 
zseniális  művészi  erőnek,  tehetségnek.  De 
nemesebb  és  emelkedettebb  lesz  a magyar 
társadalom  egész  világnézlete  is,  mert  neme- 
sebb a szív,  szárnyalóbb  az  a gondolat, 
humánusabb  az  az  érzés,  mely  lelke  szálai- 
val van  összekötve  az  esztétikai  ízlés  fino- 
mabb légkörével". 


Ezeknek  a szép  eszméknek  a megvalósí- 
tásának előkészítésére  a miniszter  október 
hó  16-án  pedagógusokból,  művészekből  és 
műbirálókból  álló  értekezletet  hívott  egybe, 
a melyen  megvitatták  Halász  Ferenc  osztály- 
tanácsosnak  előadói  javaslatát,  továbbá 
dr.  Lázár  Bélának,  Peres  Sándornak  és 
Lánczy  Mihálynak  javaslatait,  mire  a minisz- 
ter összegezvén  a fölszólalásokat  és  azokra 
megjegyzéseit  részletesen  megtévén,  kijelen- 
tette, hogy  az  iskolai  szemléltető  képeket 
a hazai  legjelesebb  művészekkel  fogja  el- 
készíttetni, mert  biztosan  számít  a művészek 
hazafias  ambíciójára  is.  A kivitelre  nézve 
egy  bizottságot  fog  kiküldeni,  melynek 
feladata  lesz  a részleteket  megállapítani. 

Butorkiállítás  az  iparművészeti 

múzeumban.  Ritka  eset  még  nálunk,  hogy 
műiparosaink  közvetlen  megbízásból,  a meg- 
rendelő ízléséhez  alkalmazkodva  foghatná- 
nának  hozzá  teljes  ambícióval  egy-egy  mű- 
vük kiviteléhez,  de  még  ritkábban  láthatjuk 
azt,  hogy  a megrendelő  tervező-művészek- 
hez fordul.  Annál  örvendetesebb  jelenség 
az  a külön  kiállítás,  amely  ebben  a hónap- 
ban pár  napig  iparművészeti  palotánk  üve- 
ges csarnokában  látható  volt  s a melyben 
Spiegel  Frigyes  építész  és  Faragó  Ödön 
felső  ipariskolai  tanár  tervezetei  után  hat 
szobának  privát  megbízásból  készült  beren- 
dezése került  egyszerre  közszemlére.  A ter- 
vezők intencióit  a kivitellel  megbizott  ipa- 
rosok általában  jól  interpretálták,  a mi  any- 
nyival  örvendetesebb,  mivel  ez  utóbbiak 
jobbára  a kevésbé  ösmertek  közül  valók. 
Spiegel  Frigyes  tervezeteinek  a kivételével 
Matusiák  Mihály  (szalon)  és  Bányai  Viktor 
(ebédlő)  asztalosok  érdemes  munkát  végez- 
tek, a jó  kárpitos  munka  e bútorokon  pedig 
Róth  Jakab  műhelyéből  került  ki.  Az  előb- 
bién a tervező  a konstruktív  elemek  puritán 
hangsúlyozásával,  kissé  túlozva  tükrözted 
vissza  a modern  iparművészet  egy  bizonyos 
irányzatát.  Formai  szempontból  e bútorok 
némelyike  bizarrnak  mondható,  mint  pél- 
dául a magas  állványra  helyezett  üveg- 
szekrények,  a női  íróasztal ; de  a többi  is 
helyenkint  csontvázszerűen  hat.  Fegsike- 

rültebbnek  tartjuk  ebben  a szobában  az 
elegáns  formájú,  kényelmes  két  karosszéket. 
A formai  fogyatkozásokat  azonban  nagyban 
enyhítik  a színhatások,  a melyeket  a tervező 
a bútorok  és  kárpitok  finom  ízléssel  meg- 
válogatott s diskrét  harmóniába  hozott  tó- 
nusaival pompásan  oldott  meg.  A bútorok 
sárgára  fényezett  kőrisfából  készültek,  kár- 
pitozásuk francia  mintájú  szövetén  diskrét 
zöld  tónus  a domináló ; magát  az  egész 
berendezést  lilaszín  kárpitokkal  díszített 
intérieurbe  szánták.  Formai  szempontból 
sikerültebb  a Spiegel  tervei  után  készült 
ebédlő.  Kelleténél  erősebben  hangsúlyo- 
zott támasztó  bordáitól  eltekintve,  érde- 
mes alkotásnak  tartjuk  a pohárszéket,  mo- 
dern struktúrájával,  ezt  még  inkább  kifeje- 
zésre juttató  gyöngén  kiemelkedő  faragott 
ékítményeivel,  a melyekhez  még  a mű  sima 
felületeit  élénkítve  intarsiában  kivitt  lineáris 
motívumokból  álló  díszítmények  járulnak. 
Jó  arányokkal  bírnak  az  ülőbútorok  s a 
polcokkal  kombinált,  sarok  elé  állított  hatal- 
mas pamlag.  Ennek  az  ebédlőnek  a bútorai 
szederjes  szinre  pácolt,  fényezett  cseresznye- 
fából valók,  a pamlag  és  a székek  hamvas  lila 
alapon  barna  lineáris  aplikációt  tüntetnek 
fel.  A színek  harmóniája,  mint  a szaloné, 
itt  is  kifogástalan. 


Faragó  Ödön  tervezetei  után  négy  szoba- 
berendezést láttunk  kiállítva,  a melyből  az 
ebédlőt  és  a hálószobát  Bodon  Károly,  a sza- 
lon és  az  úri  dolgozószobát  Prohászka  Lipót 
asztalos  készítette.  A kárpitos  munkák  Stein- 
bach  Gábor  műhelyét  dicsérik.  Faragó  ellen- 
tétben a radikálisan  modern  Spiegellel,  óva- 
kodik a merész  újításoktól,  hanem  inkább 
a járt  utakat  választja.  Bútorainak  struktú- 
rája általában  angol  mintára  emlékeztet 
de  a részletekben  nem  találjuk  meg  mindig 
az  angol  bútort  jellemző  finomságot.  Elő- 
szeretettel s talán  nem  mindig  elég  diskréten 
alkalmazza  a faragványos  díszítést,  a melylye! 
pedig  olykor  csökkenti  bútorainak  előkelő 
hatását. 

Szobaberendezések  közül  legjobb  az  úri 
dolgozó  szoba ; ennek  könyvszekrényét,  de 
főleg  az  Íróasztalhoz  tartozó  színezett  bőrrel 
bevont  karosszékét  teljes  dicséret  illeti.  A sza- 
lonnak csak  néhány  darabja  (asztalka,  karos- 
székek) volt  egészen  kifogástalan.  Ebédlője 
általában  sikerültnek  mondható,  különösen 
tetszetős  volt  a bútorok  hamvas-zöld  színe, 
a melyhez  jól  illettek  a gazdagon  díszített 
oxidált  rézveretek. 

A Faragó  rajzai  után  készült  hálószoba 
sikerült  a legkevésbbé,  a kicsiny  tárlatunkon 
kiállított  szobaberendezések  közül.  Úgy  lát- 


Tervezte:  Spiegel  Frigyes. 


Készítették:  Matusiák  M.  asztalos  és  Roth  I.  kárpitos. 

STEINDL  IMRE  EMLÉKALBUMA. 

Tervezte  Fork  Ernő.  A vereteket  kovácsolt  ezüstből  készítette  Jungfer  Gyula. 


KÉTLY  PROFESSZOR  EMLÉKALBUMÁNAK  FÖDELE. 

Tervezte  és  mintázta  Loránfi  Antal.  Az  ezüstmíves  munkát  készítette  ifj.  Herpka  Károly. 

meg  színházának  kapuit  a közönségnek, 
eltérve  a külföldi  hasonló  nevű  színházaktól, 
nemcsak  a szigorúan  vett  természettudo- 
mányok köréből  fogja  meríteni  előadásainak 
anyagát,  hanem  — igen  helyesen  — tért 
nyit  egyéb  ismeretek  propagálásának  is. 
így  a többi  között  külön  műipari  és  íehno- 
logiaí  szakosztályt  alakított,  melynek  föladata, 
hogy  a nevezett  két  szakma  körébe  tartozó 
felolvasásokról  s esetleg  mutatványos  elő- 
adásokról gondoskodjék.  A szakosztály  el- 
nöké dr.  Matlekovics  Sándor,  alelnöke 
Gelléri  Mór,  előadói  Oaul  Károly  és  Györgyi 
Kálmán,  tagjai  sorában  van,  Fittler  Kamill, 
I.  Fischer  Ignác,  Jungfer  Gyula,  Nádler 
Róbert,  Palóczi  Antal,  Radisics  Jenő,  Thék 
Endre  és  mások.  Eddig  az  iparművészet 
köréből  a következő  előadások  vannak  elő- 
jegyezve: Divatos  lakások.  Magyar  ötvösség. 
A modern  iparművészet.  A fotográfia  az 
iparrnűvészetben.  Az  újabb  sokszorosító  mű- 
vészetek. Hogyan  készül  egy  emlékszobor  ? 


Dicséretes  példa.  Moránszky  Lajos 

úr  egy  tulajdonát  képező  Donatella-féle, 
Madonnát  ábrázoló  domború  művet  hozzá 
illő  művészi  faragású  fa-kerettel  óhajtván 
ellátni,  a keret  tervének  beszerzése  céljából 
az  iparművészeti  iskola  szobrász-növen- 
dékeit pályázatra  szólította  föl.  A pályázat- 
ban 13  növendék  igen  sikerült,  gondos 
tanulmányra  valló  pályamunkával  vett  részt. 
A biráíó-bizottság  a 20  koronás  első  díjat 
Pásztor  János  2-ik  szakosztályú  tanulónak, 
a 10  koronás  második  díjat  pedig  Raab 
Ferenc  i-ső  szakosztályú  tanulónak  ítélte 
oda. 

Őszinte  köszönettel  adózunk  Horánszky 
úr  bölcs  intenciójáért,  a mely  annyi  komoly 
tanulmány  és  nemes  verseny  rugójául 
szolgált.  Bár  minél  több  utánzója  akadna, 
a kik  a mellett,  hogy  kifogástalan  művészi 
munkát  kapnak,  a művészettel  foglalkozó 
ifjúságot  is  buzdítják  és  serkentik. 


Hortí  Páltól. 


SZÍ  VARSZEKRÉNY. 


Horti  P.  rajza. 

A müncheni  Secession  és  a Olas- 
palast  műkiállításainak  a beható  (ismerteté- 
sével találkozhatunk  a Deutsche  Kunst  und 
Dekoration  októberi  füzetében.  Ezeknek  a 
mult  hónap  végével  berekesztett  kiállítá- 
soknak a nevezetesebb  iparművészeti  jelen- 
ségeiről előző  füzeteinkben  már  megemlé- 
keztünk s ezúttal  még  csupán  a Dekorative 
Kunst  októberi  számából  idézünk  néhány 
találó  megjegyzést,  a mely  e két  műtárlatra 
s általában  a német  iparművészeire  vonat- 
kozik. Számos  tehetséges  német  iparmű- 
vésznél hiányát  érzi  az  említett  folyóirat 
annak  a művészi  érzéknek,  a mely  a hét- 
köznapi használatra  szánt  tárgyakat  vonzóvá, 
intim  hatásúvá  teszi.  Szellemes  emberek 
különcködésül  munkája  pillanatnyilag  lebi- 
lincseli figyelmünket,  de  nem  arra  való, 
hogy  állandóan  környezetünkben  megtűr- 
jük. Folyóiratunk  fölsorolván  a túlzásokat, 
a melyekre  némely  művész  modernizáló 
kedvében  vetemedik,  óva  inti  őket,  hogy 
tartózkodjanak  a hamis  látszattól,  a művészi 
hazugságoktól,  az  ornamentális  elemek  bra- 
vúros, de  értelmetlen  halmozásától  s min- 
denkor az  anyag  és  forma  s a rendeltetés  cél- 
jának a harmóniáját  tartsák  szem  előtt.  A mün- 
cheni kiállításokon  szereplő  német  mesterek 
közül  Behrenst  ésRiemerschmiedet  emeli  ki. 


Peter  Behrensnek  ugyané  füzetében  külön 
tanulmányt  is  szentel  az  említett  folyóirat, 
amelyben  ezzel  a mesterrel,  mint  elsőrangú 
művészszel  s minden  ízében  modern  ter- 
vezővel ösmerkedünk  meg,  a kinek  dekora- 
tív pannóit,  szőnyegeit,  bútorait  a németek- 
nél ritka  ötletesség,  diskrét  felfogás  és  sok 
eredetiség  jellemzi.  Szőnyegei  közűi,  a 
melyekből  az  illető  folyóirat  egész  soro- 
zatot mutat  be  reprodukálva,  egyszerűsé- 
gével és  frisseségével  a naturalisztikus  páva- 
toll  motívumokból  összerótt  diszítménynyel 
bíró  csomózott  szalonszőnyeg  a leghatá- 
sosabb. Riemerschmid  munkái  között  a 
a folyóirat  ugyané  számában,  a mesternek 
új  formájú  pianinójának  a reprodukciójával 
találkozunk.  A formájában  legkonzerva- 
tivebb  hangszernek  talán  ez  az  első,  szer- 
kezeti princípiumok  alapján  létrehozott,  min- 
den ízében  modern,  elfogadható  alakja. 

Cserépkályhákra  kitűzött  tervpá- 
lyázatról  számol  be  a Deutsche  Kunst  und 
Dekoration  októberi  számában,  a mely  ha 
nem  is  járt  jelentősebb  művészi  eredmény- 
nyel, korunknak  mind  egyre  nagyobb  tért 
hódító  művészeti  mozgalmaira  nézve  szer- 
fölött jellemző.  A pályázat  nyertesei  közül 
az  elsőnek  50  márkát  tűztek  ki,  a máso- 
diknak 30-at  a harmadiknak  15-öt.  E szegé- 

nyes  pályadíjak  ellenére  29  művész  jelent- 
kezett, nyilvánvaló  jeléül  annak,  hogy  mily 
ambícióval  működnek  közre  a német  mes- 
terek iparművészetük  ügyének  a fölkaro- 
lásában. Miként  már  említettük,  a pályázat 
nem  járt  sok  sikerrel.  Első  díjat  Mangold 
müncheni  festő  nyerte  el,  akinek  alkotása 
merőben  új  alakú  ugyan,  de  fölöttébb 
stílszerűtlen  is.  E kályha  háromszögletes 
alapú,  a szoba  mennyezetéig  érő  óriási 
karosszékre  emlékeztet,  a melynek  közepén 
az  ülést  áttörve  a félhenger  alakú  tulajdon- 
képeni  kályha  van  elhelyezve,  mely  két 
oldalán  egy-egy  a melegedőknek  szánt 
ülőhelylyel  van  ellátva.  Ez  egész  mű  inkább 
faragott  bútorra,  mint  kályhafiókokból  föl- 
épített alkotásra  emlékeztet  és  stílszerűtlen 
volta  miatt  kuriózum,  és  nem  praktikus  s 
művészi  célokat  egyaránt  szolgáló  köz- 
használati tárgy.  Még  nyolc  kályhát  tüntet- 
tek ki  díjjal,  illetve  dicsérettel  e pályázaton. 
A jó  ízlés  szempontjából  ezek  mind  kifo- 
gástalanok, de  telvék  mindenfelől,  különö- 
sen renaissancekori  kályhákról  merített 
reminiscenciákkal. 

A medaillo n- műv esség  népszem- 

sítése.  Tudvalevő  dolog,  hogy  mily  tökélyre 
emelkedett  az  utolsó  évtizedekben  Francia- 
országban  s újabban  Németországban  is  a 
medaillon-művesség.  Az  emlékérmek  ter- 
jesztése révén,  a szobrászat  ezen  ágának 
az  ízléstfejlesztő  hatása  is  elég  széleskörű, 
de  még  sem  annyira,  mint  lesz  abban  az 
esetben,  ha  a németek  új  vívmánya,  mely- 
ről e helyütt  a Deutsche  Kunst  und  Deko- 
ration  novemberi  számának  az  értesítése 
nyomán  megemlékezünk,  világszerte  elter- 
jed. Az  emlékérmek,  a melyeket  különböző 
alkalomkor  veretnek,  közkézen  forognak 
ugyan,  de  megrendelésre  készülvén,  ritkán 
viselik  magukon  azt  a közvetetlenséget,  nem 
tükröztetik  vissza  egy-egy  kiváló  művész 
egyéniségének  az  intim  vonásait,  a melyek 
a maga  gyönyörűségére  készített  s művészi 
szempontból  is  rendszerint  kiválóbb  medail- 
lonjait  jellemzik.  A levélborítékok  elterje- 
dését megelőzőleg  általánosan  használatosak 
voltak  az  olyan  pecsét-ostyák,  a melyekbe 
egy-egy  amorettet,  égő  szívet,  vagy  más 


alakot  préseltek;  ezek  mintájára  újabban 
többé-kevésbbé  művészies  reklámbélyege- 
ket ragasztottak  a levélborítékok  hátsó  lap- 
jára, a melyeket  most  a stuttgarti  Julius 
Hoffmann  általá  föltalált  s java  medaillon- 
művesek  közreműködésével  előállított  pecsét- 
bélyegekkel akar  a háttérbe  szorítani.  Hoff- 
mann jeles  művészekkel  különböző  alakokkal 
díszített  pecsétlőket  vésetett  s külön  e célra 
preparált  arany  papíron  állította  elő  ezeknek 
a lenyomatait,  a melyek  hátlapját  gummival 
vonta  be,  hogy  így  könnyűszerrel  a levél- 
borítékra ragaszthatok  legyenek.  E papirosra 
préselt  miniatűr  domborúművek  hihetetle- 
nül egyöntetű  s a legaprólékosabb  részle- 
tekig tiszta  formáikkal  fölöttébb  művésziesek 
s a medaillon-művességnek  a legszélesebb 
rétegekben  való  népszerűsítésére  páratlanúl 
alkalmasaknak  bizonyultak.  Németország- 
ban, a hol  a medaillon  művesség  maga  is 
állami  gondozás  tárgya,  ezeket  a pecsét- 
bélyegeket is  gyorsan  fölkarolták,  a melyeket 
különben  az  angolok  is  fölkaptak  s a melyek 
segítségével  a közeljövőben  modern  német 
domborműveket  is  akarnak  kicsinyben  repro- 
dukálni s ezek  hatását  oly  módon  országuk 
legelhagyatottabb  zugaira  kiterjeszteni.  Hoff- 
mann pecsétbélyegeikből  a Deutsche  Kunst 
und  Dekoration  reprodukál  is  néhányat; 
hatásuk  apró  domborművű  plakettekre  emlé- 
keztet, mintha  csak  közvetlenül  Hahn,  Christ 
Ringer,  Bredow  s más  jeles  német  szob- 
rászok keze  alól  kerültek  volna  ki,  a kik 
az  előállításukhoz  szükséges  pecsétlőket 
vésték.  A pecsétbélyegek  nagy  elterjedését 
olcsóságuk  is  biztosítja,  a mennyiben  60 
darabnak  az  ára  csak  egy  márka. 

Az  iparművészeti  oktatás  iránt 

érdeklődők  figyelmét  fölhívjuk  az  Art  et 
Décoration  októberi  számára,  a melyben 
két  e szakba  vágó  igen  érdekes  cikket  közöl- 
nek. Az  egyik  annak  az  iparművészeti  kur- 
zusnak az  eredményeiről  számol  be,  amelyet 
a párisi  Conservatoire  National  des  Arts 
et  Métiers-ben  szigorúan  praktikus  alapon 
rendeztek  oly  célból,  hogy  ennek  növen- 
dékeit a szakmájukba  vágó  tárgyak  készí- 
tése közben  a stílszerű  kivitelhez  szoktas- 
sák. Az  elvek,  a melyek  az  oktatásban  érvé- 

nyesűltek,  a modern  művészet  követelményei 
szempontjából  állapíttattak  meg,  mely  nem 
szab  irányt  az  egyéniségnek,  de  annál  szigo- 
rúbban követeli  meg,  hogy  ez  csakis  az 
anyag  és  a tehnika  korlátain  belül  érvé- 
nyesüljön. A természetben  előforduló  for- 
mák stílszerű  tolmácsolására  vonatkozólag 
több  érdekes  példával  is  találkozhatunk  itt 
a kurzus  folyamán  készült  munkák  képében, 
a melyek  közűi  ugyan  azt  a motívumot  föl- 
tüntető különböző  tehnikában  készült  díszít- 
mény a legérdekesebb,  a melyet  folyóiratunk 
képben  bemutat.  A szóban  forgó  motivum 
tüskés  bogáncs-ág  volt,  melyet  egy  kovács, 
egy  kőfaragó  s egy  üvegfestő  egyaránt  natu- 
ralisztikus  fölfogással  használt  föl,  vasrács, 
kőkorong  s üvegablak  díszítménynek,  mind- 
egyik azonban  tecnikája  természetének  meg- 
felelően stilizálta  művét,  miáltal  az  anyaggal 
harmóniában  alakított  és  ugyan  az  a moti- 
vum, mind  a három  tárgyon  egyformán  friss 
és  szerfölött  változatos  hatást  tesz.  Az  Art 
et  Décoration  ugyané  száma  a párisi  École 
des  Arts  Décoratifs  munkásságát  méltatja, 
annak  a kiállításnak  bírálata  kapcsán,  a 
melyet  ez  iskola  minden  tanév  végén  ren- 
dezni szokott.  A Revue  des  Arts  Décora- 
tifs tovább  folytatja  augusztusi  számában 
kezdett  cikksorozatát,  a mely  a francia  dépar- 
tement-ek  iparművészeti  iskoláit  ösmerteti 
és  bírálja,  a melyekben  a párisi  École  pél- 
dájára szintén  mindenfelé  hódít  a modern 
szellem. 

A német  iparművészet  a párisi 

világkiállításon  a Moniteur  des  Arts  a 


kiállítás  német  osztályának  császári  bizto- 
sától nyert  értesülése  szerint  impozáns  mó- 
don lesz  képviselve.  A német  ötvösök  külön 
kollektív  osztályban  fogják  bemutatni  alko- 
tásaikat, szintúgy  a berlini,  meisseni  és 
thüringiai  porcellán  gyárak.  Tömegesen 
lesznek  kiállítva  a berlini,  kölni  müncheni 
és  drezdai  mesterek  bútorai,  a krefeldi  és 
plaueni  textilmunkák. Miként  ami  királyunk, 
a német  császár  és  a badeni  nagyherceg 
is  kastélyaik  új  berendezéseivel  bízták  meg 
a java  német  iparművészeket,  a melyeket 
szintén  Párisban  fognak  először  kiállítatni. 
Az  egyházi  művészet  bemutatására  az  inva- 
lidusok esplanadeján  külön  kápolnát  épí- 
tenek. A hesseni  nagyherceg  rendeletére  a 
modern  iparművészek  darmstadti  csoportja 
külön  teremben  állítja  ki  lakberendezési 
alkotásait.  Szóval,  — jegyzi  meg  az  emlí- 
tett lap  — a német  mesterek  csapatostul 
fognak  fölvonulni  az  art  nouveau  zászlója 
alatt,  mint  egy  jól  szervezett  hadsereg,  mely 
bizonyára  ki  is  fogja  vívni  a közérdeklő- 
dést az  egész  világ  nemzeteinek  a művé- 
szeti versenyében.  Ugyanennek  a vélemé- 
nyének ad  kifejezést  a Matin  egyik  leg- 
utóbbi számában.  Ez  újság  szerint  a párisi 
villágkiállításon  3000  német  kiállító  vesz 
részt,  aki  előkészületeire  eddig  20  millió 
frankot  áldozott.  A mi  a német  iparművé- 
szetet illeti,  az  ennek  keretében  szereplő 
német  mesterek  a Matin  szerint,  meg  fog- 
ják győzni  a világot  arról,  hogy  „olcsó  és 
rossz"  helyett  immár  az  egész  vonalon  a 
jó  és  ízléses  munka  lett  jelszavuk. 


Horti  P.  rajza. 


Magyar  Iparművészet.  1899. 

MÁZAS  AGYAGEDÉNYEK. 

Horti  Páltól. 


Horti  P.  rajza. 

A vallás-  és  közoktatásügyi  m.  kir. 

minister  a vidéki  múzeumok  gyarapítására 
szolgáló  anyagból  a Miskolcon  létesülő 
múzeum  részére  három  festményt  letétképen 
átengedett. 

Azorsz.  rnagy.  Iparművészeti  Má- 

zeum  ideiglenes  kalauzának  3.  kiadása  e 
napokban  megjelent.  A kalauz  magában 
foglalja  mindazokat  a bővítéseket,  a melyek 
a múzeum  gyűjteményes  tárgyainak  szapo- 
rodásával szükségesekké  váltak,  hogy  a 
múzeum  tárlatait  látogató  közönségnek  a 
műtárgyak  felől  a legszükségesebb  útba- 
igazító s felvilágosító  adatok  nyújtassanak. 
A kalauz  a múzeumi  kapusnál  10  krért 
szerezhető  meg. 

Az  ipari  munkások  képzésére  ren- 

dezendő  vasárnap  délutáni  ingyenes  elő- 
adások az  orsz.  magy.  Iparművészeti  Mú- 
zeumban f.  é.  november  hó  5-től  1900. 
évi  márczius  hó  11-éig  fognak  megtartatni. 
Az  előadások  minden  vasárnap,  tehát  no- 
vember 5.,  12.,  19.,  26.,  deczember  3.,  10., 

17.,  31.,  január  7.,  14.,  21.,  28.,  február  4., 

11.,  18.,  25.,  márcz.  4.  és  11-én  mindenkor 
d.  u.  '/í3  órakor  kezdődnek  és  4 óráig 
tartanak,  a mely  alkalommal  a múzeum  tár- 
latai nyitva  vannak  s a gyűjteménytárgyak- 
ról Radisics  Jenő  igazgató  és  Mihalik  József 
múzeumi  őr  felváltva  tartanak  népszerű 
előadásokat. 

Magyar  Iparművészet. 


Pályázatok  az  iparművészeti  isko- 
lában. A vallás-  és  közoktatásügyi  minis- 
ternek  az  az  elhatározása,  hogy  a magyar 
ifjúságnak  nemes  vetélykedésre  hajló  ösz- 
tönét a művészi  nevelésben  pályázatok  szer- 
vezésével kiaknázza,  mindinkább  szebb  sike- 
rekkel biztat.  Az  iparművészeti  iskola,  új 
szervezeti  szabályzatainak  alapján,  az  utóbbi 
két  hónapban  három  komolyabb  tárgyú 
pályázatot  rendezett  egyes  szakosztályainak 
tanítványai  között  és  jó  lélekkel  mondhat- 
juk, hogy  nemcsak  mindegyik  pályázat  szép 
eredménynyel  járt,  de  azt  is,  hogy  ez  az 
eredmény  folyton  növekedő  művésziesebb 
becscsel  bírt.  A nyert  tapasztalat  biztató 
jelenségekként  sorolhatja  föl  azt,  hogy  a 
növendékeknek  legnagyobb  része  a saját 
individualitásából  kifolyó,  önálló  eszméjét 
(tehát  nem  másol  százszor  látott  motívu- 
mokat) iparkodik  modern,  avagy  valamely 
történeti  stílus  formáiba  felöltöztetni ; a mel- 
lett a pályázat  nem  visz  irigy  versengésre, 
hanem  egymás  tehetségét  megbecsülő  nemes 
vetélykedésre. 

A pályázatok  elsejének  témája  egy  mű- 
vészi bronz  iróasztal-készlet  volt.  Az  első 
díjat  Pásztor  János  díszítő  szobrász,  a két 
második  díjat  ex  aequo  Gálát  Lajos  kis- 
plasztikus  és  Fehérkuti  Bálint  lakásberen- 
dező nyerte.  A pályázatok  másodikának 
tárgya  egy,  a párisi  kiállításra  szánt  fríznek 

festett  díszítménye  volt.  Az  első  díjat  Edvy 
Gyula,  a másodikat  Vogyeraczky  István,  a 
harmadikat  Bátky  József  diszítő-festő  növen- 
dékek nyerték.  A legmeglepőbb  sikerű  har- 
madik pályázatnak  tárgya  egy  tavaly  elhunyt 
tanulótársnak  síremléke  volt.  A tervezetek- 
nek túlnyomó  része  modern  fölfogást,  ön- 
álló gondolkodást  tanúsított.  Az  első  díjat 
Mogyoróssy  Sándor,  a másodikat  Gách 
István  diszítő-szobrász  tanulók  nyerték. 
Dicséretben  részesültek  még  Pásztor  János, 
Szeszák  Ferenc  és  Kopás  János. 

Az  orsz.  magy.  Iparművészeti  Mú- 
zeum és  Iskola  könyvtára  részletes  katalógu- 
sának munkálatai  annyira  előhaladtak,  hogy 
az  december  hó  közepén  készen  fog  a nyom- 
dából kikerülni.  Ettől  az  időtől  fogva  a 
könyvtárt  látogató  közönség  rendelkezésére 
fog  állani  a katalógus,  mely  könnyen  átte- 
kinthető beosztással,  szakonként  fogja  tartal- 
mazni annak  gazdag  iparművészeti  anyagát. 

A könyvtárt  újabban  a következők  gyara- 
pították ajándékaikkal:  A vallás-  és  köz- 
oktatásügyi  miniszter;  a kereskedelemügyi 
m.  kir.  miniszter;  Közlekedési  Múzeum, 
Budapest;  Nordiska  Museet,  Stockholm; 
Czakó  Elemér;  Domanovszky  Sándor  dr. ; 
Emmerling  Károly  Vilmos  (150  plakáttal); 
Hazelius  Artur,  Stockholm ; Heinlein  Mihály; 
Helbing  Hugó,  München;  Kudora  Károly; 
Majovszky  Pál  dr.;  Mihalik  József;  Radisics 
Jenő;  Ráth  György  (17  nagybecsű  aukció- 
katalógussal). 

Szeptember  18-tól  30-áig  a könyvtárt 
látogatták  448-án  és  használtak  474  művet. 
Október  havában  a látogatók  száma  1349, 
a használt  műveké  2485. 

A m.  iparműveszeti  társulat  választ- 
mánya  1899.  évi  október  hó  26-án  Ráth 
György  elnöklése  mellett  ülést  tartott, 
melyen  jelen  voltak  Czigler  Győző  aielnök, 
Fischer  Ignác,  Ganl  Károly  Jakab >f/y  Ferenc, 
dr.  Matlekovics  Sándor,  budahegyi  Paner 
Leó,  Radisics  Jenő  és  Zsolnay  Miklós 
választmányi  tagok.  Jegyző  Györgyi  Kálmán, 
titkár. 

Elnök  megnyitván  az  ülést,  a jegyzőkönyv 
hitelesítésére  Gaul  Károly  választmányi  tagot 
kéri  fel.  Jelenti,  hogy  legutóbbi  ülés  óta 


súlyos  csapás  érte  a társulatot,  mert  egyik 
alapító  tagját  és  volt  elnökét:  br.  Lipthay 
Bélát  a halál  elragadta.  A társulat  fájdal- 
mának és  kegyeletének  jeléül  koszorút  tett 
a boldogultnak  ravatalára  s közlönyében 
méltatta  érdemes  munkásságát.  Özv.  báró 
Lipthay  Béláné,  boldogult  férjének  halála  al- 
kalmával kifejezett  részvétéért  levélben  kö- 
szönetét fejezte  ki  a társulatnak.  Ezzel  kapcso- 
latosan jelenti  az  elnök,  hogy  Giergl  Ernő 
választmányi  tag  június  hó  4-én  meghalt. 
A választmány  tagtársának  halála  feletti  fáj- 
dalmának a jegyzőkönyvben  kifejezést  ad. 

Beck  Dénes  és  Fittler  Kamill  egyéb 
teendőik  miatt  a mai  ülésről  való  távol- 
maradásukat  kimentették. 

Titkár  felolvassa  a legutóbbi  választmányi 
ülésnek  jegyzőkönyvét,  mely  ellen  senki 
nem  tesz  észrevételt,  mire  azt  hitelesítik. 

A jegyzőkönyvben  foglaltak  nyomán  az 
elnök  jelenti,  hogy  Zala  György  elfogadta 
a választmány  föltételeit,  mire  a társulat 
megkötötte  vele  a szerződést,  a király  és  a 
királyné  kisméretű  szobormintáinak  átenge- 
désére vonatkozólag.  Az  Erzsébet-érem  meg- 
valósítása halasztást  szenved,  miután  úgy  a 
tervező  szobrász,  Beck  Ö.  Fülöp,  mint 
pedig  Róger  Adolf,  a ki  a sokszorosítás 
elintézését  s a forgalomba  való  hozatalt 
elvállalta,  kijelentették,  hogy  jelenleg  a párisi 
kiállításra  készülő  munkákkal  annyira  igénybe 
vannak  véve,  hogy  a megbízást  ez  idő  szerint 
nem  vállalhatnák  el.  A választmány  a bejelen- 
téseket tudomásul  veszi. 

Ezután  áttér  az  elnök  a társulatnak  a 
nyári  idényben  kifejtett  tevékenységének 
a vázolására.  Ez  alatt  az  idő  alatt  nem 
kevesebb,  mint  három  nagyobb  szabású 
kiállítás  előkészítésének  munkálatait  kellett 
végezni.  Úgymint  a karácsonyi,  az  orosz 
művészeti  és  a párisi  kiállítás  iparművészeti 
csoportjainak  az  előmunkálatait.  Miután  az 
előbb  említett  két  kiállításról  később  lesz 
szó,  elnök  a párisi  kiállításra  vonatkozólag 
jelenti,  hogy  az  előmunkálatoknak  legfon- 
tosabb része,  úgymint  a művészi  terveknek 
a beszerzése  s kiosztása  be  van  fejezve. 
Mintegy  százötven  modellt  s tervrajzot  szer- 
zett be  a leghivatottabb  művészektől  a 

különböző  iparművészeti  csoportok  számára. 
Mindezeket  a rajzokat  és  mintákat  a modern 
ízlés  szellemében  s a magyaros  jellegnek 
határozott  föltüntetéséve!  tervezték  az  illető 
művészek.  Ilyképpen  immár  biztosan  reméli, 
hogy  a párisi  kiállítás  magyar  iparművészeti 
csoportjaiban  a művészi  kvalitás  mellett 
azoknak  nemzeti  jellege  szemmelláthatóan 
ki  fog  domborodni. 

Titkár  részletesen  ismerteti  a társulat 
intézkedéseit,  a melyeket  az  Oroszország- 
ban rendezendő  magyar  iparművészeti  ki- 
állítás érdekében  tett.  E szerint  kieszközölte 
azt,  hogy  Ő Felsége  a tulajdonában  levő 
s a m.  iparművészeti  társulat  kiállításain 
vett  tárgyakat,  nemkülönben  a székesfőváros 
három  rendkívül  díszes  hódoló  feliratait 
s a vaskapu  megnyitása  alkalmával  a magyar 
kormánytól  kapott  remek  serleget  a kiállí- 
tásra átengedje.  Hasonlóképpen  az  országos 
iparművészeti  múzeum  a tulajdonában  levő 
újabb  iparművészeti  tárgyak  közül  30 
darabot  átengedett  a kiállításra,  a melyen 
hazai  művészi  iparosaink  legkiválóbbjai 
majdnem  kivétel  nélkül  részt  vesznek. 
Különlegessége  is  lesz  e kiállításnak,  egy 
zeneszóba,  melyben  a szépen  fejlődő 
hangszer-iparunk  kerül  bemutatásra.  Az 
összes  elküldött  tárgyaknak  értéke  mintegy 
93.000  forintra  rúg.  Magának  a sz.-péíerT 
vári  tárlatnak  a helyszínén  való  rendezésé- 
vel s a moszkvai  tárlatnak  tervben  való 
kidolgozásával  a vallás-  és  közoktatásügyi 
m.  kir.  minister  Radisics  Jenő  iparművészeti 
múzeumi  igazgatót  bízta  meg.  A választ- 
mány a bejelentést  tudomásul  veszi. 

A f.  évi  karácsonyi  kiállítás  előkészületei- 
ről Radisics  Jenő  választmányi  tag  tájékoz- 
tatta a választmányt.  E szerint  a kiállítás 
középpontja  egy  modern  lakás,  illetőleg  az 
a 6 szoba-berendezés  lesz,  melynek  terve- 
zését egy  művésznő,  br.  Huszár  Ilona  és 
négy  művész  (Horíi,  Spiegel,  Fork,  Pauly) 
magára  vállalta.  Magának  a lakásnak  be- 
osztása Györgyi  Géza  építész  terve  után 
készült.  Ebben  a lakásban  a rendes  polgári 
viszonyokhoz  mért  költséggel  beszerezhető 
modern  bútorok  s egyéb  berendezési  tár- 
gyak lesznek  bemutatva.  Remélhető,  hogy 


a kiállítás  december  hó  i-én  megnyitható 
lesz.  A választmány  a bejelentést  helyeslés- 
sel tudomásul  veszi. 

Titkár  jelenti,  hogy  a „Magyar  Ipar- 
művészet" hirdetési  rovatának  eddigi  bérlő- 
jével szemben  felmerült  differenciák  miatt 
az  elnökség  felbontotta  a vele  kötött  szerző- 
dést s a hirdetési  rovatot  egyelőre  egy  évre 
az  Afhenaeumnak  adta  bérbe  előnyös  fel- 
tételek mellett.  A választmány  a bejelentést 
tudomásul  veszi. 

Titkár  jelenti,  hogy  a nyár  folyamán  a 
kőbányai  lámpagyár  igazgatósága,  Brázay 
Zoltán,  a Merkúr  váltó-üzlet  r.-t.  igazgatója 
és  a Goldberger  Sámuel  és  fiai  cég  a 
társulathoz  fordult,  hogy  az  általuk  kívánt 
plakátokra,  illetve  címkére  alkalmas  rajzot 
pályázat  utján  beszerezze.  A társulat  a 
pályázatokat  közlönyében  s egyéb  lapokban 
hirdette  s megalakította  az  illető  bíráló- 
bizottságokat. Valamennyi  pályázat  ered- 
ményes volt. 

Titkár  jelenti,  hogy  a kereskedelmi  mi- 
nister úr  ő excellenciája  a „Magyar  Ipar- 
művészet" első  évfolyamából  harminc  pél- 
dányt vásárolt  meg  jutalomkönyvekül  a 
főhatósága  alatt  levő  szakiskolák  tanulói 
számára.  Hasonlóképpen  a székesfőváros 
is  vásárolt  két  példányt  a községi  reáliskola 
tanulói  számára.  Örvendetes  tudomásul 
szolgái. 

Elnök  kötelességének  tartja  a választmány- 
nak tudomására  hozni,  hogy  „Az  Iparmű- 
vészeti Könyvé "-nek  anyaga,  a közremű- 
ködőknek lelkes  munkássága  következtében 
annyira  szaporodott,  hogy  a mű  go  ívre 
fog  terjedni.  A fele  már  ki  van  szedve  s 
az  illusztrációknak  nagy  része  szintén  együtt 
van.  Az  első  kötet  a télen,  a többi  a jövő 
év  folyamán  fog  megjelenni.  Tudomásul 
szolgál. 

Titkár  a kultuszministernek  leiratait  elő- 
terjeszti, melyekben  felhívja  a társulatot, 
hogy  tegyen  jelentést  három  folyamodvány- 
ról, a melyet  véleményezés  végett  lekül- 
dött. Az  egyikben  egy  hazai  festőművész 
ösztöndíjat  kér,  melyet  főleg  a miniatűr- 
festészetben  való  tökéletesítése  céljából 
akarja  felhasználni.  A választmány  behatóan 

tárgyalva  a folyamodványban  fölhozottakat 
és  tekintettel  az  illetőnek  e téren  való  eddigi 
sikeres  működésére,  és  arra,  hogy  a modern 
irányú  miniatűr-festészetet  külföldön,  neve- 
zetesen Párisban  nagyon  felkarolták  s annak 
ott  számos  kiváló  művelője  van,  mig  nálunk 
— a folyamodótól  eltekintve  - alig  akad 
művész,  a ki  azzal  foglalkoznék,  holott  biz- 
tosra vehető,  hogy  a jó  miniatűrnek  nálunk 
is  lenne  kereslete : kívánatosnak  tartja  a 
folyamodó  kérésének  a teljesítését.  És  pedig 
annyival  is  inkább,  miután  a folyamodó 
a művészi  zománcolásban  is  számottevő 
munkásságot  fejtett  ki  s igy  a külföldön 
szerzendő  ismeretei  e téren  is  előre  fogják 
mozdítani  a haladását,  a mi  a haza  ipar- 
művészet szempontjából  is  kívánatos.  Te- 
kintve azonban  azt,  hogy  a képzőművé- 
szetnek dotációja  magasan  felülmúlja  az 
iparművészeinek  támogatására  szánt  csekély 
összeget,  a választmány  a folyamodványt 
azzal  terjeszti  föl  a kultuszministerhez,  hogy 
ő Excellenciája  a kért  segélyt  a képzőmű- 
vészet támogatására  szánt  összegből  enge- 
délyezze, miután  a miniatűr-festészet  külön- 
ben is  a képzőművészet  körébe  tartozik. 

A másik  leiratban  a kultuszminister  fel- 
szólítja a társulatot,  hogy  tegyen  véleményes 
jelentést  egy  budapesti  üvegfestőnek  hozzá 
intézett,  segélyért  való  folyamodványára. 
A választmány  — eltekintve  személyi  okok- 
tól — elhatározza,  hogy  a folyamodvány 
mellőzését  javasolja  a ministernek,  miután 
véleménye  szerint  az  üvegfestészet  éveken 
át  már  eléggé  kivette  részét  az  állami  támo- 
gatásból s immár  annyira  fellendült,  hogy 
a hazai  szükségletet  minden  tekintetben 
kielégíteni  tudja,  sőt  némi  kivitelre  is  tett 
szert,  de  különben  is  az  iparművészeinek 
számos  olyan  ága  van,  a melynek  állami 
támogatása  sokkal  indokoltabb  volna,  mint 
a már  eléggé  meggyökeresedett  üveg- 
festészeté. 

Végre  a harmadik  kultuszministeri  leirat 
véleményes  jelentését  kívánja  a társulatnak, 
egy  vidéki  művésznek  a kereskedelmi  minis- 
terhez  intézett  folyamodványára,  melynek 
kapcsán  egy  iparművészeti  intézet  tervezetét 
mutatja  be  s annak  vezetésével,  magas  évi 


díjazás  mellett,  magát  megbizatni  kéri.  Mi- 
után mindaz,  a mit  a folyamodó  tervez, 
már  régóta  illetékes  tényezők  hozzájáru- 
lásával megvalósult,  és  a m.  iparművészeti 
társulat  már  évek  óta  egészen  ingyen  végzi 
a tervbe  veti,  nagy  személyzetet  igénylő 
iparművészeti  intézetnek  teendőit:  a vá- 
lasztmány a folyamodványnak  mellőzését 
ajánlja. 

Elnök  előterjeszti  a budapesti  Beschorner 
A.  M.  és  fia  műércöntőde  igazgatóságának 
a társulat  tulajdonát  képező  szobormintáinak 
az  úgynevezett  műbronzban  való  sokszoro- 
sítására és  forgalomba  hozatalára  vonatkozó 
ajánlatát.  A választmány  a Beschorner-féle 
öntődének  ajánlatát  általánosságban  elfogadja 
s hozzájárul  a társulat  jutalékainak  leszállí- 
tásához, abból  az  okból,  hogy  a szobrok 
az  eddigi  áraknál  is  olcsóbban  árusíthatók 
legyenek.  Kiköti  azonban  továbbra  is  a tár- 
sulatnak korlátlan  ellenőrzési  jogát,  a szob- 
rok művészi  kidolgozását  illetőleg.  Egyben 
felhatalmazást  ad  az  elnöknek,  hogy  alkalom- 
adtán  még  több  kisplasztikái  szobormintát 
beszerezzen,  a melyeknek  elbírálását  s a 
megvétel  felett  való  határozathozatalt,  az 
elnökön  kívül,  esetről-esetre  meghívandó  két 
választmányi  tagból  s a titkárból  álló  bizott- 
ságra bízza.  Ezúttal  pedig  hozzájárul  a 
választmány  Vastagh  György  szobrásznak 
„Kozma"  és  „Oboján"  nevű  lómintáinak  s 
Markup  Bélának  „Első  lecke"  című  szobor- 
művének  megvételéhez. 

Titkár  felolvassa  a m.  kir.  iparművészeti 
iskola  igazgatójának  levelét,  a melyben  kéri, 
hogy  a társulat  engedjen  át  a Magyar 
Iparművészet  egyes  füzeteiből  10—10  pél- 
dányt a vezetése  alatt  álló  iskola  növendékei 
számára.  A választmány  az  iparművészeti 
iskola  igazgatójának  kérését  készségesen 
teljesíti,  s elrendeli,  hogy  a f.  évfolyamból 
s az  ezután  megjelenő  füzetekből  10—10 
példány  küldessék  az  iparművészeti  iskola 
növendékei  számára  az  igazgató  kezeihez. 

Kriesch  Aladár  vál.  tag  utalva  arra,  hogy 
nemrégiben  meglátogatta  a pozsonyi  álla- 
milag segélyezett  szövőiskolát,  a melyben 
azt  tapasztalta,  hogy  ott  bár  teknikai  szem- 
potból  kitűnő  s tartós  szőnyegeket  tudnak 

készíteni,  eltekintve  a Mintalapokban  közölt 
egy-két  minta  után  készült  szőnyegektől, 
általában  értéktelen  külföldi  minták  után 
dolgoznak.  Ennek  oka  nyilván  abban  kere- 
sendő, mert  az  iskolának  nincsen  módjában, 
hogy  a szükségelt  művészi  becsű  és  eredeti 
tervrajzokat  beszerezze.  Ezért  indítványozza, 
hogy  a társulat  karolja  föl  az  iskola  ügyét 
s keressen  módot  arra,  hogy  az  iskola 
a szükségelt  eredeti  szőnyeg-tervrajzokat 
kapja,  a melyeknek  megvalósításánál  is  mű- 
vészi felügyeletre  volna  szükség.  A választ- 
mány, Czigler  Győző  alelnök,  dr.  Matle- 
kovics  Sándor  és  Gaul  Károly  választmányi 
tagok  fölszólalása  után  elhatározza,  hogy  a 
társulat  kérje  a kereskedelemügyi  ministert, 
hogy  bocsásson  rendelkezésére  megfelelő 
összeget,  hogy  a pozsonyi  szövő-iskolát  s 
esetleg  több  hazai  szőnyeggyárat  művészi 
becsű  eredeti  rajzokkal  elláthassa  s a ki- 
dolgozást művészekkel  ellenőrizhesse. 

Ezzel  kapcsolatosan  az  elnök  utal  a párisi 
kiállítás  iparművészeti  csoportjainak  elő- 
készítésénél s átalában  az  iparművészeti 
ügyek  körül  szerzett  tapasztalataira,  a melyek 
révén  meggyőződött  arról,  hogy  a hazai 
iparművészeinek  csak  akkor  lesz  az  állami 
támogatás  igazán  hasznára,  ha  ez  terv- 
szerűen s az  egyes  iparosok  speciális  érde- 
keit kellően  szem  előtt  tartó  módon  tör- 
ténik. Ezért  tartja  ő leghelyesebbnek,  ha  az 
egyes  segélyt  érdemlő  iparosnak  nem  kész- 
pénz segélyt  vagy  kölcsönt  adnak,  mint  az 
eddig  történt,  hanem  fix  megrendelésekkel 
segítik  s e mellett  még  a mellőzhetlen  mű- 
vészi támogatásban  is  részesítik  őket.  Ezeknek 
a közvetítésére  pedig  legalkalmasabb  a m. 
iparművészeti  társulat,  mely  ilyen  irányban 
már  régebben  működik  s a mely  abban  a 
helyzetben  is  van,  hogy  a kész  tárgyakat  érté- 
kesítse s az  így  felszabaduló  segélyösszeget 
újból  és  többszörösen  felhasználja.  A választ- 
mányban az  elnök  fejtegetései  élénk  vissz- 
hangra találtak,  s miután  a jelzett  intéz- 
kedések megvalósítását  a választmány  is 
felette  üdvösnek  tartja,  felkéri  az  elnökséget, 
hogy  ezt  a kérdést  tanulmányozza  és  alkalom 


adtán  erre  vonatkozólag  konkrét  javaslatot 
terjeszszen  a választmány  elé. 

Végül  a titkár  bejelentette,  hogy  az  utolsó 
választmányi  ülés  óta  harminc  új  rendes 
tag  lépett  a társulat  kötelékébe.  Erre  az 
elnök  az  ülést  berekeszti. 

A szentpétervári  és  moszkvai  tna- 

gyar  művészeti  kiállításra  összegyűjtött  ipar- 
művészeti  tárgyakat  október  hó  22-én  indí- 
tották útnak  Oroszországnak.  Művészi  ipa- 
rosaink közül  a következők  vesznek  részt  a 
a kiállításon : Bachruch  A.,  Beck  Ö.  Fülöp, 
Beschorner  A.  M.  és  Fia,  Boros  Györgyné, 
Engel  Lajos,  Farkas  Gizella,  Fischhof  Jenő, 
Giergl  Henrik,  Grubics  László,  Heumann 
Mór  (Komor  Marcell  tervei  után  készült 
bútorok),  Jungfer  Gyula,  König  Izidor,  Ko- 
valszky  Sarolta,  Krausz  K.  és  j.,  M.  kereske- 
delmi részvénytársaság  (házi  ipari  cikkek), 
Melkó  Bertalan,  Mirkovszky  Gézáné,  Oskó 
Lajos,  Páder  Nándor,  Pilát  Pál,  Polgár 
Alajos,  Pozsonyi  szővőiskola,  Rapoport  és 
Társai,  Rippl  Rónai  József  (hímzések),  Róger 
Adolf,  Róth  Miksa,  Schunda  V.  József, 
Stowasser  János,  Thék  Endre  (zongorák), 
Turnherr  Gyula,  Wisinger  Mór  és  a Zsol- 
nay-gyár. 

Uj  tagok.  F.  évi  október  hó  1-je 

óta  a következők  beléptek  a m.  iparmű- 
vészeti társulat  rendes  tagjainak  sorába : 
Bustya  Lajos  építési  vállalkozó  (Marosvásár- 
helyen), Deutsch  Sámuel  és  veje  bútorkeres- 
kedők (Munkács),  Körinek  József  (Buda- 
pest, Lőcsei  kir.  főgymnasium,  „Jókai"  ön- 
képzőköre, Mendelovits  Lajos  (Debrecen), 
Mocsay  József  műasztalos  (London),  Nádor 
Lajos  szakiró  (Budapest),  Nagykanizsai  kir. 
kath.  főgymnasium,  Nyiry  Lajos,  a „Magyar 
Krónika"  szerkesztője  (Budapest),  Pozsonyi 
kereskedelmi  és  iparkamara,  Rudas  Gusz- 
táv, műkereskedő  (Budapest),  Schönwald 
Imre,  ékszerész  (Pécs),  Stromszky  Sándor 
(Budapest),  Szalay  János  (Budapest),  Szép 
Ferenc  diszítő-szobrász  (Budapest)  és  Wehr- 
mann  Frigyes  (Budapest).  Összesen  tizenhét 
új  tag. 

° o Mázas  agyag-edények,  o o 
Tervezte  és  készítette  Horti  Pál. 

o o Mázas  agyag-edények.  ° o 
Tervezte  és  készítette  Horti  Pál. 

Bordűr.  Horti  Páltól. 


Pamlag.  Horti  Páltól. 


Szőnyeg  portiere  torontáli  szövésben, 
o o o o Tervezte  Horti  Pál.  o o o o 
° o Készítette  Kovalszky  Sarolta.  ° ° 


Magyar  Iparművészet 


Majolika  burkoló  lemezek, 
o o o Horti  Páltól,  o o o 

Gyertyatartók  bronzból. 


o o o Tervezte  és  mintázta  o o o 
o o o o o Horti  Pál.  o o o o o 
Készült  Beschorner  A.  M.  és  fia 
o o érezöntő  műhelyében,  o o 


Hamutartó  bronzból. 


29 1 


Bronzedények. 


Tervezte  és  mintázta 
o o Horti  Pál.  o o 


Beschorner  A.  M.  és  fia 
o ércöntő  műhelyéből,  o 

Tapéták  és  bordűrök, 
o ° Horti  Páltól,  o o 


2Q3 


294 


Tükörkeret  kovácsolt  vasból, 
o o Tervezte  Horti  Pál.  ° o 
o Készítette  Sárvári  János.  ° 

Üveg-mozaik  grisaille  és  opalescens  üvegből 
a Karácsonyi  kiállítás  úri  dolgozószobájához, 
o o o o o o Tervezte  Horti  Pál.  o o o o o o 
o o o o Készítette  Forgó  és  Társa,  o o o o 

Máj  öli  ka- burkol  at  és  bordűré, 
o o o o Horti  Páltól.  © o © o 


